
Cuvînt înainte 


Acest şoc al islamismului şi, într-o viziune mai amplă, 
cel al revenirii Islamului, este, bineînțeles, cel pe care îl 
resimte Occidentul. Dar nu este şocul, în aceeaşi măsură, o 
replică la traumatismele pe care le-a cunoscut Orientul? 

Pe măsură ce această cercetare progresa, ea a scăpat de 
sub control şi, astfel, s-au dezvăluit diferitele căi pe care de 
două secole încoace, lumile Islamului le-au urmat pentru a 
se regenera. 

În numele unui islamism răzbunător, ultima născută din 
aceste lumi ale Islamului a putut vedea, odată cu atentatele 
din 1] septembrie 2001, tehnici din cele mai avansate, 
combinîndu-se cu practica sacrificiului, moştenită din 
vremuri de mult apuse. 

Însă cea mai mare parte dintre celelalte tentaţii ale 
Islamului — modernitatea, reforma, națiunea etc. — reflectă, 
precum o oglindă, practici care sînt şi ale noastre. Ceea ce 
dovedeşte inserarea acestor societăţi în civilizația noastră, 
în lumea noastră. Dar căile lor se amestecă şi dezorientează. 

Astfel, se prezintă acest parcurs: pentru a-l urmări şi 
clarifica, îi cer cititorului doar să se lase purtat de mină... 


PREMISE 


Pentru a ieşi dintr-o viziune 
occidentală a Istoriei 


2001: atac-surpriză asupra New Yorkului. 1979: revoluţie 
islamică în Iran. De două ori, Occidentul s-a aflat, cu stupoare, 
în fața unor evenimente neprevăzute, de negîndit, de 
neînțeles. 

1979: „revoluţie islamică“, doi termeni în aparență 
incompatibili. Într-adevăr, memoria istorică a Occidentului 
a disociat întotdeauna religia de idealul revoluționar, de acest 
iluminism ce a combătut-o. Mai mult încă, în secolul al XX-lea, 
Islamul apărea ca un supravieţuitor, un fel de arhaism pentru 
o lume occidentală elevată prin progres, în curs de laicizare, 
pe drumul către socialism. Din perspectiva dezvoltării lor 
industriale, încă embrionară, țările Islamului par de două ori 
mai nepregătite în încercarea de a întreprinde ceea ce, în ochii 
Occidentului, rămîne prerogativa lumii occidentale: lupta 
revoluţionară dusă de partide „muncitoreşti“. În plus, de-a 
lungul secolului, aceste țări din Orient au apărut ca un factor 
al politicii internaționale şi nu ca unul dintre motoarele sale, 
care ar anima „mersul istoriei“. Spre exemplu, imediat după 
cel de-al Doilea Război Mondial, Occidentul n-a vrut să vadă 
în lupta lor pentru independenţă decît o manipulare a 
sovieticilor sau a americanilor. Cincizeci de ani mai devreme, 
cînd izbucnea prima criză iraniană, în 1908-1911, la Tabriz, 

un oraş industrial în care muncitorii textilişti s-au confruntat 
cu patronii lor, Internaționala a II-a Socialistă nu vedea în 
aceasta decît un mijloc de a combate imperialismul rus şi 
englez în Persia: faptul că un partid socialist se formase acolo, 
cu tot ce putea implica aceasta, şi anume că iranienii aveau o 
viziune revoluționară asupra viitorului lor, trecea în totalitate 
neobservat! 

Şi cînd, tot în Iran, în 1979, izbucneşte revoluţia ce îl 
alungă pe Şah de la putere, pentru occidentalii obişnuiţi să 
vadă în revoluțiile trecute din 1789, 1830, 1848 victoria 
burgheziei asupra alianței dintre tron şi altar, ceea ce se 
petrece acolo, în Persia, şi anume alianţa clerului şiit cu 
burghezia bazarului şi cu intelectualii împotriva Șahului 
„modernizator“, este de neînțeles. Nici o analiză din epoca 
respectivă nu se dovedeşte capabilă să dea un sens preluării 
puterii de către Khomeiny. 

În 2001, după stupoarea provocată de sfîrşitul invio- 
labilității teritoriului american, un fel de opacitate acoperă 
datele privind atentatele din 11 septembrie. O dovedesc 
reacțiile de neîncredere ale cetățenilor americani, care nu 
înțeleg de ce sînt atacați. O dovedeşte, de asemenea, absența 
unor obiective declarate ale acestor atentate comise doar în 
numele lui Allah, neexplicit revendicate şi atribuite, prin 
urmare, unei nebuloase islamiste*, asociate cu numele lui 
Osama bin Laden. 

O astfel de identificare a unor procese istorice din restul 
lumii, din afara Occidentului, ne-a făcut indiferenți la anumite 
forme de evoluţie, precum şi la probleme provenite din alte 
părți. Există însă şi alte date ce dau măsură acestei incapacități 
de a le analiza în lumile Islamului. 


* Termenii marcați cu asterisc figurează în glosarul aflat la sfîrşitul 
cărții 

Este vorba, în primul rînd, de utilizarea unor termeni folosiți 
de obicei pentru a cunoaşte şi înțelege trecutul, precum şi 
prezentul societăților occidentale; cel de „religie“, în primă 
instanță, termen ce ne serveşte la a compara iudaismul, 
creştinismul şi islamismul, cele trei religii „revelate“, ca şi 
cum la baza lor ar sta aceeaşi realitate. Deşi este adevărat că 
acest termen de „revelație“ incită tocmai la credinţe şi practici, 
care, probabil, au fost şi rămîn comparabile, acestea au variat 
totuşi, dar nu în mod simultan, în cele trei religii. 

Dar, în timp ce, de-a lungul a multe secole — de la 
distrugerea Templului din Ierusalim pînă la crearea statului 
Israel — iudaismul a fost într-adevăr o religie, şi încă una în 
sensul occidental şi actual al termenului, după convertirea 
lui Constantin, în anul 312 după lisus, creştinismul a fost 
asociat cu statul înainte de a fuziona cu el, încît feluritele 
tipuri de raporturi între biserică şi stat au alimentat întreaga 
istorie a Occidentului. Dimpotrivă, Islamul este, încă de la 
origine, în acelaşi timp, stat, putere politică şi comunitate, 
ansamblul acestora constituindu-se împreună cu religia. 
Aceasta nu e doar o simplă porţiune din viață, chiar dacă, în 
funcție de circumstanţe, adepţii ei trec de la o religiozitate 
călduță, plină de conformisme, la o credinţă profundă — sau 
invers, încît distincţii, precum separaţia dintre biserică şi stat 
sau dintre viața privată şi ordinea publică, nu au acelaşi sens 
ca în lumea creştină. Disocierea care poate exista în Occident 
între aceste instanțe nu implică, întotdeauna şi peste tot, o 
separare ideologică între politic şi religios. Islamul este 
întrucîtva o „cultură istorică la care statul se subsumează“ 
(A. Laroui). De fapt, ortodoxia face distincție, încă din 
secolele al IX-lea şi al X-lea, între statul islamic, teocrat de 
la origini, caz istoric „miraculos“, şi statele musulmane 

ulterioare, non-teocrate şi niciodată clericale, care separă 
politicul de religios. 

Astfel, într-o ţară musulmană, politicul funcționează într-un 
raport specific cu religia, arta de a guverna se poate exprima 
într-un fel particular, de o manieră autonomă, de exemplu, 
prin formule memorabile. „Regalitatea supravieţuieşte 
necredinței, dar nu şi injustiției“, afirmă Tratatul despre 
guvemare al lui Nizam al-Muk, în secolul al XI-lea. S-a creat 
un fel de teorie a puterii, a guvernării, cum ar fi „Cercul 
echităţii“ ce poate căpăta expresii variate, precum în acel 
tratat din secolul al XII-lea, Sfaturile şeicului* Harawi către 
un prinț ayyubid: „Lumea este o grădină al cărei gard este 
statul; statul este un sistem de guvernare al cărui cap este 
prințul; prințul este un păstor asistat de armată; armata este 
compusă din auxiliari întreținuţi cu bani; banii sînt un mijloc 
de subzistență furnizat de supuşi; supuşii sînt sclavi pe care 
justiția îi aserveşte; justiția este legătura prin care se menţine 
echilibrul lumii“. 

Aceste cazuri nu primesc nimic prin mediere religioasă, 
dar există altele, despre epoca otomană, pe care le-a studiat 
Jocelyne Dakhlia şi care dovedesc că în societățile 
occidentale au apărut categorii ale gîndirii — adesea preluate 
din Renan, precum că „într-o ţară islamică, politica şi religia 
se contopesc“ — categorii ce ne pot împiedica să înțelegem 
funcționarea țărilor islamice. Dar vom reveni asupra acestui 
punct esențial. 


Corolarul acestei dificultăți de a alege termenii apropriați 
şi asociaţi istoriei țărilor occidentale este identificarea 
fenomenelor Islamului cu destinele lumii arabe şi numai cu 
ale acesteia. 

În mod cert, această identificare este normală şi legitimă 
pentru cel ce se referă la naşterea Islamului, la expansiunea 
lui, la privilegiul exercitat de limba arabă, la răspîndirea 
civilizaţiei, la renaşterea naționalismului, adică la rolul 
wahhabismului, unul dintre leagănele „integrismului“, apărut, 
de asemenea, în Arabia, ţara unde s-a înfăptuit de curînd 
alianţa dintre petrol şi credință. 

Totuşi, în ceea ce priveşte inteligibilitatea fenomenelor 
din ultimele secole, această identificare riscă să falsifice 
analiza. Nu pentru că există de patru ori mai puţini musulmani 
arabi decît non-arabi, şi nici pentru că Islamul din Java, de 
exemplu, se deosebea destul de mult de cel din Arabia sau 
din Maroc, ci pentru că leagănul regenerării Islamului în 
secolele al XIX-lea şi al XX-lea nu se situează în mod necesar 
în interiorul lumii arabe, cel puţin după cum s-a putut defini. 
Astfel, atunci cînd la sfîrşitul secolului al XIX-lea renaşte o 
mişcare națională arabă, ea presupune, pentru cei ce o 
elogiază, Peninsula Arabică şi Semiluna fertilă — Siria, Irakul, 
Palestina —, dar nu şi Egiptul care nu este considerat ca fiind 
o ţară arabă. Or, tocmai acolo, în Egipt, se naşte una dintre 
cele mai puternice mişcări de regenerare a Islamului, cea a 
„Fraţilor musulmani“. 

Mai tîrziu, după eşecul unor conducători, precum Nasser, 
care doreau unificarea lumii arabe, suflul revoluţiei islamice 
porneşte din Iran şi nu din lumea arabă, o revoluţie ale cărei 
efecte zguduie o parte a lumii mediteraneene. Ar mai trebui 
să amintim că mai înainte, la începutul acestui secol, întîia 
mare mişcare reformistă musulmană s-a afirmat în sînul lumii 
tătare şi turceşti, la congresul de la Baku, luîndu-şi avîntul 
Islamul revoluţionar. 

În mod sigur, la acea dată, poate chiar de mai multă vreme, 
Arabia generase wahhabismul, însă India musulmană, cu 
Wali Allah, cunoştea şi ea o mişcare de regenerare, ceea ce 
înseamnă că voinţa de regenerare a Islamului a avut mai mulți 
poli, şi nu unul singur. 

Astăzi, nebuloasa islamică pe care a însuflețit-o Bin Laden 
este, cu certitudine, condusă de un arab, dar, în mod sigur, 
acesta se vrea mai degrabă musulman decît cetățean al unui 
anume stat sau al unei anumite naţiuni. În lupta armată pe 
care Al Qaida o poartă împotriva Americii, discipolii săi se 
declară toți afgani, chiar dacă provin din Cecenia, Algeria, 
Arabia sau de pe alte meleaguri. În imaginarul eroic al 
populațiilor musulmane, aceştia i-au înlocuit pe palestinieni 
— pe care, de altfel, îi susțin — în timp ce palestinienii înşişi 
se doresc a fi atît arabi, cît şi musulmani. 


Natura celorlalte categorii selectate în vederea unei analize 
a desfăşurării evenimentelor istorice, ca şi cea a raporturilor 
stabilite între acestea — națiune, revoluţie, laicizare etc. — 
constituie, în plus, factori de neînțelegere. Astfel, în secolele 
al XIX-lea şi al XX-lea, teoreticienii şi ideologii, fie ei liberali 
sau socialişti, găsesc în cursul istoriei un sens şi o direcție 
bine determinate, pe care evoluţia ulterioară a evenimentelor 
le-a confirmat sau infirmat. De pildă, aceştia afirmă că 
națiunile sînt formaţiuni tranzitorii, mai mult sau mai puţin 
dependente de dezvoltarea burgheziei, că ar reprezenta un 
„progres“ în raport cu formațiunile precedente — în cazul de 
față, sistemul feudal, altundeva, comunitățile, triburile etc. —, 
dar care vor fi eliminate de dezvoltarea economică sau de 
revoluție. Aceste idei există încă şi în ziua de astăzi, în epoca 
globalizării, cîteodată susținute de ultraliberali, iar uneori 

de către nostalgicii leninismului, aceşti noi sau vechi radicali 
de stînga care anunță dispariția națiunilor. 

La acest diagnostic, ce emană dintr-o analiză aşa-zis 
„ştiinţifică“, se adaugă o judecată morală. Predispuse la roşu 
sau la brun, crimele statului-naţiune au fost atît de grave, în 
secolul al XX-lea, a se vedea cele ale statelor-naţiuni 
tricolore, englez şi francez, în colonii, încît ideea despre viitor 
ignoră că acest stat-națiune, pe care societatea occidentală 
încă îl consideră o garanţie a siguranţei, a rămas în mare 
măsură un lucru ce ține de Providenţă. Dar, în afara lumii 
occidentale, el a putut, de asemenea, să elibereze coloniile 
de multe moşteniri ale trecutului. 

Exceptînd acest proces, se poate observa cu certitudine că 
statutul istoric de „stadiu“ sau de „tranziție“ s-a realizat uneori. 
Cînd spunem aceasta, ne referim în trecut la dispariția regatului 
Arles, a statului Khazar, a ducatului Burgundiei etc., iar în 
prezent, la slăbirea acestui stat-națiune, ca urmare a procesului 
de globalizare, a construcției europene sau a regionalizării. 
Observăm, în acelaşi timp, că el poate reapărea, şi acesta este 
cazul în Armenia sau în Israel, sau că el poate apărea pur şi 
simplu, de exemplu, între Belarus, la locuitorii din Sahara 
occidentală sau la palestinieni şi că glorificarea statului-națiune 
rămîne una dintre trăsăturile religiei americane. 

Exemplele în care evenimentul istoric a dezmințit acest 
diagnostic asupra sensului istoriei nu lipsesc — trecutul recent 
a furnizat destule. Însă acesta s-a perpetuat timp de multă 
vreme: astfel, chiar la începutul anilor 1950, comuniştii 
algerieni negau că în această ţară ar fi existat o problemă 
națională, afirmînd că problema era esențialmente socială, 
că naționalismul „deturna“ istoria din cursul său. Această 
poziție doctrinară nu era deloc recentă. Astfel, în 1916, în 

plin război mondial, în timp ce sub auspiciile țărilor neutre 
s-a reunit la Lausanne o Conferință a naționalităților, la care 
au participat egipteni, tătari, polonezi, tunisieni... — 27 de 
națiuni —, revoluționarii socialişti ce se aflau atunci în Elveția 
— Lenin, Martov, şi nu numai ei — ignorau complet existența 
acestei Conferințe, într-atît revendicările naționale li se 
păreau depăşite şi străine de proiectul lor social şi revoluționar 
şi de însăşi ideea pe care şi-o făceau despre derularea istoriei. 

Inclusiv conceptul de revoluţie s-a restrîns la definiția sa 
occidentală. Dar, pe de altă parte, în mai 1918, întrebîndu-se 
care ar fi spațiul cel mai potrivit pentru succesul revoluției 
mondiale, în vreme ce se derula una chiar sub ochii lui, 
Konstantin Trojanovski, un militant revoluţionar, considera 
că, avînd avantajul unui cler puternic, o tradiţie în rezistența 
la invazii şi fiind situată între lumea turcă, lumea indo- 
musulmană şi lumea arabă, fără îndoială Persia şi granițele 
sale erau cele mai potrivite să servească drept răscruce de 
drumuri şi leagăn al revoluţiei viitoare. Această judecată 
însemna că revoluţia rusă nu avea pentru toți aceeaşi 
semnificaţie pe care i-o dădeau animatorii săi. De fapt, în 
Iran, Afganistan, Caucazia, revoluția din 1917 nu era 
percepută ca o mişcare socialistă sau o manifestare a luptei 
de clasă, ci, mai degrabă, ca o deşteptare a naţiunilor ce se 
eliberau de sub stăpînirea Imperiului Țarist. Pentru aceste 
țări, principalele evenimente nu erau zilele din aprilie sau 
din octombrie, cum o repeta vulgata occidentală, comunistă 
sau nu, ci întrunirea mişcării musulmane la Kazan, în mai, 
sau naşterea unor noi state musulmane, precum cel al 
uzbecilor la Kokand, în Ferghana. 

Astfel, conținutul dat ideii de revoluţie, semnificația şi 
importanța mişcărilor naționale, utilizarea unor termeni cu 

semnificaţie variabilă, fie că e vorba de stat, de naţiune, de 
lupta de clasă sau de „naţiunile proletare“, concept imaginat 
de tătarul Sultan Galiev, sînt tot atîtea proiecte, instanțe, idei 
ce se întreţes şi interferează pentru a diferenția sensul acestor 
evenimente şi a le face mai greu de înțeles. 


* 


Un alt factor care îngreunează înțelegerea acestui fenomen 
îl reprezintă viziunea eurocentrică a derulării istoriei şi care 
predetermină sistemele noastre de interpretare. În acest mod 
de a vedea trecutul este dominantă ideea că la sfîrşitul 
secolului al XVI-lea, după cum a arătat Fernand Braudel, 
dinamica activităților economice se deplasează, după 
cucerirea Americii, dinspre Mediterana către Atlantic. Or, 
această răsturnare de situație a avut ca efect, printre altele, 
deplasarea atenției occidentalilor, astfel încît țările din Orient 
n-au mai fost percepute, ulterior, decît parțial. 

Şi totuşi, acest secol al XVI-lea este în egală măsură 
marcat de apogeul celor trei imperii musulmane: Imperiul 
Otoman, cel al dinastiei Safavide din Persia şi cel al Marelui 
Mogul din India. Umbra aruncată de cucerirea Americilor, 
de lupta dintre Spania şi Imperiul Otoman, de bătălia de la 
Lepanto ascunde astfel privirii Occidentului războiul 
sunniților* otomani cu şiiții* Persiei Safavide, invazia Indiei 
de către afgani şi ocupația Delhi-ului de către Nadir Şah. 
Renumele Seviliei sau al Amsterdamului, fascinația aurului 
din Potosi (Bolivia) duc la pierderea interesului pentru 
Damasc, Bagdad sau pentru Buhara şi, ulterior, Isfahan. 

Analizînd raporturile dintre aceste lumi şi Occident, din 
punctul de vedere al acestora şi nu din cel al Europei, se 
impun cîteva constatări. Deşi simple, ele nu sînt neapărat 

evidente, dacă se păstrează o viziune şi o schemă eurocentrică 
a istoriei. Se ştie deja că această vulgata percepe expansiunea 
europeană ca pe o căutare a mirodeniilor şi a aurului, o voință 
de a creştina şi, apoi, un apogeu imperialist al dominației 
mondiale în numele progresului şi al civilizaţiei. Această 
intensă activitate era susținută de o mare parte a opiniei 
publice, care stîrnea rivalitatea puterilor coloniale, înainte 
ca Statele Unite şi Japonia să devină outsideri şi, apoi, rivali 
ai vechii Europe. 

Această istorie se află sub semnul dezvoltării sau al 
decadenţei, al continuității sau rupturii, al energiei agenților 
săi, preoți sau războinici, seniori sau neguțători, muncitori, 
capitalişti sau cadre de conducere. Lumile Islamului par, 
privite din această perspectivă, imobile: „Noi ne mişcăm, 
dar ei nu avansează; i-am găsit într-un stadiu primitiv, spune 
occidentalul, încă mai poartă aceleaşi veşminte". 

Atunci cînd reconstituie istoria altora, concepția 
occidentală este, de asemenea, uniformă şi neschimbată. 


„Ar trebui să creăm acum un partid francez“, declara, în 
1998, şeful unei vechi wilaya (regiune militară) din timpul 
războiului din Algeria. El reacţiona prin această exclamaţie, 
sub formă de butadă, la deriva criminală îndurată de țara sa. 
„Nu sîntem nici arabi, nici musulmani, ci mediteraneeni din 
Magreb“, adăuga el, incriminînd astfel politica de arabizare 
şi islamizare ce a fost practicată după obținerea inde- 
pendenţei. În mod cert, în faţa colonialismului francez, mulți 
algerieni au dorit a fi arabi, iar Islamul i-a ajutat să-şi asume 
şi consolideze identitatea. Astfel, din refugiu, Islamul lor 
devenise o forță, o energie. 

Însă atributele acestei identități pot varia în funcție de 
nevoi, de urgente. 

„Erau evrei, membri ai Rezistenței, comunişti“, nota 
Annette Wievorka, evocînd grupuri de franctirori în timpul 
războiului în Franța. Or, după război, unii s-au simțit 
esențialmente comunişti, alții, mai degrabă evrei...La fel s-a 
întîmplat cu mulți dintre locuitorii Algeriei. Unii erau înainte 
de toate sindicalişti şi anticolonialişti, alții, esențialmente 
naționaliști, mulți s-au considerat, în primul rînd, arabi, mai 
ales în epoca lui Nasser etc. 

Astăzi, sînt unii care se simt înainte de toate musulmani 
şi algerieni, alții, algerieni şi democrați, iar alții, berberi şi 
algerieni. Mai există unii, în zilele noastre, în Franţa, cărora 
nu le place să fie numiţi „arabi“, considerînd că este o 
denumire de origine colonială. Unii îşi spun chiar „afgani“, 
pentru că s-au implicat în luptele Islamului armat împotriva 
URSS-ului. În Liban, tot în zilele noastre, identitatea 
comunitară — care nu este doar religioasă — interferează cu o 
identitate panarabă, cu atitudini divergente în privința 
palestinienilor, cu un patriotism libanez etc. 

În felul acesta, în Algeria, ca și în alte părţi, a atribui o 
identitate unică şi permanentă ansamblului locuitorilor unei țări 
constituie una dintre trăsăturile concepției occidentale, care 
împiedică înțelegerea schimbărilor ce pot avea loc în aceste țări... 


„„„Pînă la un anumit punct, încluzînd raporturile pe care 
aceşti musulmani le aveau cu alții. 

Pînă în secolul al XIX-lea, într-adevăr, în Imperiul 
Otoman, creştinii şi musulmanii coabitau într-o legătură 
foarte veche. În raporturile zilnice, șaria* conta mai puţin 
decît cutuma, iar conflictele între creştini — ortodocşi, 
nestorieni, maroniți etc. — erau la fel de aprinse, precum cele 
care puteau să-i opună Islamului, califul* fiind chiar chemat, 
uneori să le rezolve conflictele. Practica pelerinajului, a 

carității, a postului colectiv era adeseori comună la unii şi la 
alții, sau cel puțin apropiată. Exista o ierarhie între aceste 
comunități, de supunere a celei creştine față de cea 
musulmană, în virtutea statutului său de dhimmi* (învinsă): 
pedeapsa capitală pentru căsătoria cu o musulmană, 
excluderea din funcţii ce ar fi acordat o autoritate asupra 
unui musulman etc. Totuşi, aceste populaţii trăiau împreună 
într-un univers otoman şi sărbătoreau împreună victoriile 
sultanului. Nu exista nici un proiect politic creştin global, 
conştient (Bernard Heyberger)!. 

Doar odată cu pătrunderea Occidentului în zonă, începînd 
cu secolul al XIX-lea, se ajunge la o demarcare mai netă 
între cultura religioasă creştină, bazată din ce în ce mai mult 
pe suportul scris, şi Islam, ale cărui învățături rămîn axate 
pe memorizare. Astfel, s-a dezvoltat, puţin cîte puţin, 
reanimat de misiuni şi ordine religioase, conceptul de 
„minoritate creştină“. Totuşi, mai pot exista comportamente 
comune, chiar şi la cealaltă extremitate a Mediteranei, la 
Oran, unde au trăit spanioli vreme de mai multe secole: în 
1960, chiar în timpul războiului din Algeria, catolici, evrei 
şi musulmani în pelerinaj încă mai urcau împreună, în 
genunchi, muntele din Santa Cruz. Se impune totuşi 
constatarea că, în mod ireversibil, reprezentarea celuilalt 
devine stereotipă, că diferenţele cresc, iar, odată cu 
colonizarea, raporturile dintre ei se schimbă. 

A crescut, astfel, distanţa dintre o creştinătate care 
construieşte Orientul, ca şi cum ar fi contrariul său, îl 
„orientalizează“, şi această lume care a continuat multă vreme 
să creadă în propria sa superioritate, înainte de a suporta 
dominaţia şi gloanțele Occidentului. 

Nu cumva statul otoman, care a preluat califatul, a acționat 
greşit? Nu cumva Islamul este azi pe punctul de a-şi pierde 


! Seminar, CERMOC, Beirut, 2001 

forța şi chiar identitatea, în pofida redresării sale şi a 
decolonizării? 

Iată o întrebare incitantă, crucială şi care se găseşte la 
originile acestui secol: „Cum am devenit noi sclavii sclavilor 
strămoşilor noştri? Şi, odată deveniți liberi, nu riscăm să 
redevenim sclavi?“ 


(1) Sclavă din Alger, la 1690 ma EEE a Franței) 

Trauma: 
„Cum am devenit noi sclavii sclavilor 
strămoşilor noştri?“ 


Am umilit emiri mai puternici decit tine 
Ce-au îngenuncheat în fața lăncilor noastre, iar femeile lor ne-au 
servit drept covoare... 
Galopul cailor noştri a cutremurat munţii Jemanahului 
Ne-am instalat corturile la Vutolu şi la Dams 
Şi am izgonit de pe aceste plaiuri, ca pe hiene, toţi inamicii 
care ne hărțuiau. 


Cintece de război şi de dragoste ale Islamului 


În prima sa intervenție la televiziunea Al Jazeera din Qatar, 
Osama bin Laden oferea indicaţii indirecte asupra manierei 
sale de a analiza situaţia istorică a Islamului. Evocînd „optzeci 
de ani de umilire a popoarelor musulmane“, el făcea aluzie, 
în mod evident, la sfîrşitul Imperiului Otoman şi apoi al 
califatului şi la tratatele care le-au însoțit. Această referință 
conduce, astfel, la faptul că occidentalii au ocupat practic 
Orientul Apropiat — Siria, Palestina, Irak, Iordania, Liban — 
ceea ce marchează sfîrşitul unității unei lumi. Această 
referință ignoră însă — sau doar vrea să ignore — că momentul 
respectiv corespunde în aceeaşi măsură cu naşterea sau 
renaşterea unor state arabe independente. Oare pentru că 
aceste state erau încă sub mandatul sau controlul Occi- 

dentului? Fără îndoială. Dar, în acelaşi timp, şi pentru că 
crearea unor state — fie ele arabe — era împotriva unității 
Islamului şi accentua disocierea între diferitele sale instanțe 
politice şi religioase. În acest fel, arabul Osama bin Laden 
se vrea mai puțin arab decît musulman, pe cînd acum optzeci 
de ani, pentru a se elibera de opresiunea turcă, otomană, 
populațiile arabe din Orientul Apropiat se doreau mai mult 
arabe decît musulmane, căci uniunea arabilor nu se putea 
face decît dezislamizînd mişcările de independență, pentru 
aputea face posibilă o alianță care să includă pe arabii creştini 
din Siria şi din Liban, ca şi pe copţii din Egipt. 

În ceea ce-l priveşte pe Ayman al Zawahiri, unul dintre 
liderii jihadului* islamic, în prima sa intervenţie publică, în 
septembrie 2001, acesta pune în evidență o altă umilință a 
Islamului, care ar fi victima unei tragedii „care n-ar trebui să 
se repete, expulzarea moriscilor din Spania“, în 14921. Pe de 
altă parte, în aceeaşi intervenţie publică, el evocă bătălia 
glorioasă pentru Ierusalim, cînd Saladin i-a izgonit pe cruciați 
din regatul pe care l-au creat în Palestina — în mod evident, 
o aluzie dublă, la existența statului Israel şi la sfîrşitul său 
anunţat pe teritoriul Islamului. 

Astfel, ataşamentul la o anumită figură a Islamului, 
respingerea „murdăriei“ pe care ar constitui-o prezența 
„străinilor“ pe pămîntul patriei lor — şi aici este vorba atît de 
existenţa Israelului, cît şi de staționarea trupelor americane 
în Arabia Saudită după războiul din Golf — sînt invocate de 
cei cărora li se impută actele criminale comise la 11 
septembrie 2001. 


! Moriscii — mauri creștinați prin constrîngere — au fost alungaţi la 
11 februarie 1502 (n.ed. — M.S.) 

Pentru a aprecia la justa sa intensitate trauma resimțită de 
popoarele islamice, pentru a le înțelege furia împotriva 
colonialismului şi, apoi, după obținerea independenței, 
împotriva efectelor perverse ale modernizării şi globalizării, 
trebuie să revenim la modul în care se priveau reciproc lumile 
Islamului şi ale Occidentului, înainte de aceste răsturnări ale 
istoriei. 

Lumea Orientului, cuprinsă de Islam, este convinsă că 
incarnează forma cea mai înaltă a raportului cu Dumnezeu. 
În plus, civilizația arabo-musulmană ar fi de mii de ori mai 
sclipitoare în comparaţie cu barbaria societăților occidentale. 
Cel mult, le apreciază sclavii, lîna turmelor englezeşti şi, 
mai nou, armele. Ea se pretinde moştenitoare a lumii greceşti 
şi persane, a ştiinţei indiene şi nu are decît dispreț pentru 
practicile juridice ale francilor! şi ale altor germani, fără să 
mai vorbim de medicina acestora, ale cărei practici i se par 
total înapoiate. 

În aceste condiţii, pînă în secolul al XVIII-lea, lumea 
islamo-arabă nu se interesează de Occident mai mult decît 
se interesează, să zicem, mai tîrziu, în secolul al XIX-lea 
europenii de popoarele „fără scriere şi fără istorie“. E timpul 
disprețului. Doar imperiul grec al Bizanțului, numit „ţara 
rumilor“? are dreptul la o stimă comparabilă cu cea arătată 
Indiei sau Chinei. Începînd cu secolul al IX-lea, geografii 
arabi fac o descriere a Occidentului, precum Ibn Rusteh 
(decedat în 910), dar pînă la Ibn Khaldun nici un istoric nu a 
făcut o legătură puternică între istoria Islamului, prezența 


! Franc — nume generic dat europenilor occidentali în Orient — frînc, 
în româneşte (n.ed.— M.S.). 
2 Vezi şi Rumelia — ţara romanilor (n.ed.- M.S.). 

francilor în Siria şi trecutul preislamic al Locurilor Sfinte şi 
nimeni nu a observat solidaritatea dintre cele două părți ale 
Mediteranei. 

În vreme ce istoriografia otomană despre Occident a rămas 
mult timp săracă în informații, creştinătatea occidentală, 
vitalizată de marile descoperiri, începe să se intereseze de 
un Orient a cărui imagine mai degrabă o creează decît o 
observă, şi anume imaginea unui Islam în care inovaţia este 
considerată contrară învățămintelor Coranului şi care se 
cantonează într-o învățătură stereotipă, care este în realitate 
depăşită. În India, de exemplu, castele superioare hinduse 
adoptă mai repede decît musulmanii regulile educației 
occidentale şi obțin, astfel, mai uşor posturi în administrația 
britanică (Balachandran). 

În secolul al XVIII-lea, se constată o ignoranță în ambele 
sensuri, dar, puțin cîte puţin, se observă o schimbare. Bernard 
Lewis îl citează pe orientalistul William Jones, care notează 
că la Constantinopol, printre occidentalii care se află acolo, 
doar personalul inferior vorbeşte turca sau araba şi poate 
evoca această societate, în vreme ce personalitățile eminente, 
ambasadori sau alții, ignoră total limba şi deci nu pot cunoaşte 
sentimentele şi prejudecățile acestui „popor străin“. O 
necesitate începe totuşi să se facă simțită şi astfel se dezvoltă 
orientalismul, care aduce o imagine fabricată a unei lumi 
mai degrabă necunoscute şi care se hrăneşte ea însăşi cu 
imaginea „celeilalte“. 

Nu se întîmpla însă nimic asemănător din partea 
Orientului, ai cărui călători în Occident, în realitate, rari, se 
mulțumesc cu schimburi comerciale, realizate cu ajutorul 
interpreţilor. 

Totuşi, să nu exagerăm acest contrast. În lumea creștină, 

primele relatări despre Islam, cea a olandezilor Erpenius şi 
Golius şi, ulterior, cea mai răspîndită, a lui Edward Pococke, 
datează de la mijlocul secolului al XVII-lea. În lumile 
Islamului, primul tratat medical creştin, tradus în arabă, 
despre sifilis, apare la 1655. 

Se constată că între secolele al XVI-lea şi al XVII-lea, 
pe de o parte, şi, pe de altă parte, între secolele al XIX -lea 
şi al XX-lea, poziţiile s-au inversat. Ideea unui Orient 
decadent se sprijină, în mod cert, pe înfrîngerile repetate 
suferite de Imperiul Otoman, dar, în acelaşi timp, în Vest, 
pe o veche tradiție, resuscitată de Renaştere, a gîndirii 
greceşti care opunea libertatea sa despotismului barbarilor. 
„Sînt mai servili decît elenii“, scria Aristotel. În secolele al 
XVII-lea şi al XVIII-lea, la Veneţia, imaginea despre turci, 
cîndva temuti şi admiraţi, pe vremea măreției lui Soliman 
Magnificul, se schimbă, considerîndu-se că, de acum 
înainte, ei trebuie identificaţi cu nişte despoţi violenţi şi 
cruzi. Imaginea se perpetuază în „Candid“, opera lui 
Voltaire, în scrierile lui Lemprière (1801) sau, spre exemplu, 
în articolul „Barbarie“ din Dicţionarul geografic, editat la 
Lyon, în 1806 etc. 

La aceste trăsături se adaugă ideea unui Orient imuabil şi 
care contrastează cu Occidentul, aflat mereu în mişcare şi 
progres. În acest fel, este perceput Orientul de acum înainte, 
uitîndu-se în Occident că mişcarea şi-a schimbat de mai multe 
ori sensul şi s-a produs pe ambele maluri ale Mediteranei, şi 
nu numai în interiorul acestei zone. Occidentul creştin uită, 
astfel, să-şi amintească nu doar ce i-au transmis arabii — cu 
deosebire filosofia greacă —, dar mai ales ce-au învăţat din 
ştiinţa lor atît ei, cât şi perșii — de la matematici, la medicină. 

Se uită, astfel, şi vechea splendoare a civilizatiei mozarabe! 
şi că în Languedoc şi în Provența li se datorează arta 
trubadurilor, această iubire profană pe care o cînta nobilimea, 
ca şi arta fabulelor, cum ar fi Al Qasim, transcris în Aucassin 
şi Nicolette. De splendoarea Orientului îşi amintesc doar 
Goethe, Heine şi Victor Hugo. 

În acest fel, în secolele al XIX-lea şi al XX-lea, Occidentul 
a sfîrşit prin a crede că Orientul era imuabil pentru că aceasta 
făcea parte din natura sa, ca şi cum ar fi fost întotdeauna 
astfel. Karl Marx chiar a extins acest stereotip pînă în Rusia, 
aşteptînd ca adepții săi să imagineze un mod de producție 
numit „asiatic“. 

De atunci, această viziune a istoriei a fost dezmințită de mai 
multe ori. Însă în secolele al XIX-lea şi al XX-lea, ea a determinat 
o practică politică pe care țările Islamului — şi nu numai ele — au 
definit-o drept colonialism. Cum au perceput-o ele? 

În primul rînd, numeroşi conducători, otomani, safavizi, 
etc., au văzut că pierd teritorii, mai întîi, la periferia lumilor 
Islamului: India, în care se instalează portughezii şi, apoi, 
englezii, Sumatra, unde sosesc olandezii; la vest, stabi- 
limentele comerciale străine (praesidios), spaniole sau 
portugheze, pe coastele Maghrebului mediteranean şi atlantic. 
Primul mare şoc este pierderea Crimeei (1783), pămînt 
musulman de la originile Islamului?, cucerită de ruşi care, în 
plus, intenționează să-i protejeze pe creştinii ortodocşi din 
Imperiul Otoman. 


! Caracteristică Spaniei din secolele al X-lea şi al XI-lea şi influențată 
de Islam (n.ed. — M.S.) 

2 Originile Islamului datează din secolul al VII-lea, iar cucerirea 
Crimeei de către tătarii Hoardei de Aur a avut loc în secolul al XIII-lea 
(n.ed. - M.S.) 

Mai la est, într-un jihad împotriva Rusiei, alt teritoriu 
islamic este pierdut de şahul Persiei, prin tratatele din 
Gulistan şi Turcomanchei! (1828). Şi o noutate: Iranul trebuie 
să plătească o indemnizaţie infidelilor, să facă nişte 
concesiuni de ordin vamal şi să acorde ruşilor privilegii 
extrateritoriale. Invazia ia, astfel, forme diverse. 

Ulterior, tot în secolul al XIX-lea, mai aproape de centrul 
lumii musulmane, ruşii şi englezii îşi doresc cu aviditate Asia 
Centrală, tot aşa cum francezii şi italienii îşi doresc Africa 
de Nord. Centrul arab al Islamului este supus în cele din 
urmă, în secolul al XX-lea, atunci cînd, după căderea 
Imperiului Otoman şi sfîrşitul califatului, Semiluna fertilă 
trece sub dominaţia englezilor şi a francezilor, la fel ca şi 
Egiptul, fiecare dintre aceste teritorii avînd un statut propriu. 
Singurele țări care rămîn relativ neatinse sînt: Turcia, Arabia, 
Yemenul, precum şi Iranul şi Afganistanul, care şi-au putut 
păstra independența. 

În al doilea rînd, în afară de supunerea lor, lumile Islamului 
resimt ca pe o distrugere lentă, dar progresivă, instalarea 
coloniştilor, care preiau teritorii şi îşi construiesc oraşe 
proprii: succesiv, portughezii, englezii, olandezii în Asia de 
Sud-Est, precum şi spaniolii la populația moros? din insula 
Mindanao, în Filipine; apoi, francezii şi spaniolii, mai ales, 
în Algeria, şi italienii, în Tunisia, începînd din 1830 şi 1880, 
şi ruşii, în Turkestan. Ulterior, imigrația evreiască în 
Palestina, începînd cu sfîrşitul secolului al XIX-lea, legitimată 
prin declaraţia lui Balfour (1917), devenită masivă după 
genocid, comunitate declarată suverană prin decizia ONU, 


! Gulistan (1813) şi Turkmanceai (1828) (n.ed. — MS.) 
? Minoritate musulmană din Filipine (n.ed. — M.S.) 

în 1948. Aceasta apare arabilor ca o ultimă formă a colonizării 
europene şi a revenirii ei în forță, după ce alte părți din lumea 
musulmană şi-au recuperat independența. 

De notat, de asemenea, că, în zilele noastre, tocmai în 
zonele unde coloniştii au fost relativ mai numeroşi — Algeria, 
Palestina —, violențele, chiar de natură diferită, s-au extins 
cel mai mult. Tocmai, în aceste zone, islamizarea luptelor 
politice s-a manifestat apoi cu cea mai mare forță. Astfel, în 
Algeria, liderul FIS (Frontul Islamic al Salvării) declară în 
1990: „Dacă tatăl şi frații mei au izgonit fizic Franţa opresivă, 
eu mă dedic unui singur țel, ca, prin arme şi credință, să o 
izgonesc intelectual şi ideologic şi să mă descotorosesc de 
partizanii săi, care au supt laptele veninos“ (Ali Benhad)j). 

În al treilea rînd, nimeni nu contestă că aceste cuceriri, 
această colonizare şi pătrundere au adus cu ele, cel puţin în 
secolele al XIX-lea şi al XX-lea, progresul tehnic, şi cel mai 
puțin o contestă Nehru: „Căci cele mai mari rele pe care le-a 
adus dominaţia engleză în India au apărut în exterior ca nişte 
binefaceri din cer... calea ferată, telegraful şi... toate celelalte. 
Însă nu trebuie să uităm că primul lor obiectiv a fost 
consolidarea imperialismului britanic pe pămîntul nostru, 
permițînd întărirea constrîngerilor administrative şi cucerirea 
de noi pieţe de desfacere pentru produsele industriei engleze“. 

Acest aport şi această influență se completează cu o 
deposedare pe care o stigmatizează şi Frantz Fanon în cazul 
Maghrebului, vampirizarea — drenarea — bogăției indiene, 
care ia drumul Marii Britanii, pe cînd — consideră indienii — 
împărații afgani şi moguli măcar cheltuiau în India impozitele 
mari pe care le percepeau. Palatele stau, desigur, mărturie a 
vanităţii lor, dar cel puţin dădeau de lucru meşteşugarilor şi 
înfrumuseţau ţara (B. C. Pal). 


29 


MARC FERRO 


Există, fără îndoială, o idealizare a trecutului musulman 
al Indiei, care a cunoscut totuşi înainte de sosirea 
portughezilor şi a englezilor, numeroase conflicte între 
musulmani şi hinduşi, dar splendorile Indiei, precum şi ale 
Egiptului sau ale altor țări, au constituit prada occidentalilor. 

Această deposedare, pentru popoarele supuse sau 
colonizate, se extinde asupra personalității lor, colectivă sau 
individuală. În Rusia, primii învinşi sînt tătari sau musulmani, 
ori ciuvaşi, kazahi şi musulmani... Ţarismul atacă, în primul 
rînd, Islamul. De la cucerirea Kazanului (1552) şi sfîrşitul 
hegemoniei tătare, ruşii au procedat de mai multe ori la 
convertiri forțate la ortodoxie, mai ales sub Petru cel Mare 
care a distrus 41 8 din 536 de moschei din regiunea Kazanului. 
După o scurtă perioadă de toleranţă şi cooperare, sub 
Ecaterina a II-a, ofensiva rusă este reluată, în special, începînd 
cu guvernarea lui Alexandru al III-lea (1881), care practica 
o politică de rusificare. O parte dintre tătari revine spre Asia 
Centrală, la acea dată mai mult islamizată decît rusificată. 
Autoritățile au schimbat însă metoda: pentru a-i cîştiga pe 
musulmani la ortodoxie, predicile au loc de acum în limba 
lor maternă, iar la St. Petersburg se elaborează alfabete 
chirilice pentru ciuvaşi, kazahi etc. În 1872, este fondată la 
Kazan o şcoală normală, unde studiază başkiri, tătari, 
ceremiți, mordvini, ciuvaşi etc. Dreapta rusă s-a alarmat la 
aflarea efectelor pe care această schimbare le-a produs. De 
fapt, ca şi în Algeria, în aceeaşi perioadă, efectul pervers al 
acestei dezvoltări a învățămîntului — se înțelege, pentru 
colonizator — a fost apariţia unei elite naționaliste şi, în acelaşi 
timp, reformatoare musulmane. Acest dispozitiv de asimilare 
culturală era național prin formă, ortodox prin conținut. 
Părintele lui Lenin l-a aplicat la şcolile ciuvaşe, iar politica 

naționalităților a lui Lenin urmărea acelaşi principiu, național 
în formă, dar comunist în conținut. 

În Turkestan, unde interesul economic era preponderent, 
tendința de segregare a avut cîştig de cauză — precum şi în 
Maroc sau în India — şi administraţia rusă a susținut clerul 
musulman conservator, garantîndu-i proprietățile funciare sau 
şcolile şi interzicînd Bisericii ortodoxe orice activitate 
misionară. Ruşii au fost, astfel, consideraţi străini, 
necredincioşi ce trebuia izgoniți; dar statutul de „pro- 
tectorate“ al emiratelor din Khiva, Buhara, Kokand constituia 
o frînă împotriva invaziei lor. Ocazia unei răscoale în numele 
Islamului se iveşte atunci cînd Nicolae al II-lea a vrut să 
pună capăt, în 1916, scutirii musulmanilor de serviciul militar, 
ceea ce ar fi presupus ca aceştia să lupte împotriva fraților 
de aceeaşi religie din Imperiul Otoman. 

Legăturile musulmanilor cu ruşii prezintă, între Turkestan 
şi Caucaz, diferenţe ce pot fi regăsite mai mult sau mai puțin 
în raporturile lor cu francezii în Maroc — răsculat cu ocazia 
războiului de la Riff- şi în Algeria. Aceasta, precum Caucazul, 
a rezistat militar necredincioşilor, în lupte foarte dure, animate 
în Algeria de Abd el-Kader şi în Daghestan de imamul* Şamil. 
Ideea de a face un paralelism între cei doi le-a venit celor de la 
ziarul Le National, în 1844, geografului Woiekov, în 1914, 
istoricului Gammer, în 1991. Războiele se termină printr-o 
„pace a vitejilor“, o legendă trandafinie ce-l glorifică pe Abd 
el-Kader, la Paris, şi pe Șamil, la St. Petersburg. Paralelismul 
ar putea fi urmărit amintindu-ne revoltele succesive în Algeria, 
împotriva francezilor în 1871, 1914, 1954 şi, în Caucaz, 
împotriva ruşilor pînă la războiul din Cecenia. 

În Turkestan, ca şi în Maroc, Islamul şi-a păstrat libertatea. 
Totuşi, în cel din urmă, a fost suficient ca guvernatorul să 

vrea să sustragă de la legislația musulmană, șaria, o parte a 
populatiei definită ca berberă — în vreme ce ea se voia, de 
asemenea, arabă — pentru ca lumea Islamului să se 
solidarizeze cu sultanul şi să arunce blestemul divin asupra 
francezilor (1930). 

La cealaltă extremitate a lumii musulmane, în Insulinda!, 
Islamul nu a avut cîştig de cauză, precum în India, în urma 
unei cuceriri. Acesta a preluat o civilizație, fiind la început 
minoritar, şi au fost necesare patru sau cinci secole ca să se 
impună. Islamul s-a luptat aici pe două fronturi, cel al 
păgînismului şi cel al creştinismului, identificat cu „Stăpînii 
străini“, aceşti perrangi — francii“ — moştenitori ai cruciaților, 
care în fața lor îi regăsesc pe „Moros“. Războiul împotriva 
keafirilor — necredincioşi — a fost început de sultanatul din 
Atjeh, un război ce mai durează încă. În Java, ideea de jihad 
nu a apărut decît ulterior, între 1828-1830, condusă de 
„oameni ai credinței" — avînd ca deziderat instituirea unei 
ordini islamice în acest teritoriu. Olandezii urmau să rămînă 
pe coastă, să se ocupe de comerț, fără să se amestece în 
interior — punctul de vedere al lui Abd el-Kader în Algeria —, 
prizonierii fiind obligaţi să se îmbrace ca javanezii. Ca şi în 
Algeria, în 1870, o altă răscoală a avut loc la Banten, în 1888, 
pentru a-i izgoni pe europeni de pe acest tărîm al Islamului. 
Javanezii ce colaborau cu olandezii erau executați. Această 
înrădăcinare religioasă este extrem de puternică, în asemenea 
măsură, încît în 1931, la Mecca, 42% — 49% dintre pelerini 
proveneau din Java şi insule; în secolul al XX-lea, mişcarea 
naționalistă a lui Sukarno combina Islamul, naționalismul şi 


! Indonezia şi Filipine (n.ed. — M.S.) 
2 „Mauri“, cu înțelesul de musulmani (n.ed. — M.S.) 

socialismul, iar acoperămîntul pe cap, toca lui, era cea a 
credincioşilor musulmani (pici). Islamul era însă componenta 
cea mai activă, căci, fără intervenția olandezilor, el ar fi biruit 
tradițiile anterioare, hinduiste sau altele. Cel puţin acesta este 
sentimentul ulema*-lelor, care observă că olandezii 
promovează valoarea cutumelor preislamice (aşa-zise adat), 
în pofida șariei şi a legii islamice. Odată cu independența, 
cutuma a fost abolită din textele constituționale. 


A doua traumă: 
Israelul 


A douatraumă, după colonialism şi luptele țărilor islamice 
pentru eliberare, reprezintă ceea ce arabii au numit 
„dezastrul“, al-Nakba. Nu este vorba de formarea statului 
Israel, ci de înfrîngerea ce a urmat. Este vorba de o înfrîngere 
a Egiptului şi a țărilor arabe coalizate şi suferită din partea 
forțelor unui stat pigmeu (1948). Ştim astăzi că înainte de 
invazia ce a precedat-o, Ben Gurion a primit nişte propuneri 
pe care le-a refuzat: Faruk al Egiptului a cerut cedarea Gazei 
ca preț pentru recunoaşterea Israelului; Abdallah a dorit un 
coridor pentru a da Iordaniei o ieşire la mare; colonelul Zaim, 
în Siria, o deplasare a frontierei pînă la mijlocul Mării 
Galileei, precum şi stabilirea a 300 000 de palestinieni 
refugiați în Siria. Dată fiind micimea teritoriului recunoscut 
de ONU -— 14 000 km?, în 1947, comparabil cu cei 30 500 
km? ai Belgiei şi cu cei 11 500 km? ai statului arab —, Ben 
Gurion a respins aceste propuneri şi, astfel, s-a ajuns la război 
(Avi Schlaim). 

Coaliția formată din Egipt, Iordania, Siria, Irak şi Liban a 
fost învinsă, iar această înfrîngere a fost percepută nu doar 
ca o pierdere materială, ci ca „o înfrîngere morală şi o pierdere 
a încrederii arabilor în guvernele lor [...], şi încă mai gravă a 
fost îndoiala lor în propria capacitate de a forma o naţiune 

(umma* ). Disperarea morală a devenit mai importantă decît 
orice pierdere fizică“ (Zureik Constantine)!. 

Mărturie stă angajamentul lui Nasser. În lupta de la 
Fallouga, pe data de 20 octombrie 1948, ofițerul Nasser, cu 
unitatea sa înfrîntă şi încercuită, a avut dreptul, dat fiind 
curajul său, la onoruri militare acordate de ofițerii Israelului. 
Pe cîmpul de luptă, el a putut realiza starea de dezorganizare 
şi de neputinţă absolută a armatei egiptene. Desigur, 
dintotdeauna, se declarase împotriva declarației Balfour, 
ce prevedea, în 1917, crearea unui „cămin“ evreiesc în 
Palestina, iar din 1947 nu se gîndea decît să intervină 
împotriva Israelului. Însă, la Fallouga, el a înțeles că 
adevăratul rău pentru Egipt era în altă parte: „Patria mea 
este o altă Fallouga, o Fallouga mult mai mare. Trebuie 
lichidat colonialismul [britanic] şi trădătorii egipteni care 
îl susţin [...]. Trebuie lichidat regimul“. 

Angajamentele militare împotriva Israelului, care au 
urmat, n-au fost soldate cu rezultate fericite nici în 1956 — 
chiar dacă, pentru Egipt şi țările arabe, criza Suezului s-a 
terminat cu bine — şi nici în 1967. Înfrângerea suferită de 
Nasser în Războiul de Şase Zile, în 1967, a redeschis şi 
lărgit rana. Căci, după ce Israelul a informat Consiliul de 
Securitate că armata sa va reacționa la provocările siriene 
de la Golan, Nasser a trimis 100 000 de oameni în Sinai 
pentru a înlocui căştile albastre stabilite acolo din 1956. El 
anunţă închiderea golfului Akaba şi acceptă ca trupele 
iordaniene să se plaseze sub comanda egipteană. De două 
ori casus belli: israelienii atacă coaliția şi o înfrîng, Tsahal* 
ajunge la porțile Damascului, după ce a ocupat Golanul. 


! Vezi pagina 130 

Israelul ia în stăpînire, în acelaşi timp, Ierusalimul de est, 
Sinaiul şi Cisiordania. 

ONU reacționează imediat şi, prin rezoluţia 242, cere 
evacuarea trupelor Israelului din teritoriile ocupate. Dar se 
dovedise deja că statele arabe coalizate nu ştiuseră să-şi 
organizeze victoria şi ieşeau din luptă profund umilite. Din 
acest eşec se va naşte ideea că în viitor victoria va trebui 
obținută printr-un altfel de război decît cel convențional: prin 
terorism — o idee pe care palestinienii o vor pune în practică. 
Era rîndul lor să animeze lupta împotriva Israelului. Chiar 
dacă, între 1970 şi 1986, palestinienii au avut de înfruntat, 
în egală măsură, atît trupele regelui Iordaniei şi ale creştinilor 
din Liban, cît şi pe israelieni. 

În discursul său de învestire, la ONU, în 1974, Yasser Arafat 
nu invocă nici măcar o dată Islamul pentru a-şi legitima 
acțiunea. El salută noile state independente: Guineea-Bissau, 
Grenada, Bangladesh —, iar în acest din urmă caz, nu dădea 
dovadă de maniere alese față de republica islamică a 
Pakistanului. În acest discurs, ce venea chiar după al patrulea 
război — 1948, 1956, 1967, 1973 —, Yasser Arafat pozează în 
lider al unui popor care luptă pentru independență, pe care-l 
declară cînd „arab“, cînd „palestinian“. Inamicul său nu este 
iudaismul, ci sionismul, identificat cu colonialismul şi 
stigmatizat ca rasism. El se pretinde, în acelaşi timp, 
„revoluționar“ şi utilizează ca atare un lexic specific 
revoluționar, declarîndu-se „în avangarda“ poporului său, ale 
cărui acte nu pot fi considerate teroriste, de vreme ce caută 
doar să-şi elibereze pămîntul de sub o ocupaţie străină. 

Cincisprezece ani mai tîrziu, după călătoria lui Sadat 
la Ierusalim şi retrocedarea către Egipt a teritoriilor 

ocupate de Israel, în urma acordurilor de la Camp David 
(1978), după revoluția islamică din Iran (1979), războiul 
dintre Irak şi Iran (1980-1988) şi, în mod simultan, 
războiul din Liban şi preluarea controlului acestei ţări de 
către Siria şi Israel, mişcarea naţională palestiniană se 
estompează. Schimbarea esenţială este că revoluţia 
islamică este exportată şi aici — ca şi în Liban —, darcă, în 
fața acestei expansiuni a șiismului*, Arabia Saudită, 
sunnită, intervine, contribuind la islamizarea mişcării 
naționale palestiniene prin ajutorul dat Hamas-ului, ce 
devine rival al OEPi-ului, la concurenţă cu jihadul islamic, 
obedient lui Khomeiny. 

Concurența între aceste mişcări nu iese în evidenţă decît 
cu ocazia Intifadei, în 1987. Această revoltă a tinerilor redă 
un suflu proaspăt mişcării naţionale palestiniene în cadrul 
unei mişcări naționale arabe, alăturîndu-se acesteia în bătăliile 
duse sub semnul Islamului. 


Această sacralizare a luptelor nu era, de altfel, proprie 
doar Palestinei. Şi în Cecenia, împotriva ruşilor, lupta 
națională era islamizată, însă de mai multă vreme. În 
legendele lor, un produs al islamizării efectuate de ulema- 
lele locale, cecenii se văd descendenți din Ali, dar şi din 
Noe — ceea ce îi înrădăcinează în Palestina — , un mit pe care 
îl regăsim la berberi, care se credeau fiii Canaanului. Primind 
acest mit ca pe o comoară, savanți ruşi, precum Ivanenkov, 
au susținut, astfel, că cecenii erau de „tip semit“. Istoria a 
cunoscut însă şi alte fabulaţii de acelaşi gen. 


! OEP — Organizaţia pentru Eliberarea Palestinei (n.ed.) 

Acest mit al originii palestiniene a condus la un țel bine 
precizat: acela de a înrădăcina Islamul în Ierusalim, declarînd 
că acolo se află leagănul celor trei religii: iudaism, creştinism 
ŞI islamism — cînd, de fapt, Islamul este născut în Arabia, la 
Mecca şi Medina, iar Ierusalimul nu este nici măcar 
menţionat în Coran. Acest mit are, astfel, menirea, în privința 
Palestinei, de a opune creştinismului şi Israelului o altă 
legitimitate. 


Celălat dezastru: 
fragmentarea Pakistanului 


La dublul dezastru din 1948-1967 se adaugă cel din 1971, 
la altă extremitate a lumii musulmane, şi anume fragmentarea 
Pakistanului, care redeschide răni mai vechi. 

Înainte ca englezii să-şi extindă imperiul, portughezii 
aveau deja 1800 de preoți răspîndiți pe coasta Malabarului 
Şi începeau şi ei să evanghelizeze țara, ce-i drept, într-un 
ritm mai puțin alert. Mai apoi, în timp ce se manifesta, față 
de Islam, renaşterea hinduismului, Imperiul mogul se 
destramă, iar pe ruinele lui, sikh-ii construiesc un prim stat 
nemusulman. În timpul grandorii britanice, musulmanii, 
lipsiţi de putere, trebuie să suporte ascensiunea hinduismului, 
iar Liga musulmană nu joacă unul dintre primele roluri în 
lupta împotriva englezilor. Desigur, spre marea disperare a 
lui Gandhi şi a lui Nehru, „unitatea Indiei“ dispare în 1947, 
cînd musulmanii produc secesiunea. Astfel, se naşte 
Pakistanul cu cei doi poli ai săi, la vest şi în Bengal, 
eveniment însoțit de deplasări uriaşe de populaţii în ambele 
sensuri: musulmanii părăsesc teritoriul devenit indian, 
hinduşii pleacă din zonele fostului imperiu, trecute sub 
conducere musulmană. Prinții aleg ţara în care să depună 
jurămâîntul, iar cel din Kashmir optează pentru India, deşi 
majoritatea supuşilor săi sînt musulmani. Acesta era primul 
factor de criză şi frustrare pentru lumile Islamului şi primul 
subiect de antagonism, nu față de Occident, ci față de India. 


39 


MARC FERRO 


Iată însă că în 1971 partea orientală a Pakistanului vrea să 
se separe. Fără îndoială, această reacție a Bangladesh-ului se 
datora statutului subaltern pe care conducătorii de la 
Islamabad îl rezervaseră acestei părți orientale a statului 
pakistanez: la o populaţie egală, din 95 de musulmani din 
vechiul Indian Civil Service, care au optat pentru Pakistan, 
în 1947, numai unu sau doi erau de origine bengaleză; nu 
existau decît doi bengalezi din 17 înalți funcționari, în 1964, 
iar, în armată, unul singur din 58 de generali provenea din 
Bengalul oriental etc. Considerîndu-se economic colonizați, 
dispreţuiți, obligați să folosească limba urdu pe lîngă a lor, 
umiliți de practicile Islamabadului, bengalezii se lansează 
într-o mişcare de autodeterminare ce animă Liga Awani. La 
vest, Pundjab şi Sind susţin constituirea „bastioanelor“ 
națiunii. Ruptură, represiune, iată ce suscită exodul a 10 
milioane de bengalezi spre India. 

Atunci, New Delhi intervine, intră în război, ajută la 
eliberarea Bangladesh-ului. Această a doua mare înfrîngere 
a Islamului, secesiunea, e atribuită de Pakistan, Indiei. 

Treizeci de ani mai tîrziu, proiectul nutrit de Pakistan este 
de a acționa împotriva Indiei, la fel cum procedase împotriva 
URSS-ului, în 1989, cu ocazia războiului din Afganistan, 
Kashmirul devenind terenul recuceririi. Fără îndoială, un vis, 
ca şi cel al americanilor, care, în 1989, doresc ca aşa-zisele 
forțe „ale libertăţii“ în Afganistan să-i răzbune pentru ceea 
ce au suferit în Vietnam, în 1973, şi să-i facă pe comuniştii 
ruşi să simtă ce le-au făcut lor comuniştii vietnamezi. 

În schimbul acestui vis, nerealizat, pentru a pedepsi 
autoritățile că au cedat în fața americanilor în căutarea lui Bin 
Laden, un comando sinucigaş a făcut la Srinagar (Kashmir) 
40 de morţi, în octombrie 2001, în timp ce un altul, la 13 
decembrie, îşi îndeplinea actul nelegiuit la New Delhi. 

Din cauza colonizării, zonele Islamului beneficiind de 
autonomie n-au încetat să se reducă. Tipică din acest punct 
de vedere a fost, în Maroc, promulgarea unui „Dahir! berber“ 
de către generalul Lyautey. Acesta avea scopul de a „proteja“ 
dreptul cutumiar al triburilor berbere şi de a le sustrage de la 
legislaţia canonică a șariei. Acest transfer după modelul 
jurisdicției criminale franceze îl deposeda pe sultanul 
Mohammed bin Youssef (Mohammed al V-lea) de una dintre 
prerogativele sale: „el sustrăgea pe unii credincioşi de la 
justiția lui Dumnezeu“. Din punctul de vedere al populaţiei, 
această măsură restrîngea „partea de Islam“ la care orice 
musulman avea dreptul în relațiile sociale şi în viața sa 
privată. În acest fel, căminul, familia sa, ultimele redute ale 
identităţii sale, riscau să fie atinse. 

În Algeria, în anii 1950, oricare ar fi fost statutul tatălui 
sau al soțului, femeia musulmană rămînea izolată în mediul 
ei, în căminul ei, fără să frecventeze europenii decît dacă 
munca o cerea în mod necesar, soțul său ținînd-o la distanță 
de aceştia. Exista, de asemenea, o rezistență împotriva 
oferite. „Femeile noastre, fiicele noastre, casa noastră sînt 
ultimul refugiu neatins de colonizare“, repetau naționaliștii. 


! Decret regal în Maroc (n.ed. — M.S.) 

Existau puține căsătorii mixte. Rezistență a Islamului, 
rezistență comunitară sau rezistență identitară? „Atunci cînd 
tara noastra va fi liberă, vor fi şi femeile noastre“, adăugau 
ei. Or, de atunci, reacția împotriva emancipării accelerate a 
femeilor a reprezentat o altă pierdere a unui drept. Vom reveni 
asupra acestui subiect. 

În Algeria, dacă prezența francezilor constituia pentru 
mulți musulmani o opresiune, francezii nu vedeau laicitatea 
ca pe o formă a acestei opresiuni. Dimpotrivă, autoritățile 
încurajau, uneori, zauia!'-lele şi pe marabut?-ele, precum şi 
ulema-lele, fără măcar să aibă habar că focul continua să 
ardă mocnit sub cenușă. 

În URSS, dimpotrivă, Islamul era obiectul unei persecuții 
organizate, ca şi ortodoxia, de altfel: instituțiile ateiste şi 
autoritățile duceau un război continuu împotriva acestora. 
În aşa fel, încît în URSS, ataşamentul față de Islam s-a 
exprimat nu atît prin respectarea practicilor religioase, cît 
printr-o viaţă şi o organizare socială neconforme, ținînd cont 
de obstacolele pe care le întîmpina practica. Spre exemplu, 
reducerea numărului de moschei (25 000, în 1917, numai 
vreo 200, 50 de ani mai tîrziu). Pelerinajul la Mecca este, 
evident, imposibil, doar cu titlu excepţional pentru un 
muftiu*, respectarea strictă a Ramadanului este declarată 
incompatibilă cu organizarea ştiinţifică a muncii, ritualurile 
de rugăciune sînt dificil de urmat în marile oraşe etc. 

Prezenţa Islamului se face simțită prin supraviețuirea 
practicilor nespecifice religioase. Mai întîi, refuzul de a ieşi 


! Şcoală musulmană; moschee cu drept de azil (n.ed. — M.S.) 
2? Ocupanţi ai mănăstirilor-fortăreţe, ce apărau frontierele Islamului 
(n.ed. - M.S.) 

din grup prin căsătorie, în pofida încurajărilor regimului care 
nu scapă nici o ocazie de a glorifica orice progres spre 
împlinirea lui homo sovieticus. Orice ar face, chiar folosind 
căsătoriile mixte ca argument pentru a demonstra progresul 
unei conştiinţe supranaţionale, gradul înalt de endogamie la 
musulmani arată limitele acestui progres. Cifra minimă este 
de 79% la tadjici, cea mai mare fiind 95% la kîrghizi, pe 
cînd la letoni ea coboară la 61%, la 34% pentru ucraineni şi 
de 33% pentru armeni. Hélène Carrère d'Encausse arată că, 
la tadjici, acest coeficient chiar creşte: în rarele cazuri de 
căsătorii mixte, bărbatul este musulman, iar copilul preia 
religia tatălui. Atunci cînd, în mod excepţional, şi mai ales 
în Daghestan, o femeie musulmană se căsătoreşte cu un ne- 
musulman, naționalitatea mamei a fost aleasă în 87% din 
cazuri, în vreme ce se întîmplă invers atunci cînd ucrainenii 
sau evreii se căsătoresc cu rusoaice. Concubinajul unui 
musulman cu o nemusulmană este tolerat, dar nu şi invers. 
În afară de aceasta, căsătoriile mixte nu conduc la o 
deschidere spre lumea exterioară Islamului, ci dimpotrivă. 

În rest, toate riturile legate de familie continuă să fie 
practicate, cu precădere circumcizia, legată atît de tradiția 
kazahă, uzbekă sau kîrghiză, cît şi de Islam, dar un Islam 
care se extinde. În vreme ce regimul denunță această practică, 
considerînd-o barbară şi neigienică, musulmanii o găsesc, 
dimpotrivă, excelentă pentru sănătate. Celebrarea sa este 
destul de importantă, pentru ca tatăl familiei să-şi vîndă pînă 
şi maşina pentru a suporta cheltuielile unei petreceri la care 
participă tot satul. Practica este unanimă, indiferent de nivelul 
de educaţie. 

Persistența cutumelor legate de căsătorie este cu atît mai 
remarcabilă, cu cît interdicția lor a fost adeseori reînnoită, 

mai ales căsătoria fetelor care nu ajunseseră la pubertate şi 
practica kalim-ului, răscumpărarea logodnicei. În ajunul 
perestroikăi, Comitetul Central al Partidului Comunist Uzbec 
evalua acest kalim la 500 de ruble, două oi, nouă costume 
etc., sau de la 2000 la 3000 de ruble. În Kazahstan, răpirea 
logodnicei este o practică frecventă şi adesea convenită 
dinainte. Aici cutuma, dincolo şaria sînt mai puternice decît 
legea. 

Dacă regimul sovietic se arată mai abil decît colonialismul 
rus, francez sau olandez în reconcilierea cu o parte a 
populației, integrînd pe musulmani în administraţie, măsurile 
sale totuşi îi irită şi le produc în mod inevitabil mînia. 

Se poate observa totuşi că după dispariția autorităților 
străine — dar această trăsătură e valabilă şi pentru țările care 
n-au cunoscut o asemenea autoritate, precum Iranul sau 
Afganistanul —, codul familiei şi statutul femeii, într-o țară 
islamică, sînt cele mai grăitoare în ceea ce priveşte reacțiile 
societăţii la schimbări venite din afară. 

Să fie din cauza tradiției, a cutumei sau a textelor sacre? 

Corpul Islamului „ascultă“ 


„Afirmăm, declară Ahmed Gouda, fost delegat în 
Adunarea algeriană, refugiat la Cairo, că operaţiile ce au avut 
loc în nordul constantinian constituie un veritabil genocid 
[...], carea făcut cel puţin 100 000 de victime necombatante 
[...]. Aceasta va suscita o serie de represalii care riscă, în 
primul rînd, să reaprindă războiul israeliano-arab.“ 

Acest interviu datează din 18 aprilie 1956, şase luni înainte 
de criza Suezului, atunci cînd operațiunile militare în Algeria 
abia începuseră. Tocmai se decisese formarea Armatei de 
eliberare națională. Interviul este interesant din două puncte 
de vedere. Mai întîi, este o mărturie a stării de exasperare a 
conducătorilor FEN care, în mod evident, folosesc termeni 
şi cifre excesive. Şi, mai ales, aceste declarații stabilesc o 
legătură între cele două rupturi pe care le suferă lumea 
Islamului: Algeria şi Israelul. 

Fără îndoială, la această dată, identitatea arabă a prevalat 
asupra apartenenţei la Islam, marea parte a liderilor FEN fiind 
atunci agnostici. Dar are loc un du-te-vino între aceste două 
trăsături. Ca dovadă, cîteva luni mai devreme, întreg 
Maghrebul era cuprins de un freamăt de bucurie şi mîndrie 
atunci cînd, în Iran, Mossadegh a rezistat victorios la 
presiunile Angliei şi ale Statelor Unite şi a naționalizat 
petrolul iranian. Sentimentele antiimperialiste au fost mai 
importante, în lumea arabă, decît faptul că era vorba de 

persani, „inamici milenari“, şi de şiiţi, în vreme ce 
musulmanii arabi sînt, prin esență, sunniti. 

Este adevărat că de cîteva decenii identitatea propriu-zis 
musulmană părea să se dizolve în identitatea națională: totuşi, 
ea se manifestă în continuare, iar corpul Islamului părea, cel 
puţin, să fi rămas o imensă cutie de rezonanță sensibilă şi 
atentă la cele mai mici conflicte care îl privesc. Astfel, în 
1930, promulgarea în Maroc a Dahirului berber, care 
sustrăgea această populație de la legislația sultanului, a 
suscitatmanifestații de protest pînă şi la musulmanii din Java. 
După cel de al Doilea Război Mondial, acest mare corp al 
Islamului n-a încetat să freamete, oricare ar fi fost culoarea 
drapelului ce se ridica împotriva imperialismului. Iar toate 
acestea au precedat ceea ce s-a numit „întoarcerea Islamului“, 
între anii 1970 şi 1980. Fenomenul a supravieţuit pînă şi 
marilor fracturi pe care le-a suferit, precum războiul între 
Irak şi Iran, de vreme ce între Bagdad şi Teheran, în plin 
conflict, comunicațiile n-au încetat nici un moment... 

Cincisprezece ani mai tîrziu, cutia de rezonanţă s-a auzit 
mai tare ca niciodată: imediat după 11 septembrie 2001, unul 
dintre purtătorii de cuvînt ai Al Qaida care apărea la 
televiziunea din Qatar, amintea, desigur, hotărîrea sa de a 
combate Israelul şi Statele Unite, dar vorbea, în acelaşi timp, 
despre drepturile națiunii islamice din partea de est a Timorului, 
ce a fost separată de republica islamică a Indoneziei. 

În 2001, s-a exprimat această revendicare asupra 
Timorului Oriental. Treizeci de ani mai înainte, avusese loc 
o revendicare asupra Insulelor Canare, platou continental al 
Magrebului atlantic. Lumea Islamului a avut întotdeauna o 
percepție acută a ariei sale geografice. Acest simţ al spațiului, 
cucerit, amenajat, manifestat la musulmani, provine dintr-o 

foarte veche tradiție, dintr-o viziune etnocentrică a 
societăților datînd din secolele al IX-lea şi al X-lea şi care 
defineşte Irakul ca „buricul pămîntului“, organizarea 
geografică fiind concepută de o asemenea manieră, încît a 
patra zonă, cea a Irakului, se găseşte în centru, alte trei zone 
la nord, şi alte trei la sud. Din perspectiva Islamului, mai 
mult geografică decît istorică, nu există o separare radicală 
între centrul său şi restul lumii islamice. „Nu există o periferie 
a Islamului, remarca Andre Miquel. Poate că exista doar una 
în ce-i priveşte pe turci, plasați dincoace şi dincolo de 
frontieră, convertiți aici şi păgîni dincolo; fără îndoială, că, 
asupra acestora din urmă, «Islamul nu cheamă graţia divină», 
consideră musulmanul.“ 

Delimitat de această arie geografică, corpul Islamului este 
parcurs de rețele ce alcătuiesc sistemul său nervos. 
Pelerinajele la Mecca reprezintă, fără îndoială, cea mai 
constantă din aceste rețele; în perioada colonială, lumea 
indoneziană şi, mai ales, Java au furnizat contingentele de 
călători cele mai numeroase, după cum am văzut, pînă la 
49%, în 1931. În acest caz, ea a înlocuit rețelele comerciale, 
care au contribuit la expansiunea Islamului în Oceanul Indian, 
în epoca marilor schimburi comerciale portugheze şi 
olandeze. Reţeaua confreriilor sufiste!, în care se întîlnesc 
tradiții indiene şi arabe, a asigurat, de asemenea, o coerență 
internă lumilor Islamului, fie că aceste confrerii s-au născut 
în Arabia fie în Asia Centrală, leagănul celor mai importante: 
Naqşbandiyya, fondată la Buhara, în secolul al XIV-lea, şi 
Yasawiyya, creată la Yasi. Practica mistică a sufiştilor 
privilegiază relațiile cu un maestru şi ea a supraviețuit 


! Sufism — mişcare ascetică Islamică — (n.ed. — M.S.) 

diferitelor crize din istorie, asigurînd individului practicarea 
unui Islam personal în țările în care religia instituită era 
ameninţată: Turcia kemalistă şi Uniunea Sovietică, de 
exemplu. 

Confreriile sufiste n-au avut un proiect social sau politic 
deosebit, ci doar unul defensiv. Nu s-a întîmplat la fel cu 
Fraţii musulmani, mişcare născută în Egipt, în 1928, şi care s-a 
răspîndit în cea mai mare parte a țărilor arabe, şi chiar dincolo 
de ele, şi care rămîne unul dintre factorii cei mai activi ai 
revenirii Islamului încă din anii 1970. Reţeaua sa n-a încetat 
să se fortifice din Maghreb pînă în Arabia Saudită şi mai 
departe. Ea constituie o adevărată internațională în sînul 
Islamului contemporan. Există şi alte rețele, de o formă mai 
nebuloasă, deşi, uneori, li se atribuie un lider, precum Bin 
Laden, în cazul Al Qaida. Corpul acestor rețele constituie 
însă o nouă formă „statală!““. Am putea oare spune că Islamul 
contemporan controlează mai mult rețele decît spaţii? 


Ceea ce reprezintă specificul funcționării acestui corp 
multiform al Islamului este, fără îndoială, rolul pe care-l joacă 
„ascultarea“ în viața musulmanului. De mai multe decenii, 
aceasta a constituit instrumentul esenţial al regenerării Islamului. 
Această trăsătură a apărut brusc — cu efecte politice care i-au 
multiplicat importanța — odată cu apariția tranzistorului. 

Pînă în anii 1950, într-adevăr, populațiile rurale aflate la 
frontiera mediteraneană a lumii arabo-musulmane nu 
dispuneau de radio, iar o mare parte a satelor şi a aşezărilor 
nu erau electrificate. Oamenii erau nevoiţi să se limiteze la a 
asculta predicile mollahilor* sau lecţiile ulema-lelor. Odată 


! A se vedea pagina 215 şi următoarele 

cu apariţia tranzistorului, totul se schimbă şi toată populația 
se conectează la stațiile de emisie de propagandă, instalate 
în Orientul Mijlociu. Americanii, mai ales, au văzut în 
regimul aşa-zis al „ofițerilor liberi“ egipteni — Neguib şi 
Nasser — o alternativă fericită la subminarea comunismului. 
CIA aproape că a forțat mîna noului regim pentru a-l dota cu 
un echipament radio extrem de puternic, pe care, în curînd, 
îl va utiliza Vocea Arabilor (1954). Această „voce“ a stimulat 
mişcarea națională atît în Magreb, cît şi în Irak sau Palestina, 
timp de mai mult de un deceniu. Fără îndoială, limba arabă 
nu era aceeaşi cu cea vorbită în Alger sau la Cairo, dar apelul 
exista sub o forma simbolică, iar pentru a înțelege sensul 
mesajelor nu era nevoie de interpret. Rîsul lui Nasser, atunci 
cînd a naționalizat Canalul Suez, a făcut, astfel, înconjurul 
lumii islamice. 

La această revenire a limbii arabe, în expansiune în zilele 
noastre pînă la Kota Bharu, capitala Kelantanului, în Malaezia, 
se adaugă difuzarea orală a cuvintelor şi a muzicii sacre prin 
casete audio. Într-adevăr, de cîteva decenii, urmînd exemplul 
ayatollahului* Khomeiny, slujbele religioase islamice sînt 
reproduse pe casete în milioane de exemplare destinate 
musulmanilor din lumea întreagă. Propaganda audio a făcut, 
astfel, progrese graţie tehnologiei provenite din Occident. 

La fel s-a întîmplat şi în cazul difuzării suratelor!, deoarece 
e suficient să pui o casetă într-un casetofon sau walkman, să 
o asculți în întregime şi chiar în mod repetat, pentru a 
considera că ţi-ai făcut rugăciunea. La Paris, de exemplu, se 
comercializează în jur de 5000 de casete pe lună, de zece ani 
încoace. Suratele cele mai vîndute sînt cele ale vacii (Lar'), 


! Surat — verset al Coranului (n.ed. — M.S.) 

cea a bărbatului şi cea de-a zecea. Site-ul de Internet Harf.com 
dispune de şaisprezece birouri în întreaga lume, din care cinci 
în Marea Britanie, în Franţa, Statele Unite şi Canada. 
Compact-discurile (CD) sînt mult mai puțin utilizate, căci 
nu pot fi ascultate afară, în stradă, şi nici nu sînt uşor de 
recopiat. 

Predomină deci caseta, fără concurență, chiar dacă există 
anumite programe multimedia care prezintă forme din cele 
mai elaborate ale difuzării Coranului. Unele versiuni sînt 
înregistrate cu vocile celor mai celebri recitatori. Se pot 
compara lecturile făcute de Al Husari şi Al Hudhayfi, de 
exemplu, din anumite versete ale Coranului. Unii stabilesc 
un inventar audio-vizual al caracteristicilor şi punctelor de 
articulare a literelor arabe pentru a învăţa o pronunție cît 
mai corectă. Se pot recita aceste versete şi se pot înregistra 
pentru a le compara cu recitarea lui Al Husari. Exegeze foarte 
complete ale Coranului însoțesc aceste programe, disponibile 
în mai multe limbi. 

Am văzut cum, începînd cu mijlocul secolului al 
XIX-lea, unul dintre „divorţurile“ care au divizat lumea 
mediteraneană a fost, pe de o parte, separaţia lentă între o 
religie rămasă esențialmente orală, Islamul, în care repetarea 
pe de rost a aceloraşi texte face parte din educaţie, şi, pe de 
altă parte, practica creştinilor, bazată atît pe texte scrise şi 
analiză, cît şi pe memorie. Răspîndirea în toată lumea a 
tranzistorilor şi, apoi, a casetelor a contribuit la regruparea 
unei lumi dispersate geografic. Cam la fel, cum, în paralel, 
industria cinematografică hollywoodiană a contribuit la 
americanizarea lumii. 

Tocmai în Statele Unite, unde, de treizeci de ani încoace, 
imigranții de origine musulmană au devenit numeroşi, negrii 

de confesiune musulmană, aceşti Black Muslims revoluționari, 
care s-au alăturat lumii islamice de ceva vreme, sînt astăzi 
considerați de imigranți un fel de musulmani de o clasă 
inferioară, pentru că nu înțeleg limba arabă atît de bine ca ei. 
În moschei, aceşti imigranți joacă, astfel, rolul unor maeştri 
ce trebuie crezuţi ca atare, ceea ce poate suscita probleme. 

După tranzistor şi casete, cronologic vorbind, lumea 
Islamului a reuşit să răzbată pentru a treia oară în domeniul 
mass-media, punînd capăt cvasi-monopolului pe care-l 
exercitau americanii pe teritoriul informației prin CNN. După 
bistandardizarea informaţiei, ce exista încă în preajma 
momentului prăbuşirii URSS-ului şi care stigmatiza Lumea 
a Treia, redusă la dependenţă, a urmat un monopol aproape 
absolut, legat de existența sateliților de comunicații. Însă 
menghina în care CNN ţinea informaţia a fost distrusă odată 
cu apariția stației arabe de emisie, televizată prin satelit, Al 
Jazeera, aflată la Doha, în Qatar. Cu o simplitate deco- 
ncertantă, secretarul de stat american Colin Powell a cerut 
acestui post, în octombrie 2001, „să nu permită exprimarea 
opiniilor antiamericane“. Ca întotdeauna, în numele apărării 
libertăţilor (Ouzlook, din New Delhi). 

Cea de-a patra deschidere este aşadar utilizarea 
Internetului: însă acest lucru fiind posibil numai în limba 
engleză, iar anumite site-uri fiind cenzurate în multe dintre 
țările din Orientul Mijlociu, numai elita intelectuală 
musulmană care locuieşte în Occident are posibilitatea să 
folosească Internetul: se afirmă că ea este cea care 
alimentează rețelele Al Qaida. 


Oare întîlnirea dintre utilizarea tehnologiei de ultimă oră 
ŞI întoarcerea la credințele şi practicile ultratradiționale ar 

putea să apropie, în ciuda aparențelor, unele dintre trăsăturile 
vieții din Statele Unite şi din Arabia Saudită? 

Această sugestie avansată de Abdelwahab Meddeb 
provine dintr-o observaţie a comportamentului evreilor 
aşkenazi americani, adepți ai întoarcerii la tradiţiile cele mai 
vechi şi, în acelaşi timp, inițiați în folosirea la cel mai înalt 
nivel a tehnologiei avansate. Confirm că am văzut indivizi 
din aceeaşi comunitate, în anii 1980, aderînd la anticele 
practici ale medicinei evreieşti şi regăsindu-se ca clienți într-o 
clinică homeopatică asistată de calculator. 

Oricît de inedită ar părea, această întîlnire a unor practici 
total diferite constituie una dintre trăsăturile unei părți ale 
societății americane, marcată de dezvoltarea comu- 
nitarismului, în care căutarea identităţii şi închiderea într-un 
grup restrîns se asociază, fără un efort evident, cu practicile 
mediatice sau altele, din cele mai avansate. Oare nu este 
aceasta, se întreabă Abdelwahab Meddeb, una dintre 
trăsăturile actuale ale practicii wahhabiţilor şi integriştilor 
din Arabia Saudită sau din alte zone? Nu cumva aceste 
practici produc o înțelegere tacită şi subterană între populaţii 
aparent atît de diferite, dar pe care le apropie ura şi 
neîncrederea față de ateism, de progresism, în țări, precum 
Statele Unite şi Arabia Saudită, unde, cel puţin oficial, religia 
şi nu etnia defineşte indivizii? Referirea constantă la 
Dumnezeu sau la Bine şi Rău, în discursurile lui G.W. Bush 
şi Bin Laden, nu este decît un semn... 


La aceste traumatisme şi la acest resentiment se adăuga 
o frustrare născută din eşecul țărilor redevenite libere de 
a se lansa economic, chiar deținînd controlul fabuloaselor 

lor bogății. Fără îndoială că moştenirea colonială, fie că 

este vorba sau nu de neocolonialism, şi, apoi, accelerarea 
globalizării economice au înfrînat sau chiar au dat o 
lovitură eforturilor de dezvoltare. Dar, în Algeria, de 
exemplu, venitul petrolier scade brusc odată cu Căderea 
preţurilor, survenită în 1985, datoria economică este în 
continuă creştere, iar industrializarea nu permite să fie 
absorbită mîna de lucru, care nu încetează nici ea să 
crească, datorită unei demografii galopante. Eşec umilitor, 
care îl aminteşte pe cel al Egiptului, cu un secol în urmă, 
ŞI care pare să marcheze o mare parte din țările Islamului. 
Şi aceasta în vreme ce, acum un secol, Japonia reuşea să 
se modernizeze economic, iar, mai nou, Coreea de Sud, 
Singapore sau Taiwan!, țări devenite independente, 
izbuteau să pătrundă în clubul închis al puterilor dinamice, 
fără măcar să dispună de gaz sau petrol. 

Răspunsul la toate aceste provocări a venit din mai multe 
surse. Este sigur că în perioada cuceririlor coloniale sultanul 
din Constantinopol a rămas pentru multă vreme o instanță 
de la care populaţia din Tunis aştepta un ajutor, chiar un 
sprijin militar, în anii 1880. În timpul Marelui Război (1914- 
1918), propaganda turco-germană tranzitează prin Spania şi 
prin intermediul mozabiţilor şi al Tripolitanei. Se face apel 
la solidaritatea musulmanilor împotriva inamicilor 
dintotdeauna, ruşii, englezii şi francezii. După căderea 
Imperiului Otoman, monarhii constituie repere fixe de care 
se ancorează rezistența atît din Maroc, cît şi din Egipt sau în 
rîndurile prinților indieni. 

O rezistență mai difuză, dar adesea mai hotărită, este 
susținută de mişcările islamice şi naţionale: în Egipt, „Fraţii 


! Taiwanul nu este, de jure, un stat independent (n.ed. — M.S.) 

musulmani“, încă din 1928, în Maroc, Abd el-Krim şi apoi 
Allal al-Fassi, în Algeria, a asociației ulema-lelor, Bin Badis, 
în Palestina, Marele Muftiu etc. 

De fapt, revendicarea patriotică, ostilitatea față de 
colonialism, imperialism şi, mai nou, față de globalizare, 
percepută sau nu ca americanizată, a adoptat mai multe 
stindarde. Cel al Islamului, fără a fi întotdeauna cel mai 
prezent, a rămas cel mai constant. 

Purtătorii săi au fost grupuri sociale care, începînd cu anii 
1970, se regăsesc în mai multe țări: tineretul urban, sărac, 
burghezia pioasă, grupuri înfrînate, mai ales, în Egipt şi 
Algeria, de o societate militarizată care le privează de viața 
politică. Din asocierea sau divorțul lor, după cum bine a 
remarcat Gilles Kepel, a depins ascensiunea islamismului. 
Animată de extremiştii săi, tentația unei reîntoarceri către 
valorile Occidentului — combinată cu achiziția tehnicilor sale 
— s-a tradus prin expresia unei exasperări nedisimulate 
împotriva conducătorilor acuzați de incapacitate sau de 
corupție. Excesele sale sînt cunoscute. Însă, celor care 
vorbesc în numele acestui islamism extrem, li se opune o 
mare majoritate a musulmanilor, care, deşi stigmatizați de 
trecutul şi prezentul istoriei lor, revendică — avînd în frunte 
adesea şi femeile — participarea lor la civilizația şi lumea 
actuală, în numele valorilor pacifiste care, deşi sînt 
musulmane, nu sînt mai puțin universale. 


Astfel divizată, precum sînt şi alte lumi, cea a Islamului a 
cunoscut mai multe tentaţii şi a parcurs mai multe căi, 
simultan sau succesiv. Uneori, închisă în ea însăşi, alteori, 
permeabilă față de alții, uneori, specială, alteori, nu. 

De la sfîrşitul secolului al XVIII-lea, în interiorul lumii 
islamice domina sentimentul că superioritatea politică şi 
culturală care i-a asigurat supremaţia era pe cale de a se 
dizolva. În scrierile unui pseudo-călător indian, originar din 
Turkestan, putem citi: „Iat-o, Sfînta Buhara, care a format 
400 000 de savanți şi i-a trimis în întreaga lume. Pe vremuri, 
era stăpîna unor asemenea forţe spirituale [...]. În prezent, 
vai! acest astru al cunoaşterii [...] a lăsat moartea să o ia de 
guler. Da, avem 200 de madrasa!, da, avem biblioteci, dar 
unde sînt cărțile? Da, avem 300 de şcoli, iar copiii noştri 
învaţă în ele doar să facă scandal şi să cerşească“. Un alt 
„informator“ acuză, de asemenea, clericii: „Dacă n-aţi fi 
limitat echipamentul nostru de război la arme albe şi arcuri 
cu săgeți, dacă n-aţi fi interzis fabricarea tunurilor, a bombelor 
şi puştilor [...], Islamul nu s-ar găsi astăzi în situaţia în care 
este“. 

Problema, care s-a pus la început, a fost să se realizeze 
schimbarea în bine a Islamului şi eliberarea teritoriilor pe 
care le-a anexat Occidentul. Ulterior, odată obţinută 
libertatea, la mijlocul secolului al XX-lea, problema a fost, 
pentru lumea Islamului, să se opună neocolonialismului, 
ce a supraviețuit, imperialismului multinațional, care 
perpetua şi agrava distanța dintre ţările dezvoltate şi 
celelalte; în plus, aceste salturi puneau în pericol 
moştenirea Islamului. 


! Şcoli tradiţionale islamice (n.ed.) 

Succesiv, s-au pus mai multe probleme. Dar, deja începînd 
cu secolul al XIX-lea, unele au început să se întrepătrundă: 

— A judeca şi decide dacă, pentru a combate mai bine 
inamicii din exterior, Islamul ar trebui să se modernizeze 
sau să revină la sursele sale. O modernizare care nu este 
concepută ca o separare necesară de Legea divină. Numai 
dacă nu ar da greş statul în acțiunea de a supune Islamul, 
pentru a moderniza societatea, în caz că poate fi imaginat un 
Islam revoluționar. 

— A judeca şi a aprecia natura raporturilor pe care mişcările 
naționale puteau şi trebuia să le întrețină cu Islamul, şi de 
care ipostaze ale Islamului ar fi vorba. Ce valori trebuia să 
predomine, cele ale naţiunii sau ale sale, după cum a 
preconizat, în Iran, revoluția islamică? 

— Cum a fost posibil ca presiunea lumii occidentale, a 
globalizării, divizările Islamului şi conflictele între diferite 
state musulmane să se afle la originea unui proiect reînnoit: 
în loc să se modernizeze Islamul, mai curînd să se islamizeze 
modernitatea. 

Ilustrația premonitorie a unei lucrări a lui Abdessalam 
Yassin, apărută în 1998, intitulată /slamizarea modernității, 
revelează această nouă imagine, acest nou djihad: ea 
reprezintă un zgîrie-nori acoperit, ca şi globul pămîntesc, de 
semiluna Islamului... 

O cronologie din perspectiva Orientului 


1498 
1512 


1552-1556 


1620 
1632 
1683 
1722 
1739 
1744 


1757 
1783 
1799 
1800 
1813-1828 
1824 


Vasco da Gama debarcă la Calicut 
Apogeul celor trei imperii musulmane: 
otoman, pers-safavid, mogul 

Cucerirea Kazanului de către Ivan cel 
Groaznic 

Fondarea Isfahanului 

Construirea Taj Mahalului 

Turcii ajung la porțile Vienei 

India: invazia afgană 

Nadir şah al Persiei, la Delhi 

Alianţa lui Mohammed Bin Saud cu mişcarea 
wahhabită 

Bătălia de la Plassey: India engleză 
Cucerirea Crimeei de către ruşi 

Crearea unui stat sikh de către Singh Ranjit 
Bonaparte în Egipt 

Tratate ruso-persane la Turkmanceai 
Independenţa Greciei, apoi, a Serbiei, 
României şi Bulgariei. Imperiul Otoman 
devine exclusiv musulman — mai puțin 
minoritățile creştine din Siria şi Liban’. 


! Trebuie menţionaţi aici — atît armenii, cît şi grecii din Asia Mică 
(n.ed. - M.S.) 

1830 


1833 


1833 


1855 


1857 
1870 
1881-1906 
1883 
1888 
1890-1897 


1901 
1904-1905 
1906 
1907 
1908-1911 
1915 


1916 
1917 


Marc FERRO 


În Sumatra, revolta lui Atjeh împotriva 
olandezilor. Cucerirea Algeriei 

Egiptul lui Mehmet Ali se revoltă împotriva 
sultanului 

Tratatul de la Unkiar-Skelessi: închiderea 
Strîmtorilor (Bosfor şi Dardanele). Imperiul 
Otoman: epoca tanzimatului (reforme) 
Rifa'a Rafi'al-Tahtawi popularizează în Egipt 
ideea de patrie (Wazan*) 

India: marea răscoală 

Răscoală în Algeria 

Francezii în Tunisia şi în Maroc 

Englezii în Egipt 

Răscoală în Java 

Scrierile lui al-Din al-Afghani, decedat în 
1897 

W.K. d'Arcy semnează cu şahul un acord 
pentru exploatarea petrolului în Persia 
Înfrângerea ruşilor de către Japonia. Mişcarea 
națională tătară în Imperiul Rus. Scrierile lui 
Gasprinski în Crimeea 

Mişcarea „Junilor turci“ 

Englezii şi ruşii împart Persia în zone de 
influență 

Criza iraniană 

Acordurile Sykes-Picot 

Revolta arabilor împotriva Imperiului Otoman 
Declarația Balfour despre un cămin evreiesc 
în Palestina. Revoluţie în Imperiul Țarist. 
Autonomia Kokand-ului 

1918 


1920 
1921 


1924 


1926 


1927 


1928 


1930 


1931 


1932 


1933 
1934 


1935 


1936 

Sfirşitul Imperiului Otoman. Tratatele de la 
Sèvres (1920) şi Lausanne (1923) 

Baku: Congresul popoarelor din Orient 
Colonelul Reza Şah! se proclamă şah al 
Iranului 

Împărţirea Turkestanului. Kemal Atatiirk 
suprimă califatul 

Liban: intrarea în vigoare a mandatului 
francez. În Palestina: primii kibboutzim. Ibn 
Saud, regele Hedjaz-ului 

Sukarno creează partidul naționalist 
indonezian. Mohammed al V-lea, sultan al 
Marocului 

Crearea cartelului petrolului după 
descoperirea zăcămintelor din Irak. Crearea 
organizaţiei „Frații musulmani“ 
Mohammed Iqbal propune crearea unui 
guvern musulman separat în India 

Bin Badis fondează asociaţia ulema-lelor în 
Algeria 

Allal el-Fassi fondează Istiglal-ul. 
Independenţa Irakului admisă la SDN? 
Standard Oil of California în Arabia 
Scindarea Destur-ului; Burguiba creează neo- 
Destur-ul. Sfîrşitul cuceririi Marocului 
Messali Hadj reanimează Steaua nord- 
africană 

„Fraţii musulmani“ condamnă faraonismul* 
regelui Faruk. Palestina: denunțare violentă 


! Reza Khan a devenit şahul Iranului în anul 1925 (n.ed. — M.S.) 
2 Societatea Naţiunilor (n.ed. — M.S.) 

1937 


1939-1945 


1947 
1948 


1951 


1952 


1953 


1954 
1955 

a declarației Balfour. Pierre Gemayel 
fondează partidul falangelor (creştine) 
libaneze 

Londra decide oprirea imigrației evreiești în 
Palestina 

Al Doilea Război Mondial. Irak: lovitură de 
stat a lui Raşid Ali. Asia Centrală: deportarea 
cecenilor şi a tătarilor din Crimeea. Ocuparea 
Iranului de către englezi şi sovietici. Burguiba, 
regele Marocului, Ferhat Abbas favorabil 
Aliaților. Japonezii îl eliberează pe Sukarno, 
încarcerat de olandezi. Criza franco-libaneză. 
Cartea albastră a lui Nuri Said (Irak) îi 
divizează pe arabi. Independența Siriei şi a 
Libanului. Prima proclamare de independență 
a Indoneziei. Masacrele Setif 

Împărțirea Indiei. Naşterea Pakistanului 
Naşterea Israelului. Primul război israeliano- 
arab 

Madjlis*-ul din Teheran ratifică proiectul lui 
Mossadegh de naţionalizare a petrolului 
iranian 

Egipt: puci al ofiţerilor liberi 

Lovitură de stat în Iran, sprijinită de CIA; 
Mossadegh îndepărtat de la putere 
Insurecţie algeriană 

Pactul de la Bagdad. Pakistanul, republică 
islamică 

Independența Marocului, Tunisiei, a 
Sudanului. Expediția de la Suez 

1957 


1958 


1960 
1961 


1962 
1963 


1964 
1966 


1967 


1970 


1973 
1976 


1977 
1978 


1979 


1980 

Anexarea Kashmirului meridional de către 
India 

Lovitură de stat la Bagdad, Ba'th-ul! preia 
puterea 

Crearea OPEP. Independența Somaliei 

Siria iese din Republica Arabă Unită (RAU). 
Sukarno invadează Noua-Guinee 
Independenţa Algeriei 

Iran: revoluția „albă“ 

Ia ființă OEP 

Sayyid Qotb executat de Nasser. Reuniunea 
Tricontinentală la Havana. Coexistenţa paşnică 
nu trebuie să împiedice lupta anticolonialistă 
Războiul de Şase Zile; rezoluția 242 a ONU. 
Summitul Khartoumului. Puciul generalului 
Suharto în Indonezia 

Moartea lui Nasser. Septembrie negru al 
palestinienilor 

Războiul de Yom Kippur 

Frontul Polisario proclamă Republica Saharei 
occidentale 

Sadat la Ierusalim 

Negocieri la Camp David. Lovitura de stat a 
generalului Zia ul-Haq în Pakistan 
Revoluția islamică în Iran. Invadarea 
Afganistanului de către sovietici. Pacea de la 
Geneva dintre Israel şi Egipt 

Luare de ostatici americani în Iran. Începutul 
războiului între Irak şi Iran 


! Partidul Baas (n.ed. — M.S.) 

1981 
1982 


1986 
1988 
1989 


1990 


1991 
1992 


1993 
1995 


1997 
1998 
2001 


! Şi asupra clădirii Pentagonului, la Washington, D.C. (n.ed. — M.S.) 

Asasinarea lui Sadat 

Assad al Siriei reprimă mişcarea „Fraţii 
musulmani“ 

Moartea pelerinilor iranieni la Mecca 
Răscoale în Alger 

Sovieticii părăsesc Afganistanul. Khomeiny 
lansează o fatwa împotriva lui Salman 
Rushdie. Uzbecii şi kîrghîzii se omoară între 
el 

Victorie a FIS la alegerile municipale din 
Alger. Saddam Hussein anexează Kuweitul: 
războiul din Golf 

Dispariția URSS 

Alegeri algeriene anulate: începutul 
războiului civil. Republică islamică în 
Tadjikistan 

Conflicte între copți şi islamişti în Egipt 
Asasinarea lui Itzhac Rabin de către un 
integrist evreu. Oslo: adevăratul început al 
statului palestinian 

Masacrarea unor turişti la Luxor 

Talibanii refuză să-l extrădeze pe Bin Laden 
Atentat împotriva World Trade Center la New 
York!; Statele Unite intervin în Afganistan, 
sanctuarul Al Qaida. 

Reformism: 
întoarcere la surse sau modernitate 


Imperativul reformelor 


În lumea Islamului, imperativul reformelor a coincis cu o 
lentă dezagregare a supremaţiei sale în gestiunea societăților. 
Ceea ce era evident în Persia savafidă se amplifica în Imperiul 
Otoman, unde, subiacent teologiei puterii, se dezvolta o 
practică politică autonomă, bazată pe principiul conform 
căruia împărăția poate supraviețui necredinței, dar nu 
injustiției. Prin ce îşi mențin sultanii calitatea de califi? 

Mai ales — şi simultan — odată cu sfîrşitul secolului al 
XVIII-lea, influenţa Occidentului se face simțită cu deosebire 
prin succesele sale militare şi tehnice. Dar ideile circulă la 
rîndul lor odată cu triumful Revoluţiei franceze. Mai puțin, 
revendicarea libertății, percepută în țările islamice dintr-un 
unghi juridic, mai puţin, ideea unei egalități care, în Imperiul 
Otoman, vizează grupurile sociale şi nu indivizii, ci 
propagarea ideii de naţiune este cea care destabilizează 
imperiul. Aceasta este însoțită de o evoluţie a sensului de 
Watan, acest termen care desemna căminul şi care, în primul 
rînd, în Egipt, corespunde din ce în ce mai mult cu ideea de 
patrie. 

Această influență a ideilor Revoluției franceze se 
manifesta, în primul rînd, la minoritățile creştine sîrbe, la 
grecii şi armenii din Imperiul Otoman, chiar dacă aspectul 
laic al schimbărilor efectuate în Franța îi tulbura, într-o 
oarecare măsură. Ea s-a făcut însă simțită şi în Egipt şi 
Siria. Cît despre guvernarea otomană, aceasta a văzut în 
ideile Revoluţiei franceze o ameninţare la adresa ordinii 
stabilite. „Să dea Dumnezeu ca această răscoală să se 
răspîndească precum sifilisul la inamicii noştri“, scria Halet 
Efendi, secretarul particular al lui Selim al III-lea. Cînd 
acest sultan a fost înlăturat, partidul reacţiunii religioase a 
preluat puterea. 

Şi a făcut-o de-o asemenea manieră, încît la Istanbul 
nevoia de reforme a luat două direcţii opuse: pe de o parte, 
modernizare prin adoptarea de practici occidentale, pe de 
altă parte, întoarcerea la tradiția islamică. Aceeaşi problemă 
se regăsea în Persia şi India, căci loviturile date de Europa 
marilor imperii afectau în aceeaşi măsură şi Islamul. Trebuia, 
oare, pentru a rezista în fața Occidentului să i se asimileze 
ştiinţa, învățînd engleza sau franceza, ori rusa, considerînd 
că elementul fundamental ce trebuia stăpînit era cunoaşterea, 
că religia şi ştiinţa sînt compatibile, după cum afirma imamul 
Margani? Sau, poate, ar fi trebuit, dimpotrivă, precum cecenul 
Uzun Hadj, să-şi manifeste ostilitatea absolută în faţa oricărei 
influenţe occidentale: „Împletesc o funie, să spînzur inginerii, 
studenții, intelectualii şi, în general, pe toți cei care scriu de 
la stînga la dreapta“. La o altă frontieră a Islamului, la 
Peshawar, purificarea şi întoarcerea la surse, combaterea a 
tot ce este străin, în special, a sikhi-lor, anima lupta lui Sayyid 
Ahmad Barelwi, proclamat calif în 1830, şi care considera, 

în plus, cunoaşterea ca fiind elementul fundamental al 
schimbării ce se impune în Islam. La Delhi, şahul Waliullah 
era îngrijorat, de asemenea, de „scleroza“ Islamului, de 
învățămîntul „îngheţat“ al ulema-lelor, de amenințările pe 
care le reprezentau hinduismul şi sikh-ii. 

Regăsim aceleaşi exigenţe şi aceleaşi întrebări în mişcarea 
wahhabită, apărută în a doua jumătate a secolului al XVIII-lea, 
în Arabia centrală, în mai mare sau mai mică măsură, 
moștenitoare a gîndirii lui Ibn Taymiyya (secolul al XIII-lea), 
care considera că un stat nu este legitim decît dacă încurajează 
practicarea șariei. Abd al-Wahab se bazează pe un emirat 
care atacă Kerbala, centru de pelerinaj al şiiților. Astfel, el 
pune mai ales sub semnul îndoielii autoritatea sultanului în 
calitate de calif al Islamului, blocîndu-i total accesul la 
locurile sfinte: Medina şi Mecca. Incriminează ierarhia 
ulema-lelor, patronajul lor asupra ordinelor sufi, fiind prea 
orientate către viața interioară, spre individ şi prea puţin către 
aplicarea şariei, acest ansamblu de precepte care trebuie să 
îndrume viața musulmanilor. 

De acum înainte, în secolul al XIX-lea, cel mai influent 
dintre teoreticienii modernizării Islamului este, fără îndoială, 
persanul al-Afghani Jamal al-Din (1839-1897), care 
formulează pentru întîia oară, în mod explicit, opoziția 
necesară şi inevitabilă între Islam şi lumea occidentală. El a 
observat evoluția inversă a creştinismului şi a Islamului. 
Creştinismul este încă de la început o religie a preoților care 
controlează o societate aflată în subordinea Bisericii. De aici, 
sacralizarea regalității, Inchiziția etc. Dar, succesiv, reforma 
lui Luther şi, apoi, Iluminismul subminau fundamentele 
acestui sistem, iar, ulterior, socialismul reclamă împărțirea 

bogățiilor şi pecetluieşte sfîrşitul dominației Bisericii. 
Islamul, dimpotrivă, se vrea încă de la început o critică a 
oricărei religii instituționalizate, însă, puţin cîte puțin, 
degenerează dintr-o religie pură în instituţie, în care un grup 
de pseudo-savanți (ulema-lele) şi falşi maeştri conduc după 
bunul lor plac o mulțime analfabetă, de unde şi necesitatea 
unei reforme asemănătoare celei a lui Luther. 

Fascinat de învățămintele şi progresul Occidentului, el 
aminteşte, totodată, că Islamul include ştiinţa, pe care, 
dealtfel, a şi transmis-o Occidentului. În scrierile sale 
triumfă ideea că, din Persia pînă în Egipt, Islamul trebuie 
să se unifice, după cum au făcut-o Italia sau Germania, 
adaptînd ideile europene ale statului-naţiune la realitățile 
unei lumi islamice divizate şi supuse, pe care o personifică 
doar un Imperiu Otoman subminat de minoritățile sale 
creştine, şi pe care reformele din epoca aşa-zisă a 
„Tanzimatului“ nu reuşesc să-l regenereze. La fel cum 
performanțele artileriei europene l-au convins pe Selim al 
III-lea că trebuie să-şi modernizeze statul, filosofia politică 
şi ideologia occidentală urmau să contribuie la renaşterea 
Islamului. Europa apare, astfel, în acelaşi timp, ca un inamic 
şi ca un model. Dealtfel, al-Afghani Jamal al-Din sprijinea 
întoarcerea la tradiţie în învățămînt, la Universitatea al-A hzar 
din Cairo şi, simultan, el colabora la asasinarea lui Nasir 
Din, suveranul persan care se pregătea să deschidă străinilor 
comerțul cu tutun (1896). Indirect, era condamnat şi 
principiul monarhic, considerat responsabil de decăderea 
Islamului, admiţîndu-se, implicit, că uciderea unui tiran ar 
putea grăbi victoria panislamismului, înțeles ca reuni ficare 
a aşa-zisei umma, comunitatea musulmană. 

Să notăm că toate aceste proiecte nu se sprijineau încă pe 
ceea ce ar putea fi un stat islamic, presupunînd că cei doi 
termeni nu sînt judecaţi antinomic. 

Ceea ce aveau în comun majoritatea centrelor de reînnoire 
a Islamului, care trebuia să răspundă provocării colo- 
nialismului şi ai căror protagonişti aveau ocazia să se 
întîlnească cu prilejul pelerinajului la Mecca, era necesitatea 
de a renunţa total la învățămîntul sclerozat al ulema-lelor 
pentru a-şi purifica cunoştinţele şi a reveni la pioşenia 
strămoşilor, fie pentru a da învățăturilor Coranului un nou 
impuls, fie pentru a lărgi cunoaşterea în societatea 
musulmană, fie pentru a combina aceste două obiective. 

Oricum, elementul fundamental al schimbarii necesare o 
reprezenta recursul la cunoaştere. În Maroc, acesta a luat 
forma unei lupte împotriva marabutismului, în alte părți, el 
a adoptat forme diferite, însă renaşterea învățămîntului se 
afla întotdeauna în avangarda celor mai multe din aceste 
proiecte. 

Ministrul rus Ilminski a observat acest lucru mai bine decît 
alții: „Pentru noi, nimic nu este mai periculos decît un 
musulman cultivat“, iar conducătorii francezi din Algeria 
erau de aceeaşi părere. 

Sistemul educaţional s-a dezvoltat cu cea mai mare vigoare 
în lumea tătară din Imperiul Țarist, din Crimeea pînă la Buhara, 
grație, mai ales, acţiunii lui Abd Ul-Kahjjum Nasyri (1825- 
1902), „Lomonosov-ul tătar“, care a creat o limbă literară 
tătară, şi a lui Gasprinski, în Crimeea (1842-1914), unul dintre 
părinţii presei tătare, promotor al renaşterii naționale. 
Rezultatul? În 1897, mai mult de 5000 de școli au fost 
reformate şi 20% din tătarii din Kazan ştiau să scrie şi să 

citească, spre deosebire de ruşi, în proporție de numai 18,3%. 
Astfel, doar datorită educaţiei, în Imperiul Rus, musulmanii 
conservatori au pierdut partida în fața moderniştilor. 

Iar consecinţele vor fi considerabile. 


De la otomani la turci: Islamul domesticit 


În timp ce, în imperiul țarilor, ostilitatea între Islam și 
creştinătate constituia moştenirea unui conflict ancestral între 
statele rus şi tătar, pe care politica de rusificare practicată de 
Alexandru al III-lea şi Nicolae al II-lea l-a resuscitat, în 
Imperiul Otoman, occidentalizarea instituţiilor şi a 
moravurilor a fost aceea care a lăsat să se dezvolte în 
interiorul societății un conflict ce, pînă atunci, s-a limitat la 
provocarea pe care puterile imperialiste (Marea Britanie, 
Franța, Rusia) au lansat-o către cel numit „omul bolnav“!. 
Războaiele care au urmat (1912-1918) s-au terminat prin 
dispariția Imperiului Otoman, abolirea sultanatului şi a 
califatului, iar în Turcia prin domesticirea Islamului. 

Pătrunderea ideilor din Occident, începînd cu secolul al 
XIX-lea, a fost ajutată de acţiunea misiunilor creştine şi în 
aceeaşi măsură a unor ordine religioase, care le-au inspirat 
creştinilor ideea că reprezentau o minoritate. 

Rusia a fost prima care a intervenit în favoarea apărării 
drepturilor ortodocşilor asupra Locurilor Sfinte, cauză şi 
pretext ale Războiului Crimeei. Dar, mai înainte, sîrbii, grecii 
şi, apoi, românii şi bulgarii, deopotrivă, comunități 
majoritare, s-au revoltat, în numele religiei şi al libertăţii. La 


! „Omul bolnav“ era sintagma prin care diplomaţia europeană 
denumea Imperiul Otoman (n.ed. — M.S.) 

mijlocul secolului, imperiul, pînă atunci pe jumătate creştin, 
devenise deja în proporție de două treimi un stat musulman. 

Mai mult decît orice altă criză, secesiunea Egiptului, în 
timpul lui Mehmet Ali şi după acesta, l-a convins pe sultan 
de necesitatea unei reforme în Imperiul Otoman. 

Epoca reformelor, care începe în 1839, numită „epoca 
Tanzimatului“, se termina patruzeci de ani mai tîrziu; asociat 
cu modernitatea, bilanțul său politic este considerat 
dezastruos pentru putere. Constituie o schimbare, în mod 
cert, atît pe plan tehnic, cît şi economic, apariţia căilor ferate, 
a navelor cu aburi, a unor noi construcții etc., precum şi în 
privința moravurilor sau în administraţie, care se deschide 
către metodele Occidentului — crearea unui cadastru, 
occidentalizarea Dreptului —, ba chiar un proces de 
secularizare mai general, asociat cu o mai mare libertate de 
expresie. Pe de altă parte, obiectivul avut în vedere — 
consolidarea imperiului — nu este atins nicidecum. 
Dimpotrivă, imperiul pierde noi teritorii (Kars, Ardahan, 
Cipru, Muntenegru, iar, în curînd, şi Tesalia, Tunisia şi Creta). 
Chiar şi imunitatea sa este afectată, încît, dacă după Războiul 
Crimeei, pînă la tratatul de la Paris, în 1856, el mai făcea 
încă parte din comunitatea europeană, după tratatul de la 
Berlin, în 1878, ca urmare a înfrîngerilor în fața Rusiei, 
puterile europene dispun de un drept de intervenţie pentru a 
veni în ajutorul armenilor, dacă ar fi fost necesar. 

Minoritățile creştine, națiunea creştină constituiau, astfel, 
fermențţii distrugerii din interior a Imperiului Otoman, grație 
acestor reforme care le-au permis să se constituie în forțe 
ostile, făcînd posibilă unirea creştinilor din interior cu puterile 
creştine din exterior. 

Aceasta nu putea decît să suscite reacția noului sultan 
Abdul Hamid al II-lea care rămîne totuşi favorabil 
modernizarii economice şi tehnice a țării, ba chiar acceptă 
constituirea unui credit public, controlat de puterile europene. 
El crede că într-adevăr această intervenţie poate proteja ţara 
de dezmembrare, în măsura în care interesele financiare ale 
Angliei, Franţei sau Germaniei se pot desolidariza de 
minoritățile creştine. Atunci cînd armenii cheamă Franţa în 
ajutor, după o criză urmată de represiuni, Parisul se face, 
efectiv, că nu aude. Este adevărat că în lumea armeană, școlile 
americane le înlocuiseră pe cele franceze, în vreme ce acestea 
din urmă predomină în Orientul Apropiat arab, adresîndu-se 
esențialmente arabilor creştini; în 1914, existau doar 8,7% 
musulmani în şcolile franceze din Levant. Parisul se 
dovedeşte însă mai puțin surd la apelurile creştinilor din 
Liban. 

De asemenea, reacția hamidiană se situeaza esențialmente 
pe teritoriu islamic, sensibilă la atitudinea din ce în ce mai 
anticreştină a populației majoritar musulmane din imperiu, de 
cînd Grecia, Serbia şi Bulgaria şi-au cucerit independența. După 
masacrele de la Sassun (1894-1896) şi exilul a mii de armeni 
spre Transcaucazia sau America, unul dintre şeicii kurzi, 
responsabili de represiuni, este primit ca un erou la Diyarbakir, 
pe cînd se ducea în pelerinaj la Mecca (F. Georgeon). 

Puțin cîte puţin, Abdul Hamid alunecă din postura 
sultanului către cea a califului, evitînd să se arate în public, 
însă propagîndu-şi în continuare imaginea, fiind acuzat de 
liberali de laşitate. Un sultan ascunzîndu-se, în acelaşi fel 
ca un imam, care consideră că Islamul trebuie să devină 
principiul de regenerare a imperiului!... Dorea, oare el, să 

facă din califat o instituție după modelul papalității, care 
l-ar sacraliza în dubla sa ipostază? Măcar acest abandon al 
otomanismului, care tindea să niveleze statutul populațiilor, 
convenea kurzilor şi albanezilor. Cît despre arabi, pentru a 
preveni naşterea unui naționalism în sînul lor, Abdul Hamid 
şi-i asociază, plasîndu-i pe unii dintre ei în posturi-cheie 
ale statului, mai ales, în armată, sau ca demnitari la 
conducerea seraiului, alegînd în aceeaşi măsură creştini 
maroniți sau şefi de trib... 

Rămîne valabil că aceste principii urmăreau să prevină 
ascensiunea naționalităților şi să regenereze religia 
musulmană. Moştenire din epoca reformelor sau a 
Tanzimatului, ulema-lele au rămas sub controlul puterii, 
confreriile au fost abandonate, la fel ca şi şcolile, „madrasa“*. 
Pe scurt, decadenţa instituţiilor şi a cuvîntului islamic s-a 
manifestat în toate modurile: François Georgeon a calculat 
că, sub conducerea lui Abdul Medjid (1839-1861), cărțile 
de religie reprezentau 38% din cărțile imprimate, iar sub 
Abdul Hamid (1876-1909), doar 14%. 


Reformele nu erau rezultatul unei presiuni a populației, 
ci a conducătorilor, care au decis să occidentalizeze unele 
dintre instituţiile politice şi financiare, menținînd totuşi la 
baza societății tradițiile cele mai înrădăcinate. Dat fiind că, 
în 1868, persoanele educate reprezentau doar 2% din 
populaţie, aceste reforme nu erau apreciate decît de o mică 
minoritate, care, puţin cîte puţin, s-a emancipat şi a început 
să conteste caracterul arbitrar şi autoritar al regimului. 
Constituindu-se în „Tînăra Societate Otomană“, aceşti 
intelectuali, uniți cu militarii, l-au detronat pe Abdul Aziz şi 

au contribuit la promulgarea Constituţiei din 1876, care 
acorda minorităţilor religioase şi naţionale o reprezentare 
importantă. „Tinăra Societate Otomană“ a fost înlocuită de 
un Comitet otoman de uniune şi progres mai radical, ai cărui 
membri s-au intitulat „Junii turci“ şi care s-au organizat într-o 
societate secretă, precum carbonarii. Printre ei se aflau şi 
persoane care nu erau turci, de exemplu kurzi, arabi, albanezi, 
precum şi membri ai confreriilor sufite. Lovitura lor de stat, 
din 1896, a eşuat, însă în 1908 l-au constrîns pe Abdul Hamid 
să aplice Constituţia, după care l-au detronat. 

Deşi au practicat otomanismul, cu alte cuvinte egalitatea 
şi cooperarea intercomunitară, ei au abandonat acest program 
de îndată ce, după războaiele din Balcani, albanezii 
musulmani au început să se agite. Exercitînd o putere aproape 
absolută după lovitura de stat din 1913, s-au militarizat sub 
conducerea unui triumvirat ce-i includea pe Enver, Tal'at şi 
Gemal Paşa. Dacă, pe de o parte, continuînd reformele, au 
separat statul de religie şi au preluat sub controlul lor 
învățămîntul, au ameliorat condiţia femeilor, au abolit 
„Capitulațiile“ semnate cu Francisc I, care perpetuau o 
anumită dependență față de străinătate, pe de altă parte, ei 
au contribuit la exacerbarea sentimentului național turc, 
asigurîndu-se de sprijinul conservatorilor, grație panisla- 
mismului lor, al funcționarilor, prin otomanismul lor, şi al 
tinerilor, prin glorificarea statutului lor de turci, într-un 
moment în care diferitele naționalități se detaşau de Imperiu, 
una după alta. Cel care a definit acest naționalism a fost Ziya 
Gökalp, situînd ideea de naţiune între cea de legătură 
familială şi aceea de comunitate musulmană. Însă acest 
naționalism turc — care se baza pe unitatea de limbă şi religie, 

după cum indica al-Afghani, nu pe stat, — se manifesta în 
aceeaşi măsură împotriva spiritului otoman, care recunoştea 
existența mai multor comunități (masacrarea armenilor, a 
grecilor etc.), cît şi împotriva inamicului extern, puterile 
occidentale. 

Astfel, Islamul nu mai era un principiu de stat, ci unul 
dintre elementele constitutive ale naţiunii. 


Ceea ce a produs marea zdruncinare a Imperiului Otoman, 
care i-a provocat dispariţia şi, totodată, pe cea a califatului, 
a fost războiul din 1914-1918. 

La 11 decembrie 1914, în numele sultanului-calif, 
comandant al credincioşilor, ulema-lele au lansat un apel la 
războiul sfînt. „Era de o înaltă datorie religioasă de a participa 
la luptă, cu trupul şi cu bunurile fizice [...şi astfel] de a putea 
conta întru totul pe ajutorul lui Dumnezeu.“ Războiul avea 
şi motivații panturce: „Turan ne aşteaptă. De la Cairo pînă 
la Batumi, din India pînă în Afganistan, sîntem aşteptaţi“ 
(Gökalp). 

Islamul şi panturcismul aşteptau marea revanşă de la acest 
război, căci, în logica alianțelor, Imperiul Otoman îi regăsea ca 
inamici pe cei mai recenți prădători ai lui: Marea Britanie, care 
pusese stăpînire pe Cipru şi controla Egiptul din 1881, Rusia, 
prezentă la Kars şi Ardahan, Franţa, care a impus Tunisiei 
protectoratul, din 1911, Italia, care cucerise Tripolitania şi, în 
1908, Grecia, care a încorporat Creta şi o parte din Thesalia. 
Toate acestea figurau pe listainamicilor Sublimei Porți. Desigur, 
Bulgaria şi Austro-Ungaria, aliaţii săi, se numărau şi ei printre 
prădătorii recenți, însă supuşii conducătorilor „Junilor turci“ 
vizau, mai curînd, o regenerare a lumii musulmane decît o 
recucerire a Balcanilor. Mai presus de toate, sultanul dispunea 

de un aliat sigur, Germania lui Wilhelm al II-lea, aflată la apogeul 
puterii sale şi care, de la criza marocană, s-a prezentat întotdeauna 
ca prietenă a Islamului. 

Însă, în pofida cîtorva succese — blocarea Aliaților debarcaţi 
în Dardanele, capitularea englezilor la Kut al-Amara —, 
otomanii au suferit două mari înfrîngeri. Mai întîi, în fața 
ruşilor, care, din cauza retragerii trupelor armene, ocupă 
curînd Erzerum, şi această înfrîngere este la originea 
masacrului şi a deportării a mai mult de un milion de armeni 
— „genocidul“. Şi, apoi, revolta arabilor, acest pumnal înfipt 
în spatele imperiului, deşi de mai multe decenii sultanul 
făcuse numeroase gesturi în favoarea lor. Însă inițiativa 
englezilor a ajutat la succesul unei insurecții în urma căreia 
şeriful* din Mecca, Hussein Ibn Ali, s-a proclamat „rege al 
arabilor“. La rîndul său, el a citit o farwa*, de această dată 
îndreptată împotriva sultanului... Această lovitură de pumnal 
marca înfrîngerea sultanului. 

Pentru întîia oară după 1453, data căderii Constan- 
tinopolului, inamicul ocupa capitala Imperiului Otoman, 
sediul califatului. 

Minoritățile creştine — grecii şi armenii, mai ales — şi-au 
exprimat bucuria, aclamînd trupele engleze, franceze, 
greceşti, italiene, care au pus stăpînire pe imperiu. Cu ocazia 
tratatului de la Sèvres, aceste minorităţi s-au bucurat de o 
victorie care acorda armenilor o Armenie mare, francezilor 
şi englezilor un mandat în Siria, Liban, Palestina, iar grecilor 
enclave greceşti în Asia Mică, printre care şi Smirna. Nu 
doar că nu mai exista Imperiul Otoman, dar şi teritoriul 
turcesc era amputat din toate părțile, kurzii revendicîndu-şi 
la rîndul lor autonomia. Din vechiul imperiu nu rămîneau 
decît fărîme. 

Se întîmplă frecvent în istorie ca o naţiune învinsă să fie 
fascinată de învingători şi să se inspire din instituțiile sale. 
Aşa ceva s-a petrecut în Franța după tratatul de la Utrecht, 
cînd unii s-au lăsat seduşi de sistemul parlamentar englez, 
precum alții, în 1940, de regimul nazist. La Istanbul, Anglia 
esteadmirată cu precădere în mediile liberale, care se întrebau 
dacă nu cumva, sub protecția sa, Turcia s-ar putea strecura 
în tabăra învingătorilor. Și apoi, prezentă atît la Cairo, cît şi 
la Aden, Marea Britanie arputea constitui o stavilă împotriva 
bolşevismului. Împotriva acestei atitudini supuse a sultanului 
şi a guvernului său, o parte a armatei se revoltă. Mustafa 
Kemal incarnează această rezistență şi invocă Islamul pentru 
a-l prezenta pe sultan ca prizonier şi ostatic al învingătorilor. 
Fără îndoială că această armată declanşase deja revoluția aşa- 
zişilor „Juni turci“ şi reprimase o contrarevoluție islamică 
zece ani mai înainte, dar lumea musulmană decide acum să 
nu mai țină cont de acestea. Pentru a salva integritatea 
teritorială a Turciei, au loc manifestații de solidaritate la 
Bombay, unde musulmanii din India strîng 125 000 de lire 
sterline pentru Mustafa Kemal, iar senusiţții din Libia îl 
asigură de sprijinul lor. 

În faţa acestei mobilizări, sultanul decide să acţioneze în 
calitatea sa de conducător al credincioşilor şi lansează o fatwa 
împotriva lui Mustafa Kemal, pe care l-a înlăturat de la 
conducerea armatei, pentru a preveni crearea unei Adunări 
Naţionale. Acțiunea lui Kemal împotriva acestei fatwa nu opreşte 
califatul să ridice o armată, după care, în fața amenințării unei 
ofensive greceşti şi a atitudinii ambigue a unei „armate verzi“, 
compuse din țărani incontrolabili, pe care tot el i-a instigat, 
Kemal acceptă ajutorul lui Cicerin, turcii făcînd apel la republica 
sovietelor „pentru a combate împreună imperialismul“. 

Această alianță sperie mai curînd puterile occidentale decît 
pe musulmani. Acestea se întreabă dacă Islamul tradiționalist 
n-ar putea fi un aliat împotriva bolşevismului. Vom regăsi 
acelaşi dispozitiv pus în practică de americani în timpul 
Războiului Rece şi după acesta. 


„Agenţii imperialismului“ sînt, mai întîi, armenii, somaţi 
să nu recunoască tratatul de la Sevres, şi anume inde- 
pendența promisă împreună cu frontiere mai largi, însă 
neprecizate încă. Finanţată de Moscova, armata turcă 
reînnoită spulberă forțele armene şi pune capăt viselor 
partidului Daşnak. Armenia se va reduce la un mic teritoriu 
sub control sovietic, teritoriu care, de altfel, nici nu se mai 
află în centrul Armeniei. 

După ce armenii au fost învinşi şi respinşi, urmează rîndul 
grecilor, care vedeau cu teamă cum celelalte forțe aliate 
părăsesc Asia Mică. La rîndul lor, sînt zdrobiți de Mustafa 
Kemal, care devine, astfel, pentru turci „eliberatorul“, lucru 
concretizat de tratatul de la Lausanne, care marchează 
abandonul cauzei armene de către Aliați. 

În al treilea rînd, chiar după ce incendiul din Smirna a 
desăvîrşit înfrîngerea grecilor, Kemal cheamă la vot adunarea 
de la Ankara pentru a vota abolirea sultanatului, instituie 
Ankara ca noua capitală, proclamă republica şi convinge 
aceeaşi adunare să-l aleagă drept nou califpe Abdul Medjid, 
fiul sultanului detronat. 

Un calif desemnat de o adunare parlamentară reprezenta 
o schimbare majoră, care indica orientarea noului regim, ceea 
ce va provoca indignarea Islamului tradițional, atunci cînd, 
într-o ultimă etapă, „părintele patriei“ sfirşeşte prin a aboli 
califatul (1924). 


78 


ȘOCUL ISLAMULUI 


(2) Mustafa Kemal la începutul războiului de independenţă 

Egiptul: între patrie, modernitate şi Islam 


În Imperiul Otoman, expediția lui Bonaparte în Egipt a 
constituit primul avertisment. Îmbinată cu mişcările ulterioare 
de independenţă ale sîrbilor şi grecilor, ea a avut drept efect 
convingerea sultanului de necesitatea unor reforme profunde 
pentru a moderniza statul după modelul occidental şi nu doar 
de apărare militară a imperiului. Această epocă, numită a 
Tanzimatului, începe în 1839. 

Însă, chiar în Egipt, intrarea în scenă a străinilor a 
suscitat şi trezirea ulema-lelor, care, simpli sfetnici şi 
intermediari între conducătorii mameluci* şi mulțimea 
analfabetă, se revoltă împotriva francezilor, după ce au 
colaborat mai mult sau mai puţin cu ei. „Ce utilitate mai 
aveți, dacă nu puteți nici să reprimați o revoltă?“ îi întreba 
Kleber. Oare nu se prezenta Bonaparte ca eliberator al 
grecilor, egiptenilor şi armenilor, întruparea acestei 
civilizaţii distruse de turci. Ulterior, ulema-lele s-au raliat 
la revolta lui Mehmet Ali împotriva sultanului, punînd 
condiţia anulării unor taxe. Astfel, se pecetluieşte alianța 
între clerici şi negustori împotriva puterii administrative. 
Acest moment constituie un apogeu al ulema-lelor de la 
al-Azhar, pe care Mehmet Ali îi îmblînzeşte în schimbul 
a numeroase privilegii. 

Deşi Mehmet Ali rivalizează cu sultanul în modernizarea 
țării, vrînd să facă din Egipt un stat după modelul occidental, 
ulema-lele, obligate să se supună, subminează în secret 
măsurile de modernizare, cu deosebire în învățămînt, unde 
monopolul lor era direct amenințat. Părea că proiectul 
național egiptean ignora rolul ulema-lelor şi al studenților 
lor, cel mai adesea săraci. 

(3) Curtea moscheii al-Azhar, 972 (minaretele au fost înălțate 
în epoca mamelucilor) 

Această ofensivă a statului-națiune reformator împotriva 
ulema-lelor pune, astfel, în concurenţă o cunoaştere modernă 
— cu greu strecurată în învățămîntul lor din lipsa compe- 
tențelor — şi o cunoaştere tradițională. Cum parteneriatul lor 
cu statul scade în importanță, precum şi privilegiile lor şi, ca 
urmare a acestei decăderi, cei din clasa religioasă devin 
conştienţi că reprezintă un pol ideologic şi chiar politic 
(Daniel Crecelius). Împotriva acestei dizgraţii se ridică Umar 
Makram, care declară că îi stă în putere să detroneze, în 
numele poporului, pe conducătorul nedrept; ca urmare, el 
este exilat. 

Însă, sub Mehmet Ali şi a succesorului său, modernitatea 
statului a transfigurat țara, care cunoaşte un apogeu, nu atît 
prin expansionismul său în Sudan — în locurile sfinte pe care 
Mehmet Ali le recuperează de la wahhabiţi — pe care puterile 
occidentale şi, mai ales, Anglia îl înfrînează într-o oarecare 
măsură, cît prin realizările sale. Khedivul Ismail cedează, 
astfel, în fața fascinației căilor ferate şi a navelor cu aburi şi 
se lansează în construirea Canalului Suez. La inaugurarea sa 
au fost invitați prinți, scriitori — Ibsen, Fromentin, Zola etc. 
-şi muzicieni. În 1869, împărăteasa Eugenia se afla în prima 
ambarcaţie din cortegiul de nave care au străbătut Canalul, 
iar în 1871, se inaugurează clădirea Operei cu o reprezentație 
Aida de Verdi, scrisă pentru această ocazie. Cedînd la tentația 
Occidentului, khedivul se afundă în datorii şi cade în plasa 
băncilor europene, care cer intervenție militară în Egipt şi 
apoi punerea acestuia sub protectorat britanic. 

Ar fi ajuns şi mai puţin de atît pentru ca statul şi guvernul 
său să fie discreditate în ochii mulțimii musulmane şi pentru 
ca rezistența la schimbare să-şi recapete însemnătatea. 
Bombardarea Alexandriei de către britanici şi, apoi, 

debarcarea lor au provocat o indignare mai mult religioasă 
decît naţională, ţara fiind împărțită între modernişti şi 
tradiționalişti, între un naționalism liberal, laic, şi un 
naționalism panislamic, inspirat de al-Afghani Jamal al-Din 
şi Muhammad Abduh, ale căror idei emanau de la ulema- 
lele Universităţii al-Azhar. 

Cîştig de cauză are naționalismul propriu egiptean — acum 
mai mult antienglez decît antiotoman — şi care favorizează 
apariția unor partide politice de tip occidental, precum 
partidul Wafd*, întruchipare a laicităţii. Din acest moment, 
începe un proces invers celui precedent, de tip european, 
ulema-lele plăsîndu-se sub protecţia tronului împotriva 
burgheziei care pusese stăpînire pe stat. Însă ţara, în ciuda 
independenţei recunoscute de Anglia, în 1922, în schimbul 
participării la război, a rămas în parte ocupată sau în orice 
caz, sub influenţa britanicilor. 

În 1927, are loc o manifestaţie a studenților şi a ulema- 
lelor de la Universitatea al-Azhar, în care se face auzit 
sloganul „Trăiască regele, jos Parlamentul, guvernul şi Saad 
Zaghlul!“ (conducător istoric al partidului Wafd şi prim- 
ministru). 

Laicitatea şi occidentalismul sînt inamicii care pun sub 
semnul întrebării islamitatea funciară a Egiptului, a lumii 
arabe şi musulmane, pe care o apără doar un rege, şi anume 
Ibn Saud ål Arabiei, care se sprijină pe doctrina wahhabită. 
Spre el se întorc cei care, în Egipt, cred cu disperare în Islam 
şi consideră că nici ulema-lele şi nici măcar regele lor nu pot 
duce această luptă. Astfel, un fiu de ulema, al-Banna, maestru 
şi martir, fondează „Fraţii musulmani“ (1927). Însă spre 
Mecca se întorceau, încă din 1858, şi populaţiile antiotomane 
de la Beirut şi Damasc, al căror patriotism era mai puțin 

teritorial decît cel al Egiptului şi care plănuiau construirea 
unui regat arab. 

Vedem aici o contradicție evidentă: dacă populaţiile 
Egiptului şi Siriei se întorc către Mecca pentru a-şi regăsi 
rădăcinile islamice, în mod necesar ele se înstrăinează de 
copții din Egipt, creştini asemenea unei bune părți dintre 
arabii sirieni. 


i ; E N 


(4) Hassan al-Banna, în mijloc, înconjurat de cei dintii „Fraţi 
musulmani “. Ghidul (spiritual) poartă un turban de imam. 


Astfel, încă de la origine, se întîlnesc mai multe aspirații, 
exclusive sau nu unele față de altele, expresii ale unei 
identități multiple a cărei complexitate nu apare decît odată 
cu conflictele pe care le produce: o apartenență islamică, 
arabă, teritorială, comunitară. 

Pînă în 1918, popoarele arabe din Orient şi mai ales Egiptul 
revendicau o independență de jure, pe care acesta din urmă o 
obținuse încă din epoca lui Mehmet Ali. Însă, pentru aceasta, 


Egiptul n-a ezitat să apeleze la Occident, îndeosebi la Franţa, 

la un trecut revoluţionar și adesea critic împotriva religiei. În 
alte locuri, în sînul acestor țări arabe din Orient, izbucnește 
revolta surdă împotriva otomanilor, care se apără cu dificultate 
de colonizarea occidentală. Națiunea arabă îşi ia avîntul în 
acest context, admițînd că unitatea între Damasc, Beirut, 
Bagdad şi Cairo nu este posibilă decît dezislamizînd mişcarea. 
În aşa fel încît identificarea Islamului cu lumea arabă, şi a 
acesteia cu Islamul era estompată, şi datorită faptului că 
sultanul era comandorul credincioşilor. 

Astfel, în Egipt ca şi în Siria, dacă modernitatea este aleasă 
pentru a rezista mai bine penetrației lumii occidentale, ce 
rămîne din identitatea arabă dacă nu limba şi ataşamentul 
față de teritoriu? Iar ca un efect de bumerang, această alegere 
nu poate decît să reînvie un Islam fundamentalist, după cum 
o atestă ulterior apariţia „Fraţilor musulmani“, care contestă 
ideea de naţiune astfel concepută şi vor să regăsească sursele 
adevăratei credințe. 

Chiar în 1869, la Cairo, un text de Rifa'a Rafi’ al-Tahtawi, 
observînd această schismă, intenționa să separe politica de 
religie, să revendice egalitatea tuturor cetățenilor în sînul 
patriei şi să facă din muncă originea oricărei valori. Se regăsea 
aici o urmă a ideilor lui Saint-Simon. „Patria trebuie să fie 
locul fericirii noastre comune, construit prin libertate, gîndire 
şi istorie“. Nu mai era vorba aici de Islam... Mergînd şi mai 
departe, Abdallah al-Nadim, aflat în legătură cu mişcarea 
„Tînărul Egipt“, considera că „fuziunea musulmanilor şi a 
copţilor a reprezentat digul care a apărat Egiptul de 
propaganda Occidentului“. Avansînd încă şi mai mult, Taha 
Hussein, format la Universitatea al-Azhar şi primul doctor 
în Litere din lumea arabă, se întreaba asupra vocației 


! Calif (n.ed. - M.S.) 

Egiptului mediteraneană sau orientală... Aceasta din urmă 
„nu ține decît de unitateareligioasă sau de schimburi politice 
temporare [...]. Musulmanii, ei înşişi, au încetat de multă 
vreme să considere unitatea de religie sau de limbă ca 
fundament al regalității sau ca bază a statului [...]. Încă din 
secolul al XII-lea, lumea musulmană a luat locul statului 
musulman“. lar pentru Rifa'a Rafi’ al-Tahtawi, care 
popularizează, începînd cu 1855, noţiunea patriotică de 
Watan, istoria Egiptului nu începe cu sosirea Islamului, dar 
ea se desăvirşeşte odată cu cucerirea arabă. 

Acest patriotism, nici musulman, nici arab şi nici otoman, 
este exclusiv egiptean. Se observă în el chiar o urmă de 
ostilitate împotriva arabilor, cel puţin a celor din Arabia. 
Astfel, în manualele şcolare, precum Al Mawad Elegtemaiia, 
de clasa a 8-a, este scris: „Arabia este locul din care a plecat 
Profetul şi locul originar principal al arabilor. Acolo ei trăiau 
o viață simplă, tribală, înainte de sosirea Profetului [...]. Unii 
arabi erau creştini sau evrei. Războaiele erau frecvente între 
şeici, iar răzbunările numeroase, căci nu exista un singur 
stat. Printre tradiţiile respectate erau ospitalitatea, fidelitatea, 
protejarea vecinului, venerarea celor mai în vîrstă. Dar, în 
acelaşi timp, existau obiceiuri proaste: spiritul de răzbunare, 
gustul băuturii şi al jocului, al îngropării fetelor de vii. Din 
cauza acestora, Dumnezeu l-a trimis la ei pe Profet“. 


În faţa acestei provocări, reacția islamistă mergea mai 
departe decît contestarea datorată circumstanțelor schim- 
bătoare ale vieții politice. Muhammad Abduh, discipol al 
lui al-Afghani Jamal al-Din, consideră că „după ce vom fi 
răsucit gîtul mai-marilor şi ai apropiaților lor [...], vom 
îndrepta ceea ce este greşit în natura lor prin metodele cele 

mai eficiente, înțelegînd prin aceasta excizia şi fierul roşu, 
dacă va fi nevoie. Vom modela sufletele copiilor de la cea 
mai fragedă vîrstă, dezvoltîndu-le voința şi vom proceda cu 
sufletele lor, precum horticultorul care plantează araci pentru 
a redresa plantele în creştere“. Responsabilitatea pentru 
decăderea Islamului aparținea inovaţiilor, spiritului de 
imitație servilă, influenţei ordinelor mistice. Rezultatul a fost 
un Islam închis în faţa spiritului ştiinţific, incapabil de a se 
adapta la lumea modernă; trebuia declanşată o nouă dinamică 
în comerț, industrie, bănci... Transmise „Fraţilor mu- 
sulmani“, în special lui Hassan al-Banna, aceste idei au fost 
lăsate moştenire şi le regăsim astăzi la arabi, precum Osama 
Bin Laden. 


Islam şi laicitate 


Să fie dogma şi legea Islamului atît de intangibile cum le 
proclamă unii dintre preoții săi? Atunci cînd Mustafa Kemal 
îşi raliază populaţiile din Turcia şi îi înfrînge pe invadatori, 
mai ales pe cei greci, cel aclamat este patriotul, corifeu al 
independenței şi al integrității teritoriului ameninţat. Iar atunci 
cînd pune capăt guvernării sultanului, „umbra lui Dumnezeu 
pe pămînt“ şi simbol al Islamului, puţini musulmani 
protestează în Turcia; cei care o fac, precum Enver Paşa, 
instrumentalizează credinţa credincioşilor mai mult decît o 
apără; de altfel, la început s-a aliat cu bolşevicii. Cîteva 
decenii mai tîrziu, atunci cînd, inspirîndu-se din Atatiirk, 
Habib Bourguiba interzice poligamia şi încurajează 
nerespectarea postului de Ramadan, el se mulţumeşte să îşi 
ia cîteva precauții teologice şi juridice. După succesele pe 

care le-a obținut — independența — protestele sînt 
nesemnificative. 


„Postiți în zilele de post 
Iar cel bolnav sau călător 
Va posti tot atîtea zile 
Cei ce-ar putea posti şi nu o fac 
Vor trebui, în schimb, să hrănească un sărac 
Cel care, de bunăvoie, va face mai mult 
Îşi va găsi în aceasta propriul bine“. 
(Surata II, Vaca) 


Astfel, venind din interior, reforma Islamului — sau 
schimbările în Islam, sau, dacă vrem, diferitele sale 
interpretări —, a putut fi perfect admisă şi acceptată. 

Atatiirk şi Bourguiba se doreau laici, nu antireligioşi. 
Lupta lor se situa, la origine, sub stindardul independenței 
sau al integrităţii naționale. 

Între cei doi, inspirîndu-se în aceeaşi măsură din Atatiirk, 
Abd el-Krim se afla, în Maroc, în fața unei probleme 
asemănătoare. În lupta sa împotriva francezilor şi a 
spaniolilor, el intra în conflict cu un suveran care, precum 
sultanul otoman, incarna Islamul ca descendent al Profetului. 
Proclamarea Republicii Riff, în 1923, nu vizează doar 
independenţa țării sale, ci, în acelaşi timp, o schimbare 
politică mai profundă, care nu are neapărat o legătură cu 
sultanul. El voia să facă din Maroc, după cum afirma, „o 
mare națiune de oameni liberi“. În calitate de judecător şi 
prin mijlocirea dreptului coranic, el considera că trebuie să 
disocieze Islamul de stat. Aceste dispoziţii explică de ce 
revolta din Maroc — care a eşuat — a fost glorificată de 

comunişti şi de Moscova mai mult decît de adepţii monarhişti 
ai independenței din Egipt (Wafd), din Tunisia (vechiul 
Destur) sau, mai tîrziu, din Maroc. În acest context, înțelegem 
mai bine cum între 1925 şi 1955 organizaţiile asociate 
sultanului şi mai apoi regelui din Maroc au aruncat întrucîtva 
un val peste insurecția din Rif, deşi au glorificat-o, desigur, 
după aceea, întrucît comemorarea ei era lipsită de riscuri 
pentru putere. 

Amintirea lui Aman Allah, emirul Afganistanului, este, 
de asemenea, într-o oarecare măsură înlăturată. Emul al lui 
Atatiirk, el apelează încă din anii 1920 la instructori şi 
consilieri veniți de la Ankara. A început să laicizeze 
structurile judiciare, să ia măsuri în favoarea emancipării 
femeilor, propunînd să le scutească de portul vălului, să le 
permită tăierea părului „conform modei“. Provocînd revolta 
unor triburi afgane, a fost nevoit să plece în exil (1928). 

Aceste exemple şi cazuri arată că laicitate şi Islam, 
emancipare şi modernitate se pot reuni, în măsura în care 
aceste schimbări se înscriu în contextul eliberării naționale 
şi dacă sînt luate anumite precauțţii în aplicarea lor. Chiar 
înainte de Mustafa Kemal, tătarul Sultan Galiev, musulman 
şi comunist, a ridicat şi el această problemă, în 1921, 
împingînd-o însă la extrem: cum poți fi antireligios într-o 
țară islamică. 

„Aceasta obligă la adoptarea unor metode speciale [...] 
şi diferite în funcție de diversele popoare musulmane. Religie 
«tînără» şi, deci, puternică, Islamul şi-a păstrat mai bine 
elementele sociale şi politice, pe cînd alte religii au la bază, 
mai ales, valori etice şi religioase. Dreptul [şaria] este un 
cod de legi şi norme juridice care guvernează toate 
manifestările vieții pămînteşti [...]. Unele dintre prescripțiile 

sale au un caracter net pozitiv, precum caracterul obligatoriu 
al educației din leagăn pînă în mormînt, obligația la muncă, 
absența deținerii în proprietate a pămîntului, condamnarea 
superstițiilor, a vrăjitoriei, a jocurilor de noroc, a luxului, a 
veşmintelor de mătase şi a bijuteriilor de aur, a băuturilor 
alcoolice, a cametei şi a canibalismului [...]. Forța clerului, 
zice Galiev, se explică prin poziţia sa [...], mollah-ul este 
totodată preot, institutor, administrator de succesiuni, 
judecător şi uneori doctor... În plus, în timp ce la ruși există 
o parohie la 10 000 pînă la 12 000 de locuitori, la musulmani 
se găseşte o moschee la 700 pînă la 1000 de suflete. Mai 
mult, acest cler este eligibil, pe cînd preotul, numit de 
autorități superioare, are o mai mică autoritate. [...]“ 

„Dificultatea în a îndruma o propagandă antireligioasă 
este de a fi considerați adversari ai Islamului şi de a fi 
comparaţi cu misionarii, cu rețeaua lor de seminarii şi de 
academii religioase. Nu este vorba de o luptă antireligioasă, 
ci de o propagandă antireligioasă. [...]. Nu combatem nici 
o religie ca atare, dorim doar să ne propagăm convingerile 
ateiste, ceea ce este dreptul nostru natural. [...] Ar trebui 
să arătăm că noi continuăm inițiativa propriilor noştri 
intelectuali. [...] Nu trebuie să spunem: «Vedeţi, calc 
Coranul în picioare şi nu se întîmplă nimic, deci nu este o 
carte sacră şi nu există Allah.» Ar trebui mai curînd să 
ironizăm alte religii şi să ne gîndim că şi mollahii noştri 
sînt nişte escroci. [...] Dar ar trebui, în primul rînd, să ne 
educăm pentru a putea deveni în mod deosebit cetățeni 
desăvîrşiți şi să ne facem auziți“. Şi aceasta este exact ce 
voia să facă şi Mustafa Kemal. 

(5) Turcia adoptă caracterele latine. Mustafa Kemal predă o 
lecţie de scriere într-o piață publică din Sivas 
— 19 septembrie 1938 


Aureolat de victoriile şi de gloria sa, după ce a pus capăt 
califatului, făcînd din laicitate unul dintre principiile regimului, 
Mustafa Kemal a avut abilitatea să declare Islamul religie de 

stat. Modernizarea, al cărei lider era, urmărea mai puțin 
separarea dintre Biserică şi stat, pe care epoca Tanzimatului o 
întreprinsese deja, cît instaurarea codului civil, copiat după 
cel aplicat în Elveția... Într-adevăr, chiar şi aplicarea unui cod 
comercial de inspiraţie germană sau cea a unui cod penal 
preluat din Italia se fac fără dificultăți deosebite, în timp ce 
instaurarea codului civil presupune laicizarea statutului femeii, 
pivot al tradiţiei în țările musulmane. 

În timp ce, pe de o parte, dispăreau tribunalele cadi-ului* 
şi învățămîntul tradițional din madrasa, pe de altă parte, sînt 
abolite obligaţia portului vălului, poligamia, haremurile, 
repudierea femeilor. Avînd drept de vot înaintea franțu- 
zoaicelor, femeile turce devin eligibile. Trupurile femeilor 
devenite vizibile, în absenţa vălului, funcțiile devenite mixte, 
pentru bărbaţi şi femei, fac din egalitatea sexelor stindardul 
occidentalizării. 

O tentativa de reacţie, în numele Islamului, pentru 
restaurarea califatului, a avut loc în 1925. Însă revolta şeicului 
Said reprezenta, de fapt, o încercare a Kurzilor de a-şi obține 
independenţa. Eşecul său a accentuat caracterul naționalist 
şi turcesc al reformelor: interzicerea scrierii arabe, crearea 
de institute pentru studierea limbii şi istoriei turcilor etc. 
Renunţarea la portul fesului şi al veşmintelor orientale — 
papuci, turbane, pantaloni bufanţi — a completat marşul forțat 
spre modernizare, de fapt, occidentalizare. 

Sub biciul lui Atatiirk şi, apoi, al succesorului său, efectele 
economice ale acestor reforme au fost reale. Ele au provocat 
admirația şahului Persiei, care a vrut să le adopte la rîndu-i, 
după cum, mai tîrziu, din ele s-a inspirat şi Habib Bourguiba. 
Reformele au fost însă impuse de sus, fără nici o aprobare, 

venită de jos şi, cîteva decenii mai tîrziu, în anii 1980, a 
sosit şi momentul unei contrareacții. 

Se pare că aceste practici au putut supraviețui mai bine în 
cadrul ordinelor mistice, deşi Atatiirk a ordonat închiderea 
locurilor de meditaţie şi retragere numite zekke*, „al căror 
scop este de a adormi şi abrutiza poporul“. Dizolvarea 
ordinelor mistice (zariga*), vinderea locurilor de meditaţie 
(tekke) nu i-a împiedicat pe opozanți să rămînă martori şi 
transmiţători ai învățămintelor Islamului şi să supraviețuiască 
mai ales în mediul rural. Iar în timpul loviturii de stat militare 
din 1980, banderolele insurgenților vor fi scrise în arabă, 
limba Coranului. 


În 1949, cel care preia puterea în Siria este un fost ofiţer al 
armatei otomane, Husni Zaim, kurd din Alep şi discipol al lui 
Atatürk. El favorizează emanciparea femeilor, le acordă dreptul 
de vot, accelerează adoptarea codurilor juridice în detrimentul 
legii islamice, impune funcționarilor costumul occidental, 
suprimă cea mai mare parte a acelor fundaţii religioase, numite 
wagf*, controlate de notabili, occidentalizează universitatea. 
Pentru că plănuia noi negocieri cu Israelul după înfrîngerea 
din 1948, pentru că a autorizat oleoductul controlat de 
americanii de la Aramco’, de-a lungul teritoriului sirian, şi 
pentru că era astfel considerat prea apropiat turcilor, el a fost 
victima unui asasinat, primul dintr-o serie care însoţeşte 
loviturile de stat ale militarilor sirieni după 1948. 

Sub guvernarea lui Shishakli, în ciuda opoziției partidului 
Baas şi a creştinilor, Islamul îşi păstrează poziţia sa de religie 
de stat. 


1! Compania petrolieră saudito-americană (n.ed.) 

Într-o ţară deschisă de multă vreme ideilor occidentale, 
Bourguiba este şi el un laic. Chiar înainte de colonizare, 
generalul Khereddine, ministrul lui Ahmed Bey, a scris 
Cunoaşterea statului şi a naţiunilor pentru a face cunoscută 
mamelucilor — care conduceau ţara — funcționarea instituțiilor 
europene. La începutul protectoratului francez, s-a născut o 
mişcare inspirată din cea a „Junilor turci”. Primele mişcări 
naționaliste, precum Destur, împrumută vocabularul 
Islamului, însă atunci cînd Bourguiba înființează un partid, 
construit după modelul partidelor politice europene, incluzînd 
o anexă sindicală, emanciparea pe care o vizează este 
impregnată de modernitate. 

Laic fiind, el face elogiul religiei într-o ţară în care satele 
au rămas musulmane. „Considerăm că nevoia de a crede este 
inerentă naturii umane [...]. Acest element poate fi util în 
lupta pentru progres. Decît să înăbuşim acest sentiment sau 
să-l atribuim fanatismului, să vedem în el un fenomen arhaic, 
credem mai curînd că el trebuie să rămînă un element 
propulsor [...]. Oare nu lui îi datorăm tot ceea ce musulmanii 
au realizat mai însemnat, toate aceste cuceriri [...] care i-au 
condus de la frontierele Chinei pînă în Franţa?“ (1965, 
mărturie făcută lui J. Lacouture). 

Dar tot pe atît cît se scandalizează că un sătuc nu are 
moschee, la fel luptă împotriva autorității morale a marii 
moschei şi laicizează instituțiile. Mai mult încă, ironizează 
anumite tradiţii, precum sacralizarea, de care îşi bate joc şi, 
pentru a demonstra, bea în public, la televiziune, o oranjadă 
în timpul Ramadanului în fața ulema-lelor din Kairouan. Dar, 
mai ales, el devine conifeul emancipării femeilor tunisiene, 

recunoscîndu-le egalitatea socială şi profesională şi aprobînd 
minijupele „cu condiţia să nu arate tot“. 

Ar fi fost suficient şi mai puţin pentru a şoca mediile 
tradiționaliste. Datorită unui concurs de împrejurări, reacția 
a venit mai tîrziu. Regimul „Combatantului suprem“ 
beneficia de un capital de simpatie din partea populaţiei 
eliberate. Evoluată politic, ea se satură totuşi să fie ținută la 
distanță de un preşedinte paternalist, omniprezent. Începînd 
cu anii 1980, acţiunile sindicatelor sînt însoţite de revolte la 
Tunis şi Gafsa. Din cauza nemulțumirilor celor care nu 
beneficiază de avantajele dezvoltării, se naşte, totodată, o 
mişcare islamică radicală, care, după ce este interzisă, devine 
„Ennaha“. Între anii 1986-1989, ea este reprimată cu duritate 
de ministrul de interne Bin Ali, care va deveni prim-ministru. 

După ce Habib Bourguiba, născut în 1903, a fost înlăturat 
„pentru incapacitate mentală şi fizică“ în 1989, Bin Ali 
inaugurează o „primăvară tunisiană“, ale cărei libertăți se 
situează cu fermitate în zona luptei împotriva expansiunii 
integrismului. Opoziția legală, Liga drepturilor omului, 
intelectualii şi presa sînt înlăturate, în aşa fel încît societatea 
cea mai emancipată din lumea arabă este cea în care presa 
este cea mai controlată. „Cel puţin în Algeria, unde se moare 
pe capete, presa este liberă“; această afirmaţie, care se face 
auzită în 2001, stă mărturie a exasperării pe care o trăieşte o 
parte din elitele tunisiene. 

Tot în numele acestei lupte, tunisiencelor li se interzice 
ceador-ul*; la fel ca în Iran, cîteva decenii mai înainte, 
întoarcerea la Islam este pentru tineri o formă de protest, de 
rezistență față de un regim autoritar al cărui preşedinte se 
doreşte ales cu 99% din voturi. 

De la finele lui 1980, extremiştii mişcării „Ennaha“ sînt 
în relaţie cu mişcarea Tablighi Jamaat, creată de Muhammad 
Ilyas în Pakistan, şi care, prin madrasa şi alte aşezăminte 
şcolare, propovăduieşte caritatea şi revolta, îi îmbărbătează 
pe prizonierii politici în timpul rugăciunilor de vineri, îi 
recrutează pe cei care sînt eliberați pentru a pleca voluntari 
în Afganistan sau în diferite rețele islamice din Germania şi 
Franța. 


Rolul clerului în Iranul şiit 


Printre diferitele țări musulmane care puteau fi amenințate 
de expansiunea europeană, Iranul era, fără îndoială, cel mai 
protejat. Desigur, el avea Rusia în vecinătatea nordică, iar 
Caucazul constituia miza pe care şi-o disputau Imperiul 
Otoman, Iranul şi Rusia; însă, pînă la regimul dinastiei Kajar 
(1796-1925), Iranul a avut mai puţine contacte cu Occidentul 
decît Imperiul Otoman şi decît statele succesoare ale 
Imperiului Marilor Moguli. În plus, aderând la şiism după 
instaurarea la putere a safavizilor în 1501, el se izolează puțin 
cîte puțin de regiunile sunnite ale Islamului. 

Această conversie implica necesitatea unui învățămînt 
religios reînnoit, care a sporit importanţa teologiei în Iran, 
față de alte țări musulmane. Iar pentru că, spre deosebire 
de safavizi, dinastia Kajar nu se considera de origine 
divină, rolul ulema-lelor a crescut — pentru a pune în practică 
legea musulmană, educația, caritatea —, precum şi rolul 
wudjahedinilor*, savanţi în teologie şi în drept care se 
considerau tot atît de legitimi ca şahul, a cărui putere o 

contestau, chiar dacă acesta se intitula „umbra lui 
Dumnezeu“. 

Cîştigîndu-şi dreptul la interpretare (Zjtihad), clerul făcea 
o diferență netă între şiism şi sunnism şi devenea o forță 
socială care dispunea de autonomie financiară, grație 
pămînturilor ce le-au fost atribuite. Dreptul pe care şi-l 
cîştigase i-a permis clerului să se deschidă şi către cunoştinţe 
neislamice, care s-au adăugat textelor politice şi filosofice 
tradiționale. 

Atunci cînd, în timpul războaielor împotriva Rusiei, Abbas 
Mirza a vrut să modernizeze armata, la fel cum făcea şi 
sultanul, ulema-lele s-au opus, în special, împotriva portului 
uniformelor. Radicalizarea lor s-a manifestat împotriva 
oricărei intruziuni din afară, după cum o dovedeşte una dintre 
crizele cele mai grave, arestarea şi întemnițarea membrilor 
misiunii ruseşi a lui A. C. Griboedov, în 1829, care, venită 
să solicite despăgubirea convenită la tratatul din 
Turkmanceai, a ajutat la eliberarea femeilor reţinute în 
haremuri. Cu această ocazie, a fost lansată o fatwa împotriva 
misiunii ruse, care a fost înconjurată şi membrii ei luați 
ostatici de mulțime. 

Acest episod, pe care îl repetă, în 1979, cazul ostaticilor 
americani, reținuți în ambasada lor, este prima acțiune 
violentă împotriva ingerințelor străine, condusă nu de stat 
sau guvern, ci de puterea religioasă. 

Alte mişcări mistice sau milenariste, precum rabizii, s-au 
dezvoltat în secolul al XIX-lea ca reacţie împotriva efectelor 
penetrării economice a străinilor, mai ales a englezilor, sau 
împotriva efectelor modernizării tehnice, care s-au dovedit 
nefaste — ca şi în Europa, de altfel — pentru meşteşugari, 
îndeosebi pentru cei de covoare. Dislocarea structurii sociale, 

datorată începutului globalizării în această țară, explică 
revoltele care ating paroxismul, atunci cînd şahul, pentru a-şi 
spori resursele, deschide britanicilor comerțul cu tutun 
(1892). În secret, ruşii susțin mişcarea pornită de al-Afghani, 
îndemnînd pe şiiţi la detronarea şahului. Unul dintre discipolii 
săi îl împuşcă pe şah în 1896, ceea ce constituie un nou episod 
al acțiunii forțelor religioase cele mai radicale împotriva 
intruziunii străine. 

Aceste mişcări sociale au fost în curînd însoțite de 
protestele proletariatului născut din industrializarea 
produselor textile şi, apoi, din exploatarea petrolului la 
Tabriz, în Azerbaidjan (1905-1907). Invizibilă pentru ochii 
europenilor, deoarece era incomprehensibilă după normele 
lor, o nouă alianță s-a născut în Iran între clerul radical, 
intelectuali şi o mişcare socială, iar această alianță a fost 
reînnoită în 1951 şi, apoi, în 1979. 

În Iran, luarea la întrecere cu Atatiirk a fost opera 
autoritarului şah Reza Pahlavi. Începînd cu 1925, au avut 
loc: reforma armatei prin introducerea serviciului militar 
obligatoriu, construcţia de căi ferate, crearea unei 
administrații de tip occidental, un nou cod civil, reducerea 
rolului ulema-lelor în treburile comerciale, măsuri care 
încurajează dezvoltarea capitalistă, întăresc proprietatea 
particulară, favorizează modernizarea agriculturii. Reforma 
sistemului educațional, după modelul francez, a avut ca 
rezultat laicizarea învățămîntului. Mai presus de toate, măsuri 
autoritare au impus emanciparea vestimentară a femeilor, 
dacă nu chiar o extindere a drepturilor lor, în afară de 
suprimarea poligamiei; pentru bărbaţi, au fost interzise fesul 
şi turbanul, ei putînd să aleagă între şapca kemalistă şi pălăria 
europeană (1925-1941). 

Iranul a fost, astfel, primul stat musulman care a interzis 
vălul, înainte de Turcia kemalistă, începînd cu anul 1936. 
Ca şi mai tîrziu, între 1967 şi 1975, atunci cînd a fost 
considerat necesar ca prima soție să-şi dea consimțămîntul 
pentru ca soțul să ia în căsătorie o a două femeie, şi că divorțul 
nu poate fi decis decît de un tribunal, deoarece aceste măsuri 
luate în favoarea femeilor au fost luate într-un climat 
nefavorabil regimului, ele au avut un efect pervers. Înseși 
femeile s-au întors împotriva celor care le-au promovat, şahul 
Reza şi şahul Mohammed Reza. 

Acesta a întreprins în toate domeniile şi fără menajamente 
modernizarea ţării, iar blestemele aruncate asupra lui de către 
mollahii şiiţi nu au putut schimba nimic. Această modernizare 
a fost însă resimţită ca o „occidentalizare“ (Gharbzadegi) 
împotriva căreia mollahii vor reacționa. Ei s-au asociat curînd 
cu Mossadegh pentru ca profitul petrolier să revină, în sfîrşit, 
Iranului. 

Tentaţia comunismului: 
Islamul revoluționar 


Ar fi fost Islamul compatibil cu experienţa sovietelor? 
Cea mai mare parte a conservatorilor musulmani considerau, 
în mod evident, că nu. Această nouă formă de ireligiozitate 
venită din Occident trebuia combătută cu atît mai mult, cu 
cît socialiştii înşişi, indiferent de orientare, considerau că 
Islamul, ca şi alte religii de revelație, trebuia să dispară, fie 
prin evoluția istoriei, fie, la nevoie, cu forța. Campaniile 
antireligioase ale puterii bolşevice, împotriva cărora şi 
Biserica ortodoxă a aruncat anatema, au confirmat temerile 
musulmanilor. 

Însă musulmanii din vechiul imperiu considerau, în 
aceeaşi măsură, că monarhiştii, Albii, erau şi mai puţin 
dispuşi decît Roşii să le satisfacă revendicările cu caracter 
naţional. În plus, unii intelectuali tătari de la Volga găseau 
similitudini între Islam şi comunism, considerînd, ca urmaşi 
ai curentului reformist, că trebuia combătut conservatorismul 
religios şi social al mollahilor şi al ulema-lelor, în vederea 
regenerării societății musulmane. Ei aminteau că lupta 
împotriva fanatismului şi a obscurantismului îşi avea originea 
chiar în Islam, astfel încît laicizarea nu li se părea o acţiune 
antireligioasă, ci doar anticlericală. 

Între reformă, națiune şi revoluţie 


Înfrîngerea Rusiei de către Japonia a acționat ca un 
detonator. Într-adevăr, pînă atunci, în Crimeea, precum şi la 
Buhara, mişcărilor reformatoare le lipsea în oarecare măsură 
îndrăzneala. Ostilitatea față de lumea occidentală şi de 
creştinism a căpătat de atunci o altă dimensiune la popoarele 
dominate şi colonizate. Conflictul a fost, mai întîi, interpretat 
în termeni religioşi, dată fiind marea confuzie între ordinea 
politică şi ordinea divină şi, de asemenea, pentru că religia 
era singura legătură capabilă să reunească populaţii diferite. 

Prăbuşirea „puterii albe“ a fost resimțită ca o revanşă, 
din India pînă în Madagascar, dar în mod evident cel mai 
mare ecou l-a avut în Imperiul Rus, cu atît mai mult, cu cît 
ea a fost urmată de o revoluţie. Era ocazia pentru o trezire, 
mai întîi, a lumii tătare şi turce, apoi, a altor zone ale 
Islamului. Însă acolo unde s-a produs pentru întîia oară, în 
Imperiul Țarist, mişcarea a urmat mai multe direcții. 

Prima a fost organizarea de către Abdurraşid Ibrahimov, 
cadiul adunării religioase de la Orenburg, în coordonare cu 
Gasprinski, a unei Uniuni a tuturor musulmanilor din Rusia, 
Ittifak. Această mişcare cerea stabilirea unui regim 
democratic, cu egalitate în drepturi politice şi libertatea presei. 
Reuniunile congreselor sale, interzise, s-au petrecut sub 
pretextul unui banchet, după exemplul campaniei de la 1848 
din Franţa. Acceptată ulterior de Witte, ea a deschis calea 
unei participări a Uniunii (zifak) la alegerile pentru Duma. 
Uniunea s-a divizat în ceea ce priveşte principiul recunoaşterii 
monarhiei constituționale, al atribuirii de pămînturi țăranilor 
săraci etc. Ea a devenit un partid, definit ca „burghez“ şi 
moderat, aliat cu KD (constituţionalii-democrați ruşi). 

Comitetul său central era compus din cincisprezece 
membri, dintre care unsprezece tătari din Kazan. 

Nu se mai punea problema reformării Islamului. 

Dimpotrivă, Ittifak a revendicat o autonomie națională 
culturală extrateritorială, inspirată din ideile socialiștilor 
austrieci, Renner şi Bauer, care permitea grupurilor alogene 
izolate să nu fie excluse de la un mod de reprezentare pe 
regiuni Şi a cerut independență națională teritorială pentru 
kîrghîzi, Turkestan, Azerbaidjan şi pentru Caucazul de 
Nord. 

Nu se mai punea problema reformării Islamului nici în 
mişcarea islamistă, sub forma ei extremă a reformismului 
(gadidism). Această mişcare se dorea socialistă, dar legăturile 
sale cu social-democrația rămîneau destul de vagi şi doar 
naționalismul tătar sau turc o animau cu mai multă vigoare, 
reacţiunea țaristă din anii 1906-1917, accentuîndu-i caracterul 
radical. 

Aceste mişcări vizau, în principal, teritoriile ruso-tătare 
tradiționale din Crimeea. În Turkestan, burghezia locală avea 
raporturi de tip feudal cu țărănimea, trăind din exploatarea 
bumbacului vîndut industriaşilor din Rusia. În strânsă legătură 
cu ulema-lele, burghezia avea aspirații culturale şi era 
conservatoare. Interesul îi dicta să nu scoată Turkestanul din 
statul rus. Intelectualitatea preconiza, dimpotrivă, constituirea 
unui stat panturc revoluționar, reunind populațiile musulmane 
ale imperiilor rus şi otoman. 

Mişcarea musulmană era, astfel, divizată: conservatori, 
reformiști, unitarieni, panruşi, panturci, regionalişti. În 1915, 
o caricatură din ziarul Mazali, „soldaţii Islamului“ ilustrează 
această diviziune: vînzătorii de noi ziare musulmane se 
omoară între ei pentru a decide cine este inamicul lor comun. 

(6) Islamul şi condiția femeii. Desen de Kh. Kassulov. 
— De cind îţi întorci fața de la Cartea sacră (Coranul)? 
— De cînd am început să citesc această carte (Lenin). 


„Krokodil“, decembrie, 1972 

Pe măsură ce războiul se extinde, creşte şi tensiunea dintre 
ruşi şi populația musulmană, care nu era dispusă să participe 
la operaţiile armate împotriva „fraților turci“ din Imperiul 
Otoman. Un ordin de mobilizare a declanşat în Turkestan o 
revoltă a nomazilor, deja în parte deposedați de pămînturi 
de progresul colonizării ruse. La Samarkand, 83 de ruşi au 
fost omoriţi, iar 70 luaţi ostatici. Acest masacru a fost urmat 
de un apel la gazovot, războiul sfint: o proclamaţie ce nu 
mai fusese auzită de mult timp. 

Atunci cînd o nouă revoluţie izbucneşte în Rusia, în 
februarie 1917, situaţia de criză agravează disensiunile care 
existau deja în sînul Islamului rus. Această schimbare de 
opinie merge pînă la dezavuarea „războiului abuziv ce 
urmăreşte cucerirea Constantinopolului“, iar la întrunirea de 
la Moscova, ţinută în mai, la care au participat 900 de 
delegați, prezidiul, alcătuit din douăsprezece persoane, 
cuprindea numai şase tătari, şi pe lîngă aceştia un turc, un 
osetin, un sart, un kîrghîz şi un başkir. Pentru întîia oară în 
istoria Islamului contemporan, congresul „naţional“ era 
prezidat de o femeie, de origine tătară: Selima Jakubova. 

Această grefare a ideii revoluționare în lumea musulmană 
este legată de răspîndirea ideilor socialiste în lume. Aceasta, 
arată A. Bennigsen, nu se realizează decît dacă anumite 
condiţii sînt întrunite şi, în primul rînd, existența unei tradiții 
naționale instituționalizate într-o anumită epocă sub forma 
unui stat. O altă condiţie ar fi prezenţa unei elite care, în 
mod tactic, adoptă ideologii diferite, dar rămîne fundamental 
naționalistă. La tătari, de exemplu, ea trece de la democratism, 
jadid, la socialismul naţional, la național-comunism, după 
care la naționalismul cel mai pur. Există, astfel, un amalgam 

între luptele sociale şi conflictele etnice atunci cînd, de pildă, 
la Baku, în 1905, muncitorii musulmani trebuie să lupte 
împotriva patronilor georgieni, ruşi sau armeni. 

O altă condiţie: existența unei forme de luptă care nu 
este neapărat cea a proletariatului şi care poate moşteni, 
de exemplu, tradiţia luptei haiduceşti din Caucaz, cea a 
revoltei nomazilor de la est şi sud, precum în 1916, sau 
tradiția luptătorilor tariqa sufişti etc. Pătrunzînd pe căi 
indigene, neeuropene, aceste idei revoluționare nu se 
înrădăcinează decît dacă există o legătură constantă între 
lupta naţională şi lupta socială — de unde şi difuzarea 
privilegiată a ideilor lui Kautsky şi Bauer — şi dacă aderarea 
la aceste idei se realizează prin descoperirea muncii 
clandestine, o tehnică menită să stabilească, pentru elită, o 
legătură cu mulțimea, şi, în sfîrşit, un mijloc pentru ea de a 
stabili o legătură cu lumea exterioară. Mai mult decît ideile 
sau conţinutul platformelor-program, ceea ce îi interesează 
pe musulmani sînt cu deosebire metodele de luptă, 
principiile organizatorice ale socialiștilor — marxişti sau nu. 
Regăsim în parte aceste idei în partidul lui Messali Hadj, 
apoi, în FEN în Algeria (B. Stora şi M. Harbi). 

În plus, nu este nici o îndoială că exista, în mişcările 
musulmane care se creau în zorii secolului al XX-lea, o 
identificare națională mai puternică decît identificarea 
socială. La Baku, proletarii aparținînd tuturor naţiunilor 
Caucazului se omoară între ei din 1918 pînă în 1923 cu 
aceeaşi ardoare şi credinţă ca şi proletarii din Europa 
Occidentală în timpul Marelui Război. 

În preziua revoluției de la 1917, revoluționarii ruşi au fost 
nevoiţi să accepte formarea cîtorva organizaţii social- 

democrate sau socialist-revoluționare a căror înființare se 
datora unor instanțe naționale sau religioase, precum 
Hummet, un fel de Bund! musulman. În afara Rusiei, de 
exemplu, în Iran, după cum arată C. Chaqueri, stindardele 
Islamului şi ale socialismului se confundau adesea, elitele 
aparținînd în aceeaşi măsură micii burghezii, precum şi 
clerului şiit. Atunci cînd în 1917 izbucnește revoluția, aceasta 
este percepută din perspectiva musulmanilor de la marginea 
Rusiei mai mult ca o dezintegrare a vechiului imperiu decît 
ca o revoluție socialistă, şi ca o speranță pentru eliberarea 
națiunilor din jurul Rusiei. 

Astfel, în inima lumii musulmane din Rusia, tezele 
naționaliste a federaliştilor uzbeci, başkiri, osetini etc. au 
avut cîştig de cauză în fața ideilor centraliste ale tătarilor şi 
ale mollahilor, de care se credea că nu mai este nevoie. Atunci 
cînd a fost evident că Revoluţia din Octombrie, departe de a 
aduce dreptul promis la autodeterminare, precipită, 
dimpotrivă, mişcarea de excludere a musulmanilor din 
organismele de conducere ale sovietelor deputaţilor, 
musulmanii respinşi ca „reacţionari“, pentru că erau 
naționaliști sau, pur şi simplu, musulmani, au ezitat, neştiind 
ce atitudine să adopte: căci trebuia să aleagă între Albi şi 
Roşii. Cum însă nu puteau spera nimic de la Albi sau de la 
englezi, decît o întoarcere a vechii ordini, au fost obligați să 
se plaseze de partea Roşilor, dar întărind organizațiile 
indigene autonome, precum asociația Hummer sau Adalat 
din Azerbaidjan. 

După cum a dovedit-o cazul din Iran, în 1907, organizațiile 
social-democrate i-au tratat pe musulmani doar cu o 


! Bund — sindicatul proletarilor evrei (n.trad.) 

condescendență puțin distrată, pînă în 1918. Totul s-a 
schimbat atunci cînd extinderea revoluției în Orient a devenit 
o prioritate a regimului bolşevic. Purtînd semnăturile lui 
Lenin şi Stalin, a fost lansat un apel către musulmanii din 
Rusia şi din alte părți. „Tătari de la Volga şi din Crimeea, 
kîrghîzi şi sarți din Siberia şi Turkestan, turci şi tătari din 
Transcaucazia, ceceni şi alte popoare din Munţii Caucaz, 
toți cei cărora țarii ruşi le-au distrus moscheile şi locurile de 
rugăciune şi le-au impus constrîngeri privind credința şi 
obiceiurile: credințele şi cutumele voastre, instituţiile voastre 
naţionale şi culturale sînt, de acum înainte, libere şi 
inviolabile. Organizați-vă, este dreptul vostru [...], puneți-vă 
sub protecția puternică a revoluţiei şi a organelor sale, 
sovietele muncitorilor, ale soldaților şi țăranilor“. 

O bună parte din organizaţiile musulmane profită imediat 
de această ofertă de libertate sub protecţie — ale cărei metode 
tragice vor deveni cunoscute mai tîrziu. Însă, deoarece social- 
democraţii nu aveau organizaţii grefate pe teritoriile Islamului 
(decît la Vladicaucaz, Baku, Kazan), conducătorii bolşevici 
au încercat să-i controleze de sus, propunînd preşedintelui 
adunării constituante musulmane (modzhikilis) să prezideze 
Comisariatul creat pentru problemele musulmane. Refuzul 
acestei adunări de a fi astfel integrată într-un dispozitiv ruso- 
sovietic nu i-a împiedicat pe bolşevici să îşi urmărească 
obiectivele, bazîndu-se pe musulmanii tradiționalişti ai lui 
Vezov şi numind doi tătari şi un başkir într-un comitet adăugat 
Comisariatului. Aceştia au elaborat un proiect de republică 
tătaro-başkiră, „o vatră ale cărei scîntei vor pune pe foc restul 
Orientului“. „Voi ne deschideţi porțile Persiei şi Indiei, ale 
Afganistanului şi Chinei“ — le-a spus Stalin. 

Însă, prinse între Albi şi cehi, forţele propriu-zis 
musulmane ale acestui comitet au dispărut şi a fost constituită 
o Republică başkiră separată de tătari, preţ al ralierii lor la 
Moscova. Rezistenţa coloniştilor ruşi la crearea acestei 
republici a făcut ca ea să rămînă prin sertare, în stadiu de 
proiect, iar printr-un decret din 1920, Mus-Kom! îi lua o 
mare parte din puterea de decizie. Decretul a fost însoțit de o 
teribilă represiune. Însă Moscova, pentru a nu fi nevoită să 
decidă, a perpetuat ficțiunea unei Başkirii autonome, cu 
particularitatea că în conducerea ei nu exista nici un başkir. 

În Crimeea, victime ale exceselor marinarilor de la 
Sevastopol, tătarii din mişcarea Milli Furka n-au avut dreptul 
decît la un singur reprezentant în guvernul peninsulei, față 
de doisprezece bolşevici şi opt socialişti revoluționari de 
stînga, toți ruşi. 

Tătarii din zona Volgăi au participat la reducerea 
Republicii başkire. Odată terminat războiul civil, ei vizau 
obiective mai ample, mergînd mult mai departe de crearea 
unei simple republici autonome. Panislamismul lor, care a 
avut de învăţat din eşecul başkirilor, pe care nu au reuşit 
să-i domine, i-a convins că trebuie creată o republică populată 
exclusiv din tătari musulmani, fără oraşul Kazan şi fără 
regiunile rurale populate de colonişti ruşi. Lenin a refuzat şi 
a urmat un proces de descompunere a drepturilor republicii, 
care a dus la revolta lui Sultan Galiev, adept al unei revoluţii 
mondiale animate de musulmanii din Rusia, pe care bolşevicii 
ruşi îi sacrificau în favoarea coloniştilor ruşi. 

Un scenariu similar s-a derulat cu kîrghîzii şi kazahii, a 
căror autoritate politică, Alash-Orda, a trecut de la Albi la 


' Comitetul pentru problemele musulmane (n.ed. — M.S.) 

Roşii, supunîndu-se cu atît mai mult cu cît o foamete cumplită 
a lovit stepa între 1925 şi 1929. Dimpotrivă, Turkestanul a 
rezistat la sovietizarea, prezentată ca un substitut al 
autonomiei şi independenței pe care şi le doreau populaţiile 
care, pînă atunci, se simțeau esențialmente musulmane. Din 
acest moment, ele se vor în aceeaşi măsură kîrghîze, tătare 
sau uzbece etc. Această rezistență a Turkestanului, 
stigmatizată de Moscova, ca fiind contrarevoluționară, s-a 
tradus prin supunerea guvernului de la Kokand, al cărui 
cartier musulman a fost transformat în cimitir. Au urmat lupte 
dure pentru Buhara şi, mai ales, o revoltă generalizată a 
populațiilor din stepă, aceşti „oprimaţi“ sau „bandiți“ 
denumiți „basmaci“, a căror răscoală a contracarat „planurile 
istorice“ ale lui Lenin în privința Orientului. 

Astfel, cîte puţin, deşi au cedat tentaţiei bolşevismului, 
populaţiile musulmane au fost decepţionate şi înşelate cu 
cruzime. Tentaţia comunismului a copleşit, de asemenea, 
cadrele de conducere turco-tătare din fostul Imperiu Rus. 

Primul care a cunoscut fascinația bolşevismului a fost 
Enver Paşa. În 1919, după o înţelegere cu Karl Radek, Enver 
Paşa, care, lupta împotriva lui Atatiirk, pentru a sovietiza 
Anatolia, îi scria: 

„lată în linii mari poziția mea: 

1. Eliberarea națiunilor musulmane. 

2. Colaborarea cu socialiştii, dat fiind că inamicul nostru 
comun este capitalismul imperialist. 

3. Aderarea la socialism, cu condiţia să-l adaptăm 
doctrinelor religioase care conduc funcționarea internă a 
țărilor musulmane. 

4. Folosirea tuturor mijoacelor de presiune, posibile, 
inclusiv revoluţia, pentru eliberarea Islamului. 

5. Colaborarea, în acest sens, cu națiunile nemusulmane 
aservite. 

6. Permiterea, în interiorul comunității islamice, a 
dezvoltării tuturor categoriilor sociale“. 


Astfel, dincolo de alianța tactică, există la Enver Paşa un 
proiect revoluţionar. Similitudinile între programul comunist 
şi proiectele musulmane sînt observate şi de Raşid Rida, care, 
la Cairo, salută cu fervoare naşterea regimului sovietic. Dar, 
ca şi alți musulmani deveniți marxişti, el se referea la un 
Islam primitiv, egalitar şi social, comunist în spirit şi numai 
în spirit. De fapt, proiectul şi alianţa nu ajung la un rezultat 
pentru că bolşevicii nu au încredere în Enver Paşa mai mult 
decît în social-democraţii germani, căci, precum aceştia în 
1914, „el i-a condus pe muncitorii şi ţăranii turci la masacru, 
în interesul unui grup imperialist“. 

După Congresul popoarelor din Orient ţinut la Baku, la 
care participă, el creează o Uniune a societăților revoluționare 
islamice, dorind să ajungă la stînga lui Mustafa Kemal, care 
odinioară fusese în subordinea lui, şi pe care şi-l închipuie 
învins în lupta cu grecii. Circumspect în fața acestui fost 
conducător belicos al anilor 1914-1918, comandantul 
armatelor şi ginere al sultanului, Zinoviev, preşedintele 
Kominternului, îi limitează ajutoarele şi îl abandonează de 
îndată ce Mustafa Kemal, în ciuda aşteptărilor, îi învinge pe 
greci în bătălia de la Sakarya. Enver Paşa se alătură atunci 
altor decepționați de comunism, atît başkirului Zeki Velidi 
Togan, cît şi basmacilor din Turkestan, cărora doreşte să le 
lărgească orizonturile, făcîndu-se apostolul panturcismului, 
Marele Turan. Este ucis în luptă într-un atac cu sabia în mînă 
(1922). 

Deşi, odată cu moartea lui Sultan Galiev, ar fi trebuit să 
supraviețuiască, într-o oarecare măsură, un proiect panturanic 
sau panislamic legat de comunism şi că popoarele de la Volga, 
din Urali sau Turkestan, epuizate, participau la organizările 
politice teritoriale, concepute de Stalin, restul lumii 
musulmane îşi dădea seama că numai Mustafa Kemal a 
cîştigat pariul unei victorii împotriva grecilor, „agenţi ai 
imperialismului“, şi că a reuşit să abolească tratatul de la 
Sevres, revizuit în întregime la Lausanne (1923). 

Identificarea proiectului islamic cu proiectul comunist era 
oiluzie. Numai kemalismul, prin glorificarea statului-naţiune, 
a redat onoarea țărilor islamice umilite. 


Imperialismul sovietic împotriva Islamului revoluționar 


Ceea ce a ajutat ralierii unora dintre musulmani la Roşii 
comunişti a fost politica pertinentă a lui Stalin care, încă de 
la începutul anilor 1920, a ştiut să includă un mare număr de 
lideri naționali în diferitele organisme ale statului sovietic, 
creînd pentru naționalități, de exemplu, în sînul Comi- 
sariatului, un Mus-Kom (Comitet musulman), a cărui 
existență în sine avea valoare simbolică. Astfel, victoria 
bolşevismului şi a Islamului se regăseau asociate într-o 
asemenea măsură, încît, în opinia unor lideri religioşi, precum 
Musa Jazullah Bigi, Islamul putea să se răspîndească mai 
bine în restul Asiei sub acoperirea bolşevismului, al cărui 
ideal egalitarist nu era în contradicție cu dogma. În plus, de 
la Congresul popoarelor din Orient, de la Baku, din 1920, 
începea să prindă contur ideea unei revoluții mondiale, 
animată nu de proletariatul german sau francez, ci de Orient. 

Aderarea la ideile socialiste, revoluționare îşi schimbă, astfel, 
înfăţişarea: succesul revoluției se confundă cu înfrîngerea 
imperialismului, ceea ce era foarte departe de lupta de clasă 
sau de Islam însuşi. 

Imposibilitatea ca un stat socialist să devină unul 
imperialist face parte din dogma şi legea marxismului. „Din 
păcate, scria odată Maxime Rodinson, nu există dovezi“. În 
lipsă de dovezi, națiunile musulmane din Rusia şi din jurul 
ei au ajuns la convingerea că această credință era un mit, că 
niciodată nu vor obţine o autonomie reală şi, cu atît mai puțin, 
independenţa. 

Constituirea URSS şi politica stalinistă nu mai cores- 
pundeau, după victoria împotriva Albilor, aspirațiilor unei 
mari părți a marxiştilor naționaliști musulmani şi, drept 
urmare, printre aceştia îşi face loc ideea unui comunism 
național, găsind în Sultan Galiev, un tătar, teoreticianul care 
îi va înarma cu un concept nou: cel de „naţiune proletară“. 
În strategia sa, obiectivul prioritar era eliberarea de națiunea 
opresoare, lupta de clasa în interiorul țărilor colonizate sau 
supuse fiind amînată pînă la cea de-a doua etapă a revoluției 
sociale mondiale. Acest principiu nou de fragmentare 
internațională a luptei de clasă antiruse se îndrepta în mod 
clar împotriva strategiei Kominternului. 

Nu era vorba de a contribui la succesul revoluției 
europene, slăbind imperialismul englez sau francez, ci de a 
avea în vedere faptul că, oprimate atît de capital, cît şi de 
națiunea dominantă, țările coloniale sau dependente erau în 
mod necesar mai revoluţionare decît Europa, al cărei 
proletariat, exploatat de capital, exploata la rîndul său pe 
muncitorii şi „naţiunile proletare“ din lumea întreagă. Astfel, 
adaptînd la noțiunea de „națiune proletară“ teza lui Lenin 

asupra „verigii celei mai slabe“, pe care acesta o aplică 
proletariatului rus, comuniştii naționali arătau că, impe- 
rialismul fiind extins pe întreaga planetă, veriga cea mai slabă 
nu mai era proletariatul european, ci națiunile din Orientul 
proletar. 

Suprimarea inegalitatii intre națiuni devenea mai 
importantă decît suprimarea celei din interiorul națiunilor. 
Proiectul, care ia naştere la începutul anilor 1920 şi care, 
ulterior, va fi schițat de Tricontinentală, este de a crea un fel 
de internațională colonială independentă de Komintern, dacă 
nu Chiar opusă lui. 

Primul document original al Islamului revoluționar capătă 
astfel formă în sferele sovietice ale comunismului național. 
Pentru acestea, balcanizarea fostului Turkestan era o dovadă 
manifestă că puterea Moscovei se dovedea capabilă de orice 
inovaţie teoretică susceptibilă să distrugă mişcarea de 
instituire a unei națiuni turanice unificate, care ar fi regrupat, 
într-un stat asociat, independent de Rusia sovietică, marea 
majoritate a turcilor din fostul imperiu. Formarea, în acelaşi 
timp, a republicii Ghilan, la marginea Caucazului turc şi 
persan, deci în afara frontierelor URSS, şi care reprezintă 
prima republică-satelit creată de Stalin, arată că formula 
socialismului într-o singură ţară se adaptează la orice 
schimbare politică. Căci, după ce a ajutat la formarea ei, 
guvernul de la Moscova a contribuit la distrugerea ei, pentru 
a-l face pe plac lui Reza Khan, devenit mai tîrziu şahul Reza, 
care constituia un obstacol mai serios împotriva invaziei 
engleze decît această „republică soră“. Kominternul îl felicită 
în 1923 pentru orientarea sa „progresistă (sic) şi anti- 
imperialistă“. Astfel, alianţa „ruşinoasă“ a lui Stalin cu 
duşmanii comunismului nu s-a născut la Canton, în 1927, ci 
la răscrucea Caucazului, patru ani mai înainte. 

Pentru „națiunile proletare“ era clar că nu aveau să se 
aştepte la nimic nici de la a Treia Internațională şi nici, pentru 
musulmanii din URSS, de la puterea de la Moscova. În rest, 
în interiorul țării, adepții comunismului național au fost 
exterminați unul după altul sau au dispărut. În 1928, Stalin 
i-a învins cu totul în interiorul țării unde politica sa de 
asimilare sovietică a fost, cu voie sau de nevoie, acceptată, 
mai ales, datorită ralierii unui număr important de lideri 
naționali, integrați în aparatul de stat. 

Sămînța „comunismului național“, precum şi cea a 
„națiunilor proletare“, a supraviețuit şi s-a răspîndit totuşi în 
lumea a treia. Tan Malaka în Indonezia, Roy în India, înainte 
de Lin Piao în China, au reluat aceste idei, golindu-le de 
vechiul lor conținut musulman. Dar acestea şi-au regăsit 
apartenența musulmană odată cu Ben Bella şi Boumediene, 
care au cunoscut tezele lui Sultan Galiev, reluate, apoi, de 
colonelul Kadhafi. De aceasta dată, Islamul revoluţionar 
tindea să se confunde cu destinul naţiunii arabe. 

Paralel, o a doua sursă încerca să iasă la lumină. Ea nu 
era de origine arabă, ci provenea de pe versanţii Caucazului 
şi din Iran. Aceasta realiza ceea ce prevestise Trojanovski. 
Între timp, încă din 1920, apărea un alt focar de conflicte: el 
era legat de frontierele şi de natura statelor, aşa cum le-au 
fixat mai întîi englezii şi ruşii, apoi, sovieticii, la marginea 
fostului Turkestan, a Afganistanului şi a Indiei. Acesta s-a 
manifestat exploziv de două ori, în 1979 şi în 2001. 

În plină campanie ateistă, Stalin l-a eliminat şi condamnat 
pe Sultan Galiev, între 1923 şi 1929, pentru a preveni crearea 
simultană a unei identități musulmane, această „naţiune 
proletară“, şi a unei internaţionale coloniale, desigur, 
comunistă, dar opusă URSS-ului. Din acelaşi motiv, în 

aceeaşi perioadă, fostul Turkestan a fost împărțit teritorial 
în mai multe republici. Ele s-au format urmînd principiile 
elaborate de Stalin în 1912, reluate după victoria revoluției 
şi împărtăşite de Lenin. Identitatea republicilor astfel create 
şi decupajul geografic care îi urma trebuia să se adapteze la 
necesitățile momentului. Însă, a fonda în interiorul URSS-ului 
state-naţiuni, chiar lipsite de suveranitate, pornind de la 
criterii etnice şi lingvistice, nu respingea doar un aspect 
esențial al identității comune a acestor popoare — apartenența 
la Islam — dar dovedea şi ignoranţa în privinţa altor trăsături 
specifice, care nu corespundeau acestor criterii, precum 
solidaritățile, facțiunile, comunitățile etc. 


HA OAHO AVUO 


(7) O asemănare frapantă între popă, rabin, mollah, sectant, 
preot şi şaman: dinţii de jos formează cuvintul „dai“ (dă-mi). 
Desen de B. Şirokorad, 1963 

Convingerile ideologice ale liderilor comunişti îi 
împiedicau să aibă o reprezentare autentică asupra 
conştiinţei identitare a acestor popoare, iar impunerea unor 
frontiere pentru a le separa sau diferenția făcea parte din 
politica colonială cea mai oarbă. În privința Turkestanului, 
de exemplu, Lenin se adresa, în decembrie 1917, 
populațiilor „sarte şi kîrghize“. Or, aceşti kîrghizi erau, de 
fapt, Kazahi şi nimeni nu se recunoştea drept „sart“, o 
denumire rezervată de lumea occidentală şi de administrația 
rusă sedentarilor din oaze, fie uzbeci turcofoni, fie tadjici 
persanofoni. În acea vreme, de altfel, se spune că exista şi 
o populaţie de „ciagatai*“, care vorbea o turcă amestecată 
cu uzbeca veche. 


Cazul tadjicilor 


Atitudinea scientistă adoptată de conducătorii bolşevici 
nu putea ascunde totuşi calcule meschine. Drept mărturie 
stă cazul tadjicilor, aflați la graniţa dintre Iran şi Afganistan, 
dar prezenți de ambele părți ale frontierei URSS-ului. 
Corespunzînd mai mult sau mai puţin anticei Sogdiane, 
leagăn al unei civilizaţii din care provin Avicena şi Firdousi, 
şi a două mari ordine sufiste, ţara tadjică persanofonă a fost 
multă vreme motivul unei rivalități între Buhara, Samarkand 
şi Kokand, rămînînd sub dominaţia uzbecilor turcofoni. 
Devenită simplă regiune autonomă în sînul republicii 
sovietice a Uzbekistanului, cu capitala la Duşanbe, țara 
tadjică este deposedată de oraşele sale culte — Buhara, 
Kokand, Samarkand — temple ale culturii persane, care sînt 
atribuite Uzbekistanului. 

Probabil că au fost victimizați şi deposedaţi prin acest 
decupaj geografic, deoarece ei au fost ultimii dintre basmaci, 
aceşti țărani răzvrătiți împotriva puterii sovietice, de origine 
uzbeci şi tadjici. Ulterior, au intrat în legalitate şi au fost 
conduşi de fostul ministru de Război şi general turc Enver 
Paşa, care, la rîndul său, mai întîi, aliat al bolşevicilor, s-a 
întors împotriva lor pentru a constitui un mare stat panturc 
în Asia Centrală. Moartea sa, în 1922, pe cînd era în fruntea 
basmacilor, nu a pus capăt rebeliunii, cu trăsături accentuat 
islamice, care a mai durat cîțiva ani. Ultimii basmaci tadjici 
s-au refugiat în Afganistan. Chiar de la faţa locului Olivier 
Roy a arătat, în 1996, că memoria acestorevenimente a rămas 
foarte vie în regiunile de frontieră, populate de tadjici de 
ambele părți ale graniței sovieto-afgane. Adesea, țăranii mai 
bătrîni mărturisesc că s-au mutat în zonă „după război“ (pas 
az jang), referindu-se nu la al Doilea Război Mondial, ci la 
războiul basmacilor. Locurile bătăliilor sînt aceleaşi care apar 
şi în zilele noastre, ca şi cum ar fi anunţat lupta opoziției 
tadjice împotriva guvernului de la Kabul în 1997, aceste 
bastioane islamiste din Tahvil Dara, de la rîul Panda etc. 
Motivaţiile acestor conflicte se pot schimba de-a lungul 
timpului, islamiştii se pot alia cu comuniştii, întrucît 
configuraţia alianțelor locale nu depinde doar de apartenența 
ideologică. Am observat acelaşi fenomen în regiunea 
Oranului, în 1998, unde zonele de insecuritate erau aceleaşi 
ca în 1955-1956, ca şi cum ar constitui nişte locuri cu 
reputaţie sau că localismul a predominat. 

De mai multe decenii, acest dispozitiv făcea parte dintr-un 
cadru mai larg şi bine identificat: „descinderea“ rusă spre 
India prin Afganistan, întreprinsă încă din anii 1880, mai 
mult sau mai puţin blocată de englezi, şi care este reînnoită, 
dar prin alte proceduri — invazia din 1979. Încă de la începutul 

secolului, ziarul afgan Siradj Al-Ahbar stigmatiza „torentul 
rus devastator [...], torent de apă murdară, care aruncă în 
vînt religia şi legea, furând țării drepturile şi libertatea [...]. 
Totuşi, dacă Afganistanul este obiectul unor pofte 
nemăsurate, este puţin probabil ca elsă fie într-o zi absorbit 
de Rusia, căci, deşi este uşor de pătruns, este dificil să te 
stabileşti sau chiar să ieşi teafăr şi sănătos“ (1911). 

Or, imediat după revolta basmacilor din 1929, triburile 
paştune din Afganistan îl detronează pe regele Aman Allah, 
care dorea să modernizeze Islamul şi societatea. Ridicarea 
obligaţiei de a purta vălul, pentru femei, şi conflictul lui cu 
ulema-lele care invocă djihadul au avut ca urmare exilul silit 
al suveranului. Acesta este înlocuit de tadjicul Habib Allah, 
care instaurează un regim fundamentalist. 

Pentru Moscova, a cărei putere se consolidase în fostul 
Turkestan, evenimentul a constituit o oportunitate de a 
reconsidera problemele tadjicilor, care nu încetau să critice 
împărțirea brutală a teritoriilor fostului Turkestan. Privați de 
ilustrele lor oraşe, ei a trebuit, mai întîi, să-şi dovedească 
identitatea, ceea ce au şi făcut, graţie inițiativei educatorilor 
lor, modernizînd limba, pe care au disociat-o de cea uzbecă 
Şi înlocuind caracterele arabe cu cele latine. „Latinizarea s-a 
înscris, astfel, într-un proiect de afirmare naţională“ 
(Jahangiri). Stalin a susținut mişcarea pentru a-i slăbi pe 
uzbeci şi pentru că, fără oraşele lor, tadjicii reprezentau 
populaţia rurală cea mai săracă. 

Pe deasupra, a face din Tadjikistan o republică în 
adevăratul sens al cuvîntului, şi nu doar o regiune autonomă, 
ar fi reprezentat deschiderea de orizonturi mai largi, iar 
această promovare a constituit răspunsul la căderea aliatului 
Aman Allah. Pentru ca republica să dispună de o bază mai 
largă, Moscova i-a acordat partea orientală a Gorno- 


118 


ŞOCUL ISLAMULUI 


Badakhşanului — acoperişul Pamirului — care, de fapt, era 
populată de kîrghîzi şi ar fi trebuit să aparțină entității politice 
a acestora. Crearea acestui stat a fost valorizată şi legitimată 
în numele identității persane a Tadjikistanului, opunîndu-l 
astfel apartenenţei lumii turce a celorlalte republici autonome. 

Concepţia sovietică asupra istoriei tadjicilor făcea din 
acest teritoriu leagănul întregii civilizații persane. Un tînăr 
istoric, Bobozdhan G. Gafurov, de altfel, prim-secretar al 
partidului comunist tadjic, amintea că eroul care l-a alungat 
pe Alexandru cel Mare din aceste regiuni, cu 23 de secole 
mai înainte, era un tadjic şi că tadjicii au fost primii care au 
înfruntat invazia mongolă. Patrie a marelui poet Firdousi, 
Tadjikistanul i-ar fi ajutat pe perşi să-şi regăsească identitatea 
şi cultura tulburate de regimul reacționar de la Teheran. 
Moscova a făcut dintr-un revoluționar persan contemporan, 
Abukasim Lakhuti, poetul național al Tadjikistanului, care, 
în sciierile sale, profetiza că, în curînd, Iranul nu va mai fi 
întinat, ci va redeveni liber, ca „teritoriu sovietic“. Această 
întinare, la care se referea, era, evident, concesiunea 
exploatării petrolului către Anglo-lranian Company, 
consimțţită de şah la începutul secolului. 

Pămînt unde a prins rădăcini Persia regenerată, 
Tadjikistanul trebuia astfel să servească şi ca punct de sprijin 
pentru reluarea influenţei ruse în Afganistan: poveste veche, 
ale cărei ultime răbufniri s-au petrecut în 1979. Ideea de a 
grefa Afganistanul la Imperiul Rus, şi apoi sovietic, a rămas 
astfel vie, cu atît mai mult cu cît această țară s-a amestecat 
în războiul civil sovietic, servind drept bază basmacilor ai 
căror şefi s-au refugiat în Afganistan. În Enciclopedia 
sovietică se menționa că popoarele din această ţară erau 
tadjici, uzbeci, turcmeni, toţi constituind adevărate națiuni 
în URSS. Numărul tadjicilor era evaluat la două sau trei 

milioane, constituind 24% din provincia Herat, 48% din 
Kabul etc., procentaje exagerate... Etno-istoricii sovietici 
aminteau că în secolul al XVII-lea, triburile afgane ale lui 
Ahmad Khan au desprins din Buhara sudul hanatului, tadjicii 
pierzînd regiunea Bakh, ceea ce a fragmentat Afganistanul, 
care, la urma urmelor, era multinațional sau multietnic. 
Aceste trimiteri istorice erau menite să ajute la o eventuală 
recuperare a unei părți din Afganistan şi să prevină măcar o 
nouă intervenție a Kabulului în treburile fostului Turkestan. 

Odată cu crearea republicii autonome a Tadjikistanului, 
în 1925, Stalin a transmis acest mesaj conducătorilor acestuia: 
„Salut Tadjikistanul, noua republică a muncitorilor la porțile 
Hindustanului [...] Să servească drept model şi exemplu 
popoarelor din Orient.“ Această orientare şi-a pierdut sensul 
şi influenţa, atunci cînd, în 1947, India a devenit independentă 
şi Pakistanul s-a separat de ea. Ceea ce, într-o epocă în care 
URSS-ul triumfător era în plină glorie, nu-l împiedica pe 
cîştigătorul premiului Stalin din 1948, Tursun Zade, să-i 
invite pe indieni să se alăture Tadjikistanului, a cărui capitală 
Duşanbe-Stalinabad şi-a sporit populaţia de la 5000 la 
82 000 de locuitori în mai puţin de 20 de ani. 

Aceste proiecte expansioniste şi grandioase — către Iran, 
Afganistan şi chiar India — s-au lovit de realitatea situației 
din Tadjikistan, de mentalitatea populației. Conducătorii 
locali, neinițiați pe deplin în viziunea strategică a Șefului 
suprem, şi-au mobilizat, desigur, energiile, însă în vederea 
unor obiective mai familiare, mai accesibile şi populare: 
alungarea ruşilor, constituirea unui Tadjikistan mare, în 
detrimentul Uzbekistanului vecin. 

În orice caz, ceea ce nu s-a reuşit între 1931 şi 1933 a 
căpătat o nouă dimensiune în 1979, odată cu invadarea 
Afganistanului. 

Tentaţia naționalistă 


Primul mare suflu, care a măturat lumea Islamului, 
resurecția națiunii arabe întruchipată în Egiptul lui Nasser, a 
avut loc odată cu provocarea lansată imperialismului cu 
ocazia crizei din Suez. Fără îndoială, această regenerare a 
început să se exprime încă de la sfîrşitul secolului al XIX-lea, 
dar numai cu Nasser lupta antiimperialistă s-a transformat 
într-un proiect de reconstiture a unității arabe, în care tentația 
naționalistă se întîlneşte şi intră în conflict cu altele, fiind în 
curînd împărtăşită şi de alte țări islamice. 

Proiectul lui Atatiirk, oricît de defensiv părea, era la fel 
de naţionalist, camuflat în mod convenabil sub masca 
panislamismului. Cît despre ambițiile anterioare ale 
khedivului Ismail, acestea se doreau egiptene, nearabe, 
exclusiv egiptene şi s-au plasat sub semnul imitării Europei, 
iar nu sub drapelul Islamului. 

Noutatea adusă de Nasser este absolută. Lovitura de stat 
militară, care l-a detronat pe regele Faruk, a fost organizată 
de „Fraţii musulmani“ şi constituie una dintre reacțiile la 
umilința suferită în faţa Israelului. Spre deosebire de Atatürk, 
Nasser este pios şi nu agnostic; totuşi, proiectul său nu constă 
în modernizarea Islamului, ci în integrarea religiei în planul 
său care este, în primul rînd, antibritanic, deci naționalist. În 
această privință, conflictul cu „Fraţii musulmani“ devine 
inevitabil, căci, conform preceptelor lui al-Banna, religia este 

cea care trebuie să integreze guvernarea şi nu invers, iar, în 
plus, patria unui musulman este Islamul şi nu una dintre 
provinciile sale, „oricît de îndepărtate ar fi ele, stabilit fiind 
că se vorbeşte aceeaşi limbă, araba“. 

Însă, începînd cu trezirea sa, la sfîrşitul secolului al XIX-lea, 
lumea musulmană nutrea deja mai multe proiecte, înaintea 
crizei din Suez, şi care erau departe de a-şi fi atins scopul. 


Intoarcere la „trezirea “ arabilor 


La sfîrşitul secolului al XIX-lea, decăderea sultanatului 
a permis renaşterea, în sînul musulmanilor arabi din 
imperiu, a ideii că instituţia califatului trebuia să revină la 
cei care au creat-o, la Mecca. Această idee a unui transfer 
de la turci la arabi a apărut în mai multe tratate ale lui Abd 
al-Rahman al-Kawâkibi, din care unul se intitula Mama 
cetăților (Mecca) — Um Al Qura. El imagina un califat 
modernizat şi care ar fi dispus de o autoritate exclusiv 
spirituală şi nepolitică, constituind un prim pas către un 
naționalism arab, laic. 

Simultan, un creştin din Siria, Neguib Azury, publica o 
altă lucrare, Trezirea națiunii arabe, care preconiza 
constituirea unui regat arab, separat de Imperiul Otoman şi 
care ar fi cuprins Peninsula Arabică, precum şi „Semiluna 
fertilă“, dar nu şi Egiptul, care nu era considerat arab. Creștini 
şi musulmani s-ar fi asociat pentru a guverna împreună acest 
regat. După alte proiecte, provenind, de asemenea, de la 
creştini, la guvernare ar fi putut participa şi evrei, favorizînd 
o imigrare sionistă, care ar fi contribuit la reechilibrarea 
demografică a unei ţări în majoritate musulmane. Încă din 

anii 1860, consulii Franței şi ai Angliei la Beirut sau la 
Damasc observau avîntul acestor mișcări care au reanimat, 
în 1882, revolta lui Arabi Paşa împotriva englezilor din Egipt. 

Un al treilea teoretician, care se dorea înainte de toate 
musulman, a fost Raşid Rida, fondator al unui periodic foarte 
citit, Al Manar. Acesta era ostil oricarei idei separatiste, dar 
considera că Islamul era însăşi manifestarea geniului arab. 

Curentele născute din aceste scrieri au fost contracarate 
de revoluția „Junilor turci“ din 1908, care la origine se dorea 
egalitară între comunitățile imperiului. Dezamăgirile care au 
urmat i-au apropiat însă pe creştini de musulmani într-o 
mişcare comună împotriva turcizării practicate de noii 
conducători. Arabii erau şi ei divizați între trei orientări 
diferite, dacă nu chiar contradictorii: un naționalism arab 
musulman, modernizat, un naționalism multiconfesional şi 
un islamism regenerat de către arabi. 

Prăbuşirea imperiului părea însă inevitabilă, precum şi 
colonizarea de către Occident, încît arabii au cerut garanții, 
pe care le-au formulat la congresul de la Paris, în 1913. 
Vicepreşedintele partidului, favorabil descentralizării, 
Iskander Ammun, a declarat cu această ocazie: „Umma 
arabilor nu vrea să se separe de Imperiul Otoman [...]. Tot 
ce doreşte este să fie înlocuită forma actuală de guvernămînt 
printr-una care să fie compatibilă cu nevoile diverselor 
elemente care compun imperiul, aşa încît locuitorii fiecărei 
wilaya [provincii] să aibă ultimul cuvînt în administrarea 
treburilor proprii [...]. Dorim un guvern otoman, nici turc, 
nici arab, un regim în care toți otomanii vor avea aceleaşi 
drepturi şi obligații, în care nici o grupare sau partid nu-i va 
putea priva pe ceilalți de drepturi sau să le uzurpe în numele 

rasei ori religiei, fie arab, turc, armean, kurd, musulman, 
creştin, evreu sau druz" (citat de Z.N. Zeine). 

În acest fel, mişcarea se voia pacifistă, dar, dacănu obținea 
satisfacție, „ar putea deveni o mişcare net revoluționară, chiar 
dacă păstrează aparențe paşnice. Mijloacele sale de acțiune 
vor fi atunci bomba şi preparativele militare pentru o răscoală. 
Druzii, beduinii din Hauran, nomazii din Mesopotamia, 
Hedjaz şi Yemen vor fi pregătiți, antrenați de numeroşi ofițeri 
arabi din armata turcă, gata să demisioneze în bloc pentru a 
se consacra cauzei rasei lor. Aceste mijloace violente vor fi 
folosite chiar dacă ideea independenței arabe este irealizabilă 
şi dacă nu vor putea duce decît la ocuparea provinciilor arabe 
de Franța şi Anglia [...]. Cel puţin aceasta va crea, în schimb, 
condiţii de bunăstare şi belşug pentru populațiile dominate“ 
(raportul Hochberg, 1913). 

Intrarea în război a Imperiului Otoman de partea 
Germaniei era de la sine înțeleasă, chiar dacă grupurile 
anglofile ar fi preferat neutralitatea sa în conflictul 
european. Numai alianţa cu Germania putea însă permite 
recuperarea provinciilor pierdute, cele care a trebuit cedate 
Franţei — Algeria, Tunisia —, Angliei — Ciprul, Egiptul — 
şi Rusiei — Kars, Erzerum, Anatolia Orientală —, ceea ce 
ar fi permis, poate, constituirea unui ansamblu „pan- 
turanic" întins pînă în Caucaz şi la Buhara. În ceea ce o 
priveşte, Germania a contribuit la construirea căii ferate 
BBB, Berlin-Bagdad-Bahn, ofițerii săi au ajutat la 
regenerarea armatei, iar drapelul german era la mare stimă 
în sufletul musulmanilor. După discursul de la Tanger, din 
1906, kaiserul Wilhelm al II-lea apărea ca singurul 
adevărat prieten al lumii Islamului, iar Germania, ca 
singura care nu-i oprima pe musulmani. 

Arabii însă au fost, oare, puşi în fața unei dileme de îndată 
ce războiul sfînt a fost proclamat de sultan şi calif? 

După cum stă mărturie raportul Hochberg, se pare că starea 
de război şi promisiunile făcute de englezi lui Hussein, şeriful 
de la Mecca, i-au condus pe arabi la ideea că a venit timpul 
să se debaraseze de jugul turcilor. Încă din octombrie 1915, 
înaltul comisar englez din Egipt, Sir Henry McMahon, a 
intervenit, promițînd crearea sub egida sa a unui regat arab, 
cuprinzînd Hedjazul şi o parte din „Semiluna fertilă“. Un 
orientalist englez, unul dintre subordonații săi, pasionat de 
civilizaţia arabă, colonelul Lawrence, şi-a atribuit meritul 
acestei apropieri istorice, cel puţin ca fiind germenele care a 
ajutat naționalismul arab să ajungă la conştiinţa de sine. Cum 
Imperiul Otoman se prăbuşea, „trebuia o forță nouă, o nouă 
dominație sau o nouă rasă, care să-i depăşească pe turci prin 
număr, capacitate de creaţie şi activitate intelectuală [...]. 
Popoarele de limbă arabă erau, prin forța lor latentă, destinate 
acestui scop: aglomerarea semită părea prolifică, grandioasă 
prin gîndirea sa religioasă, destul de iscusită în comerţ, 
politică şi totuşi avînd un caracter conciliant mai curînd decît 
dominator şi brutal [...]““!. El dorea crearea unei noi naţiuni 
ca şi restaurarea unei influențe pierdute. 

Şeriful de la Mecca, urmaș al Profetului, adunase o armată, 
care a colaborat cu britanicii generalului Allenby: plecată în 
Egipt, această armată i-a respins pe turci, punînd stăpînire 
pe Locurile Sfinte. Fiindu-i promisă independenţa, emirul 
Nedjd?-ului, Abd al-Aziz Ibn Saud, nu a compromis operația 


! T.E. Lawrence, Seven Pillars of Wisdom (Șapte stilpi ai 
ințelepciunii), 1926; reeditată în limba franceză: Les sept Piliers de la 
sagesse, Paris, Payot, 1990, p. 71-72 

? Sau Nadjd, platou în Arabia Saudită, care devenise în secolul al 
XVIII-lea leagănul wahhabismului (n.ed. — M.S.) 

condusă de Hussein, căruia i se făgăduise în secret titlul de 
„rege al Arabilor“. Dar, la fel de secret, englezii şi francezii 
semnaseră un acord numit „Sykes-Pycot“, care dezmembra 
şi împărțea Imperiul Otoman în avantajul lor, în aceeaşi 
măsură ca în avantajul ruşilor, italienilor şi al grecilor. Partea 
arabă a Imperiului Otoman se găsea, astfel, după victorie, 
sub dominaţia engleză, în Mesopotamia şi Palestina, şi sub 
cea franceză în Siria, Liban şi Cilicia. Confirmată prin tratatul 
de la Saint-Jean-de-Maurienne, această împărțire a fost 
dezvăluită lumii de către bolşevici, care, ajunşi la putere în 
1917, au făcut publice toate detaliile acestei înţelegeri. În 
acelaşi timp, arabilor le-a fost adus la cunoştinţă conţinutul 
declaraţiei Balfour, care acorda evreilor dreptul de a-şi 
întemeia un „cămin“ în Palestina. Negociatorul englez, care 
convenise, în prealabil, cu Hussein la o delimitare a statului 
arab „nu avusese intenția să includă Palestina într-o zonă de 
independenţă arabă“!. Dar pentru Hussein asta nu însemna 
totuşi că avea să fie constituit un stat evreu — o primă 
neînțelegere! E adevărat că, pentru un arab, noțiunea de 
drepturi „politice“ acordate evreilor din Palestina nu avea 
acelaşi înţeles ca pentru un occidental, ci era confundată cu 
drepturile civile. 

Mare a fost dezamăgirea arabilor atunci cînd, la sfîrşitul 
războiului, fărimițarea Imperiului Otoman se face în avantajul 
învingătorilor, care, în spatele ficţiunii „mandatelor“ eliberate 
de către Societatea Naţiunilor puneau mîna pe Siria, pe Liban 
şi Palestina. Emirul Faysal, prezent la Versailles, a descoperit 
că acordurile Sykes-Picot erau mai realiste decît promisiunile 
de independenţă făcute Siriei. În ceea ce îl priveşte pe 
Hussein, ca echivalentpentru titlul de rege al arabilor, englezii 


! Scrisoarea lui Sir Henry McMahon, în „Times“ din 23 iulie 1937 

nu i l-au recunoscut decît pe cel al Hedjaz-ului şi, ulterior, 
proclamîndu-se calif, liderul wahhabit al familiei Saud îl 
atacă şi îl constrînge la exil. Acest ultim descendent al 
Profetului a fost prima victimă a politicii neoimperialiste a 
lui Clemenceau şi a lui Lloyd George. 

Cu sentimentul că au fost înşelaţi, arabii din Irak, Siria şi 
Liban au acceptat cu greu tutela britanică şi cu atît mai puțin 
pe cea franceză: la Damasc, generalul Gouraud a trebuit să 
facă față mai multor revolte în 1925. Sprijinul şi favorurile 
acordate creştinilor libanezi au sporit sentimentul de ostilitate 
al restului populaţiei. Astfel că, în perioada interbelică, 
inițiativa naţionalismului arab a trecut de la creştini la 
musulmani. 

Umilinţele pe care Mussolini şi, mai ales, Hitler le-au adus 
francezilor şi englezilor au suscitat admiraţia musulmanilor, 
care şi-au dat seama că suveranitatea acordată Egiptului în 
1922, iar, ulterior, intrarea Siriei şi a Libanului în Societatea 
Naţiunilor, nu erau decît aparenţe înşelătoare. În 1940, 
rezistența împotriva imperialismului occidental nu a mai fost 
reprezentată printr-un rege al arabilor, ci prin Marele Muftiu 
al Ierusalimului, Hadj Amin el-Husseini. Franţa dispăruse, 
Marea Britanie părea îngenuncheată. În 1941, acest muftiu 
îl întîlneşte pe Hitler, căruia îi spune: „Germanii şi noi avem 
duşmani comuni: englezii, evreii şi comuniştii“. Hitler îi 
răspunde: „Suprimarea «căminului» național evreiesc face 
parte din lupta mea. Evreii vor să întemeieze un stat 
centralizat care să devină o bază pentru activitățile şi scopurile 
lor distructive. Ei vor să lichideze statele toturor popoarelor 
lumii. E sigur că evreii nu vor întreprinde nici o activitate 
constructivă în Palestina. Propaganda lor e mincinoasă. Tot 
ce s-a construit în Palestina este opera arabilor, încă din 

timpuri preistorice, şi nu a evreilor. Natura lor nu le permite 
să fie constructivi şi eu am decis să găsesc cu orice preț o 
soluție precisă şi finală problemei evreieşti. [...]“ 

„Nu este surprinzător şi înfricoşător să vezi cooperînd 
doi inamici, ale căror principii şi obiective sînt opuse, Statele 
Unite şi Uniunea Sovietică, extrema dreaptă şi extrema 
stîngă? Contradicţie surprinzătoare! Iudaismul internațional 
a reuşit prin viclenie să reunească antipozii — capitalismul şi 
marxismul — şi să le lege cu aceeaşi funie, punîndu-le în 
serviciul intereselor sale. Dar această situație nu poate dura“. 
„ȘI spunînd acestea el făcu un gest cu mîinile, ca şi cum ar fi 
tranşat un obiect invizibil“, comentează muftiul în faţa căruia 
Hitler a concluzionat: „Este împotriva naturii!“ 

Hitler nu a făcut nici o declarație publică în favoarea 
arabilor... Totuşi, atunci cînd părea că se apropie ora eliberării 
complete — Wehrmachtul ocupînd Grecia, inclusiv Creta — 
Irakul, formal independent din 1932, dar ocupat, s-a revoltat 
împotriva englezilor, iar o lovitură de stat l-a adus la putere 
pe Raşid Ali, aliat cu Marele Mufitiu de la Ierusalim. Odată 
cu acordul de la Vichy, Germania s-a grăbit să trimită avioane 
şi consilieri militari la Alep, în Siria, unde generalul Dentz 
era atacat de către gaullişti. Cursul războiului s-a schimbat 
în Orientul Mijlociu, după victoria britanicilor asupra lui 
Rommel la El-Alamein, iar în ianuarie 1943 generalul 
Catroux a anunțat alegeri libere în Siria şi Liban. Naţionaliştii 
arabi au triumfat, dar în Liban francezii i-au arestat pe 
preşedintele şi pe şeful guvernului astfel aleşi... Shukry 
al-Kuwatli, preşedintele Siriei, îşi declara atunci solidaritatea 
cu guvernul libanez „liber“, refugiat în munți. Este o situație 
de criză: de Gaulle şi Catroux nu admit ca independenţa Siriei 
sau a Libanului să fie incompatibilă cu recunoaşterea 


128 


ŞOCUL ISLAMULUI 


drepturilor specifice Franței, înscrise în Constituţie. Această 
subevaluare a revendicării arabe va fi repetată de aceiaşi 
oameni în Magreb, unde în loc să vadă mîna Angliei — deloc 
inocentă — ei au presupus o influență din partea Statelor Unite 
sau a URSS, înainte să o observe pe cea a lui Nasser. 


Liga arabă sau pactul de la Bagdad 


Odată războiul terminat, Marea Britanie rămînea singură 
în Orientul Mijlociu, chiar dacă din punct de vedere juridic 
Irakul şi Transiordania — devenită Iordania, în 1946 — erau 
state independente şi chiar dacă Statele Unite îşi exercitau 
ambițiile petroliere în Arabia Saudită, în pofida renaşterii 
ideii unităţii arabe. Ea a dorit să o controleze, reluînd mai 
mult sau mai puțin proiectele elaborate în timpul Primului 
Război Mondial. 

Iniţiativa de a crea o Ligă arabă i-a aparținut lui Nuri Said, 
prim-ministru al Irakului, ulterior alertei provocate de revolta 
lui Raşid Ali. Nuri Said prevedea formarea unei mari Sirii, 
cuprinzînd, pe lîngă Siria, Libanul, Transiordania şi Palestina, 
prin federalizarea acestora, şi presupunînd autonomia evreilor 
din Palestina, precum şi cea a creştinilor maroniți din Liban. 
În sfîrşit, pentru a completa ansamblul, o Ligă arabă ar fi 
presupus Irakul ca liant. Marea Sirie trebuia să fie constituită 
sub egida regelui Abdallah al Iordaniei, Irakul să preia 
conducerea Uniunii, dar aceasta ar fi fost plasată sub 
dominația haşemiţilor. Desigur, Anthony Eden a aprobat 
proiectul, dar o parte dintre libanezi şi Egiptul, în special, 
au protestat. Nahhas Paşa i-a luat-o înainte lui Nuri Said şi a 


129 


Marc FERRO 


anunțat la Alexandria crearea unei Ligi arabe, al cărei proiect 
era contrar celuilalt, care presupunea crearea unei uniuni 
arabe centrate pe „Semiluna fertilă“. Această victorie a 
proiectului de la Cairo asupra Bagdadului conținea 
promisiunea unui sprijin acordat oricărei mişcări naționale 
arabe, pînă în Africa de Nord, şi oricărei lupte împotriva 
Israelului. 

Însă, în absența mijloacelor, fiind lipsită de susținerea 
Angliei, această Ligă nu putea decît să se limiteze la a produce 
proclamații. Ea a fost paralizată, mai ales, de rivalitatea dintre 
state, cu deosebire dintre Siria şi Irak, astfel că stindardul 
său a fost fluturat, mai ales, de partidul Baas, creat în Siria 
de un grec ortodox, Michel Aflaq, un sunnit, Salah Bitar, şi 
un alauit*, Zaki al-Arsouzi. Partidul Baas se prezintă ca o 
mişcare arabă unitaristă, laică, din perspectiva căreia Islamul 
este o manifestare a geniului etern al sufletului arab şi nu o 
revelaţie divină, iar socialismul este considerat ca un mijloc 
de a ajunge la unitatea lumii arabe. 

Această arabizare a Islamului era în totalitate opusul 
islamizării arabităţii, aşa cum o preconizau „Frații 
musulmani“ în Egipt şi mai tîrziu în Siria. 


La apelul Ligii arabe, această unitate s-a manifestat cu 
ocazia creării statului Israel, în 1948. Armatele acestor cinci 
state, respingînd decizia ONU, sînt dispersate sau învinse 
de milițiile care nu deveniseră încă Tsahal, armata pe care 
Ben Gurion a constituit-o în plină invazie!. Pentru arabi şi, 
mai ales, pentru egipteni, aceste înfrîngeri reprezentau un 
dezastru, desigur, ca urmare a lipsei lor de coordonare, deşi 


! A se vedea pagina 35 şi următoarele 

numai ei dispuneau de forțe blindate şi de aviaţie. Pentru 
Israel, acest război de independență are drept consecință o 
mărire a teritoriului său prin anexarea deşertului Neghev. 
Însă mai presus de toate, ceea ce a dus la înfiîngerea Ligii au 
fost zizania şi rivalitățile dintre statele arabe: regele Iordaniei, 
Abdallah, s-a asigurat că va păstra controlul Cisiordaniei, 
negociind pacea cu Israelul, înainte de a fi asasinat de oamenii 
Marelui Muftiu (1952). 

Unda de şoc a înfrîngerii din 1948 se propagă în majoritatea 
statelor arabe, mai ales, în Siria, unde loviturile de stat militare 
se succed loviturilor de stat politice şi unde creşte influența 
partidului comunist, a cărui forță este alimentată, ca şi în Liban, 
de comunitățile creştine şi, în special, cea armeană. Lucrurile 
se petreceau, ca şi cum ar fi existat o continuitate a vechii 
politici ruseşti a protecției minorităților. 

Mai presus de toate, apelul la semnarea pactului de la 
Bagdad, pregătit împotriva URSS, apare ca o provocare şi o 
trădare: oare Irakul arab, inspirat de Marea Britanie, n-ar 
deveni, astfel, aliatul turcilor, foştii opresori, şi al persanilor, 
inamic ereditar? 

În Egipt, regimul care a urmat loviturii de stat a lui Neguib 
şi Nasser a instituit o societate militară ai cărei conducători 
şi, în primul rînd, Nasser, se eliberau de influenţa „Fraţilor 
musulmani“, combătînd comunismul, a cărui existență era 
tolerată de Nahhas Paşa şi de Wafd. Reprezentînd sufletul 
răscoalei împotriva regelui Faruk, lui Nasser îi plăcea să joace 
rolul „omului din umbră“ şi, precum eroul său preferat, 
Mouron Rouge!, şi-a iertat victima şi l-a lăsat pe regele Faruk 
să plece în exil. Ceea ce nu l-a împiedicat să-i înlăture în 


! Panica Roșie, serie de romane de capă şi spadă scrise de baroana 
Emmuska Orczy (n.trad.) 

mod brutal şi chiar să-i trimită în închisoare pe cei care nu i-au 
făcut o primire favorabilă atunci cînd a preluat conducerea, 
pe „Fraţii musulmani“ şi pe comunişti. „Fraţii“ au organizat 
o serie de atentate împotriva lui, doar dacă nu cumva prima 
tentativă a fost numai o înscenare menită să-l înlăture pe 
generalul Neguib, pentru a rămîne singur la conducere. 

Totuşi, toți erau solidari în lupta de alungare a englezilor 
din ţară, doar că acest obiectiv se afla la intersecția mai multor 
teatre de operaţii. 

În primul rînd, cel al Războiului Rece. Apoi, cel al 
decolonizării care viza atît Anglia, în Orientul Mijlociu, cît 
şi Franţa, în Magreb. În al treilea rînd, conflictul israeliano- 
arab. Trei cîmpuri de acţiune care se ciocneau. Mai apoi, 
apar şi alte zone conflictuale: pe de o parte, rivalitatea între 
Statele Unite şi fostele puteri coloniale şi care a început să 
se manifeste de cîţiva ani; pe de altă parte, asocierea celor 
doi coloşi, SUA şi URSS, care tind să-şi impună legea altor 
popoare, împărțind lumea în zone de influență. 


Răscrucea Războiului Rece 


La începutul anului 1950, în vest, Statele Unite se aflau 
la conducerea destinelor „lumii libere“. Războiul Rece 
ajunsese la apogeu. Desigur, armistițiul de la Panmunjom, 
din 27 iulie 1953, a pus capăt războiului din Coreea, dar 
explozia primei bombe termonucleare sovietice, cîteva zile 
mai tîrziu, arată în mod clar că acesta era doar începutul 
confruntării între cei doi coloşi. 

În momentul în care solidaritatea între China şi URSS se 
afla la apogeu, americanii aveau sentimentul că după acordul 

xec 


de la Yalta au fost păcăliți şi că „lumea liberă“ n-a încetat să 
piardă teren. După Europa de Est, China, Coreea de Nord şi 
poate chiar Vietnamul, iată că Orientul Mijlociu amenința şi 
el să se îndrepte spre Est, să devină comunist. În Iran, deja 
aliat cu marxiştii din Tudeh (Partidul Comunist Iranian), 
Mossadegh a naționalizat petrolul. Desigur, americanii au 
reuşit să-l detroneze şi să restaureze puterea şahului şi a 
primului-ministru Zahedi, pentru a se asigura ca iranienii 
vor fi din nou furnizorii şi aliații lor necondiționați. Totuşi 
alerta a lăsat urme şi americanii presimt că frămîntările din 
Siria ar putea da sovieticilor o nouă ocazie de a se amesteca 
în lumea Islamului. De altfel, un miniacord privind vînzarea 
de arme este semnat între Damasc şi Moscova, la sfîrşitul 
lui 1954. Este de înțeles de ce americanii doresc să blocheze 
expansiunea comunistă către Sud şi „mările calde“!, către 
zonele petrolifere din Orient. 

Animată de Foster Dulles, care reprezintă această strategie 
a containment-ului, politica americană nu încetează să 
încercuiască URSS şi China comunistă printr-o rețea de 
alianțe militare, materializată printr-un sistem de baze 
militare aflate sub controlul lor, pentru a le împiedica 
expansiunea. NATO joacă acest rol în Vest, iar în Orientul 
Îndepărtat, SEATO (Southeast Asia Treaty Organization). În 
Orient, pactul de la Bagdadtrebuie să îndeplinească aceeaşi 
funcție. Pentru Washington, aderarea la aceste pacte şi chiar 
starea de spirit a aliaţilor, care subscriu la ele, constituie 
criteriul după care aceştia sînt judecaţi şi influenţează 
importanța ajutorului pe care îl va acorda respectivilor aliați. 


! Mări ale căror porturi sînt funcționale și iarna (n.ed. — M.S.) 

În Orient, americanii contează pe englezi pentru a pune 
bazele viitorului pact de la Bagdad, numit încă MEDO 
(Middle-East Defence Organization), mai întîi, în Irak şi, apoi, 
în Iordania, dar nu se bizuie decît pe ei înşişi pentru a negocia 
aderarea Iranului, a Turciei şi a Egiptului la acest pact. 

Aura Statelor Unite în aceste ţări este într-adevăr 
impresionantă, cu deosebire în Egipt, unde au o mare 
influență asupra militarilor care l-au înlăturat pe Faruk în 
1952. Aceştia au luat, de altfel, legătura cu americanii imediat 
după puci. Și totuşi, atunci cînd, în mai 1953, Foster Dulles 
vine să-i întîlnească la Cairo, este primit cu răceală de Neguib 
şi Nasser. Acesta din urmă îi reproşează că a evocat 
„solidaritatea lumii libere“: aceasta „semnifică pentru noi 
imperialism şi dominație, expresia a făcut o impresie 
proastă“. „Aderaţi măcar la MEDO“, îi cere Dulles. „Ar 
trebui mai întîi ca englezii să plece“, îi răspunde Nasser. 

Relaţiile dintre Egipt şi Statele Unite rămîn totuşi 
excelente, americanii văzînd în regimul „ofițerilor liberi“! o 
alternativă fericită la o subversiune comunistă. De fapt, creat 
de către evrei, compus esențialmente din greci şi armeni, 
partidul comunist, deşi arabizat după război, părea să nu fi 
prins rădăcini egiptene. CIA aproape a forțat mîna regimului 
de la Cairo, dotîndu-l cu un echipament radio extrem de 
puternic, pe care, după cum am văzut, l-a folosit mai apoi 
Vocea Arabilor. Totuşi, problema livrării de arme rămînea 
pentru Nasser un fel de test. Un aranjament financiar era 
posibil cu condiţia ca utilizarea armelor de către Egipt să fie 
controlată de consilieri militari americani. Cum însă un astfel 


' Organizația „Ofițerii liberi“ („Ad — dubat al-ahrar“) era condusă 
de locotenent-colonelul Gamal Abdel Nasser (n.ed. — M.S.) 

de control era exclus, Nasser a deschis o primă negociere cu 
China, cu ocazia conferinței de la Bandung, iar Ciu En-lai a 
acceptat să joace rolul de intermediar între Egipt şi URSS; 
curînd, această negociere a ajuns la un prim acord la Cairo, 
iar Egiptul urma să fie înarmat „de cekişti“. 


La Washington, Foster Dulles amenință Egiptul cu 
sancțiuni economice, dar îşi schimbă repede atitudinea. „Ei 
le dau arme. Noi le vom oferi prosperitatea“. Această reacție 
a lui Foster Dulles era o aluzie la proiectul la care visau 
conducătorii egipteni: construirea unui mare baraj la Assuan. 
Pentru Statele Unite era o bună ocazie de a-şi asigura o poziție 
de viitor în această ţară, cu atît mai mult, cu cît Nasser nu se 
opunea preluării construirii barajului de către occidentali. 


135 


MARC FERRO 


El a declarat, chiar în mod repetat, că, din punctul său de 
vedere, ar prefera o finanţare, în primul rînd, de la Banca 
Mondială, în al doilea rînd, de la puterile occidentale, apoi, 
din Egipt şi în cele din urmă de la sovietici. În caz de 
necesitate, a declarat el, va colabora doar cu ruşii, aceştia 
declarîndu-se favorabili proiectului unui mare baraj. 

Negocierile s-au lovit de două tipuri de obstacole. Mai 
întîi, condițiile impuse de BIRD (Banca Internațională pentru 
Reconstrucţie şi Dezvoltare) implicau într-o anumită măsură 
un control al cheltuielilor statului egiptean, ceea ce amintea 
periculos de mult epoca anilor 1880, atunci cînd, ca urmare 
a datoriilor financiare, Egiptul devenise puţin cîte puţin vasal 
al englezilor şi francezilor, apoi, doar al Angliei. În plus, 
BIRD nu putea garanta decît prima tranşă a lucrărilor. Acestea 
durînd mulți ani, termenul atît de lung ar fi făcut Egiptul 
dependent de Occident şi i-ar fi afectat independenţa. Nasser 
a refuzat condiţiile, iar negocierile au început să tergiverseze, 
în ciuda bunăvoinţei lui E. Black, directorul BIRD. 

În Statele Unite, ostilitatea pentru Nasser creştea din cauza 
„dublului joc“ la care se preta acesta. Pe de o parte, cerea 
bani, pe de alta, făcea tot mai multe gesturi „neprieteneşti“: 
recunoaşterea Chinei comuniste, încheierea pactelor anti- 
Bagdad cu Siria şi Yemen, proiectul unui comandament 
militar unic egipteano-sirian, deschiderea negocierilor pentru 
Assuan cu URSS, care propunea Egiptului 50 de milioane 
de dolari etc. 

În ce-i priveşte pe aliaţii Statelor Unite, aceştia s-au arătat 
la fel de rezervaţi față de solicitudinea Washingtonului față 
de Nasser. Fidelii pactului de la Bagdad (Irakul, Turcia şi, 
evident, Marea Britanie, precum şi Pakistanul) realizează că, 
în definitiv, este mai avantajoasă nesupunerea decît 

devotamentul către americani. Pornind de la aceste date, 
Foster Dulles îşi modifică atitudinea. După ce l-a anunțat pe 
ambasadorul Marei Britanii, el îi transmite pe 19 iulie 
ambasadorului egiptean că nu se va preta la acest fel de 
tocmeală şi anulează brutal oferta de împrumut a Statelor 
Unite. Englezii fac acelaşi lucru cu două zile mai tîrziu şi, la 
rîndul său, Banca Mondială procedează identic. 

Două zile mai tîrziu, Nasser riposta anunţînd că pentru a 
finanța barajul de la Assuan va naționaliza „Compania 
Canalului Suez“. Suezul va plăti Assuanul. Această lovitură 
îi viza pe englezi mai mult decît pe americani. 


Nasser împotriva Angliei 


La începutul anului 1950, putere victorioasă, dar rănită, 
Marea Britanie a lui Churchill nu se putea resemna să fie 
doar mîna dreaptă a Statelor Unite, iar în 1952 ea posedă 
deja propria bombă atomică. 

Însă descompunerea imperiului era de acum o realitate 
şi, precum abandonarea Indiei, evacuarea Egiptului 
reprezenta încă un simptom al declinului. Forţele britanice 
considerau că au „apărat“ de două ori în mod victorios Egiptul 
şi Canalul Suez: în 1917, împotriva turcilor, şi în 1942, 
împotriva italienilor şi a lui Rommel. Acest mod de a vedea 
lucrurile nu era împărtăşit în totalitate, cel puţin pentru 1942, 
de către egipteni, care s-ar fi debarasat cu plăcere de această 
„protecție“. 

În rest, cunoscînd sentimentele şi revendicările egiptenilor, 
englezii considerau, totodată, că trecuse vremea amînărilor 
şi a promisiunilor; în fața presiunilor opiniei publice şi a 

agravării războiului urban, erau conştienţi că trebuia să se 
conformeze: să redea Egiptului independența sa de drept şi 
să părăsească ţara. Încă din 1947, trupele engleze au evacuat 
Cairo, iar, în 1954, un nou tratat anglo-egiptean prevedea 
evacuarea zonei Canalului în răstimp de doi ani. Tratatul 
stipula totuşi că Ismailia putea fi reocupată militar în cazul 
unei amenințări străine (subînțeles, „sovietice“) împotriva 
Turciei sau a unui membru al Ligii arabe. 

În acest răstimp, englezii evacuaseră Palestina, ceea ce 
aşa-zisul grup „al Suezului" din Camera Comunelor a 
considerat că este o gravă eroare, deoarece, estimau aceşti 
nostalgici ai imperiului, „cu Haifa şi Locurile Sfinte am fi 
protejat Israelul şi frontierele statelor arabe [...], pe cînd 
abandonarea Palestinei presupune reconstrucție în Egipt“. 
Or, era clar că în Egipt, după lovitura de stat militară a lui 
Neguib şi Nasser din 23 iulie 1952, va fi din ce în ce mai 
dificil de „reconstruit“. Drept dovadă stătea tratatul din 1954, 
care accelera mişcarea de independenţă a Egiptului. 

În afară de aceasta, ostilitatea lui Nasser față de pactul de 
la Bagdad încuraja atitudinea englezilor, care, în plus, priveau 
cu un ochi critic regimul ce suprimase toate partidele politice 
(desigur pe Wafd, dar şi partidul comunist egiptean) şi care 
îi persecuta pe „Fraţii musulmani“ după tentativa lor de 
asasinare a lui Nasser. 

Faptul că era inamicul Angliei şi că suprimase libertatea 
de expresie a partidelor politice au fost suficiente motivații 
pentru a face din Nasser „un nou Hitler“. 

Prima lovitură dată de Anglia a reprezentat-o acordarea 
independenţei Sudanului, cu surle şi trîmbițe, acțiune 
incomparabil mai rapidă față de tergeversările pe care le-a 
cunoscut Egiptul. Obiectivul Londrei era de a tăia cordonul 

ombilical între Egipt şi Sudan, pe cînd Nasser ar fi dorit, 
desigur, folosind abil procedura de autodeterminare, să 
păstreze un fel de condominium sudano-egiptean, adică să 
revină la trecutul în care, după cum observau etiopienii, mai 
bine situați încît să-şi amintească, Sudanul furniza Egiptului 
„pămînturi pentru colonişti, soldați pentru armată, securitate 
pentru apele sale“, redevenind, astfel, un subordonat al 
Egiptului. 

Trîmbițată de Anglia ca o victorie asupra Egiptului, 
independența Sudanului a agravat şi mai mult, dacă nu era şi 
aşa destul de grav, litigiul anglo-egiptean. Cu atît mai mult, 
cu cît Nasser, care trăise în Sudan şi avea legături, precum şi 
alți numeroşi militari, încercase să întîrzie prin toate 
mijloacele obţinerea independenţei, mai ales, intervenind pe 
lîngă sectele „prietene“ proegiptene din Sudan, precum Ansar 
şi Khatima. În mod firesc, Nasser nu putea să exprime explicit 
ambițiile Egiptului asupra acestei țări tradițional dependente, 
în timp ce în fața Occidentului „imperialist“ el se dorea 
corifeul dreptului națiunilor la autodeterminare! 

„Dar, în definitiv, l-a întrebat Eden pe Nasser, cu ocazia 
vizitei sale în Egipt cu cîteva luni mai înainte, în februarie 
1955, de ce sînteți împotriva pactului de la Bagdad?“ „Nu 
vreau să intru în nici un pact cu o mare putere. Ideea de pact 
conduce la divizarea lumii arabe, ea izolează Egiptul şi pune 
în pericol unitatea arabă“, i-a răspuns Nasser. 

Heikal, consilierul lui Nasser, cel care relatează această 
discuţie, observă că, spre deosebire de Foster Dulles, atent 
la spusele lui Nasser, Anthony Eden nu le-a acordat nici o 
importanță. Nasser oferea totuşi prin aceste cuvinte, în modul 
cel mai clar, cheia întregii sale politici. Însă ideea că o viziune 
politică de ansamblu poate fi elaborată în altă parte decît la 

Londra, Washington sau Moscova era inimaginabilă pentru 
succesorul lui Churchill. Or, spusele lui Nasser nu se situau 
doar în contextul relațiilor Est-Vest, ci, în aceeaşi măsură, în 
cadrul unei viziuni multipolare a istoriei, în care lumea arabă 
se va uni în cele din urmă şi va deveni unul dintre noii mari 
actori ai politicii internaționale. 

Curînd, în aprilie 1955, la conferinţa de la Bandung, 
Nasser a luat cunoştinţă de multiplicitatea lumilor culturale, 
de aspirația lor la o identitate şi autonomie reale atît față de 
Est, cît şi de Vest. Însă, pe cînd demersul lui Nehru şi Sukarno 
era fondat, înainte de toate, pe principiile coexistenţei între 
Est şi Vest, pe ceea ce va fi numit „neutralism“, Nasser îşi 
plasa acțiunea în cu totul alt context. În acele timpuri, 
perspectiva sa părea iluzorie occidentalilor, ca şi comuniştilor, 
de altfel. Identitatea islamică şi arabă — atît de prezentă totuşi 
în conştiinţa colectivă a egiptenilor şi a altor popoare din 
Orient — rămînea în ochii Occidentului de domeniul mitului. 
Proiectul său era numit de adversari, destul de confuz, fie 
„panarabism“, fie „panislamism“. 


Pa 


(9) Reuniunea căpeteniilor beduinilor în casa guvernatorului 

Universul nasserian cuprindea, de fapt, „trei cercuri“, cel 
al țărilor arabe propriu-zise, cel ar țărilor islamice şi cel al 
țărilor africane. Pentru un european din anii 1950, un astfel 
de proiect nu putea decît să trădeze o voință hegemonică, 
amintind de cea a nemților din anii 1930, Nasserreluîndrolul 
lui Hitler. El dorea să unifice şi să domine popoare pe care 
istoria — adică Occidentul — le-a separat. 

În ceea ce-i priveşte pe englezi, şi mai ales pe Eden, aceştia 
identificau lumea arabă doar cu arabii din deşert: acei arabi 
purtînd burnus, pe care colonelul Lawrence şi generalul 
Allenby i-au ajutatsă-şi regenereze națiunea şi al căror destin 
a fost mai mult sau mai puţin legat de dinastia haşemită. Ei 
doreau, mai ales, să ignore faptul că lumea arabă în trecut, 
precum Islamul, în prezent, corespundeau unei realități mai 
vaste şi mai profunde, care putea fi întruchipată, în felul lor 
deosebit, de alte comunități, precum Egiptul sau Libia. 

A propune Egiptului liber, şi de o manieră nu prea 
elegantă, un tratat, precum cel din 1954, prin care Nasser 
trebuia, în schimbul plecării militarilor englezi, promise în 
mod repetat, să garanteze libertatea Canalului şi să asocieze 
Egiptul la un pact ai cărui singuri garanți erau Turcia şi Irakul, 
a admite, pe deasupra, reactivarea bazei din Ismailia în caz 
de atac împotriva unei țări arabe sau a Turciei de către o 
putere din afara Orientului Mijlociu — iată ce apărea, într-o 
oarecare măsură, ca o capitulare a lui Nasser. Această „clauză 
turcească“ semnifica, de fapt, că Egiptul se asocia la lupta 
Occidentului împotriva ruşilor. Ce altă legătură de solidaritate 
putea exista între Egipt şi Turcia decît cea de dependență? 
Observator perspicace şi mereu atent, Jean Lacouture remarca 
atunci că „la semnarea tratatului din 24 octombrie 1954, fața 
cea mai tristă nu era cea a negociatorului englez, care tocmai 


141 


MARC FERRO 


acceptase sfîrşitul a trei sferturi de secol de ocupaţie şi de 
protectorat de drept sau de fapt, ci a lui Gamal Abdel Nasser. 
«Şi acum?» l-am întrebat noi. «Cum ne rămîne să ne 
Construim țara», spuse el pe un ton înfrînt“. 

Această semnătură însemna o subapreciere a istoriei, 
însemna a uita că turcii au fost vreme de mai multe secole 
opresorii arabilor, că Egiptul a fost primul, încă din 1833, 
care a indicat arabilor calea libertăţii, iar acum resentimentul 
egiptenilor față de turci era departe de a fi dispărut. În plus, 
Ankara tocmai reanimase această ostilitate, recunoscînd 
oficial existenţa statului Israel. Englezii puneau şi ei paie pe 
foc, recomandînd Egiptului să „imite Turcia“, devenită stat 
laic încă de pe vremea lui Atatürk, pe cînd națiunea arabă, a 
cărei reincarnare se dorea Egiptul, se voia, dimpotrivă, fiica 
mai mare a Islamului. 

Cît despre partenerul pe care Anglia dorea să-l facă lider al 
pactului de la Bagdad, Irakul lui Nuri Said, această alegere 
constituia o provocare pentru orice egiptean. Însemna, încă o 
dată, afişarea unui dispreț pentru însăşi istoria naţiunii arabe, 
însemna, în aceeaşi măsură, ignorarea vechii rivalități dintre 
Bagdad şi Cairo pentru a întruchipa măreția Islamului arab, 
pe care Egiptul l-a salvat atît de moguli!, cît şi de cruciați. 
Dorindu-se mai arabi decît arabii, egiptenii puteau fi doar liderii 
sau căpitanii unei Ligi arabe, în nici un caz asociații subalterni 
ai unui grup care ar fi reunit turci, arabi şi persani. 

Iată prin ce anume pactul de la Bagdad „diviza lumea 
arabă“: pe de o parte, Irakul, legat de inamicii şi rivalii turci, 
persani, de foştii „supuşi“ indieni, deveniți, după două secole 


! De fapt, de mongoli; mogulii erau ocupanţii tiureici ai Indiei 
(n.ed. - M.S.) 

de dominație colonială, pakistanezi; pe de altă parte, Egiptul, 
care se asociază cu state într-adevăr arabe, Siria şi Yemen, 
fără interferența unui terț sau a unei mari puteri. 

Totuşi, pentru ca acest rol de unificator să-i fie recunoscut, 
trebuia, mai întîi, ca Egiptul să dovedească realitatea 
independenței sale. Răstumîndu-l pe regele Faruk, ordonînd 
dizolvarea Wafd, care colaborau cu englezii, „ofițerii liberi“ 
ai lui Neguib şi Nasser voiau afirmarea independenței 
absolute a statului, liber de orice ingerință a diplomaţiei sau 
de bani din străinătate. În acest sens, el era deja în stare să 
incarneze arabismul mai mult decît regimul lui Nuri Said în 
Irak sau decît regele Iordaniei, care avea alături, ca şef al 
armatelor pe Glubb Paşa, un englez arabizat. Doar Saud al 
Arabiei, cu bogăţiile sale şi controlul asupra Locurilor Sfinte, 
putea avea pretenţia la această incarnare. Însă Nasser şi 
„ofiţerii săi liberi“ reprezentau o nouă lume arabă, care nu 
mai era cea a burnusurilor şi a feudalităţii, ci aceea a micii 
burghezii intelectuale sau militare. Ei reprezentau „noul“ 
împotriva „vechiului“, de unde şi atracția pe care aceşti ofițeri 
o exercitau asupra micii burghezii siriene sau irakiene, care 
milita în Baas. În rest, „Frații musulmani“, care au simțit 
modernitatea discursului lui Nasser, au încercat să-l asasineze 
pe Rais, de unde şi interzicerea confreriei. 

Pe de altă parte, Nasser era complet impermeabil la 
marxism, la ideile comuniste: revoluţiei, el îi prefera reforma 
agrară. Ca militar, nimic nu-l oripila mai mult decît 
spontaneitatea revoluționară sau manifestările stradale. După 
„Fraţii musulmani“, a venit rîndul comuniştilor să fie 
încarceraţi. 

Dorindu-se arab, musulman şi progresist, chiar socialist 
- socialismul său identificîndu-se mai mult cu Islamul decît 

cu marxismul —, Nasser se considera înainte de toate apostolul 
luptei antimperialiste sau mai degrabă anticolonialiste. Doar 
acest rol îi dădea autoritatea de a vorbi în numele arabismului, 
adică al Islamului. Contrar a ceea ce gîndeau englezii, 
afronturile şi refuzul brutal suferite de Nasser în raporturile 
cu englezii şi americanii nu puteau decît să-l reconforteze în 
acest rol, ba chiar să-l stimuleze pentru a merge mai departe 
decît plănuia inițial. 

În afară de expulzarea englezilor, programul fondator al 
„ofițerilor liberi“ comporta cinci alte puncte privind înnoirea 
internă: lupta împotriva feudalității, a marelui capital, a 
despotismului social, a falsității politice şi împotriva slăbirii 
armatei. Nu era nicidecum vorba de Islam. 

Cît despre Anglia, ceea ce, deocamdată, nu putea 
„reconstrui“ în Egipt, încerca să împlinească, grație pactului 
de la Bagdad, pornind de la Irak şi Iordania. Căci, în ochii 
englezilor, această luptă de influenţe nu avea ca prioritate 
doar „să-i ţină pe sovietici departe de Orientul Mijlociu“. 
Era vorba, în aceeaşi măsură, de prevenirea expansiunii 
americane, din ce în ce mai puternică după al Doilea Război 
Mondial. În imediata apropiere a lumii arabe, Statele Unite 
se instalaseră deja în Iran, odată cu misiunea Harriman, care 
a urmat naționalizării Anglo-lranian Company, şi contri- 
buiseră la readucerea la putere a şahului. Desigur, Anglia 
găsea şi ea avantaje în această situație, dar Statele Unite aveau 
influenţă preponderentă în afacerile iraniene. În Turcia, ca şi 
în Grecia, influența americană se substituise celei tradiționale 
a Angliei. În lumea arabă însăşi, în afară de Egipt, unde noul 
regim a încercat să se apropie de Statele Unite, Anglia îşi 
pierduse şi poziţia privilegiată în Arabia Saudită, controlată 
în întregime de Aramco. 

Punctul forte al poziţiei engleze, înrădăcinarea sa cea mai 
profundă era dubla monarhie haşemită, în Irak şi Iordania. 
În Irak, Nuri Said, fost partener în luptele duse alături de 
englezi împotriva turcilor, nu-şi închipuia că lumea arabă, 
resuscitată grație englezilor, ar fi putut supraviețui fără ei. 
El s-a destăinuit lui Anwar el-Sadat, care avea însă o viziune 
total diferită: cea a evoluţiei arabilor în direcția unirii lor. 
Gata să semneze pactul pe care-l dorea Foreign Office şi 
care restituia Angliei conducerea pe care aceasta era pe cale 
să o piardă, Irakul lui Nuri Said era, astfel, pentru Londra, 
aliatul model care, în plus, contracara în sînul Ligii arabe 
orice tentativă de hegemonie a Egiptului. De aceea, Nasser 
nu înceta să atace Irakul, acuzîndu-l de trădarea lumii arabe, 
dacă semna un pact cu imperialiştii. 

În Irak, poziţia lui Nuri Said părea solidă, el neducînd lipsă 
de aliaţi în interiorul Ligii arabe, care se temeau de orientarea 
„progresistă“ a lui Nasser, condamnată, la urma urmelor, şi de 
„Frații musulmani“. El a putut, astfel, să atace Egiptul în 
punctul său slab, acel tratat din 1954 cu Anglia, precedent 
contestabil dintr-un punct de vedere arab, întrucît Nasser 
garantase deja primul securitatea Turciei. Nuri Said făcea, 
astfel, cunoscut că era la fel de liber în acţiunile sale, precum 
Nasser, şi că era, fără îndoială, „mai arab“ decît acesta. 

Pentru constituirea primei verigi a pactului, Anglia a lăsat 
Irakul să ia inițiativa. Pentru a adăuga şi Iordania, Anglia 
s-a ocupat ea însăşi, ceea ce părea cu atît mai uşor, cu cît 
Iordania nu putea să existe, în afară de persoana regelui, decît 
prin Legiunea arabă, comandată de englezul arabizat Glubb 
Paşa. Însă, date fiind tulburările care au zguduit micul regat 
Şi în fața presiunii opiniei publice, regele Hussein a decis să 
renunţe la aderarea la pactul de la Bagdad. 

Astfel, Nasser şi Vocea Arabilor pătrundeau şi acționau 
pînă în inima sanctuarului englez din țările arabe: pentru 
britanici, această „agitație“ devenea intolerabilă, slăbindu-le 
poziția şi amenințînd politica dusă în comun împotriva 
expansiunii sovietice. Londra nici măcar nu avea vreun 
beneficiu din poziția antiisraeliană afişată de Eden în 
discursul său de la Guidehall, afirmînd că israelienii şi 
palestinienii trebuia să țină cont în egală măsură de hotărîrile 
luate de ONU, în 1947, cu privire la frontierele Israelului. 
Atunci cînd ministrul lui Eden, Selwyn Lloyd, a făcut un 
turneu în lumea arabă, a fost primit la Bahrein cu strigătele: 
„Nasser! Nasser!“ Cîteva zile mai tîrziu, Yemenul semna un 
pact de asistență cu Egiptul. În mod evident, pentru Eden 
inamicul numărul unu era Nasser. 

Îndată ce Foster Dulles şi-a făcut cunoscut refuzul, Nasser 
a luat aproape instantaneu decizia de a naționaliza Canalul, 
decizie care nu a fost însă făcută publică decît după operațiune 
de ocupare a acestuia. Operaţiune a fost declanşată de un 
discurs al lui Nasser, forțele egiptene preluînd conducerea 
Societății atunci cînd Nasser a spus că „Domnul Black îi 
amintea de francezul Lesseps, vinovat de martiriul atîtor 
egipteni care au murit la construirea Canalului“. Nasser şi-a 
continuat discursul, spunînd că Assuan-ul nu va repeta 
experienţa construirii Suezului din 1869, căci barajul va fi 
finanțat din banii proveniți din exploatarea Canalului. 


Semnificaţia crizei Canalului Suez 
In fața bucuriei pe care vestea naționalizării a produs-o 


poporului egiptean, Nasser a izbucnit în rîs, un rîs nebun pe 
care Vocea Arabilor l-a retransmis întregii lumi uimite. 


146 


ŞOCUL ISLAMULUI 


Acest rîs batjocoritor, această explozie de bucurie din 
lumea a treia a fost auzită, grație tranzistorului, de la Karachi 
pînă la Casablanca şi Nairobi. Această palmă dată 
Occidentului era a doua umilință pe care Islamul o provoca 
puterilor arogante. Într-adevăr, cu ocazia naţionalizării 
Anglo-lranian Company, folosind toate tertipurile pentru a 
se eschiva, Mossadegh îl încunoştiința printr-un mesaj pe 
trimisul de la Washington că este bolnav şi nu-l poate primi. 
În fața insistenţei reprezentantului Statelor Unite, l-a primit 
pe acesta în camera sa, în pijama. Într-o ţară islamică, această 
lipsă de maniere a fost resimțită ca o primă insultă adresată 
puterilor coloniale şi aliaților lor americani. 

După pijamaua lui Mossadegh, rîsul lui Nasser... 

Francezii s-au simțit deopotrivă agresați de amenințarea 
împotriva „operei lui Ferdinand de Lesseps“. Esenţialul nu 
era totuşi acesta. Conducătorii Frontului republican, în frunte 
cu Guy Mollet, considerau, ca şi fostul guvernator al Algeriei, 
Jacques Soustelle, şi cel din acele momente, Robert Lacoste, 
că rădăcinile problemei algeriene se aflau la Cairo. Tăind 
legăturile cu Nasser sau, şi mai bine, eliminîndu-l, insurgenții 
rămaşi singuri ar fi fost obligați să capituleze. 

Această iluzie, care era cauza orbirii politicienilor se baza 
pe ideea că 120 de ani de prezenţă franceză şi 75 de ani de 
republică nu puteau produce o mişcare naționalistă sau 
islamică sui generis. Se căuta explicaţia în sprijinul 
internațional acordat de Cairo FEN-ului, în special, la 
Bandung, şi în sprijinul militar, slab, de altfel, care tranzita 
prin Libia. În afară de aceasta, a ajutat la formarea ideii 
respective denunțarea de către Messali Hadj a tentaţiei 
nasseriene de a controla delegația FEN-ului în Egipt. Fără 
îndoială că aceste lucruri erau lipsite de importanță, dar 

suficiente pentru ca guvernul francez să decidă o alianță 
militară cu Israelul, care putea amenința forțele egiptene, 
înarmate de sovietici. Englezii erau asociați din oficiu la 
această alianță, dar rămîneau reticenți la ideea de a-şi înstrăina 
lumea arabă, lovind Egiptul, în caz că Israelul ar fi inițiat 
vreo operație militară împotriva lui. „Vom interveni în Suez 
pentru a-i separa pe combatanți!“ spuneau francezii. „N-ar 
trebui, ca să putem juca mai bine rolul de arbitri, să 
bombardăm şi Israelul?“ întreabă Selwyn Lloyd. „Ce-i prea 
mult e de prisos!“ a ripostat Ben Gurion, care s-a mulțumit 
să promită că nu se va amesteca în Iordania, căci aceasta era 
grija cea mare a englezilor, precum Algeria era preocuparea 
francezilor. 

La cererea francezilor şi a britanicilor, Israelul a atacat 
Egiptul şi s-a oprit la marginea Canalului Suez pe 29 
octombrie 1956. Pe 30 octombrie, Parisul şi Londra au impus 
o „mediere“ a conflictului, iar pe 2 noiembrie, la cererea 
sovieticilor şi a americanilor, ONU solicită încetarea 
ostilităţilor. În fața ultimatumului sovietic şi a condamnării 
de către ONU, care ameninţa cu utilizarea „tuturor forțelor 
distructive“, trupele operațiunii „Muşchetarii“, debarcate la 
Port-Said, au fost nevoite să se retragă, pe 7 noiembrie. 

Nasser triumfa fără să fi luptat, adăugînd: „Cu siguranță, 
nu înțeleg nimic din politica americană“!. De fapt, Foster 
Dulles considera că este ocazia ideală de a se substitui fostelor 
puteri coloniale, arogîndu-şi privilegiul de a apăra Orientul 


! Nasser se referea la presiunile Washingtonului asupra aliaţilor de 
la Londra şi Paris, care au fost hotăritoare pentru retragerea trupelor 
anglo-franceze (n.ed. — M.S.) 

Mijlociu de expansiunea sovietică. Această politică a primit 
denumirea de „Doctrina Eisenhower“. 

Dacă Statele Unite au putut obține aceste avantaje, aceasta 
s-a întîmplat, deoarece au fost complice, fie şi pentru un 
moment, cu URSS, în scopul de a asigura împărțirea cu ruşii 
a responsabilităților din Orientul Mijlociu. Această voință 
comună a americanilor şi ruşilor de a decide ei înşişi destinul 
lumii, această înțelegere secretă bipolară, chiar dacă nu este 
întru totul rezultatul crizei din Suez, a contribuit la un final 
spectaculos. 


(10) De la stinga la dreapta: Nasser, Aref şi Ben Bella 

În mod simultan, ca efect real şi esențial al Suezului, a 
apărut o „lume a treia“, care-şi revendică drepturile după 
modelul „Stării a Treia“, de unde şi numele său inventat de 
Alfred Sauvy. Această lume a treia se doreşte altceva, mai 
mult decît o asociere între naţiuni, care ar căuta un echilibru 
între marile state, marcîndu-şi autonomia în raport cu ele, 
după cum o preconizau partizanii „neutralismului pozitiv“. 
Căci, la conferința de la Bandung, dacă lumea a treia şi-a 
exprimat caracterul specific, ea se raporta numai la rivalitatea 
dintre Statele Unite şi URSS pentru a-şi justifica existența, 
fără a-şi afirma identitatea, prin, de exemplu, definirea 
propriului mod de dezvoltare. Participanţii la conferința de 
la Bandung dispuneau încă de puţine mijloace, pe lîngă 
şantajul de a trece dintr-o tabără în cealaltă, pentru a se face 
auziți şi a primi ajutor — ceea ce Estul, ca şi Vestul numesc 
„tocmeală“. 

Primul fapt nou pe care criza din Suez îl scoate la lumină 
este acela că țările sărace, cu Egiptul în frunte, dispun, în 
sfîrşit, de un atu, şi anume Canalul, pe care au putut să-l 
smulgă de sub puterea occidentalilor. Ele vor dispune în 
curînd de un nou atu, pe care Mossadegh n-a putut să-l 
sustragă, monopolul marilor puteri: petrolul. Pe 28 iunie 
1956, a fost luată decizia ca prima conferință a statelor arabe 
să aibă loc pe 3 decembrie în vederea unificării politicii lor 
petroliere faţă de Occident. În felul acesta, începea o nouă 
eră. 

Departe de a devia către comunism, după cum le 
predispunea o anumită viziune deterministă asupra istoriei, 
țările Islamului se îndepărtau de acesta în aceeaşi măsură, dacă 

nu şi mai mult decît de modelul occidental. Ele îşi afirmau 
vocația națională şi islamică, arătînd — ca Algeria, de exemplu, 
— că o societate poate produce, totodată, o istorie care să-i 
aparțină şi o istorie care să se identifice cu aceea a unei 
comunități, Islamul. Această lume a recunoscut în Nasser pe 
liderul şi pe eroul regenerării, atunci cînd toată lumea arabă îi 
saluta triumful, chiar şi comuniştii egipteni încarceraţi. Această 
raliere nu a avut echivalent decît în Algeria, unde PCA s-a 
autodizolvat, în 1956, pentru a forma FEN. Aceste exemple 
rămîn excepționale în istoria comunismului. Iată scrisoarea 
comuniştilor egipteni către Nasser: 

„Noi, comuniştii, acordăm un sprijit total şi conştient 
politicii dumneavoastră. Sprijinim atitudinea dvs. de la 
conferinţa istorică de la Bandung [...] Sprijinim lupta 
consecventă a guvernului dvs. împotriva pactului turco- 
iranian, împotriva tuturor pactelor militare şi împotriva 
imperialismului agresiv. Sprijinim acţiunea dvs. pentru 
unitatea țărilor arabe în lupta contra imperialismului, 
pentru salvarea teritoriului lor şi pentru apărarea surorii 
noastre, Iordania. Sprijinim declaraţia Saud-Kuadly, 
Nasser care întăreşte unitatea arabă pe baza inde- 
pendenţei.[...] Într-adevăr, țara noastră este mîndră, astăzi, 
de această politică națională“. 

Dimpotrivă, „Fraţii musulmani“ rămîneau ostili. 
Amestecul americanilor şi al sovieticilor în treburile Egiptului 
constituia pentru ei o ingerință inadmisibilă. Dar, în primul 
rînd, regimul nasserian devenea mai tiranic cu cei care nu se 
raliau la politica sa. În 1957, 21 de „Frați musulmani“ au 
fost asasinați în celulele lor şi tot atâţia grav răniți. În 1966, 
Sayyid Qotb, moştenitor al lui al-Banna, era executat. 

Republica Arabă Unită 


Efectul succesului în criza Suezului asupra populației 
egiptene şi în lumea arabă a făcut posibilă realizarea unei 
prime etape a unităţii arabe, iar cel care a realizat-o a fost 
Baas-ul sirian „pentru ca Egiptul să nu devină un obstacol în 
calea altui proces de unificare“. Egipteanul mediu nu se 
simţea încă arab cu adevărat. Michel Aflaq şi Salah Bitar 
considerau că inițiativa Baas-ului sirian îl va ajuta, şi, astfel, 
a fost proclamată Republica Arabă Unită, în 1958, care uneşte 
cele două țări, dar căreia i se opune Irakul. „Loviţi, dar loviți 
tare“, îi sfătuia Nuri Said pe englezi, înainte de expediţia în 
Suez. Proiectului Republicii Arabe Unite, el îi opune o 
federaţie între Irak şi Iordania, în care doreşte să integreze şi 
Kuweit — prima tentativă de anexare sub pretextul 
caracterului „nelegitim“ al acestui stat. 

Suflul victoriei lui Nasser este însă atît de puternic, încît 
regimul lui Nuri Said se prăbuşeşte, ca urmare a unei lovituri 
de stat militare, susținute de populația dezlănțuită. Familia 
regală este masacrată, iar Nuri Said executat. Cei doi 
învingători, generalii Abdul Salam Aref şi Kassem se separă, 
primul-susținut de Baas, dorind să se alăture la RAU pentru 
ca unitatea arabă să ajungă la o nouă etapă, al doilea, bazindu-se 
pe minoritățile kurde şi şiite pentru a perpetua existența 
Irakului. Kassem învinge şi îşi manifestă naționalismul arab, 
neacordînd nici un statut privilegiat kurzilor lui Barzani, 
revendicînd alipirea Kurdistanului iranian, denumit 
„Arabistan“, schimbînd denumirea „golful Persic“ cu „golful 
Arab“. La rîndul sau, Kassem este ucis, după un prim atentat 
nereuşit la care participă Saddam Hussein, însă rezistența 
lui a pus capăt expansiunii nasserismului. 

URSS l-a susținut pe Kassem în iniţiativa sa de a anexa 
Kuweitul, pe care, dimpotrivă, îl sprijineau Arabia Saudită 
şi Egiptul. „Unitatea arabă nu se poate face decît pornind de 
Jos, explica Nasser, nu printr-o anexare venită de sus.“ Nasser 
susține totuşi un puci militar în Yemen, cel al colonelului 
Sallal, din 1962, imamul Badr, obţinînd alianţa triburilor din 
deşert şi sprijinul regelui Saud, care-l susținuse pe Nasser 
împotriva haşemiţilor (Irak şi Iordania), înainte de a-şi da 
seama de efectele succesului său şi de a încerca să pună la 
cale asasinarea lui; fiind publicat, „contractul“ semnat de 
monarh a făcut mare vilvă. 

Proiectul uniunii arabe este împiedicat în Yemen, unde 
trupele lui Nasser — mai mult de 40 000 de oameni — nu 
reuşesc să se impună, iar atunci devine necesar un compromis 
cu succesorul lui Saud, Faysal. 

Al doilea obstacol în constituirea RAU a fost retragerea 
conducătorilor baas-işti de la Damasc, dezamăgiţi de 
colaborarea cu Nasser, care îi îndepărta de la direcția stabilită, 
şi conştienţi că sirienii nu obțineau nici un avantaj, economic 
sau de alt fel. Dincolo de exaltarea înrudirii lor, dar care 
occidentale şi a Israelului, sirienii şi egiptenii nu simțeau că 
au o identitate comună decît în fața inamicilor lor. 

În aceeaşi măsură, apărea evidentă opoziţia fundamentală 
în sînul lumii Islamului. Pe de o parte, un proiect politic, şi 
anume cel al lui Nasser, clar pentru popor pentru că era 
exprimat într-un limbaj pe înțelesul tuturor, democratic, în 
felul său, laic în fond, fără să fi fost conceput deliberat ca 
atare, spre deosebire de Burguiba. Pe de altă parte, se 
întrevedea atunci o alianță inevitabilă între prinții Arabiei 
Saudite, leagăn al unei viziuni integriste a societăţii 

musulmane, şi „Frații musulmani“ din Egipt, care l-au ajutat 
pe piosul colonel Nasser să preia puterea şi care au ajuns, 
apoi, cel puţin în parte, în închisoare. 


Naşterea unei națiuni palestiniene 


Eşecul Republicii Arabe Unite şi, apoi, înfrîngerea din 
1967!, au provocat o separare între, pe de o parte, state 
considerate „reacționare“, precum Arabia Saudită sau 
Iordania şi, pe de altă parte, state „progresiste“, precum 
Egiptul, care continua să se războiască cu Israelul, Siria sau 
Algeria lui Boumediene. 

Totuşi, acestea din urmă nu reuşesc să constrîngă statele 
reacționare să folosească arma petrolului pentru a obliga 
Occidentul, deci şi Israelul, să părăsească teritoriile ocupate 
şi să aplice rezoluţia 242 a Naţiunilor Unite. Cu prilejul 
conferinței de la Khartoum, din Sudan, apare constatarea că, 
desigur, statele arabe spun „nu“ Israelului, dar spun „da“ 
Occidentului. Nevoia de dezvoltare le obliga! 

Palestinienii erau, astfel, sacrificați, ei, care respinseseră 
rezoluţia 242 — deoarece ea confirma recunoaşterea Israelului 
— şi a căror rezistență se organiza în teritoriile ocupate. 
Organizaţia pentru Eliberarea Palestinei (OEP), creată în 
1964, îşi radicaliza programul în 1968: lupta armată devine 
„Singura cale“ pentru a elibera „total Palestina (articolele 9 
şi 21)“, „evreii care locuiau aici înainte de invazie sînt 
palestinieni“ (articolul 6). 

Această radicalizare era însoțită de un discurs revoluţionar, 
de un apel la ajutorarea refugiaților şi a expulzaților, al căror 


! A se vedea pagina 35 

număr crescuse de la 500 000, în 1958, pînă la 1 300 000, 
aproape o treime instalîndu-se în Iordania. Astfel, în vreme 
ce atitudinea de refuz arabă, încă din 1948, tolera o oarecare 
coexistență cu Israelul, rezistența palestiniană prelua ștafeta 
de o manieră radicală şi dădea naştere unei națiuni. 

Apariţia acestor palestinieni ca forță politică nu putea decît 
să-l deranjeze pe Nasser şi pe regele Iordaniei, în vreme ce 
americanii, prin Rogers şi Kissinger, încercau să reînnoade firul 
unei negocieri între arabi şi Israel. Drept consecinţă, s-a lărgit şi 
mai mult prăpastia între, pe de o parte, o rezistență palestiniană, 
ai cărei lideri, precum George Habash, foloseau un tip de discurs 
revoluţionar inspirat de Cuba, China sau Vietnam, şi, pe de altă 
parte, ansamblul statelor arabe, care, puţin cîte puţin, se 
consolidau şi se temeau de destabilizarea pe care ar fi adus-o un 
nou conflict arbitrat de ruşi şi de americani. 

Pînă atunci, OEP a fost considerat un pion în politica 
statelor arabe, mai ales a Egiptului, şi nu o forță repre- 
zentativă. Ea devenea însă o entitate, obținîndu-şi autonomia 
şi stigmatizînd pe „trădătorii arabi“, vinovaţi de a accepta 
planul Rogers pentru teritoriile ocupate, care implica 
permanenţa Israelului. Nasser ordonă atunci interzicerea 
postului de radio palestinian de la Cairo. Mai mult încă, 
crezînd că poate conta pe sprijinul Irakului, rezistența 
palestiniană, a cărei conducere a preluat-o Habash în 
defavoarea lui Arafat, dorea detronarea regelui Hussein. 
Acesta dispunea de o armată mică, dar puternică, iar 
rezistența palestiniană este zdrobită într-un „septembrie 
negru“ care provoacă 3 500 de morți şi 10 000 de răniți. Cu 
prilejul conflictului, populația palestiniană din Iordania nu 
s-a solidarizat cu fedayinii!, astfel încît mişcarea Fatah a lui 

Arafat va avea cîştig de cauză în fața facțiunii FPEP (Frontul 
Popular pentru Eliberarea Palestinei) a lui Habash şi va 
impune ideea unui stat palestinian pe care, de altfel, Nasser 
l-a sugerat în preziua masacrului, dar pe care rezistența 
palestiniană nu a vrut să-l ia în considerare. 

Cu toate acestea, abia în 1988, OEP-ul lui Arafat va 
accepta totodată, crearea unui stat palestinian şi rezoluția 
242 a Naţiunilor Unite şi, implicit, recunoaşterea statului 
Israel. Totuşi, acesta nu aplica întotdeauna rezoluția 242 şi 
îşi multiplica aşezările de colonişti în teritoriile ocupate. 
Delimitarea frontierelor, statutul Ierusalimului, existența 
acestor colonii, soarta refugiaților vor deveni de aici înainte 
obiectul unui dialog între surzi. 


(11) Strîngerea de mină istorică de la Cairo din 28 septembrie 
1970. Hussein şi Yasser Arafat se reconciliază în faţa lui Nasser 

Irak-Siria-Liban, de la unitate la divizarea lumii arabe 


De trei ori Bagdadul s-a opus preluării conducerii lumii 
arabe de către Cairo: provocînd crearea Ligii arabe, care i-a 
fost inspirată de regele Faruk şi de Nahhas Paşa; creînd, în 
pofida Republicii Arabe Unite a lui Nasser, o uniune cu 
Iordania şi Arabia Saudită, iar după revoluția baas-istă, 
instaurîndu-se ca succesor al lui Nasser în fruntea lumii arabe. 
În 1979, a fost elaborat de Saddam Hussein un proiect de 
cartă arabă de apărare care viza Iranul vecin, țară a şiismului, 
căreia i se opun în acelaşi timp, Baas-ul laic şi Arabia Saudită, 
protectoare a sunnismului. 

De fapt, înainte de revoluţia iraniană din 1979, şiismul 
revoluţionar a făcut progrese mai rapide în Irak, unde se 
refugiase Khomeiny, decît în Iran. Din 1974, represiunea a 
lovit partidul „propovăduirii islamice" al lui Muhammed 
Baqr al-Sadr, asasinat după un atentat nereuşit al şiiților 
împotriva lui Tariq Aziz, ministru creştin al lui Saddam 
Hussein. Acesta se transformase într-un fel de apostol al 
apărării națiunii arabe amenințate de islamismul de tip şiit, 
ceea ce-i asigura solidaritatea tuturor statelor care se temeau 
de expansionismul iranian, cel al şahului pînă în 1978, mai 
apoi cel al lui Khomeiny, chiar dacă îşi schimbase culoarea 
drapelului. De altfel, Khomeiny a confirmat legitimitatea 
acestei poziții: de îndată ce a ajuns la putere, atacă arabismul, 
în 1979, şi instigă la eliminarea Baas-ului, un partid „ateu“. 

Assad al Siriei se consideră, de asemenea, un apostol al 
națiunii arabe. Fiind alauit, el este în aceeaşi măsură baas- 
ist, laic şi antisuunit şi doreşte separarea arabismului de Islam. 
Or, pentru a reuşi, precum teoreticienii sfîrşitului de secol 
XIX, trebuie să se alieze cu creştinii din Liban, fie şi 

combătîndu-l pe druzul Kamal Jumblatt şi a sa Mişcare 
Naţională Musulmană, care cere demisia creștinului maronit 
Frangié. Este o provocare dublă, căci aceasta implică şi lupta 
împotriva palestinienilor din OEP, refugiați în Liban după 
„septembrie negru“. Această imixtiune în războiul civil 
libanez (1975-1976) era menită să-i recîştige influenţa asupra 
Libanului, pe care protectoratul francez îl separase de Siria 
Mare în perioada interbelică. Fără îndoială că maroniţii sînt 
ostili alianței druzi-OEP-arabi progresişti, care le aminteşte 
de conflictul în timpul căruia Napoleon al III-lea le sărise în 
ajutor. Dar ei nu cedează tentaţiei unei secesiuni, care ar fi 
însemnat o alianță cu Israelul şi ar fi permis crearea, unul 
lîngă altul, a două micro-state nemusulmane la granița cu 
Siria, fiind în acelaşi timp arabi, iar poziţia lor economică 
dominantă la Beirut, putîndu-le asigura hegemonia asupra 
întregului Liban. Assad doreşte să prevină cu orice preț 
această soluţie şi decide să le acorde ajutor creştinilor. 
Îndepărtîndu-i pe palestinieni, el trebuie totuşi să apară ca 
un luptător loial împotriva Israelului, pentru a nu fi mai prejos 
decît Irakul, şi pentru ca, într-o etapă următoare, să-l poată 
înlocui pe Nasser, în vederea reconstituirii unei unități arabe 
minime, cel puţin în jurul Siriei, cu Libanul şi Iordania. 
Această poziţie politică se va lovi mai apoi de cea a Egiptului 
lui Sadat şi a succesorului său care au decis să facă pace cu 
Israelul, pentru a se apropia de americani şi de Arabia Saudită. 
Curînd, atacat din interior de ascensiunea mişcării islamiste 
sunnite, Assad o înăbuşă şi se asociază cu Iranul şiit în timpul 
războiului acestuia cu Irak. 

Arabismul şi naționalismul arab sînt, evident, în criză. 
Siria este izolată, iar Assad trebuie să se reconvertească, 


1 58 


ŞOCUL ISLAMULUI 


pentru ca programul său naționalist minimal — cucerirea 
Libanului — să aibă şanse de reuşită. Întrucît el domina forța 
arabă din ţară, împotriva acestei amenințări, creştinul Pierre 
Gemayel acceptă, jenat, ajutorul oferit de Itzhak Rabin, ceea 
ce îi divizează pe creştinii din Liban. Assad se apropie atunci 
de palestinieni şi de alte forțe progresiste. 

Bombardarea Galileei de către OEP, pornită din Libanul 
de Sud, a convins guvernul Begin-Sharon să invadeze Libanul 
pînă la Beirut pentru a-l „curăța“ de OEP. Primită mai mult 
pozitiv, la început, de o parte din druzi şi creştini, această 
operație îşi atinge obiectivul după lupte violente la Beirut. 
Yasser Arafat şi palestinienii părăsesc Libanul sub protecția 
ONU. Acest război a avut ca efect, totodată, reincluderea 
şiiților pro-iranieni în lupta împotriva israelienilor şi întărirea 
solidarității între partidele libaneze ostile alianței dezonorante 
între anumite miliții creştine şi Tsahal (armata israeliană); 
represiunile întreprinse de armata israeliană, exceptînd cazul 
cînd a lăsat aceasta în seama milițiilor creştine, precum în 
taberele de la Sabra şi Shatila, a întors opinia publică 
împotriva Israelului. 

În timp ce, după plecarea palestinienilor, Israelul nu 
menținea ocupat decît sudul extrem al țării, pentru a proteja 
Galileea de atacurile Hezbollah-ului* şiit — aproximativ 9% 
din teritoriu —, Assad ocupa restul, intervenind în forță şi 
raliindu-şi o parte dintre creştini. Aceştia se plasează într-un 
fel sub protecția lui, mai puţin forțele generalului Aioun, 
învinse curînd de sirieni, care nu recunoscuseră acordurile 
de la Taef(1989), căci nu prevedeau plecarea trupelor siriene. 
Assad îşi consolidează, apoi, poziția în timpul războiului din 
Golf (1990), susținînd coaliția împotriva lui Saddam Hussein, 
care-i dăduse ajutor lui Aioun. 

Curînd, în cadrul negocierilor dintre Israel şi OEP, 
demarate de Jimmy Carter, Tsahal părăsea Libanul de Sud. 
Lăsînd să renască activitățile comerciale ale Libanului, pus 
la grea încercare vreme de 15 ani de război, Assad nu a slăbit 
totuşi controlul politic asupra lui. În 2002, patriarhul maronit 
Mgr’ Rasmallah Sfeir, interogat de Al Jazeera (Qatar), evoca 
„efectele nefaste ale dominației siriene, care nu-şi mai află 
justificarea acum, că Israelul nu mai ocupă sudul Libanului“. 


1980: Saddam Hussein lansează un atac-surpriză 
împotriva teritoriului iranian, convins că regimul 
ayatollahilor se va prăbuși repede. În realitate însă războiul 
durează aproape opt ani. Războiul între Irak şi Iran, între un 
regim laic şi unul islamist, reprezintă, de asemenea, 
reaprinderea ostilității ancestrale între persani şi arabi, care 
durează de la sfîrşitul dinastiei sasanizilor: o dovedesc şi 
numele pe care le poartă ofensivele armatelor în luptă. În 
cursul acestui război, Saddam Hussein este acuzat de ONU 
că utilizează arme chimice împotriva Iranului şi că a lansat 
rachete asupra Hamadanului şi Bakhtaranului. 

Neliniştit de puterea iraniană care transfigura revoluția 
islamică, Orientul arab l-a susținut pe Saddam Hussein. Nu 
mai puţin neliniştit de efectul revoluţionar al Islamului şiit, 
Occidentul îl susține, de asemenea, încît agresorul îşi schimbă 
curînd imaginea, ca fiind cel agresat, căci Khomeiny îi refuză 
propunerile de pace atunci cînd raportul de forțe pare că se 
inversează. 

Naționalismul liderului de la Bagdad nu rămîne mai puțin 
agresiv, mai ales, împotriva kurzilor, dar şi a şiiților irakieni, 

pe care îi persecuta atît pentru ostilitatea lor față de arabism, 
cît şi pentru solidaritatea lor cu regimul ayatollahilor. Acest 
naționalism se va manifesta din nou, pe fondul problemei 
petrolului de această dată, prin anexareabrutală a Kuweitului, 
a cărui suveranitate este contestată de Irak încă de la obținerea 
independenţei, în 1932, şi pe care a vrut să-l anexeze încă 
din 1961. 

Temâîndu-se pentru interesele lor petroliere, Statele Unite 
îşi vor lua, la rîndu-le, sarcina de a-l „pedepsi“ pe Saddam 
Hussein sub mandatul ONU şi, astfel, a avut loc în 1990 
războiul din Golf, care a divizat, totodată, Islamul şi lumea 
arabă. Vom reveni. 


Noua miză, petrolul 


1957. După criza din Suez, un desen din Le Canard 
Enchaîn€ înfăţişează marile puteri în genunchi în fața unui 
arab, gardian al petrolului. Începea o nouă eră. 

Ziariştii de la Le Canard au anticipat situația cu unul sau 
două decenii. Producătorii arabi nu au profitat pe deplin, 
înainte de criza din 1973. Dar, chiar mai demult, petrolul era 
deja considerat o armă potenţială, pe care statele-națiuni, care 
se considerau victime ale colonialismului, intenționau să o 
folosească. Primul a fost Iranul lui Mossadegh, iar mai apoi 
Arabia Saudită. 

Al Doilea Război Mondial a revelat importanța strategică 
a petrolului. În 1943, Harold Ickes, responsabil cu 
aprovizionarea cu petrol a Statelor Unite, suna alarma. 
Desigur, pierderile din războiul submarinelor s-au redus după 
apogeul din aprilie 1943, dar venise rîndul consumului intern 

să fie amenințat. În februarie 1944, la New York, mai exista 
păcură doar pentru două zile! Fără îndoială că nu era foarte 
grav, se mai găseau rezerve, mai ales petrol nerafinat, însă 
situaţia globală era destul de alarmantă pentru ca problema 
rezervelor de petrol să devină vitală pentru Statele Unite atît 
în război, cît şi după aceea. 

Conştient de importanţa petrolului, Franklin Roosevelt, 
întorcîndu-se de la Yalta, a pregătit o întîlnire cu Ibn Saud, 
cunoscînd ce resurse se află ascunse în Arabia Saudită. Unele 
companii americane stabiliseră deja acorduri cu el, însă 
pentru preşedintele american acum era esenţial ca Arabia să 
fie pusă sub protecţie şi să i se asigure securitatea petrolului 
printr-un angajament al guvernului față de companiile în 
cauză. Compania petrolieră va fi numită Aramco — Arabia 
fiind prezentă şi ea în sigla companiei. Deşi britanicii îşi 
protejaseră interesele din 1944, într-un perimetru bine stabilit 
înainte de război, ei nu vedeau cu ochi buni această 
expansiune a americanilor într-un Orient Mijlociu pe care îl 
controlau mai mult sau mai puţin, de cînd Franța nu mai 
juca aici decît un rol secundar. 

În Memoriile sale, Churchill povestea cît de dezagreabil 
a fost surprins aflînd că Roosevelt s-a întîlnit cu Ibn Saud pe 
vasul Quincy, în Suez, mai ales că el nu fusese invitat şi 
cunoscînd ostilitatea nutrită de Ibn Saud față de englezi. El 
reuşeşte în cele din urmă să-l întîlnească, însă, pe lîngă 
darurile lui Ibn Saud — săbii incrustate cu diamante şi saci de 
perlepentru soțiile lui Churchill şi Eden — lădiţa cu parfumuri 
de 100 de lire sterline pe care i-o oferea părea extrem de 
puţin. Fapt pentru care Churchill şi-a luat sarcina de a-i spune 
lui Ibn Saud că lădiţa respectivă trebuia doar să-i facă mai 
uşoară aşteptarea adevăratului cadou care urma să sosească, 

cel mai frumos automobil din lume, un Rolls Royce ultimul 
model. Chiar dacă — mărturiseşte Sir Winston — acesta trebuia 
oferit reginei, iar pentru a cumpăra un altul, pe care să-l ofere 
suveranei, a fost nevoie să vîndă toate diamantele primite de 
la Ibn Saud. 


Mossadegh, criza şi ascensiunea naţionalismului iranian 


Diferenţa dintre contractul semnat de americani şi Ibn 
Saud, pe de o parte, şi între britanici şi şahul Persiei, pe de 
alta, este că, în primul caz, împărțirea beneficiilor între 
consorțium şi rege era echitabilă, fiecăruia revenindu-i 
jumătate, pe cînd, în al doilea caz, jumătate revenea 
guvernului britanic sub formă de impozite şi cealaltă 
jumătate Anglo-lranian Company, astfel încît guvernul de 
la Teheran primea doar o mică parte din a doua jumătate. 
Este adevărat că acest contract data din altă epocă, în care 
era greu de imaginat rolul pe care-l va ocupa petrolul în 
economia mondială. 

Într-adevăr, şahul Muzaffar al-Din semnase, în mai 1901, 
un acord cu William Knox d'Arcy pentru exploatarea 
petrolului în Iran, excluzînd cele cinci provincii din nord, 
pentru a nu se ciocni cu rușii. În schimb, pentru a nu se lovi 
de englezi, petrolul rus nu trebuia să tranziteze Golful 
Persic. Proiectul lui d' Arcy coincidea cu cele ale Foreign 
Office-ului, care, văzînd prezența germanilor în Imperiul 
Otoman, era îngrijorat pentru drumul Indiilor; el coincidea, 
totodată, cu interesele Amiralității, care căuta surse fiabile 
de carburanți. Însă, în 1907, pătrunderea străinilor, o revoltă 
a credincioşilor din bazar şi a muncitorilor au produs o 


163 


Marc FERRO 


revoluție, pe care englezii şi ruşii au exploatat-o pentru a- 
şi împărți țara în zone de influență, înainte ca germanii, — 
noul rival — să se manifeste. Agenți, precum Wassmuss, care 
era un fel de Lawrence al germanilor, se străduiau să 
contracareze planurile britanicilor în sudul Iranului. 
Prospectarea a cunoscut numeroase eşecuri, migrînd din nord, 
de la Shiah-Surkh, aproape de Bagdad, către Masdjid i 
Suleiman; apoi, lovindu-se de ostilitatea populaţiei, abia, în 
1908 şi, apoi, în 1912 au fost deschise puțurile de la Abadan. 

Noul lord al Amiralității, Winston Churchill, a fost cel 
care a stimulat lucrările, arătînd, mai întîi, că petrolul era 
mai ieftin decît cărbunele la est de Suez, şi apoi carburantul 
lichid permitea navelor să înainteze mai repede, dîndu-le, 
astfel, un avantaj asupra flotelor inamice. Pentru a preveni 
controlarea pieţei de către Royal Dutch Shell, care era un 
mare producător şi se afla postat în Insulinda, Marea Britanie 
a procedat la o seminaţionalizare a Anglo-lranian Company 
pe care a asociat-o cu Royal Dutch Shell. Persia a fost imediat 
informată. În 1933, guvernul iranian nu avea încă dreptul să 
consulte actele contabile ale companiei petroliere, iar 
procentajul său scădea, în timp ce profitul creştea. Teheranul 
plătea chiar şi petrolul la un preț considerabil. În plus, doar 
un număr mic de iranieni aveau acces la locuri de muncă 
specializate şi de responsabilitate în Anglo-Iranian Company. 
Compania plătea mai multe taxe şi impozite Marii Britanii 
decît redevenţe Iranului. La Abadan, unde s-au instalat, 
britanicii construiau un oraş pentru ei, aşa cum procedau de 
obicei în colonii. 

Iranienii n-aveau nevoie să cunoască exact în ce măsură 
erau deposedaţi pentru a nutri o ură tenace împotriva 
englezilor, a Anglo-lranian Company şi a celor care-şi 


164 


ȘOCUL ISLAMULUI 


vindeau ţara străinilor; în 1949 şi 1950, au avut loc atentate 
împotriva şahului şi a miniştrilor săi. În iunie 1950, madjlis 
(parlamentarii iranieni) au cerut naționalizarea Anglo-Iranian 
Company, iar primul-ministru Razmara — această „marionetă 
britanică“, după cum a fost numit —, care s-a opus, a fost 
asasinat nouă luni mai tîrziu. 

Cel care a îndrăznit să acționeze decisiv a fost noul prim- 
ministru, Mohammed Mossadegh, campion al democratizării 
regimului, încarcerat pentru aceasta în anii '20. El a decretat 
naționalizarea companiei — o lovitură îndrăzneață, 
neaşteptată. Strănepot al unui şah din dinastia precedentă, 
acest aristocrat era şi un jurist conştient că se afla la zid în 
fața exigenţelor populare, formulate de ayatollahii conduşi 
de Kashani, în timp ce forțele britanice amenințau să ocupe 
militar Abadanul. Apelurile sale la radio — o premieră — au 
mobilizat mulțimile pe care partidul Tudeh, legat de sovietici, 
le încuraja la rezistență. 

Evenimentele aveau loc atunci în plin război în Coreea. 
Sensibili, mai ales, la ameninţarea posibilă ca Iranul cu 
petrolul său să treacă în tabăra sovieticilor, americanii au 
jucat rolul de mediatori, convingînd guvernul britanic că este 
mai bine să cedeze, dat fiind acordul de paritate al Aramco 
în Arabia Saudită şi pentru a preveni contagiunea care se 
putea extinde din Iran în Irak. Ei au invitat compania anglo- 
iraniană, care se opunea guvernului britanic, să facă parte, 
printr-un acord cu Mossadegh, dintr-un complex petrolier 
mai vast la care ar participa Shell şi alte companii americane 
ce ar putea ocupa spațiul rămas liber. 

Primindu-l pe trimisul extraordinar al lui Truman în 
camera sa, întins pe pat şi în pijama, bătrînul Mossadegh i-a 
dat de înțeles lui Averell Harriman că nu se lăsa păcălit, că 

întîrzierea în a-l primi era doar o capcană. El a refuzat 
asocierea propusă. „Este un măscărici şi un om viclean, dar 
orice reglementare ar putea pune capăt puterii sale politice“, 
a considerat Harriman. În acest timp, ayatollahul Kachani 
instituia o sărbătoare naţională, „ziua urii împotriva 
guvernului britanic“, pentru a sărbători această victorie. 
Englezii au fost nevoiţi să părăsească Abadan pe vaporul 
Mauritius, intonînd Colonelul Bogey, mai cunoscut de cînd 
melodia sa fusese reluată în Le Pont de la rivière Kwai’. 

Ca represalii, celelalte mari companii petroliere au 
boicotat petrolul iranian: de la 650 000 de barili, în 1950, 
producția scădea la 20 000 de barili, pe cînd producția 
mondială creştea în acelaşi timp de la 10 la 13 milioane de 
barili. Truman şi Acheson se temeau, mai ales, că Mossadegh 
ar putea fi înlocuit de Tudeh şi că Iranul ar trece, astfel, în 
sfera de influență sovietică. De comun acord cu serviciile 
engleze, CIA a pregătit operația „Ajax“, o lovitură de stat cu 
acordul şahului, pentru a-l elimina pe Mossadegh şi a da 
puterea generalului Zahedi. Armata a primit şi ajutorul 
ayatollahilor, care nutreau aceleaşi temeri. Șahul a revenit 
din exil pentru a semna cu companiile petroliere un acord în 
care, pentru prima oară, noţiunea de „concesiune“ acordată 
străinilor era înlocuită de principiul unei negocieri, activele 
petroliere trebuind să aparțină, în principiu, Iranului. 

Deşi îndepărtat de la putere şi întemnițat din nou, 
Mossadegh apăruse ca un erou care a ştiut să spună „nu“, 
un „părinte al victoriei“, un exemplu pe care îl vor urma şi 
alții, în special Nasser, la Suez. Mai presus de toate, el a 


! „Podul de pe rîul Kwai“, un film de succes, evocînd demnitatea şi 
solidaritatea militarilor britanici (n.ed. — M.S.) 

reuşit să-l umilească pe reprezentantul celei mai mari puteri 
mondiale, primindu-l în pijama! Ecoul acestei isprăvi s-a 
făcut auzit de la un capăt la altul al lumii islamice! 

Pentru iranieni, această primă victorie asupra impe- 
rialismului era totuşi însoțită de o ranchiună deosebită; ei nu 
aşteptau nimic de la englezi, dar s-au considerat trădaţi de 
americani — ca şi de cel căruia i-au redat autoritatea, şahul. 
Aceştia vor simți şi 25 de ani mai tîrziu cît de bună este 
memoria iranienilor. 

Revenit la putere graţie loviturii de stat organizate de CIA, 
şahul rămîne dependent de Statele Unite, care, în consorțiul 
petrolier creat în 1954, deţine 40%. Însă, după ce se 
„fripseseră““ în episodul cu Mossadegh, americanii îl lasă să 
instituie un fel de dictatură, pe care o consideră ca o garanție 
împotriva amenințării comuniste sau sovietice. Ei îl dotează 
din plin cu echipament militar, ceea ce-i stimulează interesul 
pentru armele cele mai elaborate şi mai scumpe. Promovat 
ca jandarm al Golfului Persic, ceea ce statele arabe consideră 
o amenințare, şahul Iranului dă dovadă de o agresivitate 
nereținută. El pune stăpînire pe trei insulițe din strîmtoarea 
Ormuz aparținînd Emiratelor Arabe şi pe care forțele britanice 
abia le abandonaseră. Le acordă ajutor kurzilor, care hărțuiesc 
regimul de la Bagdad. În 1975, el pune capăt acestui ajutor, 
după ce a obținut promisiunea că Irakul nu-şi mai revendică 
suveranitatea asupra întregului Shat al-Arab, această regiune 
din estuarul Tigrului şi al Eufratului, obiect de litigiu încă de 
la sfîrşitul Imperiului Otoman. 

Naționalismul şahului, adesea arogant, îşi găseşte expresia 
cu prilejul aniversării a 2 500 de ani de la întemeierea 
imperiului. În discursurile sale, se regăsesc cîteva din 
accentele din Mirza Aqa Kerman, scriitor care era un apropiat 

al lui al-Afghani. Festivitățile extraordinare au pus în mod 
semnificativ în valoare trecutul naţiunii, războinicii mezi şi 
perşi defilînd în decorul grandios din Persepolis (1971). 

În evocarea istorică a acestor momente glorioase, lipsea 
un singur lucru: Islamul, cel pe care l-au introdus arabii. 
Cîţiva ani mai tîrziu, calendarul a fost reformat, iar originea 
timpului nu a mai fost Hegira Profetului (şi, astfel, anul ar fi 
fost atunci 1354), ci fondarea imperiului de către Cyrus (şi 
atunci ar fi fost 2535). Această laicizare nu putea decît să 
irite şi mai mult clerul şiit, deja neliniştit de poliţia secretă a 
şahului, Savak*, şi ai căror reprezentanți cei mai cunoscuți, 
cum era ayatollahul Khomeiny, au început să fie arestaţi către 
sfîrşitul anilor 1960. 


Algeria lui Boumediene, de la naţiune la naționalism 


Mai mult decît orice altă parte a lumii Islamului şi a lumii 
arabe, Algeria trebuia să se definească ca naţiune: mai întîi, 
pentru că statutul său colonial — un ansamblu de „districte“ 
— nega realitatea existenței sale; apoi, pentru că, vecină cu 
Marocul şi Tunisia, ea era ultima care trebuia să-şi cucerească 
independenţa şi era nerăbdătoare să-şi afirme identitatea. 
Pentru conducătorii algerieni era de mare importanţă să se 
exprime ca lideri ai unei națiuni instituite, chiar dacă lupta 
pentru independență exista deja şi era cunoscută. Ei îşi 
prezintă ţara ca fiind divizată în clase sociale şi nu ca un 
mozaic de popoare, astfel încît berberii, ca popor diferit, sînt 
ignorați. 

Mai mult încă, trecutul reprezintă obiectul unor manipulări 
istorice, cum numai țările totalitare au făcut-o. După modelul 

istoriei oficiale sovietice, de îndată ce cu Boumediene, 
armatele din exterior au avut cîştig de cauză în fața mişcării 
de rezistență, numele foştilor conducători ai FEN, Ben Bella, 
Ait Ahmed, dispare, după cum este diminuat şi rolul lui 
Messali Hadj, Ferhat Abbas şi al altor fondatori ai mişcării 
naționale, al cărei singur erou devine poporul. Nu se mai 
vorbeşte nici de Nasser, nici de partidul comunist algerian, 
dizolvat în 1962, nici de sindicate. În plus, pentru a şterge 
din memoria copiilor 13 de ani de prezență franceză, un stat 
algerian suveran este menţionat ca apărînd în 1830 şi, în 
manualele şcolare, este vorba, încă de la această dată, de 
rezistența în faţa soldaților francezi, de mii de refugiați, de 
țara răvăşită, ai cărei locuitori n-au încetat niciodată să lupte. 
În Je connais l'Algérie’, nu există nici o aluzie la francezii 
instalați de un secol şi jumătate. Despre „opera“ lor nu se 
menţionează nici un cuvînt. Ferhat Abbas afirmă: „Ce 
contează dacă am electricitate în casă, dacă această casă nu 
este a mea?“ Nici un cuvînt care ar putea aminti că, 
dispreţuind drepturile şi onoarea arabilor umiliți, un milion 
de francezi au trăit şi chiar au prosperat înainte să fie nevoiți 
să plece, ca rezultat al unui război crunt. 

Pînă la căderea lui Ben Bella, în 1965, instituțiile sînt 
dominate mai mult de partidul FEN decît de stat, chiar şi 
sindicatele grupate în Uniunea Generală a Muncitorilor 
Algerieni (UGTA) îi sînt supuse. FEN-ul impune tării o cale 
de dezvoltare socialistă sub un regim prezidenţial şi un partid 
unic. După lovitura de stat a lui Boumediene, importanța 
statului o depăşeşte pe cea a partidului şi statul devine agentul 
unei reconstituiri a raporturilor sociale. Carta din 1976 face 


! „Eu cunosc Algeria“. (n.ed.) 

din Islam componenta esențială a identității algeriene, 
„deoarece socialismul nu este o religie“ şi nu are un cler 
specific. „Edificarea socialismului se identifică cu înflorirea 
valorilor islamice“. 

Putem vorbi de o etatizare a Islamului, cu atît mai mult, 
cu cît confreriile şi marabuții sînt desconsiderați, iar ulema-lele 
nu au reprezentat motorul rezistenței armate. Însă, dacă 
pluralismul politic este proscris, persistă totuşi o anumită 
pluriconfesionalitate şi aceasta îl face, de altfel, pe şeicul 
Abdelatif Soltani, refugiat în Maroc, să denunțe curînd 
„principiile distructive importate din străinătate“. Primul 
obiectiv al acestui curent preislamic este arabizarea şi 
eliminarea limbii franceze din învățămînt. Odată ce veniturile 
petroliere ajung la punctul său culminant în anii '70, sînt 
criticate la rîndul lor societatea de consum şi decăderea 
moravurilor şi, totodată, orientarea socialistă şi laicizantă a 
regimului. 

Naţional, la început, regimul lui Boumediene alunecă în 
curînd către naționalism, datorită prestigiului pe care i-l dă 
triumful repurtat în luptă. Am observat că, încă înaintea 
independenţei, una dintre mizele rivalității între Ben Bella 
şi Boumediene era relația privilegiată pe care primul o 
întreținea cu Nasser. Naționalismul obscur al conducătorilor 
FEN îi impiedică să se integreze, după modelul Siriei, în 
vreo extensie a unei Republici Arabe Unite conduse de Egipt. 
Nasser moare în 1970, dar el dispăruse deja de pe lista 
„naşilor“ revoluţiei algeriene. În 1971 „ naționalizînd petrolul, 
Boumediene reanimă conflictul franco-algerian şi profită de 
aceasta pentru a interpreta rolul de lideri ai lumii nealiniate, 
al lumii a treia, venind să apere în fața ONU ideea unei noi 

ordini economice internaționale. În 1975, Algeria ia inițiativa 
de a organiza prima conferință a OPECI. 

Între timp, Algeria devenise o putere militară de care 
vecinii începeau să se teamă. Conflictul cel mai grav a avut 
ca obiect de dispută Sahara Occidentală, pe care Hassan al 
II-lea o revendică pentru Maroc. Spania redă libertatea 
teritoriului Ifni, în timp ce Boumediene susține o mişcare de 
independență sahrauită, sub egida Frontului Polisario, mai 
mult „republican“ decît monarhist şi susținut de Boumediene. 
Dar acesta nu se poate opune totuşi „Marşului verde“ 
organizat de Hassan al II-lea şi care are drept consecință 
împărțirea Saharei Occidentale între Mauritania şi Maroc. 
ONU a intervenit pentru organizarea unui referendum, dar 
părțile implicate nu s-au pus de acord asupra modalităţilor şi 
Frontul Polisario devine disident. 

Totuşi, dorințele hegemonice ale Algeriei, cel puțin sub 
Boumediene, nu s-au lăsat mult aşteptate. Algerul a ajutat 
chiar mişcările de independență din insulele Mediteranei de 
Vest, închipuindu-şi că agitația lor, ca preludiu al unei 
neutralizări virtuale, grație unei intervenții sovietice, ar putea 
duce la o nouă „reconquista“. 


! Organizaţia Ţărilor Exportatoare de Petrol (n.ed. — M.S.) 

Revoluția islamică în Iran 


Într-o alocuţiune înregistrată la Qom, la sfîrşitul anului 
1979, ayatollahul Khomeiny declara că „revoluţia nu avea 
scopul de a schimba regimul monarhic, ci de a pune bazele 
unei Republici Divine“. Această simplă aserțiune, înlăturarea 
şahului, în ciuda forţei sale militare doar prin puterea 
cuvîntului, iată ce trebuia să aibă o reverberaţie fantastică în 
lumea musulmană şi chiar dincolo de ea. Doar marşul 
triumfal al lui Nasser înspre unitatea arabă după Suez, ca şi 
apelul congresului de la Baku către oprimații din lumea 
întreagă din 1919 au avut un ecou comparabil. 

În 1979, aceste evenimente, care se aflau la ani lumină 
depărtare ca imagine, lăsau perplexă lumea occidentală. 
Totuşi, chiar în Iran, se făcea simțită iminenţa unui seism 
politic. În Călătoria Pietrei (1978), cineastul Massoud Kimiai 
imaginează povestea unui morar bogat şi infirm, care se 
proclamase stăpînul satului şi profita exploatîndu-i pe țărani. 
Pentru fiecare sac de făină, el cerea cinci saci de grîu, 
opunîndu-se, în acelaşi timp, construcției unei alte mori, care 
i-ar fi făcut concurență. Sătenii au fasonat o piatră care trebuia 
să-i servească noii mori drept postament. Dar oamenii 
morarului i-au împiedicat să transporte piatra din înălțimea 
muntelui pînă în sat. Atunci, un țigan i-a îndemnat pe săteni 

la nesupunere şi aşa a început odiseea pietrei, împinsă de 
către țărani, mollah, fiica acestuia şi fierarul satului. În ciuda 
obstacolelor, piatra s-a rostogolit distrugînd însă casa albă a 
morarului. Acest film alegoric prevesteşte într-o oarecare 
măsură revoluţia. Asemenea morarului, dinastia şahului îşi 
autoproclamase suveranitatea în 1890, monarhul actual fiind 
bolnav, de partea revoltaţilor regăsindu-se mollahul, aşa cum 
se va întîmpla un an mai tîrziu, cînd țăranii vor protesta 
împotriva reformei agrare, care nu a făcut decît să consolideze 
puterea notabilităților. 

Film premonitoriu, printre multe altele analizate de 
Hormuz Key şi care, departe de comediile mediocre, înfierau 
puterea şi poliţia sa, Savak, fără să condamne represiunea — 
filmele ar fi fost interzise — dar arătînd autorităţile indiferente, 
absente sau incapabile să rezolve nemulțumirile societății 
civile. În aceste filme, realizate înainte de 1970, emigrația 
urbană arată că modernizarea rurală fusese făcută brutal şi 
insensibil față de soarta celor expropriați. În aceeaşi manieră, 
modernizarea a fost efectuată şi la oraş, implicînd distrugerea 
vechilor cartiere, dispersia şi distrugerea micii burghezii din 
bazar. 

Ţăranii, mollahul, bazarul, şahul, aproape toți participanţii 
la revoluţia islamică erau în scenă. Rămiîneau intelectualii. 
Primindu-l, în septembrie 1978, pe Elisam Narighi, 
fondatorul Institutului de Cercetări Sociale de la Teheran, 
şahul l-ar fi întrebat: „De unde provin rebeliunea şi toată 
agitația? Cine a declanşat mişcarea asta religioasă? — „Tocmai 
Domnia Voastră, Maiestate“, ar fi răspuns el. Acesta foarte 
mirat şi îngrijorat, l-a întrebat: „De ce eu?“ — „Se aştepta ca 
eu să dau vina pe palestinieni, comunişti, pe Kadhafi, 
Khomeiny sau pe americani“, comentează Narighi. Dar el îi 

aduce aminte că, în 1962, se aflase la Qom şi îi atacase aici 
pe şefii religioşi, care îşi prezentaseră criticile la adresa 
reformei agrare şi a eligibilității femeilor ca un semn al 
poziţiei lor reacționare. De acum înainte, mollahii doreau să 
arate, pentru a respinge acuzaţia de conservatorism, că erau 
mai revoluționari decît şahul şi revoluţia sa albă. Urmînd 
sfaturile lui Ali Shariati, liderul spiritual al unei întregi 
generații, ei considerau că trebuie să mizeze pe tineret şi, 
pentru a întineri şiismul, să se sprijine pe mişcarea 
anticolonialistă, inspirîndu-se din Frantz Fanon. 

„Trebuie să ştiţi că eu sînt un om profund religios [...], 
dar Biserica doreşte ca, în numele religiei, să se amestece în 
toate treburile pentru a-şi întări puterea [...]. Progresul şi 
dezvoltarea țării nu o interesează“. 

„Constituţia iraniană se sprijină pe trei stîlpi, ripostează 
Elisam Narighi, Biserica, monarhia şi voința națională 
exprimată prin alegerile libere. Acest parlament este 
contestat, va trebui să contați mai mult pe Biserică“. 

Acest dialog, confruntat cu mărturia filmelor lui Kimiai, 
ne permite să pătrundem în problematica revoluţiei islamice. 
Şahul era credincios, fără îndoială, dar era anticlerical. Astfel, 
el şocase clerul şiit, dorindu-se modem şi occidentalizînd 
legile şi statutul femeii şi, în plus, dorindu-se mai mult persan 
sau iranian decît musulman, schimbînd şi calendarul, 
glorificînd trecutul preislamic al patriei sale. Mai mult decît 
atît, el şi tatăl său au atacat direct clerul şi nu numai la Qom. 
Au instituit examene care dădeau dreptul de a purta turban 
pentru a deveni ulema, au laicizat învățămîntul lipsind de 
locuri de muncă multe ulema-le, au constituit un corp de 
învăţători laici pentru a promova o versiune a şiismului 
autorizată de către stat. De asemenea, ei controlau organizarea 

pelerinajelor, încurajau munca femeilor în scopuri economice 
pentru a accelera dezvoltarea, prin crearea de şcoli 
profesionale pentru ele. Și tot ei au degajat împrejurimile 
mormîntului imamului Reza de la Meshed, pentru a 
„moderniza cadrul“... În sfîrşit, în 1977, ministrul Amuzegar 
anula multe dintre creditele destinate clerului. 

Ar fi fost suficient chiar ceva mai puţin pentru a-i mobiliza 
pe mollahi şi pe ayatollahi împotriva regimului. Reproşurile 
lor se raliau celor care veneau de la alte grupări de opinie. 
Ţăranii, mai întîi, pe care regruparea pămînturilor în scopul 
unui mai bun randament economic i-a constrîns să se mute 
la oraş, lăsînd economia de subzistență foarte slăbită. Cert 
este că producţia globală crescuse între 10 şi 12%, dar ce 
importanţă avea aceasta pentru cel care trebuise să-şi 
părăsească locul de baştină pentru a supravieţui? 

În mediul orăşenesc, de asemenea, punerea sub semnul 
întrebării a politicii promovate de şah şi de tehnocraţii săi şi 
opoziția puternică față de practicile Savakului au condus la 
contestarea politicii oficiale, generînd manifestările de stradă 
studenţeşti. Membrii Frontului național, partidul lui 
Mossadegh au fost semnatarii unei scrisori deschise care 
înfiera violarea drepturilor omului, eşecul complet al 
reformelor întreprinse de către şah, nerespectarea Consti- 
tuției, risipirea banilor proveniţi din petrol. Totodată, şaizeci 
ŞI patru de jurişti au cerut respectarea legii, condamnînd 
încălcarea drepturilor omului. 

Studenţii participau şi ei la aceste manifestații pe care 
organizaţiile de stînga, altădată subordonate partidului 
Tudeh, încercau să le conducă. Însă imaginea URSS-ului 
devenise una palidă şi a fost înlocuită cu cea a Chinei şi a 
luptelor lui Che Guevara: ideea de guerilă, de „război 

continuu“ era foarte aproape. Fedayinii apăruseră deja în 
Gilan, însă lupta lor era inspirată şi de tradiția şiită de 
rezistență şi de martiriu, care fusese inaugurat de fiul lui 
Ali, Husayn, în secolul al VIII-lea. 

Mişcările de opoziţie treceau de la organizații şi de la 
spiritele liberale, aşadar de la revoluționari, la clerul şiit, în 
urma unei provocări a Savakului. În jurnalul Ehela'at poliţia 
secretă îi acuza pe „negri“ şi pe „roşii“, adică pe mollahi şi 
pe complicii lor cripto-comunişti, că ar fi sabotat revoluția 
albă, acceptînd finanţări externe venite de la englezi pe filiera 
arabă, în fruntea complotului, aflîndu-se ayatollahul 
Khomeiny. Acest articol din ianuarie 1978 a suscitat 
manifestații de masă care au provocat 70 de morți. 
Comemorarea lor, după cele patruzeci de zile ale ritului şiit, 
s-a făcut de către studenți, tineretul rural de imigrație recentă, 
clasa mijlocie din bazar, adesea slăbită de politica industrială 
a şahului. 

Acesta subestimase capacitatea politică a clerului şiit, 
păstrînd despre acesta imaginea unui cler de curte, care 
accepta monarhia ereditară. Or, o parte dintre gînditorii 
iranieni, unii chiar din rîndul emigranților, adoptaseră o 
poziție radicală, de genul lumii a treia, condamnînd 
liberalismul, socialismul antireligios şi regimul şahului. Unul 
dintre aceşti oratori, Ali Shariati, vedea în umanismul 
musulman singura ideologie care ar fi putut salva identitatea 
persanilor, dar şi pe aceea a altor popoare, victime ale 
colonizării, capitalismului şi ale socialismului. 

Spre deosebire de propovăduitorii lumii a treia la 
conferința de la Bandung, adică Nehru, Tito şi Sukarno, 
discursul lui Ali Shariati viza o anumită independență politică 
şi economică, mai mult chiar, o regenerare a identității 

culturale a musulmanului de rînd pe care occidentalizarea 
sau comunismul ar fi pervertit-o. Cititor şi traducător al lui 
Frantz Fanon şi Jean Paul Sartre, Ali Shariati pare simpatizant 
al stîngii. El stigmatizează totuşi anumite forme occidentale 
ale eliberării femeilor, care le transformă în obiecte sexuale 
şi distrug celula familială, bază a societății musulmane. 

Lupta împotriva imoralităţii era în plină desfăşurare, ca 
şi cea pentru o putere echitabilă: „Cei care pun în discuţie 
puterea nedreaptă se fac executorii unui verdict divin“... Nu 
era vorba de egalitarism, ci mai degrabă de o ierarhizare 
socială, care ţine cont de drepturile celor săraci. Aceste idei 
erau împărtăşite de către ayatollahul Khomeiny, pe care 
renumele său politic şi exilul l-au transformat într-un lider 
spiritual al opoziţiei şi care, din Irak sau din Franţa, 
preconizase înlăturarea monarhiei şi înlocuirea sa printr-o 
conducere a jurisconsulților — Velayar-e-Fagqih * — a 
oamenilor legii, a celor drepți. Ayatollahul amintea că Husayn 
murise ca un martir pentru a împiedica trecerea Islamului la 
un regim monarhic supus principiului dinastic. 

Mesajul său ajunge pînă în periferia capitalei, populată 
pe jumătate, de țărani alungați de pe pămînturile lor de 
reformele economice aşa-zis de „modernizare“. Autoritățile 
vorbeau despre urbanizare, în timp ce, de fapt, marile oraşe, 
în frunte cu Teheranul, se ruralizau. Locuitorii se arătau cu 
atît mai receptivi la discursul mollahilor, în particular al lui 
Khomeiny, cu cît acesta se adresa, de fapt, dezmoşteniţilor. 
În acest fel, determină mulțimile, pe care el le mobilizează, 
să se alăture manifestanților mai politizaţi, care chemau la 
revoltă pe cei care stigmatizaseră absența democraţiei, 
regimul Savakului, instaurat cu binecuvîntarea americanilor, 

chiar dacă Jimmy Carter recomandase șahului necesitatea 
respectării drepturilor omului. 

Escalada manifestațiilor şi represiunea accentuează 
violențele, care ating paroxismul în „vinerea neagră“ din 8 
septembrie 1978. Au rezultat sute de morți, victime ale 
armatei şi ale poliției secrete. Şahul a fost nevoit să facă apel 
la guvernul Shapur Bakhtiar, dar, din exilul său, Khomeiny 
declară guvernarea ilegală şi asta l-a făcut pe şah să îşi 
părăsească, la rîndul lui, patria. Khomeiny va intra triumfător 
în Teheran la 1 februarie 1979. 


Este semnificativ faptul că, în prima zi de vineri a 
Ramadanului după revoluţie, locul ales pentru predică şi 
rugăciune n-a fost o moschee, ci campusul universității din 
Teheran, loc central, singurul indicat să găzduiască milioane 
de credincioşi. Era primul gest de islamizare a unui loc 
profan. Această renunțare avea un corespondent în 
conflictul de opinie care urma să îi opună, pe de o parte, pe 
clerici, iar, pe de alta, pe intelectuali şi pe ceilalți liberali, 
care contribuiseră împreună la căderea şahului şi încetarea 
unanimității din primele săptămîni. Din punct de vedere 
tehnic, această opoziţie i-a condus spre o confiruntare directă 
pe profesioniştii politicii cu cei care se făceau ecoul 
sentimentului popular — un imbold moral, care stigma- 
tizează corupția în țările creştine, permisivitatea, şi 
proslăvesc o morală sexuală mai exigentă, în timp ce îi 
informează pe credincioşi despre josniciile comise de către 
America, Irak, Israel şi aliații săi. Aceste discursuri erau 
trasmise la radio, recopiate şi reproduse pe casete, auzite 
în toate colțurile țării. 

Discursuri simple, înțelese de toţi, în timp ce oamenii 
politici liberali sau revoluționari nu deţineau aceleaşi 
mijloace — clerul avînd controlul mass-mediei — şi, mai ales, 
pentru că limbajul lor era mai puțin accesibil şi nu dispuneau 
de avantajele predicii. În plus, confruntați cu monopolul 
cuvintelor pe care îl exersează clerul — chiar dacă este divizat 
— intelectualii şi oamenii politici nu au un mesaj puternic de 
transmis. Astfel, proiectul democratic este devalorizat chiar 
de cîndextrema stîngă, în aceşti ultimi treizeci de ani, a arătat 
ca nu era decît o iluzie şi că politicienii l-au confundat cu un 
regim parlamentar reprezentativ. 

Dar confruntarea mergea mai departe, ea avea legătură cu 
dependenţa ideologică față de Occident. Regimul democratic 
constituia unul dintre aceste împrumuturi, şi, pentru anumiţi 
imami, acest lucru era suficient pentru a se îndepărta de el. 

Totuşi, Khomeiny refuzase să îl condamne pe Ali Shariati, a 
cărui argumentație provenea, parțial, din Sartre, Fanon etc. 
Trebuia făcută o alegere: „În loc să ne preocupăm de vînzător, 
mai bine ne ocupăm de cumpărător“, spuneau cei care, precum 
Soroush, aveau încredere în forțele culturii islamice, pentru a 
„digera“ împrumuturile din Occident. 

Regăsim aici o dezbatere, care, vreme de un secol, a 
traversat toate lumile Islamului. Totuşi, după cum precizează 
Fahrad Khosrokhavar, imediat ce ayatollahii au preluat 
puterea, chiar prin intermediul prim-miniştrilor, precum 
Mehdi Bazargan sau Abolhasan Bani-Sadr, prestigiul clerului 
contestatar începe să se diminueze. Pe timpul şahului, clerul 
era relativ independent; de acum, el devenea deţinătorul 
puterii, mai puternic decît vechiul predicator de vineri, care 
nu era decît un reprezentant al puterii. Aşa că „o inversiune 
de valori a rezultat de aici: raportul intelectualilor cu 
Occidentul a pierdut caracterul dezonorant de complicitate 
cu o ordine mondială represivă şi a dobîndit o dimensiune 
pozitivă de participare la modernitate, ce se dovedea şi mai 
rîvnită prin aspectul de fruct interzis“. 

Puterea aparținea totuşi prelaților, al căror număr 
important de 200 000 — 300 000 de membri a putut să elimine 
rapid celelalte forțe care contribuiseră la căderea şahului: 
burghezia liberală, care nu avea o organizare structurată, clasa 
muncitoare, pe care regimul şahului o izolase şi o făcuse 
inofensivă, grupările marxiste de toate orientările, pe care le 
reprimase acesta şi care nu aveau o bază în masele care îl 
aclamau pe Khomeiny. Totuşi, timp de mai multe luni, viaţa 
politică a cunoscut o efervescenţă extraordinară, s-au creat 
tot felul de comitete şi şi-au făcut concurenţă, într-o animaţie 
care amintea de începuturile sovietelor în Rusia, cu diferența 
că, în Iran, forța care a învins a fost clerul. 

Acest cler totuşi era divizat între reformiştii, care se aflau 
în rîndul cadrelor superioare ale „Apărătorilor revoluției“ 
(Pasdaran”), moderați, conservatori, în sînul cărora se găseau 
militanții Hodjatieh, ostili oricărei participări a clerului la 
guvernare, deci opuşi guvernării khomeinyste, a drepţilor şi 
partidului lui Allah, Hezbollahul, care aduna tineretul sărac, 
susceptibil de a fi mobilizat în brigăzile de moravuri şi a 
căror agresivitate era întru totul represivă. Alt nucleu dur, în 
relație cu armata, Bassidj-ii, avea ca finalitate sacrificiul — 
grup disperat, gata să moară în tradiția martirilor şiiţi. 

S-a văzut că femeile putuseră, în timpul şahului, să 
militeze pentru o anumită islamizare opusă regimului. De 
asemenea, unele participau la revoluţia islamică. Dar 
opresiunea căreia ele le-au devenit victime le depăşeşte curînd 
puterea: restricțiile poligamiei sînt abolite, vîrsta căsătoriei 
este coborită de la 14 la 9 ani, copiii vor fi încredințaţi soțului 
în caz de divorț etc. Interdicţiile care le sînt impuse le 
copleşesc!. 

Regimul a luat toate măsurile umanitare, sociale etc.; dar 
esențialul a fost că agresiunea Irakului, ai cărei conducători 
crezuseră că dezbinările create de revoluţie ar facilita o 
victorie uşoară, a dus, paradoxal, la întărirea regimului 
islamic. La fel cum primirea făcută şahului în exil de către 
americani a reînviat, odată cu luarea de ostatici ca represalii, 
ura împotriva Statelor Unite, considerate de acum drept 
moştenitoarele colonialismului englez. Această criză a strîns 
rîndurile în jurul ayatollahului Khomeiny. 


! Doar talibanii, în Afganistan, merg şi mai departe. Dimpotrivă, în 
Egipt, eleganța pudică, portul vălului se îmbină cu variațiile modei...Cf. 
J-N Ferric, Egypte, les paradoxes de la reislamisation, Paris, 1966 

Aici se găseşte al doilea efect paradoxal al revoluției 
islamice. Imediat după recunoaşterea triumfului său, 
ayatollahul Khomeiny a scris în preambulul Constituţiei 
următoarele: „conţinutul islamic al revoluției era o mişcare 
pentru victoria tuturor dezmoşteniților asupra celor puternici, 
în Iran şi în străinătate [...], pentru eliberarea popoarelor sărace 
şi oprimate ale lumii“. În altă parte, se enunță: „trebuie să fim 
vigilenți, pentru ca, în numele Iranului, satanele să nu vă 
îndepărteze de Islam. Toată corupţia existentă este produsul 
naţionalităţi şi al naționalismului. Să invocăm aceste probleme 
nu duce decît la semănarea discordiei“. Demnitarilor şiiţi şi 
sunniţi, el le explică: „Ei vor ca noi să nu fim frați, ca 
musulmanii să se izbească de dificultăți dintre care una se 
prezintă sub forma naţiunii; un popor se intitulează persan, 
altul se pretinde arab [...]. Intelectualii sînt cei care, după ce 
şi-au făcut studiile în Occident sau în Orient, au venit să 
propage naționalismul, cu intenție sau nu [...]““, căci, explică 
tot el, naționalismul este sinonimul laicității, occidentalizării, 
corupției. Idei noi, venite din partea sa, erau formulate în anii 
1960 şi 1970. Astfel, Mehdi Bazargan, şeful guvernului 
islamic, numit de Khomeiny, credea că „obiectivul revoluției 
era să slujească Iranul pe calea Islamului“; el a fost deci surprins 
să vadă că, dimpotrivă, Khomeiny voia să „servească Islamul 
prin intermediul Iranului“. 


Islamizarea relaţiilor internaționale 
In acest mod, vor fi definite trăsăturile unei diplomaţii 


islamice, care, prin unele dintre aşteptările şi trăsăturile sale, 
reconstituie relațiile internaționale după modul în care 

procedase regimul sovietic după 1917, dar, evident, conform 
altor criterii. Astfel, la fel cum, după 1945, Moscova clasifica 
statele în categorii — URSS, democrațiile populare, amici ai 
URSS, precum Cuba sau China etc.—, Teheranul afirma că 
lumea este, de acum, împărțită în două tabere: Dar al Islam, 
țară musulmană, şi Dar al Sherk, lume a necredinței şi 
politeismului. În Dar al Islam se află singura ţară care are un 
regim exersînd o suveranitate legitimă islamică, aşa cum a 
fost stabilită de Profet şi de ginerele său Ali: Republica 
Islamică Iran. Apoi, urmează țările „aparent“ drepte, dar 
imperfecte, deşi nedreptatea nu atinge guvernarea: este vorba 
de Libia şi de Algeria (în 1983). După aceea, urmează 
regimurile caracterizate prin corupție: Egipt, Irak, Iordania, 
Maroc, Sudan, Arabia Saudită, Afganistan şi, în cele din 
urmă, ţările care au un guvern „nelegiuit“ şi sînt pe pămîntul 
Islamului: Palestina, Libanul. Coexistenţa paşnică trebuie să 
guverneze raporturile cu cel de-al doilea grup, în timp ce 
celelalte trebuie boicotate şi combătute. 

În ceea ce priveşte Dar al Sherk, acesta conţine teritoriile 
destinate războiului, precum Statele Unite, față de care fiecare 
ar trebui să simtă o „ură sfîntă“ . Al doilea grup este alcătuit 
din țările creştine care au încheiat acorduri cu guvernul 
islamic. Al treilea grup este constituit din ţări neutre, precum 
India sau Coreea: aici trebuie să se vină în ajutorul 
musulmanilor dacă se găsesc în dificultate. Două țări sînt 
vizate în mod special în această „grilă“ islamică. Prima este 
Israelul, stat uzurpator al Qods-ului (Ierusalim) — şi e de notat 
că islamiştii evocă din ce în ce mai mult rădăcinile lor în 
Palestina. Cealaltă este Irakul, al cărui regim antiislamic „face 
jocul Israelului“. 

Şi, la fel cum, după 1917, regimul bolşevic incriminase 
normele diplomatice între state, tot aşa regimul islamic vrea 

să îşi instituie norme diplomatice proprii, de exemplu, 
arestîndu-i pe diplomații americani de la Teheran, acuzați în 
mod colectiv de spionaj, sau violînd conventiile de la Geneva 
în ce priveşte securitatea prizonierilor de război. Dar acelaşi 
regim recurge la tribunalele internaționale pentru a denunța 
utilizarea de către Irak a bombelor conținînd gaze de luptă. 
Prin vocea lui Radjai Khorassan, ambasadorul său la ONU, 
Iranul condamnă, în 1984, Carta drepturilor omului, pe care 
o apără Națiunile Unite. „Convențiile şi hotărîrile 
organizațiilor internaționale, care sînt contrare Islamului, nu 
au nici o validitate în Republica Islamică Iran. Dacă statele 
laice decid, de exemplu, să elaboreze o convenție stabilind 
abolirea pedepsei cu moartea, Republica Islamică Iran nu 
are nici o obiecție, pentru că această convenție nu o va obliga 
în nici un fel. Declarația universală a drepturilor omului 
ilustrează o concepție laică a tradiției iudeo-creştine [...]. 
Trebuie să alegi între a viola legea divină a țării sau 
convențiile laice [...]. Republica Islamică Iran, care se opune 
energic torturii, consideră că pedepsele corporale şi pedeapsa 
capitală nu intră în această categorie dacă sînt aplicate în 
cadrul Islamului, urmînd hotărîrea unui tribunal islamic“. 
La fel cum, în 1917, URSS inventase un nou tip de relații 
internaționale, avînd de partea sa, alături de armată, de 
diplomaţia tradițională (şi de principiile sale, precum 
respingerea tratatelor secrete), partidele sale comuniste 
depinzînd de Romintern,- tot aşa şi Iranul khomeinyst 
utilizează, alături de diplomaţie şi armată, o armă de al treilea 
tip: minoritățile şiite, care, în Irak, şi încă şi mai mult în 
Liban, joacă rolul calului troian al revoluţiei islamice. Dar, 
tot aşa cum războiul contribuise la „iranizarea“ unui regim 
care se dorea islamic, şiiții din exterior accentuează caracterul 
specific al Islamului iranian şi persan, ceea ce contribuie la 
blocarea răspîndirii revoluției khomeinyste în partea ne- 

şiită a lumii musulmane şi la frînarea mişcării de simpatie 
pe care ea o suscitase pînă în Senegal. 

Se întîmplă însă, în special, în Palestina, că crearea 
jihadului islamic inspirat de Iran să dea un nou avînt 
populațiilor pe care OEP, slăbită de conflictele succesive cu 
Iordania şi Liban, nu mai putea să îl creeze. Jihadul islamic 
este detonatorul primei Intifade, în 1987. În acelaşi timp, 
Hezbollah, această miliție-partid a Libanului, lansează 
primele sale atacuri sinucigaşe împotriva contingentelor 
franceze şi americane ale forțelor internaționale, şi recurge 
la luarea de ostatici, cetăţeni ai țărilor asupra cărora Teheranul 
dorea să facă presiuni (1982-1988). 

Sinuciderea a zeci de mii de Bassidji în războiul cu Irakul, 
aceşti „kamikaze” ai Libanului, iată ce anunţa, după detumări 
Şi luări de ostatici, noile forme ale războiului sfint! El vizează 
în aceeaşi măsură Occidentul şi statele arabe laice, ca şi statele 
„necredincioase“, precum Arabia Saudită, oricare ar fi 
pretenţia lor că ar întruchipa, de asemenea, o regenerare a 
Islamului şi ar contribui la instaurarea regimurilor islamice. 
Acest război fusese deja declarat lui Sadat, „apostat al 
Islamului, hrănit la mesele imperialismului şi ale 
sionismului“, vinovat de a fi semnat pacea cu Israelul, 
asasinat de extremiştii islamici, în 1981, o crimă care nu 
antrenează totuşi o revoltă a Egiptului. 

În Siria, chiar înainte de revoluţia iraniană, războiul sfînt 
a fost declarat Baas-ului — laic, antisunnit, socializant şi 
susținut de URSS. Fraţii Assad, de origine alauită, această 
ramură a şiismului foarte minoritară, aflați la conducerea țării, 
sînt vizaţi într-un atentat, înfăptuit de „Fraţii musulmani“, la 
Şcoala de artilerie din Alep, şi care se soldează cu moartea a 
83 de cadeți, sistematic aleşi dintre alauiţii promoției (iunie 
1978). Sincronizată cu revoluţia iraniană, această lovitură 
vizează „fațada civilă sunnită a regimului şi fațada militară 

alauită“, respinse în bloc. Teribilă, represiunea se termină 
cu masacrele din Palmyra (500 de morți), bombardarea 
oraşului Hama şi executarea a sute de prizonieri. Ţara nu se 
revoltă, în afară de Damasc, lumea comerțului şi o parte dintre 
țărani. S-au înregistrat aproape 15 000 de victime şi, la 
sfirşitul lui 1982, mişcarea islamică era înăbușită. 

Un text al revistei integriste egiptene Al Da'wa rezuma 
poziţia „Fraţilor musulmani“ care, deşi suunită, se aseamănă 
în multe puncte cu cea a ayatollahului Khomeiny: „|...pentru 
a ajunge la putere] confesiunea nosairi [alauită] a tras toate 
profiturile din această ocazie de aur pe care i-a furnizat-o 
da'wa naționalistă arabă, o idee inspirată de colonialismul 
cruciat [adică occidental] şi sionist tuturor agenților săi printre 
musulmani şi spiritelor vindicative ale celorlalte confesiuni 
[adică creştinii din Siria şi Liban... ]. Partidul Baas socialist 
a jucat un rol decisiv în executarea complotului cruciat- 
imperial-sionist în Siria şi în națiunea arabă. Fondarea 
partidului — de către un alauit, Zaki al-Arsuzi, şi de către un 
grec ortodox, Michel Aflaq — este sămînţa blestemată din 
care iese copacul care dă naţiunii arabe fructul amar al 
înfrîngerii şi trădarea din 1967. [...] Arsuzi ridică în slăvi 
perioada preislamică pe care o numea „vîrsta de aur a 
arabilor“[...]. Ei făcuseră din acest partid polul regrupării 
minorităților, care îşi ascund ura față de Islam, precum 
nosayriții*, creştinii, druzii şi ismaelienii*“. 


O nouă înfăţişare a terorismului 
„Cred că, din toate surprizele războiului din Liban, 


majoritatea neplăcute, cea mai periculoasă a fost să-i vezi pe 
Şiiți ieşind din anonimat“. Aceste cuvinte ale lui Itzhak Rabin 

datează din 1985!, patru ani înaintea revoluţiei islamice din 
Iran. Istoria dă dreptate diagnosticului său. Un altul îl 
însoţeşte: „Este o absurditate să lupţi cu mijloace militare 
împotriva terorismului“. 

De fapt, labirintul organizațiilor comunitare şi militare 
libaneze avea să fie încă şi mai greu de stăpînit după venirea 
la putere a comunității şiite, înainte chiar să izbucnească 
războiul civil: Mişcarea dezmoşteniţilor, creată de Mussa 
Sadr, este foarte contestatară, în spiritul şiit, şi, din 1975, 
organizația sa militară, Amal îi combate, în acelaşi timp, pe 
israelieni, dacă depăşesc frontierele, şi pe palestinienii prea 
îndărătnici. Devotamentul față de Khomeiny apare din 1978, 
şi el fondează o republică islamică la Baalbek, avînd, drept 
slogan, cuvintele: „să distrugem Israelul“. 

Aflat în mod mai direct sub puterea ayatollahilor, 
Hezbollah, o organizație clandestină, se dizolvă şi renaşte, 
în tradiția şiită; se autodenumeşte „partidul lui Dumnezeu“ 
şi se străduie, ca OEP, să reziste colonizării Libanului de 
către Siria. Dar, evident, cel de care trebuie să se debaraseze 
este Israelul, înainte să îi atace pe duşmanii lui Dumnezeu. 
Jihadul islamic, care emană de aici, este o forță militară 
favorabilă Teheranului. Originalitatea sa constă în faptul că 
el sistematizează o nouă formă de terorism. 

Pînă atunci, terorismul practicat în lumea orientală 
corespundea unui model apărut la sfîrşitul secolului al XIX-lea 
şi pe care îl practicaseră minoritățile creştine împotriva 
statului otoman: bulgari, macedoneni, armeni. Acest model 
este reluat de către evreii din Palestina împotriva englezilor, 
de către palestinieni împotriva aceloraşi evrei, înainte şi după 


! Mai curînd, este vorba de anul 1975 (n.ed. - M.S.) 

1948. În felul lor propriu, mișcările naţionaliste din Afirica 
de Nord, mai ales cea algeriană, s-au îndreptat spre 
independență, urmînd acest model. 

Într-o primă fază, se atacă monumentele simbolice ale 
opresorului: atacul Băncii otomane din Constantinopol de 
către armeni, în 1901, atacarea cartierului general englez la 
Ierusalim, în 1947, de către armata evreiască Haganah, atacul 
asupra instituțiilor oficiale franceze de către FEN, în 1954 
etc. Această etapă este însoțită de asasinarea personalităților 
bănuite că ar negocia un compromis: regele Abdallah al 
Iordaniei este ucis de către oamenii lui Hussein — Marele 
Muftiu, în 1948 —, contele Bernadotte, trimis al ONU, e ucis 
de către Irgun-ul evreu, Sadat — de către „Frații musulmani“, 
Rabin — de către un extremist evreu etc. 

O a doua axă a acestui terorism de primă fază consta în a 
viza simpli cetățeni ai comunității adverse, fără respon- 
sabilități, pentru a le arăta că trebuie să părăsească teritoriul: 
atacul asupra unui autobuz cu profesori în Algeria, asupra 
unui Kibuţ în Israel etc. 

Atentatele orbeşti, care fac victime atît printre colonizatori, 
cît şi printre cei colonizați, printre israelieni, ca şi printre 
arabii din Palestina, semnifică, în fond, că s-a schimbat tabăra 
puterii, că aceasta se află acum în mîinile celor care lansează 
bombe, că de acum lor se cuvine să te supui! Instanţa teroristă 
revendică atentatul şi regretă victimele inocente. 

Oriunde ar apărea, fie ea şi mişcarea din Irlanda contra 
englezilor, formele sînt identice. Prima variantă se produce 
după 1967, cînd palestinienii din OEP sau cei dizidenți 
consideră că, de vreme ce statele arabe se arată incapabile să 
rezolve problemele lor, nu se poate conta pe ele decît în prea 
mică măsură şi că, în lipsa unei armate, care să recucerească 
teritoriul, terorismul trebuie purtat pe teritoriul inamicului. 

„Trebuie să spunem lumii că noi existăm încă“, explică 
Salamah, unul dintre participanții la tragedia lui „septembrie 
negru“. Prima dintre aceste operaţiuni este capturarea atleților 
israelieni la jocurile olimpice de la Miinchen, în 1972, 
operațiunile următoare intrînd în atribuţiile lui Georges 
Habash şi Waddi Haddad, în timp ce Abu Nidal, un maoist, 
asigură furnizarea de arme provenind din China. Deturnările 
de avioane constituie forma „privilegiată“ a operaţiunilor 
teroriste: Xavier Raufer a stabilit inventarul detaliat şi critic 
a 168 de acţiuni de acest gen, organizate între 1968 şi 1976. 

Au mai fost şi alte evenimente de acest gen, la fel de 
dramatice şi spectaculoase, precum deturnarea navei Achille 
Lauro, în octombrie 1983, şi executarea unor turişti care se 
găseau la bord. În cadrul acestor atacuri, care ţin de conflictul 
israeliano-palestinian, rețeaua lui Abu Nidal foloseşte 
serviciile consulare prietene şi adesea diplomaţii constituiau 
victimele desemnate pentru a face obiectul unui schimb sau 
al vreunui alt şantaj, dacă nu cumva miniştrii „trădători” erau 
asasinați. În orice caz, în funcţie de conjunctura politică, 
regimurile de la Bagdad, Damasc sau Tripoli au jucat un rol 
în gestionarea acestor noi forme ale terorismului. 

Dar, cum corect a precizat Itzhak Rabin, intervenția şiiților 
a transformat natura luptelor teroriste. Nu doar pentru că 
Iranul le serveşte de sanctuar, dar şi pentru că, în mod 
tradițional, şiismul aduce cu sine o necesitate a sacrificiului 
pe care alte mişcări revoluționare nu o cunosc. Cea a 
socialiştilor revoluționari ruşi era diferită, pentru că, în loc 
să procedeze la operațiuni sinucigaşe, ei se predau poliției 
după un atentat. În plus, ei evitau să înfăptuiască acte care ar 
fi provocat victime inocente. La şiiţi, din tradiția rezistenței 
față de putere, întotdeauna considerată ilegitimă, s-a născut 
o practică a secretului (takiya) şi o capacitate de aşteptare, 

care se regăseşte în „rețelele adormite“, pregătite totuşi să 
acționeze în orice circumstanță. Utilizarea maşinilor-capcană, 
conduse de candidați la martiriu, apare odată cu începerea 
luptei armate de către şiiţi. În 1982, la Mount Royal Hotel 
din Londra, un tînăr arab se aruncă în aer odată cu bomba sa: 
la Beirut, afişe ale organizației A-15 (în amintirea datei de 
15 mai 1948, prima zi a rezistenţei față de statul israelian) 
revendică atentatul. 

S-a putut găsi originea acestei tradiții a atentatului sinucigaş 
la Asasini, ismaelieni din secolul al XII-lea, care luptau 
împotriva duşmanilor lui Dumnezeu, pornind chiar din munții 
Persiei, apoi, din Siria şi Liban. În orice caz, aceste atentate 
atestă o schimbare radicală în practica terorismului. În primul 
rînd, doar musulmanii, la început şiiţi, dar, apoi, aparținînd şi 
altor familii ale Islamului, participă la aceste acțiuni — în timp 
ce înainte, în taberele de antrenament palestiniene, în Palestina 
sau în altă parte, nemusulmanii revoluționari luptau alături de 
arabi, kurzi, armeni din Asala. Altă schimbare se observă în 
subtilitatea operaţiunilor efectuate de tineri cu studii superioare, 
care se regăsesc mai tîrziu la Al-Qaida, organizația lui Bin 
Laden. A treia schimbare este asociată cu 11 septembrie: 
participarea centrală a Statelor Unite şi inserarea URSS în lupta 
contra terorismului şi identificarea, legitimă sau nu, a 
terorismului cecen cu cel al Al-Qaida, şi cel al Al-Qaida cu 
cel al palestinienilor. 


Revoluţia islamică eşuează în Algeria 
Pe 5 octombrie 1988, în Alger, o manifestaţie a 


tineretului degenerează. După diverse furturi din super- 
marketuri şi agresiuni contra clădirilor oficiale, ei ard 

drapelul naţional şi profanează mormintele celor din 
rezistența anticolonială. 

Această opțiune simbolică are un sens: ei pun în discuţie 
societatea de consum, de la care aceşti tineri se simțeau 
excluşi, şi pe cei care o girează, adică puterea politică. 
Coruptă, aceasta utiliza chiar drapelul independenței pentru 
a-şi conserva puterea. 

Este vorba de tineretul sărac, exclus de la binefacerile pe 
care le distribuise puterea pînă atunci şi care nu aveaun viitor 
social. Într-adevăr, de la independență, veniturile petroliere 
permiseseră regimului lui Boumediene, mort în 1978, să dea 
iluzia unei bunăstări cîştigate scump. La Alger, spre sfîrşitul 
anilor 1970, erai frapat de opulența aparentă care domnea în 
oraş: mulțimea de automobilişti avansa cu viteza pietonilor, 
într-atât erau de aglomerate străzile şi bulevardele. În aceste 
maşini, erai surprins să vezi femei acoperite de bijuterii de 
argint. Era ca şi cum o parte a populaţiei urbane nu trăia 
decît în stradă sau pe trotuar, unii în maşină, alții pe jos, iar 
alții, care nu avuseseră pe nimeni pentru „a-i plasa bine“, se 
aşezaseră de-a lungul zidurilor, pentru a vinde Marlboro şi 
casete. Şi aceasta, deoarece acasă la ei nu era nimic de făcut: 
locuiau cîte 5 sau 6 într-o cameră, regimul nereacționînd la 
creşterea demografică (55% din populaţie avea mai puţin de 
20 de ani) printr-o politică de construcţie de locuințe 
adecvată. Şi ceea ce era mai grav, nu ştiuse să convertească 
veniturile petroliere într-o restructurare a economiei 
industriale. Socialismul verbal al conducătorilor, dirijismul 
lor condusese nu doar la falimentul reformei agrare, dar şi la 
o birocrație care amintea de decăderea sistemului sovietic 
din aceeaşi epocă. Degradarea imobilelor şi a locurilor 
publice moştenite din perioada colonială era o copie exactă, 

cu cîteva decenii de decalaj, a ceea ce se întîmpla în 
complexele de locuințe din Moscova sau Praga. 

Or, schimbarea situației veniturilor petroliere, care se 
prăbuşesc brusc după 1985, odată cu căderea simultană a 
cursului dolarului şi al petrolului, reduc mijloacele de care 
dispune statul. În același timp, nici economia paralelă şi nici 
solidaritatea familială nu permit să se găsească soluţiile care 
ar pune capăt traficului în continuă dezvoltare, mai ales cel 
al drogurilor. La acestea se adaugă sfidarea unei revoluții a 
moravurilor difuzate de televiziunea venită din Franța, sub 
forma unei relative emancipări sociale a femeii, sfidare 
lansată unui tineret masculin în şomaj. Se reduce, astfel, şi 
mai mult teritoriul care îi mai rămîne, şi femeia devine curînd 
— laolalta cu regimul — primul țap ispăşitor al frustrărilor pe 
care le resimt respectivii tineri. 

O parte a acestui tineret, în lipsa studiilor superioare, 
urmase cel puţin şcoala. Şi aici, prin intermediul limbii arabe, 
cu profesori veniți din Arabia Saudită sau din alte părți ale 
Orientului Mijlociu, conducătorii din vremea lui Boumediene 
şi succesorii săi au vrut să scoată învățămîntul de sub 
influenţa franceză. Şcoala devine, astfel, foarte rapid moschee 
şi este asociată la instituţiile statului pentru a pune capăt 
acestei „separaţii” care fusese caracteristică Republicii 
franceze. Şcoala se regăseşte, astfel, ca un agent al islamizării 
prin arabizare, avînd, în primul rînd, drept funcție respingerea 
moştenirii franceze — şi odată cu ea şi a celei laice. În acest 
mod, şcoala deschidea drumul moscheei, care nu era în 
grațiile conducătorilor din vremea lui Ben Bella şi a lui 
Boumediene, pentru că nu fusese în fruntea acțiunilor de 
rezistență, alături de FEN. Dar burghezia pioasă ştiuse să 
relanseze practica religioasă, construind moschei, în aşa fel, 

încît, pentru mulți adolescenți, moscheea s-a substituit curînd 
şcolii ca loc de socializare şi centru de activităţi caritabile, 
grație subsidiilor din Arabia Saudită. Se spunea, în treacăt, 
că şaria ar regla toate problemele societății, pentru că totul 
este în Coran: se lapidează femeile adultere, se taie mîna 
hoţilor ca şi a celor corupți, se impune folosirea hijab-ului 
(vălul) la femei şi, pentru a rezolva problema şomajului, se 
liberalizează comerțul, căruia regimul îi pusese piedici. 

Faptul, că tancurile armatei de eliberare putuseră să-i 
zdrobească pe manifestanții din 5 octombrie 1988, creează 
un şoc, care nu poate fi îndepărtat nici de o remaniere 
ministerială, nici de reapariția partidelor politice, pe care le 
autorizează puterea, punînd capăt regimului de partid unic. 

Or, din vremea regimului francez, ca şi după independenţă, 
poporul algerian fusese privat de politică. 

Prea mulți ani trecuseră pentru ca vocile unor veterani ai 
independenței să se facă auzite: Ait Ahmed, revenit din exil, 
şi al său Front al forțelor socialiste, Ben Bella, eliberat după 
moartea lui Boumediene, şi a sa Mişcare pentru democraţie 
în Algeria. După un sfert de secol, uitînd că libertatea fusese 
suprimată în acele vremuri — cînd suferiseră din această cauză 
— ei intră în arena politică cu un discurs prea puţin pertinent 
şi o tactică neadecvată. Din calcul, nu se prezintă la alegerile 
municipale, primele cu adevărat democratice de la 
independență, şi de altfel şi dinainte, spunînd că aşteaptă 
alegerile legislative. Or, un popor care se simte exclus nu 
aşteaptă... 

Suflul evenimentelor din octombrie eliberează, astfel, 
mişcarea islamică, lipsită de voce politică pînă atunci, dar 
prezentă prin madrasa, prin moschei, pe vremea partidului 
unic, Şi care se exprimă brusc prin FIS (Frontul Islamic al 

Salvării) pe care statul FEN-ului, în 1988, îl legitimase de 
trei ori: la început, separînd partidul de stat, armata, care 
deține puterea, disociindu-se de partid după aceea; 
preşedintele Chadli Ben Djedid primind, după revolte, pe 
imamul Ali Benhadj, pe Mohammed Sahnoun şi pe 
Mahfoudk Nahnah, trei clerici, recunoscîndu-i într-un fel ca 
interlocutori valabil. 

Astfel reconvertit, statul-armată îşi propune să negocieze 
cu FEN (din care emana) şi cu FIS, ai cărui membri proveneau 
în mare parte din FEN, precum Abasi Madani. La alegerile 
municipale din iunie 1990, FIS cîştigă cu 54% din voturi 
împotriva FEN, care obţine doar 18%. Este o schimbare 
totală. La alegerile legislative de la sfîrşitul lui 1991, el pierde, 
desigur, în jur de un milion de voturi, dar se regăseşte totuşi, 
în frunte cu 118 deputați, în primul tur, contra 16 ai FEN, şi 
cu 47% din voturi. 

Armata îl obligă pe preşedintele Chadli să demisioneze 
în ianuarie 1992, întrerupe procesul electoral şi dizolvă FIS: 
militanți şi aleşi ai municipalelor sînt arestaţi, moscheile sînt 
puse sub observaţie. Este începutul războiului civil. 

Şi terorismul care îl inaugurează, înăbuşit, îşi are originea 
în partea majoritară a populaţiei. 


În scurta perioadă în care reprezentase cea mai mare forță 
politică legală, FIS făcuse un gest simbolic: la 1 noiembrie 
1989, refuzase să participe la comemorarea independenței. 
Se plasa, astfel, în afara traiectoriei naționalismului algerian. 
Precum Khomeiny, cu zece ani mai înainte, FIS se încadra 
în lumea Islamului, în cadrul umma. Deşi majoritatea 
membrilor săi îşi aveau originea în FEN, ei îl considerau 
ilegitim, ca promotor, împotriva Franţei coloniale, al unor 
principii universaliste emanînd din Revoluţia Franceză, deci 

lipsite de pietate. Reminiscențele franceze trebuia să fie 
complet eradicate, şi Algeria nu îşi datora libertatea decît ei 
înseşi: „Islamul este religia mea, Algeria patria mea, araba 
limba mea”. Toţi intelectualii, aflați, mai mult sau mai puțin, 
sub influenţa franceză, erau virtual trădători, o postură care, 
încă o dată, amintea de cea a revoluţiei islamice din Iran. 
Din Teheran, această burghezie occidentalizată putuse să 
emigreze de bine, de rău — cu cîteva excepții privind asasinate 
înfăptuite de ucigaşi islamişti, avînd ca victimă exilați, mai 
ales la Paris —, în vreme ce în Algeria mulți au fost asasinați 
în timpul războiului civil. Naţionalismului autoritar, cu tentă 
socialistă, îi urmează, astfel, un islamism.autoritar, de la sine 
înțeles, fiind că democraţia este şi ea o blasfemie, fiind un 
produs pur al Occidentului. Boumediene o confiscase, FIS 
dorea să o abolească — ceea ce explica, cel puţin în parte, 
interzicerea FIS de către armată şi „înțelegerea” pe care o 
exprima o parte a opiniei occidentale, mai ales în Franța. 
La fel ca în Iran — o altă similitudine — islamismul nu 
irupea în mod neaşteptat, în ciuda aparenţelor. În Algeria, 
dacă este clar că cei care conduc FEN-ul, în 1954, sînt în 
majoritate laici, s-a văzut că Islamul le servea drept fortăreață 
în caz de pericol. Dar, mai important, aceşti conducători 
dăduseră la o parte ulema-lele şi pe burghezii pioşi, pe care 
îi considerau drept incarnarea identității arabo-musulmane. 
Cu prilejul diverselor sciziuni, conducătorii MTLD, apoi cei 
ai FEN, îi îndepărtaseră, de asemenea, pe messaliştii din 
MNA şi pe însuşi Messali Hadj, trataţi, cum bine a precizat 
Mohammed Harbi, în acelaşi mod în care staliniştii îi trataseră 
pe troțkişti. Or, FIS considera statul-FEN la fel cum Messali 
Hadj vedea statul colonial: trebuia eliminat, dezrădăcinat. 
Prin extremismul său şi prin impregnarea islamică, FIS se 

dovedeşte astfel moştenitorul trecutului dinaintea Algeriei 
antifranceze, un fel de FEN inversat, care făcea din Islam 
adevărata matrice a națiunii. Dar care, în loc să se asocieze 
cu Nasser sau cu lumea arabă, revendica sfîrşitul statului- 
națiune în beneficiul ummei şi a moştenirii lui Ben Badis, 
fondatorul ulema-lelor, în 1931. 

Aceasta avea să provoace în mod necesar mişcări de 
rezistență, mai ales în Kabylia — proclamată „pămînt străin“. 
Dar, spre deosebire de Iran, în Algeria, armata nu s-a alăturat 
revoluției islamice. 


Islamizarea modernităţii 


Modernizarea Islamului sau islamizarea modernității 


„Islamul a prescris că printr-o luptă constantă, iar dacă 
este nevoie chiar printr-un război sîngeros, toate guvernele 
corupte să fie măturate. În locul lor trebuie instaurat un sistem 
de guvernare drept şi echitabil [...]. Acest fel de guvernare 
este benefic întregii umanități“. Textul pakistanezului Sayyid 
Mawdudi, care a murit în 1979, propaga ideea eliminării 
fizice a şefilor de stat care mențineau o situație barbară, 
anterioară Islamului. Următorul text, al lui Sayyid Qotb, 
executat de Nasser în 1966, este ecoul celui dintîi: „Deoarece 
dominația omului occidental se apropie de sfîrşit, nu pentru 
că civilizația occidentală este din punct de vedere al resurselor 
slăbită, ci pentru că ea nu mai posedă acel ansamblu de valori, 
care i-a făcut posibilă preeminenţa [...], naționalismul şi 
comunitățile limitate la un teritoriu şi care s-au dezvoltat în 
epoca revoluției ştiinţifice au încetat să funcționeze [...]. 
Aşadar, a venit rîndul Islamului“. 

Aceste texte apărute pe la jumătatea secolului al XX-lea 
se constituiau într-un răspuns dat acestei inversiuni a 
raportului de forţe, care a traumatizat țările Islamului şi le-a 
hrănit resentimentul cu privire la Occident. În aceste texte, 
precum şi în altele asemănătoare, era vorba despre practica 
individuală a Islamului, despre relaţia care trebuie întreținută 

cu ideile şi practicile occidentale, despre necesitatea de a 
reconstitui umma, unitatea Islamului. Căile regenerării, ca şi 
formele sale se înmulțiseră. 

Dar, toate erau încă departe de a adopta ansamblul de 

poziții extreme ale lui Sayyid Mawdudi. 
Într-o scriere apărută în 1997 şi intitulată Zslamizarea 
modernității, marocanul Abdessalam Yassin, care-l 
determinase în mod public pe Hassan al II-lea să aplice 
Islamul într-o manieră mai riguroasă, nu lansa apeluri radicale 
la un război sîngeros, însă nici nu respingea într-o anumită 
măsură inovațiile aduse de progresul Occidentului. Aşa cum 
au dovedit-o conducătorii algerieni, anulînd alegerile din 
1992 şi arestîndu-i sau deportîndu-i pe aleşii din Sahara, 
democrația trebuia văzută ca o „mistificare“, statul ca o 
„închisoare“, capitalismul — ca un „impas“. Se punea 
problema de a afla, „dacă prin practicile sale proprii, Islamul 
nu ar putea să-şi reconstituie unitatea şi să accepte provocarea 
de a-şi însuşi mijloacele moderne ale dezvoltării şi ştiinţei, 
fără a-şi pierde sufletul, sau dacă va fi obligat, sub 
constrîngerile economice şi politice ale mondializării, să țină 
pasul cu lumea şi să-şi abandoneze, în acest fel, calea 
esențială spre proiectul său“. 

Regăsim în acest „semnal de alarmă“ adresat omului 
modern argumentele pe care revoluţia islamică iraniană şi 
le-a însuşit, iar, în opinia autorului, nu are importanță dacă 
ele emană din şiism, pentru că esenţialul rămînea reunificarea 
Islamului. Procesului intentat democraţiei şi statului-naţiune 
i se adaugă cel adresat laicităţii. Yassin observase că, în ceea 
ce priveşte Algeria, de exemplu, „lunga şedere al francezilor 
în această țară nu le-a fost acestora suficientă pentru a percepe 
că în Islam nu există aparat clerical, că separaţia între religie 
şi politică nu a fost niciodată instituită, pentru simplul motiv 

că supunerea în fața lui Dumnezeu nu necesită un intermediar. 
Aşadar, dacă în Franța, acestă laicitate în ocurență fusese o 
achiziție istorică pozitivă, pentru musulmani ea a devenit 
arma care le-a distrus şi devastat libertatea“. Ceea ce „a fost 
instituit prin legea musulmană, laicitatea a detronat în 
beneficiul legilor făcute pentru a justifica legal cucerirea 
colonială“. Or, astăzi, există regimuri care se doresc laice în 
lumea musulmană, deci trebuie expulzată această „intruziune“ 
care ameninţă „islamitatea lor, supunerea în fața lui 
Dumnezeu“. 


să E) i 


(13) „Nu este corect că mă acuzaţi de moravuri feudale, nici 
una dintre femeile mele nu poartă paranja (văl larg islamist) “ 
Krokodil. nr.24, 30 august 1955 


Astfel, laicitatea, democrația, statul-naţiune sînt doar 
invenții ale modernităţii, provenind din Revoluţia franceză, 
Şi care au distrus societățile Islamului, nefăcînd decît să le 
înstrăineze şi mai mult. Se observă o distanţare între aceste 
afirmaţii şi cele ale reformatorilor de la începutul secolului 

al XX-lea care, precum al-A fghani, căutau în practica politică 
a Occidentului instrumentele eliberării de sub jugul 
colonializatorilor, şi de rezistență, mai ales, prin constituirea 
statelor-naţiune puternice, în concurență acerbă cu 
Occidentul. Această ruptură durează de mai multe decenii, 
care au urmat căderii califatului, apariției „Fraților 
musulmani“, în 1928, persecutați de către Nasser, eliberați 
de către Sadat, pe care l-au asasinat în 1981. 

Aceste acțiuni, căi, analize provin din Pakistan, Egipt şi 
Maroc. Ele stau mărturie multitudinii focarelor integriste. 
Fără îndoială, după cum s-a văzut anterior, lumea Islamului 
este pătrunsă de alte tentaţii pacifiste şi ecumenice, mai puțin 
ostile Occidentului. Rămîne totuşi valabil faptul că, 
împreună, ele arată că întoarcerea Islamului militant a făcut 
progrese evidente. 

S-ar mai putea observa că discursurile despre Islam sau 
despre istorie nu mai provin doar de la ulema-le pasionate 
de lectura coranică şi discreditate de putere. Nici de la 
intelectualii care au preluat gîndirea occidentală pentru a o 
folosi apoi împotriva colonializatorilor. Aceşti militanți ai 
Islamului contemporan provin din medii educate prin 
învățămîntul coranic, dar deschise variatelor inovaţii ale 
ştiinţei şi tehnicii. Originea lor şi statutul lor social sînt 
diverse. Ei reinterpretează textele tradiționale, dar într-o 
manieră revoluționară, precum Abdelssalam Faraj, ideologul 
grupării de asasini ai lui Sadat, şi care a utilizat scrierile lui 
Ibn Taimiyya ( sec al XIII-lea) pentru a-şi legitima acţiunea 
„Împotriva unui prinț necredincios“. 

Pagina dedicată copiilor din „Al-Da'wa “ (Mesajul), ziar 
al „Fraților musulmani“, editat la Cairo începînd cu 1951 şi 
trecut mai apoi în clandestinitate (1954), era intitulată „Învață 

(14) Pagina destinată copiilor din „Al-Da'wa: „ Învață să-i 
cunoşti pe duşmanii religiei tale“. În prim-plan este Herzl. Sus, 
de la stinga la drepta: Assad, Brejnev, Begin, Nasser, steaua lui 

David, statuia Libertăţii, secera şi ciocanul şi Atatürk 

să-i cunoşti pe duşmanii religiei tale“. Un deget inchizitor îi 
arată pe Herzl, părintele sionismului, şi pe celelalte ilustre 
personaje şi simboluri care-l înconjurau — de la stînga la 
dreapta: Assad al Siriei, Brejnev, Begin, Nasser, steaua lui 
David, statuia Libertății, secera şi ciocanul, Atatürk. Printre 
aceşti inamici s-ar mai regăsi, pe de o parte, URSS-ul cu 
simbolurile şi presupuşii săi aliați, morți sau vii, precum 
Assad al Siriei şi Nasser, şi, de cealaltă, Israelul şi aliatul 
său, Statele Unite. În fine, Atatürk, dispărut în 1938, cel care 
suprimase califatul şi instituise laicitatea. 

Apărut înainte de călătoria lui Sadat la Ierusalim (1977), 
desenul nu-l prezintă şi pe succesorul lui Nasser. Însă nu-l 
arată nici pe Faysal al Arabiei, prieten al „Fraților musulmani“ 
Şi a cărui pietate îl îndeamnă la o alianță fără complexe cu 
petrolul-rege. Care erau, aşadar, coordonatele şi obiectivele 
acesteia? 


Sfinta alianţă dintre credinţă şi petrol 


În 1954, după bătălia de la Dien Bien Phu, FEN-ul 
algerian, considerînd armata franceză vulnerabilă, a dat 
semnalul insurecției. Cu prilejul împotmolirii americanilor 
în Vietnam, în 1973, în ciuda prieteniei cu aceştia, în timpul 
războiului de Yom Kippur împotriva Israelului, statele arabe 
au considerat că este timpul să le dea un avertisment. 
Estimînd că americanii sînt favorabili Israelului, regele Faysa! 
al Arabiei a decis, la 20 octombrie 1973, un embargo total 
asupra livrărilor destinate acestora, fapt care a dus la apariția 
primei mari crize petroliere din istorie. 

Pînă atunci, religia nu intrase pe scena conflictelor 
generate de petrol în Orientul Mijlociu. Acordul semnat între 
Roosevelt şi Ibn Saud, în 1945, marca implicarea 
concurenţială a Statelor Unite în cîmpul intereselor britanice 
şi o modalitate pentru Arabia de a se desprinde de aceştia din 
urmă, mărindu-şi, în acelaşi timp, resursele. Rezistenţa lui 
Mossadegh în Iran şi naționalizarea petrolului din această 
țară, în 1951, se încadrau într-o politică antiimperialistă, pe 
care lumile musulmane au perceput-o ca atare. Decizia lui 
Nasser de la Suez (1956) a avut cu certitudine efecte directe 
asupra livrărilor de petrol, astfel, companiile trecînd la 
construirea unor petroliere uriaşe, în scopul de a rentabiliza 
ocolirea Africii. Criza a fost însă temporară. Conflictul avea, 
de asemenea, şi o latură esențialmente antiimperialistă, 
vizînd, în acelaşi timp, reunificarea lumii arabe. Nu numai 
criza iraniană dintre 1951-1953, dar nici pendularea lui 
Nasser între Statele Unite şi URSS nu aveau vreo conotaţie 
religioasă. Ceea ce s-a schimbat radical în decursul celor 
douăzeci de ani, care separaseră această criză iraniană de 
primul şoc petrolier, o constituiau, în mare parte slăbirea 
poziţiilor antiimperialiste în Golf — deoarece englezii 
părăsiseră Adenul, iar puterea şahului crescînd — şi rolul jucat 
de Orientul Mijlociu în consumul mondial de petrol, care 
atingea 32%, cererea ajungînd de la 19 000 la 44 000 de 
barili, în timp ce s-a diminuat producția americană. Rolul 
petrolului nu încetase să crească în această perioadă, numărul 
de automobile mărindu-se de la 18 la 161 de milioane. În 
acelaşi timp, extracția de cărbune devenise din ce în ce mai 
puţin rentabilă, astfel încît, în lumea occidentală, acest bătrîn 
rege al industriei a fost detronat definitiv. 

În acest context, în care necesarul de petrol devenise uriaş 

şi imperios, în care companiile independente proliferau — în 
Orientul Mijlociu existau deja 9, în 1949, şi 81, în 1970 —, în 
care Libia lui Kadhafi îl naționalizase la rîndul său, partida 
devenind din ce în ce mai strînsă pentru americani, prinşi la 
mijloc între exigenţele şahului — care jongla cu alternativa 
unei alianţe cu URSS -— şi cele ale Arabiei Saudite, pe care le 
proteja ministrul petrolului, Ahmed Zaki Yamani. Ca prim 
rezultat, a slăbit dominația companiilor în favoarea statelor 
care s-au organizat în OPEC şi impuneau preţul petrolului 
pe piața mondială. 

Aceasta aducea un plus de putere statelor petroliere din 
Golf, care dominaurivalitatea dintre Iran şi regatul cu capitala 
la Riyad, o altă formă a conflictului milenar dintre arabi şi 
persani. Arabia Saudită fiind şi mai dotată decît Iranul, 
cunoaște o creştere excesivă a puterii sale financiare. În 
acelaşi timp însă, începînd din 1952, aceste două state 
asociate cu Statele-Unite au cunoscut o ameninţare gravă — 
venirea la putere a lui Nasser şi ambiția sa de a resuscita 
unitatea arabă. În primul rînd, ar fi vorba de un ferment 
revoluţionar, un ajutor pe care el îl solicită URSS-ului şi pe 
care l-a şi obținut. Pe de altă parte, Iranul vedea renăscînd 
hidra unei lumi arabe reunificate la porţile sale. 

De asemenea, Arabia Saudită era la fel de amenințată. 
Nu neapărat prin dominaţia lui Nasser asupra Yemenului 
vecin, aflat sub oblăduirea Republicii Arabe Unite, şi care, 
în fapt, a fost provizorie, ci printr-o provocare cu mult mai 
gravă şi, prin aceasta, fatală. Dacă Egiptul s-ar fi unit cu 
Siria într-o republică Arabă Unită care ar fi incarnat o unitate 
a lumii arabe, ce i-ar fi rămas Arabiei, ținutul ancestral al 
arabilor, sanctuarul Locurilor Sfinte şi mama Islamului?... 
Ce ar fi devenit spiritualitatea într-un socialism nasserian, 

chiar dacă nasserismul nu a încetat să caute şi o legitimare 
islamică a acțiunilor sale? În faţa unei astfel de concurente a 
unității arabe, a acestei amenințări a unei națiuni arabe, regele 
Faysal va juca o carte cu miză mult mai vastă, şi anume, 
lumea Islamului. 

x 

Cronologia este grăitoare în acest sens: în 1962, după ce 
s-a creat Uniunea economică arabă între Egipt, Siria, 
Iordania, Kuweit şi Maroc, cărora li s-au alăturat mai tîrziu 
Irakul, Sudanul şi Yemenul, şeicul Mohammed Surur Esaban 
a pus bazele lumii musulmane prin a sa revistă Muslim World 
League şi cu sprijinul Pakistanului. Această alianță între 
Arabia Saudită şi Pakistan se va prăbuşi în 2001. 

Evident că ideea constituirii unei asemenea Ligi exista 
de mult timp, şi anume încă de la congresele islamice din 
1926, 1931, 1935, însă aceasta a luat ființă efectiv odată cu 
dubla amenințare nasseriană, pentru că, pe de o parte, Nasser 
debarcase trupe în Yemen, iar pe de alta, lansase seria de 
emisiuni radio Duşmanii credinţei împotriva prinților 
Riyadului. 

Americanii recunoscuseră Republica Yemen, asociată cu 
Egiptul, deoarece încă mai considerau că naționalismul 
nasserian constituia cea mai eficace piedică împotriva 
expansiunii sovietice. Însă regele Faysal părea să nu înțeleagă 
această politică „care, pentru a înfrînge comunismul [...] 
aduce URSS în Egipt, Algeria şi Yemen“. Este adevărat că 
nici Nasser n-a înțeles, în 1956, opoziția americană privind 
intervenţia franco-anglo-israeliană în Suez. Estimînd totuşi 
că pericolul principal pentru regat venea de la „progresismul“ 
lui Nasser, că Statele Unite nu mai prezentau siguranță şi că 
doar petrolul şi glorificarea Islamului puteau să le țină la 

distanță, Faysal a devenit avocatul unui Islam ofensiv şi 
regenerator. Astfel că el devine „catalizatorul“ acestei sfinte 
alianţe între petrol şi religie (G. Corm), apelul pentru o unitate 
islamică luînd, astfel, mai tîrziu, forma islamismului. 

Ca urmare a apărării arabe în Războiul de Șase Zile (1967) 
şi a eşecului proiectului unei unități arabe eliberate astfel de 
nasserianism — prin dispariția lui Nasser, decedat în 1970 — 
regatul lui Saud preia controlul asupra acestui dublu destin 
al petrolului şi al credinței. Asociindu-se altor țări regrupate 
în OPEC, Ahmed Yaki Zamani îi asigură Arabiei venituri 
enorme — în 1973, înaintea embargoului, acestea aduc 
Riyadului 4 miliarde de dolari şi, ulterior, 102 miliarde, în 
1980, printr-un control mai bun al pieţei petrolului. Evident, 
va exista ulterior o cădere, prețul barilului oscilînd în funcție 
de interese rivale, însă beneficiile reunite permit Arabiei 
Saudite să alimenteze renaşterea Islamului, care se propagă 
peste tot. Vistieria Arabiei este aceea care subvenţionează 
moscheile şi madrasa-lele, acţiunile caritabile musulmane 
din Algeria şi Malaysia pînă în Franța, precum şi ajutorul 
acordat Afganistanului, pentru a respinge invazia sovietică. 

Însă dezvoltarea industriei petroliere şi avîntul băncilor 
ce o însoțea au avut ca efect pervers o destabilizare a 
echilibrului societății tradiționale, îndepărtarea unui segment 
al populatiei, inducerea unei modernizări sinonime 
delapidării, scandaloase, şi care a consolidat wahhabismul 
oficial, promovat de ulema-le. 

Totul se petrecea, ca şi cum conducătorii Arabiei Saudite 
ar fi uitat avertismentul celui care fusese, încă din 1948, 
inițiatorul acestei îmbogățiri subite, şi anume Abd el-Aziz 
Ibn Saud: „Regatul meu nu va supravieţui decît în măsura în 
care va fi o ţară unde se pătrunde cu greu, cu un mod de 

viață înapoiat şi inconfortabil, şi unde străinul, fie el 
musulman să nu aibă altă aspirație, o dată datoria sa 
împlinită!, decît să fugă. Fără îndoială, va trebui să vină o zi 
cînd se vor construi şosele, hoteluri, citadele, şcoli, spitale, 
aerodromuri [...]. Dar ce se va întîmpla cu regatul atîta timp, 
cît acesta va fi prada experţilor, a administratorilor străini, 
mai interesați să condamne modul nostru de viață sau gîndirea 
noastră decît să ne aducă beneficiile aportului lor tehnic? 
Nu putem depăşi Evul Mediu şi să intrăm cu piciorul drept 
în secolul al XX-lea fără o pregătire de durată, care să aibă 
drept obiectiv esenţial menţinerea unei filosofii imuabile.“ 


O altă sfintă alianță 


Există însă o logică a alianțelor în ultimul sfert de secol, 
pe de o parte, SUA şi Pakistanul, iar pe de alta, URSS şi 
India, ca adversare asociate. După 1979, Afganistanul a putut 
să hăituiască, la rîndul său, pe invadatorii sovietici, grație 
ajutorului americano-pakistanez. Venise momentul, 
considerau conducătorii pakistanezi, de a relua lupta pentru 
Kashmir. Ceea ce i-a determinat în această confruntare era 
faptul că islamizarea propriului lor regim nu aducea prejudicii 
intereselor americane, contrar a ceea ce se petrecuse în Iran. 

Într-adevăr, recrudescența islamică în Pakistan s-a produs 
sub stindardul partidului lui Mawdudi, Jamaat-I-Islami, cel 
care a învins treptat Partidul Poporului Pakistanez al lui Ali 
Bhutto, care înțelegea să concilieze socialismul, Islamul şi 


! A se înțelege pelerinajul la Mecca — hadj, o datorie sfîntă pentru 
musulmani 

democrația. El a fost înlocuit de către generalul Zia ul-Haq, 
care islamizează gradual instituțiile, asigurîndu-se în 
demersul său de sprijinul intelectualilor: examinarea legilor 
existente în conformitate cu şaria, introducerea de pedepse 
corporale — tăierea mîinilor celor care furau, lapidarea 
femeilor adultere etc. — şi, în special, islamizarea învățămîntul 
cu ajutorul celor mai riguroase ulema-le — deobandi — i-au 
oferit o putere şi mai mare în rîndul tinerilor săraci sau a 
refugiaților afgani. Elevii şcolilor religioase se numeau 
„talibani“... 

Odată asigurată legitimitatea sa, Zia va strînge şi mai mult 
relaţiile cu vechiul aliat american în lupta lor comună. Aceasta 
se întîmpla în anii 1980, cînd CIA şi omologul ei pakistanez, 
ISI, au stabilit o colaborare foarte strînsă. Executarea lui Bhutto, 
inițiativa de a-şi dota țara cu bomba atomică au răcit oarecum 
raporturile cu Statele Unite. Zia sporeşte ajutorul dat afganilor 
împotriva sovieticilor, servindu-le de bază şi înarmîndu-le 
combatanții grație „heroinei libertății“. Un acord prilejuit în 
taină prin Brzezinski prevedea ca ajutorul american să 
tranziteze Pakistanul, dar sub protecţia secretului absolut. Sadat 
acordase facilități pentru respectiva tranzitare. Pe aceste căi 
diverse au sosit rachetele Stinger. Pentru ca această operație 
să aibă succes, trebuia, pe de o parte, ca SUA să lase controlul 
Afganistanului în seama Pakistanului şi, pe de alta, ca China 
să închidă ochii la manevrele aliatului său. 

De fapt, India nu încetase să conteste prezența chineză în 
Tibet. Cu toate acestea, din precauţie şi pentru a o îndepărta 
mai mult de sovietici, Jimmy Carter îl însărcinează pe Harold 
Brown cu o misiune diplomatică: în schimbul instalării de 
baze pentru sateliți, pe care le-ar echipa americanii în 
Xinjiang, China ar fi urmat să faciliteze trecerea armelor prin 

coridorul de la Wakhan, această creastă muntoasă care o 
uneşte cu Afganistanul. Sovieticii o anexează, pur şi simplu, 
Tadjikistanului în urma acordului cu Babrak Karmal, pentru 
a stopa acest trafic: de acum înainte, armamentul va sosi pe 
mare, via Karachi, pe nave pakistaneze. 

Astfel, o sfîntă alianță, orchestrată din afară, from without, 
de către Statele Unite, se constituia împotriva URSS-ului, al 
cărei pivot era Pakistanul, susținut de către Egipt şi Iranul 
şahului, pe de o parte, de China, pe de alta, în timp ce India 
încerca să i se opună. Însă, atunci cînd Egiptul, mai înainte 
ca Sadat să fie asasinat în 1981, este suspendat din Liga arabă 
din cauza acordului său cu Israelul (care nu făcea nici o 
menţiune în privința soartei palestinienilor, dar îi restituia 
teritoriile ocupate de Tsahal), tocmai atunci cînd înțelegerea 
secretă dintre Statele Unite şi Arabia Saudită prilejuia 
atacarea de către extremiştii islamişti a marii moschei de la 
Mecca, are loc un eveniment de mare importanţă: revoluția 
islamică în Iran. 

Căderea şahului dădea o lovitură sfintei alianțe, însă ea 
deschidea o perspectivă politică regelui Arabiei, care putea 
lupta atunci împotriva Islamului rival, ajutînd prin toate 
mijloacele pe insurgenții afgani. Aporturile financiare saudite 
îi ofereau un certificat de bună purtare islamică şi spălau 
acuzaţiile de corupție pe care Khomeiny şi Saddam Hussein 
şi, de asemenea, radicalii islamişti — cu toţii ajunşi la un acord 
— le adresau prinților saudiți. 

Arabia Saudită finanța pe voluntarii, curînd denumiți 
„afgani“, care plecaseră să ducă acest nou război sfînt la 
chemarea djihadului pe care-l lansaseră ulema-lele. Război 
sfint de apărare, deoarece Afganistanul fusese invadat, şi pe 
care trebuia să-l ducă toți. Printre aceştia figura unul dintre 
cei mai bogați oameni ai Arabiei Saudite, Osama bin Laden. 

Heroina libertății 


Ad augusta per angusta... Pentru conducătorii americani, 
dar, în special, pentru Zbigniew Brzezinski, orice era potrivit 
ca să învingă Imperiul Răului, adică pe sovietici. 

Între anii 1979-1980, nu a mai fost de mirare faptul că 
americanii au şters Afganistanul de pe lista statelor 
producătoare de droguri cărora le supravegheau producţia şi 
vînzarea de cocaină. Într-adevăr, începînd din această 
perioadă în care cocaina este oferită în schimbul armelor în 
Pakistan, traficanţii de droguri şi importatorii de arme au 
devenit „luptători ai libertății“ împotriva Uniunii Sovietice. 

În acelaşi timp, nu trebuie să ne întrebăm de ce pe acest 
parcurs serviciului antidrog american (DEA) i-au fost 
preluate o parte din competenţe de către CIA lui William 
Casey. De fapt, în timp ce, pe de o parte, Carter şi mai apoi 
Reagan desfăşurau operații împotriva mafiei columbiene, pe 
de cealaltă, îi lăsau pe afgani să utilizeze drogurile în lupta 
lor împotriva comuniştilor. Într-adevăr, dacă mai întîi 
drogurile au servit ca monedă de schimb pentru obținerea 
armelor, ele au fost ulterior utilizate pentru a-i intoxica pe 
ruşi în aceeaşi manieră în care în Vietnam puşcaşii marini 
înşişi deveniseră dependenţi de ele. În 1989, sovieticii 
evaluaseră producția de cocaină la 800 de tone, ceea ce 
însemna producţia Pakistanului şi a Iranului luate împreună. 


Dezbinările Islamului 
Tradiţia orientalistă pasionată de istoria Islamului a avut 


dintotdeauna grijă să distingă între sunnism şi şiism — cele 
două mari familii ale Islamului. De fapt, rivalitatea lor a hrănit 

foarte bine conflictele, atît la începutul invaziei arabe, cît şi 
după ce şahii Persiei aderaseră la şiism în secolul al XVI-lea, 
încît se ajunge la o recrudescenţă a conflictului dintre arabi 
şi persani — măcar că o bună parte a musulmanilor din Irak, 
Siria, Liban, erau arabi şiiţi ei înşişi. Totuşi, această schismă 
nu este cheia tuturor aspectelor conflictului, nici a marilor 
seisme pe care lumea Islamului le-a cunoscut de două secole 
încoace. 

În faţa rănilor cauzate de ocupaţia sau de dominaţia străină, 
reformiştii de la sfîrşitul secolului al XIX-lea şi începutul 
secolului al XX-lea au ignorat oarecum această ruptură. În 
timpul perioadei de reculegere pe care islamismul l-a 
cunoscut în epoca în care triumfase idealul naționalist, şiismul 
părea că se află sub un efect anesteziant. În mod brutal, 
revoluţia islamică în Iran l-a resuscitat din două rațiuni 
diferite: în Arabia Saudită, wahhabismul ortodox al Locurilor 
Sfinte considerat renașterea cuceritoare şi subversivă a 
şiismului, ca o ameninţare pentru hegemonia sa, iar statele 
cu minorități şiite şi campioane ale laicității — Irakul şi, 
înainte de toate, Siria — se temeau că propagarea revoluției 
khomeinyste să nu arunce în aer regimul lor sau să tulbure 
ansamblul lumii arabe. 

Totuşi, revenirea islamismului arată slăbirea relativă a 
statelor-naţiune sau cel puțin a conducătorilor lor. Ei n-au 
mai putut să asigure construirea viitorului societăților care 
erau deja libere sau care tocmai îşi cîştigaseră independenţa, 
ceea ce apropia, prin violența mişcărilor lor contestatare, 
cazurile Egiptului, Iranului şi Algeriei. În Tunisia, aceşti 
islamişti au fost reduşi într-atit, încît înseşi libertățile 
democratice erau în pericol. 

Astfel, islamismul rămînea cel mai viguros în cadrul 
societăților secularizate, precum Turcia. Totodată se constata 
că, deşi era esențialmente şiită, revoluţia islamică iraniană 
preconiza aplicarea unor idei mărețe, care se regăseau de 
asemenea la „Fraţii musulmani “. Această conjunctură apărea 
la începutul anilor '80. Pe lîngă aceasta, moştenitorii Persiei, 
conducătorii de la Teheran intraseră în conflict cu Pakistanul 
în problema Afganistanului, iar, în plus, în Irak, arabii nu ar 
fi acceptat ca un şiit să conducă la Bagdad. 


Prăbuşirea URSS-ului, după căderea Zidului Berlinului, 
n-a modificat deloc politica americană, care, sub pretextul 
amenințării expansioniste sovietice — confirmată de invadarea 
Afganistanului — îşi construise o strategie, pe care revoluţia 
islamică din Iran o perturbase oarecum. Dar, eliberarea 
Afganistanului nu a împiedicat o creştere a antiame- 
ricanismului în sînul opiniei publice musulmane, ca şi al 
conducătorilor lor. Aceasta s-a manifestat prin luarea de 
ostatici americani la Teheran şi apoi prin atacul împotriva 
forțelor americane debarcate la Beirut în 1983. Susținerea 
şahului de către americani şi, pe deasupra, şi a Israelului 
alimenta acest resentiment, exprimat violent în stradă, 
împotriva americanilor, ca şi împotriva tuturor guvernelor 
asociate din punct de vedere economic Statelor Unite. 

Răsturnarea preţului petrolului, la mijlocul anilor 1980, 
eveniment ale cărui efecte au scos la lumină, printre altele, 
erorile politicii economice algeriene, a avut consecințe grave 
şi în multe țări. Se constată că băncile islamice create la 
sfîrşitul anilor '70, precum Faisal Islamic Bank, şi care 
considerau că trebuie să funcționeze după principii specifice, 

cum ar fi o renunțare la dobîndă, considerată camătă, au 
întîmpinat mari dificultăți încă din 1986 şi au încetat să se 
dezvolte, iar clienții egipteni şi saudiți au fost cei mai lezaţi, 
după ce au avut inițiale beneficii. Irakul era afectat, de 
asemenea, însă prin datorii financiare făcute în timpul 
războiului cu Iran. Dificultăţile lui Saddam Hussein explică 
în parte agresiunea sa împotriva Kuweitului, ale cărui resurse 
petroliere trebuia să-i faciliteze redresarea situației. Pînă 
atunci Irakul nu fusese în relații proaste cu Statele Unite, ba 
dimpotrivă, de vreme ce constituia un baraj împotriva 
expansiunii Iranului revoluționar. Anexarea Kuweitului a 
schimbat radical situaţia, devenind o ameninţare pentru 
echilibrul petrolului în regiune şi, în special, a mecanismului 
de fixare a prețului său. În fine, violarea frontierelor, asaltul 
forțelor armate ale lui Saddam Hussein ar fi putut să pună 
capăt regimului saudit, care nu părea să aibă forța să riposteze 
împotriva armatei irakiene. 

Regele Fahd a apelat la protecția militară a Statelor Unite 
— pentru Bin Laden acest act fiind o împietate, o trădare — 
care au redat Kuweitului independenţa, dar fără să ocupe 
Bagdadul, căci anihilarea regimului care ar fi adus doi factori 
de destabilizare a Orientului Mijlociu: eventualitatea unui 
regim şiit la Bagdad şi o oportunitate pentru kurzii din Irak 
şi Turcia de a se constitui într-un stat independent — ceea ce 
Istanbulul, aliatul tradițional al Statelor Unite, n-ar fi acceptat 
în nici un Caz. 

Saddam Hussein a apelatatunci la ajutorul „fraților arabi 
credincioşi şi musulmani“ lansînd o chemare foarte laică şi 
baas-istă „pentru a salva Mecca de ocupaţia străină şi de 
neamurile funeste“. Doar Yemenul, OEP-ul şi Sudanul, care 

în urma unui puci avea la putere un islamist sunnit — 

exemplu unic — au răspuns acestui apel. Cele mai multe dintre 

celelalte state, aflate în spatele Arabiei, l-au refuzat. 
Aşadar, nu doar lumea arabă fusese divizată, ci şi Islamul. 


Zece ani mai tîrziu, atentatele din 11 septembrie au scos 
la lumină alte rupturi. Ele au constrîns Statele Unite să recurgă 
la o schimbare dureroasă. În Afganistan fusese instaurat un 
regim fundamentalist absolut puritan, wahhabit, naționalist 
paştun, dar fără scopul unei expansiuni revoluţionare, aşa 
cum fusese Iranul lui Khomeiny. În plus, mai înainte de a 
recunoaşte regimul taliban, după Arabia Saudită şi Pakistan, 
americanii au cerut mai multă îngăduinţă în felul în care erau 
tratate femeile. Or, în numele legislaţiei islamice şi al 
legăturilor sale cu Bin Laden — una dintre soțiile sale era 
fiica lui Bin Laden — mollahul Omar refuzase, de asemenea, 
să-l extrădeze pe liderul Al-Qaida, bănuit că a comandat 
atentatele de la Aden (1992), de la Nairobi şi Dar es-Salam 
(1998). Însă, pînă atunci, Departamentul de Stat stopase 
anchetele FBI-ului şi ale CIA. Acestea relevaseră legăturile 
care-i uneau pe prinții magnați ai Arabiei Saudite cu 
organizația Al-Qaida, legături care nu au fost reconsiderate 
ca urmare a participării acesteia la lupta afganilor împotriva 
invadatorilor sovietici. Ele ar fi dezvăluit şi implicarea 
intereselor americane în instituțiile financiare islamice. 
Negocierile cu talibanii aveau, oare, şanse de reuşită? Ele se 
interferau cu negocierile privind conductele de petrol din 
Turkmenistan şi cu negocierile pentru un armistițiu între 
mollahul Omar şi Alianța Nordului a comandantului Massud. 
La sfîrşitul acestor negocieri, guvernul taliban, recunoscut 
pînă atunci doar de Pakistan şi Arabia Saudită, şi-a primit 
consacrarea internaţională. Întreprinsă în timpul lui Clinton, 
ea a fost reluată, sub administrația Bush, la începutul lui 2001. 

După 11 septembrie, sanctuarul talibanilor a constituit 
prima țintă a americanilor, deoarece aceştia au refuzat să-l 
predea pe Bin Laden. Iniţial în colaborare cu acest regim, 
împreună cu Pakistanul şi Arabia Saudită, americaniii erau 
nevoiți acum să-l sacrifice. Însă ei l-au înlocuit ulterior cu 
un regim mai favorabil lor, ceea ce pentru Pakistan însemna, 
odată cu înlăturarea talibanilor, retragerea lor forțată din 
Afganistan, pe care intenționau să-l controleze. Iar în Arabia 
Saudită, prinsă între ciocan şi nicovală, războiul pe care 
americanii îl duceau în acestă țară a pus capăt dominaţiei pe 
care wahhabiţii o exercitaseră asupra regimului. 

De data aceasta, în numele ONU, Statele Unite au preluat 
conducerea în Afganistan, putînd acum să realizeze 
împreună cu vechile republici sovietice şi cu Rusia proiectul 
de deturnare a petrolului şi a gazului natural provenind din 
Turkmenistan şi din Kazahstan, o alternativă la resursele 
din peninsula arabică, o precauţie şi o asigurare în cazul în 
care regimul de la Riyad şi-ar dezvălui fragilitatea. Doar 
Iranul vecin ar fi putut să se opună acestui proiect. Această 
țară a devenit, astfel, ceea ce în timpul lui Stalin sau Brejnev 
s-ar fi putut numi „un aliat obiectiv“ al terorismului. Din 
acest punct de vedere, Iranul se situează, alături de Irak, pe 
lista statelor pe care virtuoasa Americă ar putea fi obligată 
să le „pedepsească“. N-a mai procedat ea, deja, în acelaşi 
fel? 


O nouă structură „statală “: nebuloasa 
Trăsătura inovatoare a războiului împotriva invadatorului 
sovietic în Afganistan a reprezentat-o faptul că sfînta alianță 


nu se manifesta ca atare, iruperea voluntarilor veniți în 

ajutorul afganilor nu provenea din state, ci dintr-o fatwa a 
ulema-lelor. Regăsim o situație de aceeaşi natură, atunci cînd, 
după farwa împotriva lui Rushdie, puterea de stat de la 
Teheran are o atitudine ambivalentă: cînd şi-o asumă, cînd 
se dezice de ea, lăsînd farwa pe seama ayatollahilor. 

Tranziția între faza 1 — în care statele sînt singurele 
răspunzătoare de actele de război, dacă nu cumva susțin 
terorismul în secret — şi faza 2 — în care structurile non-statale 
se substituie statelor — poate fi situată la conferinţa islamică 
de la Taef, din 1981, atunci cînd djihadul este proclamat 
pentru Palestina, dar nu şi pentru Afganistan, pentru care 
numai statele islamice sînt chemate să coopereze cu ONU 
pentru a pune capăt invaziei. La această dată, statele definite 
ca socialiste, precum Algeria lui Chadli sau regimurile 
baasiste, aflate în legătură cu URSS, se abțin să adopte o 
poziţie, ceea ce alimentează ura islamiştilor. 

Astfel, a intervenit o farwa a ulema-lelor, la fel cum în 
alte circumstanţe s-au făcut presiuni, mai mult sau mai puțin 
moderate, asupra guvernelor, cu prilejul conferințelor 
islamice la nivel înalt, începînd din 1969, Conferința 
Mondială Islamică, Conferința Arabă şi Islamică (ostilă 
Riyadului) etc. Cu aceste ocazii, intervin grupuri de presiune, 
precum, „Frații musulmani“, aflați în legătură cu Jamaat-l- 
Islami, comunitate islamică născută în India musulmană. 
Dizidenţii lor puteau fi integrați în viaţa politică sau, 
dimpotrivă, să animeze un curent revoluționar. 

Cu ocazia războiului din Golf, în 1990, cel care furnizează 
cele mai multe contingente forțelor ce luptau împotriva lui 
Saddam Hussein este Egiptul lui Mubarak. De această dată, 
însă soldaţii americani sînt prezenți în forță, cu acordul şi 
binecuvîntarea conducătorilor din Golf, astfel încît, pentru 

islamismul radical, Pămîntul Sfînt era de două ori ocupat: 
Ierusalimul, de către Israel şi Arabia, ţara Profetului, de 
americani. Saddam Hussein a ştiut să profite de situaţie pentru 
a se prezenta ca apărător al Islamului, cîştigînd simpatia 
mulțimilor musulmane din Maghreb şi din alte părți. 

Complicitatea între Statele Unite şi Fahd al Arabiei a creat, 
în acelaşi timp, o scindare în sînul unui element al nebuloasei 
islamice, care a luptat în Afganistan: Al-Qaida şi conducătorii 
săi, Osama bin Laden şi Ayman al-Zawahiri. 

De fapt, după războiul din Golf şi această secesiune, 
avangarda nebuloasei radicale, care doreşte să islamizeze 
modernitatea prin toate forțele jihadului — Al-Qaida — vrea 
să lovească „capul“, şi nu doar Israelul. „Declarînd război 
americanilor“, dorind „să aducă sfîrşitul Statelor Unite“, 
Al-Qaida organizează un prim atentat la World Trade Center, 
în 1993; în acelaşi an, în Somalia, o operaţiune a foştilor 
„afgani“ provoacă 18 morţi în rîndul militarilor americani, 
fapt care este celebrat ca o primă victorie; în august 1998 — 
la a 8-a aniversare a debarcării trupelor americane în Arabia 
— sînt distruse, în acelaşi timp, ambasadele Statelor Unite la 
Nairobi (Kenya) şi la Dar es-Salam (Tanzania). Un alt atac 
era prevăzut împotriva celei de la Paris, independent de 
loviturile contra navelor Marinei Americane la Aden. Apoi, 
s-a produs momentul 11 septembrie 2001. 

La atentate se adăugau efectele colaterale ale acestor 
atacuri cu valoare de simbol. Spre deosebire de organizațiile 
palestiniene, dependente de credite externe şi care, în 
practicile lor teroriste, nu se amestecă în dispozitive 
economice, Al-Qaida reprezintă o adevărată putere 
financiară, din care bogația imensă a lui Bin Laden nu 
constituie decît un element. Dispozitivul rețelelor sale este 

descris în lucrarea lui J.-C. Brisard şi a lui G. Dasquié, iar 
legăturile lor cu sursele americane de finanţare a jihadului 
antisovietic, în lucrarea lui Richard Labévière. De aceea, 
alegerea țintelor corespunde unor obiective evidente. Astfel, 
preluînd tradiția deturnărilor de avioane din deceniile 
precedente, atacul de la 11 septembrie putea destabiliza 
activitatea transporturilor aeriene şi scădea beneficiile 
obţinute din turism. Integrată total în modernitatea 
tehnologică şi financiară, se pare că Al-Qaida s-a felicitat la 
sfîrşitul anului 2001 pentru loviturile împotriva economiei 
americane şi pentru pierderile de pe Wall Street în săptămînile 
ce au urmat după 11 septembrie şi care au ajuns, pare-se, la 
16%. De altfel, turismul constituie o activitate detestată de 
mişcările islamiste extreme, căci el propagă „moravurile 
decăzute ale Occidentului“ pînă în inima ţărilor pe care acesta 
şi-a pus ochii. Această apreciere explică atentatul de la Luxor, 
din 1997, în care 68 de turişti au fost masacrați, chiar în 
locul în care se comemora a 126-a aniversare a premierei 
operei Aida, interpretată pentru întîia oară în Egipt, în 1871, 
sub patronajul khedivului Ismail, a cărui politică întruchipa 
o tentație exercitată de Occident, respinsă astăzi de 
islamismul extrem. În același an, 18 turişti greci erau asasinați 
într-un hotel din Cairo. Cît despre cei 21 de turişti luați 
ostatici la Sipadan, în Malaysia, aceştia erau victimele 
aceleiaşi rețele, ai cărei membri filipinezi constituiau o 
„celulă adormită“. 

O altă expresie a acţiunilor nebuloasei marchează trecerea 
de la o epocă în care terorismul putea proveni de la nivel de 
stat — a nu se confunda cu teroarea de stat — la o epocă în 
care statul terorist însuşi poate fi ameninţat de un element al 
islamismului radical. Această răsturnare explică poziția lui 


218 


ȘOCUL ISLAMULUI 


Kadhafi, care odinioară era conducătorul unei mişcări 
teroriste şi care este în ultimii ani ameninţat de grupări ce 
consideră că Islamul pe care-l aplică acesta este prea molatec. 
Este vorba de Jama al-Islamiya al-Mugqatila, un grup format 
în anii '90 cu ajutorul dolarilor saudiţi, dotat cu rachete 
americane în Afganistan şi care, avînd aproximativ 2 500 de 
membri, toți foşti „afgani“, vor să-l înlăture de la putere, 
atunci cînd se vor întoarce în țară, pe Kadhafi, baza lor 
aflîndu-se în Sudan. Or, în 1993, Bin Laden avea de gînd să-şi 
facă din Libia un sanctuar, înainte de a pune ochii pe 
Afganistan. Acest grup a fost în contact cu serviciile secrete 
englez şi american între 1996 şi 1999 pentru a-l elimina pe 
Khadafi. Intervenţia sa într-o luare de ostatici în Filipine, 
condusă de Abu Sayyaf, implicat, de asemenea, în primul 
atentat împotriva World Trade Center şi făcînd parte din familia 
lui Bin Laden, explică, într-o oarecare măsură, această acțiune 
care a apărut insolită presei occidentale şi americanilor. 
Regăsim aici greşelile viziunii occidentaliste a istoriei. 
Moştenit din Războiul Rece, acest fel de a privi clipind celelalte 
lumi nu percepe evenimentele din afară decît intermitent, iar 
cele care nu intră în cîmpul vizual sînt extrapolate în mod 
eronat. Știm deja că oficialii americani, cu CIA în frunte, au 
alimentat în fundamentalismul* lor antisovietic sau 
anticomunist orice forță care putea contribui la distrugerea 
„Imperiului Răului“. Zbigniew Brzezinsti! a reprezentat mai 
bine decît oricine altcineva această politică. Americanii nu au 
ezitat să susțină naționalismul arab, atunci cînd dezvoltarea lui 
putea bloca expansionismul sovietic sau să susțină Islamul 


! Născut pe 28 martie 1928, consilier al securităţii naționale 
americane, de origine poloneză (n.ed.) 

tradiționalist, în mod deosebit în Riyad, şi, apoi, al lui Sadat, atunci 
cînd alte figuri ale naţiunii arabe se doreau mai laice. Ulterior, ei 
au alimentat rețelele Al-Qaida, pe vremea cînd acestea au 
contribuit masiv, ajutînd la alungarea sovieticilor din Afganistan 

Americanii n-au vrut să accepte că pentru Al-Qaida, deşi 
ostilă comunismului ateu care amenința Islamul, Statele 
Unite reprezentau un tip de imperialism care ameninţa însăşi 
identitatea islamică. Agenţi ai globalizării, aliaţi ai 
Israelului, americanii inspirau islamiştilor o ură mai tenace 
şi mai profundă decît sovieticii. În acest context şi în măsura 
în care Al-Qaida îşi avea rădăcinile adînci în finanțarea 
americano-saudită, era, oare, dificil de a descifra sensul 
evenimentelor şi de a clarifica legăturile Statelor Unite cu 
elementele islamice, printre care şi Al-Qaida?! 

Astfel, odată identificat sanctuarul afgan şi distrus statul 
taliban, gigantul american a apărut înarmat cu o forță 
teribilă, însă legat la ochi, orbit: unde să lovească, din 
Somalia în Filipine, în Iran, Irak, în Sudan sau Coreea de 
Nord? Singura certitudine era că nu va lovi în Arabia 
Saudită. Fluiditatea reţelelor Al-Qaida face extrem de 
dificilă găsirea membrilor săi, cel puţin fără informaţii 
exacte, pe care serviciile de informaţii le posedă, dar pe 
care statele amenințate nu vor să le accepte: „Ar trebui să 
arestăm prea mulți oameni...“ În Statele Unite, după 11 
septembrie, au fost identificate 27 de structuri aflate în 
legătură cu rețelele lui Bin Laden! 


! D.Yergin publică două fotografii cu „petroliştii“ G.Bush, tatăl şi 
fiul, în Arabia Saudită, una arătînd botezarea unei noi sonde petroliere, 
cealaltă din perioada cînd, fiind vicepreşedinte al Statelor Unite, G. 
Bush tatăl îl întîlneşte pe regele Fahd 

Stăpînind doar un dispozitiv de relaţii între state, 
conducătorii politici din Occident se simt într-o oarecare 
măsură destabilizați în încercarea de a se apropia de această 
nebuloasă. Fără îndoială, dispreţuind prea mult, de-a lungul 
istoriei, stadiile organizaționale anterioare structurilor de stat 
teritorial, occidentalii au subestimat chiar în trecut capacitatea 
societăților nomade de a rezista la occidentalizare, sau au 
privit cu condescendență societățile „tribale“. Astăzi, din 
aceleaşi motive, ei nu pot aprecia corect, în afara 
Occidentului, forța relaţiilor familiale în raportul lor cu statul 
şi nu doar cu acesta. Principiul solidarităţii totale între 
membrii unei familii funcționează pentru o bună parte dintre 
cele 54 de rude directe ale lui Osama bin Laden. Bogățiile 
lor adunate la un loc alimentează circuite financiare greu de 
stăpînit. În ceea ce-l priveşte pe Saddam Hussein, acesta a 
putut, prin căsătoria copiilor săi şi prin rețelele familiale 
constituite prin propria sa căsătorie, să-şi asigure un ancoraj 
stabil în instanțele puterii, care, în ciuda certurilor personale 
şi chiar a unor masacre, i-au permis să-şi perpetueze regimul. 
Într-o ţară islamică, familia poate fi în acelaşi timp o verigă 
a societăţii şi un sistem, după cum a arătat-o antropologia. 


Țintele islamismului radical nu sînt alese de un singur 
element al acestei nebuloase. În Egipt, unde se face de 
asemenea prezentă, Al Gamma Islamiya i-a atacat pe 
intelectualii care se apărau împotriva unei islamizări 
sălbatice. Aceştia au fost asasinați, precum Farag Foda, în 
1992, care milita împotriva aplicării şariei şi apăra 
normalizarea relațiilor cu Israelul: „Era vinovat de apostat, 
deoarece era născut musulman, şi deci pasibil de moarte“. 
Naguib Nafuz, laureat al premiului Nobel pentru literatură, 


221 


MARC FERRO 


din 1994, a fost şi el asasinat pentru romanele sale considerate 
indecente. Aceste două crime, ca şi fatwa declarată împotriva 
lui Salman Rushdie, fac parte dintr-o campanie a terorii 
împotriva oricărei forme de expresie, care ar pune sub semnul 
întrebării întoarcerea la Islam. Aceste asasinate îi vizează, 
de asemenea, pe copti: cel puţin 150 au fost uciși. Înalte 
personalități din el-Azhar, precum Marele Muftiu, au 
condamnat, desigur, aceste excese. 

O mare parte din populaţia egipteană a fost şocată. Yussef 
Shahine estima în 1998, atunci cînd a fost ameninţat pentru 
filmul său despre Averroes, care evidenția reflecția filosofică 
pe lîngă cea a Islamului, că niciodată în ultimii 40 de ani nu 
a cunoscut din partea islamiştilor o atmosferă atît de 
maccarthystă. De fapt, maccarthysmul! era o nimica toată în 
comparație cu această teroare. 

Oare islamismul riscă să se extindă? În Egipt, Al Islamiya 
este una dintre cele 50 de asociaţii islamiste care gravitează 
în jurul „Fraţilor musulmani”, în mare parte ostile acestui 
gen de excese. Islamiştii practică, în aceeaşi măsură, utilizarea 
căilor democratice, un exemplu constituindu-l alegerile 
parlamentare, unde au obținut 17% din voturi, sau ca avocaţi, 
pătrunzînd în domeniul juridic, în care rețelele lor au reuşit 
să obțină condamnarea lui Nasr Abu Zeid, un profesor 
universitar divorțat din oficiu, sub pretextul că o femeie 
musulmană nu poate rămîne măritată cu un apostat. 

Astfel, aplicarea şariei este legalizată prin judecători 
selectionaţi cu acest scop de islamişti. Totuşi, se întîmplă că 
unii dintre islamişti condamnă genul acesta de infiltrare ca 


! Vînătoarea de comunişti în SUA, în anii de început ai Războiului 
Rece (n.ed. — M.S.) 

fiind contrar purității scopului lor: „Trebuie distruse aceste 
regimuri şi nu să ne reconciliem cu ele“. 

Cum o bună parte din populaţie reprobează aceste acte, 
societatea militară condusă de Mubarak este destul de eficace 
în lupta sa prioritară împotriva extremismului şi este aprobată 
de o altă parte a societăţii, cea care trăieşte din turism sau 
alte activități. Nu este mai puţin adevărat că economia 
egipteană este în mare parte susținută de finanțarea 
americană. În plus, manifestaţiile care au însoțit războiul din 
Golf şi mai mult încă, cele care vizează Israelul sînt dirijate 
în aceeaşi măsură, după cum am văzut, împotriva unui regim 
neputincios în fața sărăcirii şi frustrării unei părți a populației. 
La fel se întîmpla şi în Maroc, în ambele situaţii, reacțiile 
fiind determinate de conjunctura mondială. Există o fractură 
între regimurile de stat şi o mare parte a populaţiei, dar şi o 
alternativă islamistă, şi nu doar în aceste două țări. 

Dimpotrivă, în Iran, excesele islamiste au fost lăsate în 
urmă. De asemenea, în celălalt capăt al lumii, mai puțin sudul, 
care a fost întotdeauna secesionist şi care a constituit chiar o 
republică autonomă, numită „Bangsa Moro“, în Filipine, sînt 
mai mult de 80% catolici, ceea ce exclude o expansiune a 
Islamului. Iar în alte state, în care Islamul este minoritar, 
depinde numai de stat să practice o politică potrivită pentru 
a neutraliza acest pericol. 

Problema determinantă o constituie divizarea în interiorul 
lumii islamice. Între islamiştii radicali şi moderați, între 
islamişti şi reformatori, între reformatori şi laici, între o putere 
autoritară, care ține frîiele şi o parte a populaţiei redusă la 
tăcere. Fără a mai vorbi despre conflictele între diferitele 
regimuri din țările islamice. 

Iranul a cunoscut abuzurile unei forme de integrism, pe 
cînd Afganistanul a cunoscut o altă formă, prin talibani; 
Algeria a plătit un tribut cumplit violenţei, Egiptul s-a simțit 
întotdeauna ameninţat... Iar războiul cu Israelul, precum şi 
cel din Kashmir perpetuează temerea că aceste conflicte pot 
degenera. 

Adevărata ameninţare provine însă din dezechilibrul 
economic mondial; dacă acesta nu este redus şi ținut în frîu, 
teroarea va lua noi înfățișări... 


OCCIDENTUL DEZORIENTAT 
ORIENTUL DECONCERTAT 


Islamul nu vorbeşte cu o singură voce, chiar dacă, de două 
sau trei decenii, cea mai agresivă dintre voci se face auzită 
în privinţa Occidentului. La origine se află, fără îndoială, 
moştenirea proprie, dar, în aceeaşi măsură, această degradare 
socială generalizată care atinge şi societățile dezvoltate. 

Este clar că, mai ales în Franța, imigranții din Africa de 
Nord rămîn, cu siguranță, musulmani, dar se integrează 
încetul cu încetul în societatea laică. Bineînţeles, ei pot să 
se manifeste ca atare, într-o zi pe un stadion sau în altă zi 
împotriva lui Sharon; dar ei nu au intervenit în favoarea lui 
Saddam Hussein în timpul războiului din Golf, spre 
deosebire de fraţii lor din Algeria, nici în legătură cu 
conflictele interne din ţara lor de origine. Se observă, de 
asemenea, că ei nu sînt mai musulmani decît sînt francezii 
catolici, dacă se ia în considerare gradul de frecventare a 
moscheilor. Şi nu sînt musulmanii de a doua generaţie, 
născuți în Franța din părinți magrebieni, cei care cer să se 
construiască altele... „Sîntem pregătiți să fim nişte Voltaire 
ai Islamului“, spunea rectorul moscheii din Paris. Să mai 
adăugăm că numărul căsătoriilor mixte cu metropolitani 
nu a fost niciodată atît de ridicat, aproape la fel precum cel 
al portughezilor. În plus, ca semn de adaptare la modernitate, 
căsătoriile femeilor musulmane cu metropolitani, şi nu 
numai cu aceştia, au loc mai tîrziu decît în Maghreb, cu 
aproximativ doi sau trei ani. 

Totuşi, confruntat cu şocul Islamului, Occidentul rămîne 
dezorientat. Pentru unii nu e acesta un efect perfid al căinței? 

Occident: efect pervers sau fascinaţie 


În timpul războiului din Algeria, conştiinţa republicană 
şi mediile revoluţionare au dorit să ignore faptul că victimele 
regimului colonial, trecînd drept rebele şi membre ale FEN, 
putuseră să se transforme în opresori și asasini. Într-adevăr, 
din 1954, terorismul îi lovise pe europeni, desigur, pe 
reprezentanții autorității considerați „ocupanţi“ şi pe alții, 
dar, de asemenea, pe musulmani, cum erau cei care nu 
subscriau la diferitele campanii de sprijin financiar, fără a 
mai vorbi de rivalii messalişti sau de membrii Uniunii 
Democratice a Manifestului Algerian a lui Ferhat Abbas. Or, 
în timp ce în metropolă unii denunţau cu vigoare excesele 
comise de armată, tortura, în special, nici o voce nu a 
stigmatizat crimele FEN-ului atunci cînd, printre victime, 
au fost considerați drept trădători — şi nu doar de către FEN —, 
pe lîngă cei, precum harki!, care ar fi putut participa la 
operațiuni de cercetare şi curățare a unei zone, şi toți cei 
care, în Algeria, doriseră să devină francezi cu toate 
drepturile, şi aceştia erau numeroşi. 

Există aici o contradicție: în timp ce principiul republican 
al luptei contra inegalităților este întărit de atitudinea unui 
anumit număr de colonizați, care cred că Franţa poate deveni 
patria lor, chiar aceşti republicani îi repudiază, în loc să 
observe că întruchipează propriile idealuri. Este adevărat că 
programul FEN se prezintă ca naționalist, dar şi ca 
revoluţionar, ceea ce explică de ce încuviințează aceste 
idealuri. De fapt, ceea ce FEN desemna sub numele de 


= ec 


„revoluţie algeriană“, era transmutarea unei organizații, 


! Militar auxiliar în armata franceză din Africa de Nord (n.ed. — 
M.S.) 

Mişcarea Muncitorilor şi a Libertăţilor Democratice, în 
instituție de stat, această transformare fiind însoțită de 
acțiunile teroriste sau militare din noiembrie 1954. Dat fiind 
că, în acest dispozitiv, Islamul nu conta decît ca „forță 
mobilizatoare““, la fel cum lumea arabă era folosită doar drept 
„cadru şi catalizator“ al acțiunii, mişcarea de stînga franceză 
îi era complice, cu toată seninătatea. 

Punînd în valoare, prin contrast, conştiinţa republicană, 
Islamul nu apărea mai mult nici în acțiunea egiptenilor sub 
Nasser, care, desigur, se duce în mod patriotic la moschee în 
timpul crizei din Suez — la fel cum guvernul Daladier- 
Reynaud mersese la Notre-Dame, în mai 1940 — pentru a 
implora destinul. Acesta nu este un motiv de a trece cu 
vederea că îi arestase pe „Fraţii musulmani“ care încercaseră 
să îl asasineze. 

Aici se află una dintre contradicţiile care s-au reprodus în 
diferite feluri: în timp ce propovăduitorii libertăţii sau ai 
revoluției stigmatizează puternic excesele de zel ale propriilor 
instituţii, din propriul stat-naţiune, ei înşişi se fac avocaţii 
abuzurilor comise de alte state-națiuni pe cale de consolidare, 
în măsura în care îl combat pe cel propriu. Ei urmează prin 
această atitudine exemplul lui Lenin, care, în 1914, declara 
că revoluționarii trebuia să colaboreze la înfrîngerea propriei 
țări şi să dea, astfel, o şansă revoluţiei. 

De la sfîrşitul celui de-al Doilea Război Mondial, dintre 
toate țările din Occident, Franţa este cea care, în raport cu 
lumile Islamului, a fost cea mai afectată. În lupta lor pentru 
independenţă, popoarele din Siria, Liban, Tunisia, Maroc şi, 
mai ales, din Algeria sfirşiseră prin a zdruncina puterea şi 
contribuiseră la căderea celei de-a IV-a republici şi la 
revenirea lui De Gaulle. Mai înainte, dacă Mendes France 

reuşise să pună capăt războiului din Indochina, De Gaulle 
fusese cel care a surprins stînga pe picior greşit, reuşind să 
negocieze cu FEN şi să scoată ţara din războiul cu Algeria. 
Partidul Comunist Francez fusese obligat să spună „da“; 
dintre cei de stînga, doar Partidul Socialist Unificat se 
abținuse. 

În timp ce tendinţele de stînga se aflau, în parte, dezarmate 
ideologic, radicalii de extremă stînga sînt încurajați de 
succesele lui Fidel Castro şi ale lui Che, pe de-o parte, şi, pe 
de altă parte, de revoluţia culturală din China, apoi, de crearea 
Tricontinentalei. Unda de şoc a acestor mişcări ajunge pînă 
în Statele Unite, unde, în acelaşi timp, se dezvoltau mişcările 
Black Muslims, Black Panthers şi lupta împotriva războiului 
din Vietnam. 

În 1968, tineretul german o luase înaintea mişcării din 
luna mai din universităţile franceze, care a fost încadrată şi 
condusă de multe organizații troțkiste, maoiste şi anarhiste, 
dar odată cu sfîrşitul primăverii de la Praga şi dezavuarea 
comportamentului comuniştilor în privința chestiunii 
algeriene, Partidul Comunist pierdea pentru totdeauna 
întîietatea intelectuală pe care o exercitase de la sfîrşitul 
războiului, cel puţin în Franţa şi în Italia. Simultan, în toată 
Europa occidentală, epoca maselor muncitoreşti începea să 
apună, astfel încît statele-majore ale acestor organizații nu 
mai dispuneau de trupe. De la experienţa din mai 1968, clasa 
muncitoare, pe care îşi fondaseră legitimitatea istorică a 
acțiunii lor, nu mai răspundea la apel. 

Aceste deziluzii explică exasperarea acestor state-majore, 
care asistă la o reacaparare a ordinii sociale şi politice de 
către „burghezia“ dominantă şi de statul al cărui control l-a 
păstrat. Astfel, în Europa, din sciziune în sciziune apar 

organizaţii care consideră că doar terorismul mai poate avea 
succes împotriva acestora. În Italia, confruntate cu un stat 
„fictiv şi disprețuit“, apar Brigăzile Roşii, născute la sfîrşitul 
lui 1969, şi ale căror practici teroriste se dezvoltă pînă la 
răpirea şi asasinarea primului-ministru, Aldo Moro, în 1978. 
Germania cunoaşte un fenomen asemănător în aceeaşi 
perioadă, cu grupul animat de Meinhof şi „banda Baader" 
(1972). În acelaşi moment, în Uruguay, trupele Tupamaros 
alternează terorismul cu gherila urbană. Peste tot, statul este 
cel care este acuzat; situaţia e similară pînă şi în Corsica, 
unde această schimbare reprezintă o noutate ideologică, căci 
nu poate fi vorba de rebeliune, ci de o critică a gestiunii puterii 
publice, căreia, de la evenimentele din Aléria, i se opune o 
altă gestiune. 

Tot pe la începutul anilor '70, armata roşie japoneză 
lansează primele sale campanii teroriste şi încheie o alianță 
pe plan tehnic şi strategic cu organizaţia lui Georges Habache 
în Palestina. 


Se poate observa aici o concordanță: în timp ce în Occident 
Şi în Japonia ecoul evenimentelor din 1968 se estompează 
ŞI, odată cu el, perspectivele politice, care se puteau deschide 
revoluţionarilor, apare un val terorist, în special, în Germania 
şi în Japonia şi, de asemenea, în Italia, unde Brigăzile Roşii 
speră, astfel, să doboare regimul de neclintit al creştin- 
democratilor. 

Or, în timpul aceleiaşi perioade, după dezastrul militar al 
Războiului de Şase Zile, considerînd că statele arabe sînt în 
mod evident incapabile să acționeze eficient contra Israelului, 
palestinienii decid să pună capăt războiului convenţional 
concentrat pe aceste teritorii şi să extindă terorismul în afara 

zonelor de conflict. În acest fel, războiul din 1967 joacă rolul 
de accelerator al violenței teroriste. 

Dar există o legătură, o solidaritate între aceste diferite 
organizații: toate se proclamau marxist-leniniste, inclusiv cea 
a creştinului Georges Habache, în Palestina, şi se inspirau 
toate din ceea ce se întîmpla în Cuba, în Vietnam, animatorii 
lor provenind adesea din campusurile universitare. 

Se poate vorbi şi de o particularitate: antiamericanismul 
îşi face acum o apariție violentă, atît sub influența stîngii 
germane, cît şi a armatei roşii japoneze. Grefa reuşeşte, dacă 
se poate spune aşa, cu FPLP, cînd Shigeno Fusako, fostă 
stripteuză într-un bar din Tokyo şi „Pasionaria“ a acestei 
armate roşii, devine, în acelaşi timp, şi şeful ei şi amanta lui 
Georges Habache. În acest interval, ea încredințează soțului 
său o misiune kamikaze, din care el nu se mai întoarce. 

Astfel, între aceste personaje se leagă un fel de rețea, ca o 
Internațională, fără lider, a terorismului. Confraţi din punct 
de vedere ideologic, în mod inevitabil, atrag simpatia 
celorlalți marxist-leninişti care, peste tot, şi în Franţa, de 
asemenea, pretind că reprezintă o clasă muncitoare pe cale 
de refacere. În orice caz, dacă Fracțiunea armatei roşii Baader 
conservă ceva vreme un nucleu stabil în Germania, Celulele 
revoluționare şi Mişcarea din 2 iunie, fondate ulterior, se 
plasează sub conducerea fermă a mişcărilor teroriste 
palestiniene. 

Marxismul acestor grupări diferă profund de cel la care 
se referă, fie că se declară fii ai lui Lenin, Troţski sau Mao. 
În primul rînd, pentru că aceşti revoluționari condamnaseră 
terorismul anarhist şi populist. În al doilea rînd, pentru că 
clasa muncitoare, pe care pretindeau că o reprezintă, rămîne 
străină de aceste acțiuni, teroriste sau nu. Doar lupta împotriva 

imperialismului american — şi a aliatului său „sionismul“ 
israelian — se încadrează în schema tradițională a luptei 
politice. Aceste acte de terorism se îndeplinesc totuşi, la unii 
dintre promotorii lor, în numele luptei de clasă şi a mişcării 
muncitoreşti. Or, buni elevi ai lui Lenin în această privință, 
ei consideră că nu e nevoie ca muncitorii să participe la 
mişcare — presupunînd că sînt măcar informați — pentru ca 
în numele lor lupta să poarte semnele revoluţiei. 


Dacă francezii părăsesc Algeria, este tocmai în numele 
legitimităţii luptei celor slabi contra opresorilor: 
înţelegerea tacită între grupusculele europene şi grupurile 
teroriste palestiniene pornea de la aceleaşi principii. Şi 
toți vedeau, mai mult sau mai puţin, în această emancipare 
Şi în acţiunile teroriste punctul de plecare pentru o nouă 
ordine revoluţionară. Nicidecum germenele renaşterii 
Islamului! Căci ceea ce a ieşit la suprafață după toate 
acestea a fost Islamul. 

Într-adevăr, acest fapt devine evident în timpul revoluţiei 
iraniene. Ce alegere le rămîne de făcut acestor marxişti şi 
altor republicani de stînga, care, ridicați împotriva 
creştinismului, de mai mult de un secol, luptaseră pentru 
eradicarea religiei din stat, dacă nu chiar din societate? În 
fața provocării Islamului, terorist sau nu, cum au reacționat 
revoluționarii, republicanii, laicii? 

Cînd inimaginabilul se întîmplă, pe 11 septembrie 2001, 
Jean Baudrillard simte că domneşte un soi de jubilație pe 
măsura condamnării terorismului şi a uniunii sacre contra 
acestuia. „Nimeni nu putea să nu viseze la o distrugere a 
oricărei puteri devenite hegemonice în asemenea măsură“. 
De fapt, mondializării, pe care o stăpînesc doar Statele Unite, 

chiardacănu o reprezintă singure, i-a răspuns o mondializare 
a resentimentului. Cu diferența că Occidentul a ascuns această 
reacție, explozia de bucurie din partea celor care se 
considerau victime ale acestei mondializări. 

Desigur, martiriul voluntarilor a fost pus pe seama 
Islamului, dar lumea creştină şi Japonia i-au respectat în 
aceeaşi măsură în care i-au judecat. Acest pas către 
recunoaştere vine după cel făcut de mulți alții. Astfel, Roger 
Garaudy, militant creştin, apoi, comunist, adevărat 
excomunicator stalinist, care, deziluzionat de diferite 
experienţe, consideră, la mijlocul anilor '90 că, dacă 
islamismul constituie boala Islamului, în acest Islam, Ilsus 
este şi el un profet. Într-un sens, Michel Foucault, în 
octombrie 1978, mergea şi mai departe. Ancheta sa în Iran 
aminteşte irezistibil de „Întoarcerile de la Moscova“ ale 
simpatizanților anilor 1930. 

«Ce vreți voi?» Cu această unică întrebare m-am deplasat 
la Teheran şi Qom în zilele care au urmat revoltelor. M-am 
abținut să o pun profesioniştilor din politică, am preferat să 
discut, îndelung cîteodată, cu preoţii, cu studenții, cu 
intelectualii interesați de problemele Islamului, sau chiar cu 
foşti luptători de gherilă, care abandonaseră lupta armată în 
1976 şi deciseseră să îşi desfăşoare acțiunea în cu totul alt 
mod, în interiorul societății tradiționale. «Ce vreţi?» Nici 
măcar o singură dată nu am auzit pronunțîndu-se cuvîntul 
«revoluţie». Dar patru din cinci oameni au răspuns 
«Guvernare islamică [...]». O autoritate religioasă mi-a 
explicat că ar fi nevoie de o îndelungată muncă a experților 
civili şi religioşi, savanți şi credincioşi, pentru a clarifica 
toate problemele puse şi cărora Coranul nu a pretins niciodată 
să le dea un răspuns precis. Dar se pot găsi cîteva direcții 

generale: Islamul valorifică munca; nimeni nu poate fi privat 
de roadele muncii sale; ceea ce trebuie să aparțină tuturor 
(apa, subsolul) nu va putea deveni proprietatea exclusivă a 
nimănui. În ceea ce priveşte libertăţile, ele vor fi respectate 
în măsura în care folosirea lor nu va servi altcuiva; 
minoritățile vor fi protejate, în măsura în care aceasta nu 
dăunează majorităţii; între bărbat şi femeie nu va exista 
inegalitate de drepturi, ci diferență, decurgînd din diferența 
naturală [...]. Se spune adesea că definițiile guvernării 
islamice sînt imprecise. Mie mi-au părut, din contră, de o 
limpezime foarte familiară, dar, trebuie să spun, destul de 
neliniştitoare. «Sînt formulele de bază ale democrației 
burgheze sau revoluţionare, am spus; nu am încetat să le 
repetăm din secolul al XVIII-lea, şi ştiţi unde au dus.» Dar 
mi s-a răspuns imediat: «Coranul le-a enunțat cu mult înaintea 
filosofilor voştri, şi dacă Occidentul creștin şi industrializat 
le-a pierdut sensul, Islamul va şti să păstreze valoarea şi 
eficacitatea lor. [...)» Însă există două probleme care mă 
interesează mai mult: în zorii istoriei, Persia a inventat statul 
ŞI a încredințat rețeta Islamului... din chiar acest Islam, ea a 
desprins o religie (şiismul), care a dat poporului său resurse 
indefinite pentru a rezista puterii statului. Trebuie să vedem 
aici o reconciliere, o contradicţie sau doar o noutate? [...] 
ŞI, apoi, poate că supușii revoltați ai şahului sînt pe cale să 
studieze acest lucru, pe care noi l-am uitat de atît de mult 
timp în Europa: o spiritualitate politică“. 

Indulgență, aici, pentru cei care vor să distrugă, să 
transforme, să transfigureze statul; abilitate, acolo, care 
vădeşte o bucurie împărtăşită, la vederea unei superputeri 
umilite, expresie a unui antiamericanism reținut sau 
refulat. 

În cele două cazuri, se escamotează o întreagă latură a 
realității: metodele, nici măcar puse în cauză, pe cît sînt ele 
de violente, revoluționare; în vreme ce conţinutul 
islamismului era perfect identificat, începînd din 1976. 

Această toleranţă a revoluţionarilor şi a unor intelectuali 
față de violențele comise de cei care se consideră victime 
care au fost, succesiv, colonizaţii din partea colonizatorilor, 
palestinienii din partea israelienilor, apoi, popoarele islamice 
victime ale imperialismului american —, iată o atitudine care 
nu este proprie acestui mediu. 

Ea se regăseşte în Biserică. 

În Algeria, deși cei colonizați nu fuseseră creştini, am 
văzut că straturile inferioare ale slujitorilor Bisericii susțin 
revendicările lor şi chiar figurînd, după 1954, printre cei care 
au plecat. În timp ce, la cealaltă extremitate a ierarhiei, 
atitudinea papalității a putut conduce la ideea unui complot 
împotriva Franței, care a fost inițiat de Vatican. Oare, Franța 
nu era o republică laică, această „ticăloasă“ care separase 
Biserica de stat, care nu reținuse că misionarii săi nu trebuia 
să militeze pentru propria patrie, ci pentru binele comun? 

În momentul decolonizării, neuitînd atitudinea echivocă 
a papalității față de nazism, simpatiile sale pentru Franco şi 
regimul de la Vichy, tăcerea sa opacă referitor la soarta 
evreilor, au apărut întrebări în legătură cu această solidaritate 
a Bisericii cu colonizații, chiar musulmani, în legătură cu 
atitudinea papalității ostile Israelului, dar favorabilă Marelui 
Muftiu. Fără îndoială, nu exista nici o complicitate morală 
între atitudinea straturilor superioare şi inferioare ale 
Bisericii, aceştia din urmă criticîndu-i pe ceilalți. 

Această aparentă convergenţă nu pune mai puţine 
probleme; cînd e vorba de atitudinea papalității în privința 

sorții tragice a Bisericii în Orient, anumite poziții față de 
Islam ne lasă perplecşi. E un tabu să stabileşti această 
paralelă? Ca să dea seama de atitudinea sa, să-şi justifice 
tăcerile în privinţa genocidului, papalitatea aminteşte că nu 
a putut să ajute nici Biserica catolică poloneză. Dar ea repetă 
aceleaşi argumente neintervenind aproape deloc atunci cînd 
țările islamice, redevenite independente, au eliminat încetul 
cu încetul minoritățile creştine din Orient, precum copții, 
maroniţii. Nu e nici o îndoială că, în primul caz, preoții 
polonezi au fost sacrificați din cauza urii şi a temerii față de 
bolşevici, mai mult decît din fascinaţie pentru nazism. 

Dar, în al doilea caz, nu există, de asemenea, şi fascinație 
pentru Islam? Într-un eseu stimulant, scris în 1996, Alain 
Besançon se întreabă dacă, într-o oarecare măsură, nu se 
regăseşte azi o situație pe care creştinismul a cunoscut-o 
altădată în timpul cuceririlor Islamului. În secolele al VII-lea 
şi al VIII-lea, Biserica era în criză, iar ereziile atît de 
numeroase, încît s-a putut crede că Islamul era o nouă erezie, 
şi această criză a putut determina convertirea în masă, uneori 
forțătă, a creştinilor la Islam. Pentru a se simți protejaţi, pentru 
a beneficia de statutul de „dhimmis*“, şi ca să nu fie 
masacrați, ei încercau să se facă transparenți şi practicau un 
cult al supunerii. Cît despre Biserica independentă din 
Occident, ea adopta față de Islam diverse atitudini a căror 
moştenire se regăseşte astăzi: refuzul, negocierea, tentația 
sincretică, una din înfățişări fiind marcionismul*. 

Ar putea fi vorba de aceeaşi situaţie şi în ultima jumătate 
de secol. Se observă o criză atît a credinţei, cît şi în jurul ei, 
dar, de asemenea, o „atracţie pentru virtuțile presupus 
conservate de această societate tradițională“, simpatie pentru 
o religie care asigura „o prezență onorabilă a Mariei şi a lui 

Iisus în Coran“ (surata „Masa servită“), pe cînd evreii nu îl 
onorează pe lisus, fiu al Mariei. Felul de simetrie pe care o 
stabilesc declarațiile catolice între evrei şi musulmani 
constitue o negare a filiației în raport cu Israelul, îndepărtînd 
creştinii de rădăcinile lor biblice, fragilizîndu-i prin raportare 
la Islam. Pe scurt, a admite o paralelă între „cele trei religii 
ale Cărţii“ este un mod de a disocia creştinismul de iudaism. 
Pentru Islam, din contră, această paralelă e justificată, de 
vreme ce Istoria începe cu Mahomed, şi Coranul 
devalorizează şi anulează tot ce a precedat acest moment. 
Sîntem îndreptățiți să ne întrebăm dacă această dorință 
de întîlnire a creştinilor cu Islamul nu predispune pe cei ce 
se pretează la aceasta la o poziţie virtuală de dhimmi. Cum 
să nu te gîndeşti la Rinocerii lui Eugene Ionesco, în care, 
amenințate să se vadă transformate în acest animal ciudat, 
personajele piesei consideră că, pînă la urmă, te poți felicita 
că ai sfîrşit prin a-i semăna? Eugene Ionesco a imaginat 
această alegorie în relație cu anumite componente din 
regimurile totalitare. Dar nu este ea valabilă, de asemenea, 
pentru cei care cunosc ispita Islamului, acest alt totalitarism? 


E totuşi clar, după cum am văzut, că Islamul nu se reduce 
la islamismul extrem, pe care mulți musulmani l-au numit 
maladia Islamului... 

Exemplul revoluţiei iraniene este mărturia unei lente şi 
lungi rezistenţe, adesea victorioase, a unei întregi populații, 
mai ales tinerii, împotriva exceselor ei, chiar împotriva 
principiului ei. Societatea egipteană, dar nu numai ea, rezistă 
acestei provocări: dar aici, ca şi în alte părți ale lumii islamice, 
are loc acuzarea regimurilor, a practicilor lor, la fel ca efectele 
mondializării, care alimentează această tentaţie a 

extremismului, şi pot încă să o alimenteze şi în viitor... Oare, 
în Europa, teama de viitor nu a dat naştere, de asemenea, 
unei forme noi de populism extremist? 

Fără îndoială, se cuvine, mai întîi, să nu ne lăsăm înşelați 
de aparente: să porți o cruce la Moscova, în 1989, era semnul 
unei respingeri a comunismului, mai mult decît cel al unei 
întoarceri la religie; şi tot astfel, se ştie, portul ceador-ului, 
cînd era spontan, a putut fi semnul insubordonării, dar, în 
aceeaşi măsură, şi o manifestare a integrismului. 

S-a dovedit, mai ales, că ar conta prea puţin culoarea 
drapelului. Atîta timp cît, în lipsă de măsuri adecvate, 
raporturile inegale vor crea frustrări şi disperare, aici sau în 
altă parte, un monstru infam va reapărea. 

Este de datoria cetățenilor liberi să acţioneze pentru a 
preveni aceasta. 

Orient 
Islamizarea naţiunii 
sau naţionalizarea Islamului 


După cel de-al doilea război din Irak: 
mai este vorba despre un proiect politic arab? 


Observînd, în timpul celui de-al doilea război din Irak, 
imobilitatea de cadavru a guvernelor arabe, ne putem întreba 
dacă falimentul regimului lui Saddam Hussein înseamnă doar 
căderea unui tiran, revenirea în forță a imperialismului, şi 
nu doar eşecul unui proiect național arab. Pe de altă parte, 
trebuie să notăm faptul că, manifestîndu-şi mînia împotriva 
acestei pasivități, din Marakech pîna în Gaza şi în Cairo, 
politica arabă a arătat care era potenţialul său şi cît de mult 
se separă de politica guvernelor sale. 

Fără îndoială, în Damasc, regimul a încadrat manifestații 
de susținere a irakienilor, a unui regim înrudit cu Baas, un 
adevarat frate inamic. De asemenea, regele Abdallah al 
Iordaniei şi-a vărsat sîngele pentru victimele bombar- 
damentelor aeriene; el a lăsat să treacă voluntari pentru Irak, 
în timp ce ţara sa era sub supraveghere americană. În 
continuare, Liga arabă a lansat proclamaţii pentru 
stigmatizarea agresiunii împotriva Irakului; prin eficiența lor, 
acestea aminteau de cele ale SDN înainte de război, deşi 

diviziunile din cadrul acestei Ligi nu trimit la cele ale Uniunii 
europene, mult mai aproape de noi. 

Mai ales în timpul acestui război, am notat tăcerea celor 
care îl susținuseră pe Saddam Hussein cînd, în 1990, invadase 
Kuweitul: Yemenul, Sudanul, OLP-ul lui Yasser Arafat. 

Cum ne putem da seama de falimentul actual al politicii 
arabe, de mitul unității arabe, la cincizeci de ani după ce 
Nasser, lansînd această provocare în fața imperialismului 
colonial odată cu criza din Suez, a concretizat renaşterea 
națiunii arabe? 


Încă de la apariţia sa, în secolul al XIX-lea, acest proiect 
al renaşterii arabe a luat mai multe înfățişări: constituirea 
unui regat separat sau nu de Imperiul Otoman, însă fără Egipt 
considerat ca nearab; sau, mai mult, pentru a nu se îndepărta 
de creştinii din Orient, crearea unui stat pentru care Islamul 
ar fi expresia geniului arab şi nu o revelaţie divină (acestei 
arabizări a islamului se opunea o islamizare a arabității pe 
care, după sfîrşitul imperiului otoman şi după dispariția 
Califatului, au preconizat-o frații musulmani din Egipt). În 
acest moment, sperjurii promisiunilor facute Arabilor în 
1916, învingătorii din 1918 instituiseră state sub mandat fără 
suveranitate reală şi lăsau să pătrundă imigrația evreiască, 
favorizînd astfel proiectul unei lumi arabe multiconfesionale 
căreia i se opunea ideea unei comunităţi de credincioşi 
reunificați sub egida marelui Mufti al Ierusalemului. 

Între cele două războaie, Germania nazistă se afla într-o 
continuă ascensiune — prin tendințele sale antibritanice, 
antievreieşti, anticomuniste ea umilea puterile coloniale; 
rămînea astfel Germania al cărei proces de unificare a fost 
considerat ca putînd servi drept model arabilor. 

Dar cine, în Orient, ar putea juca rolul Prusiei? 


Elaborînd proiectul de creare a unei Ligi arabe, după 
revolta din Irak în 1941, englezii sperau într-o reluare a 
puterii. Care era ideea lor? Pornind din Bagdad, capitala 
istorică a lumii arabe, să reconstituie un întins regat destinat 
hasemitilor. Însă Egiptul le-a suflat ideea ligii Irakului şi, 
după căderea regelui Farouk, în 1952, Nasser, în urma 
succesului său, concretiza renașterea atît așteptată. Totuşi, 
Bikbachi se simte mai degrabă egiptean decît arab, „fiind 
sensibil la nenorocirile şi bucuriile acestui popor“. Astfel 
intervine în favoarea sa: în Transiordania, împotriva 
Israelului, bineînțeles, precum şi în Magreb. Or, pentru el, 
unitatea arabă constituie numai unul dintre cercurile politicii 
sale, privind lumea musulmană şi Africa — nimic mai mult. 
Încă de pe acum, naționalismul sumbru al algerienilor îi 
disprețuiește pe cei care, cum ar fi Ben Bella, ar juca cartea 
egipteană; pe de altă parte, Bourguiba se teme de acțiunile 
lui Salah Ben Youssef în Cairo; ar putea contracara proiectul 
unui Magreb unit... sub egida sa. Cînd Nasser a definit Al- 
geria drept „portalul sau“ în relațiile cu Africa (1961), la 
Damasc elogiatorii unităţii arabe încep să-şi pună întrebări. 

Cei din partidul Baas care se doresc moştenitori în 
Semiluna fertilă, nu se bazează pe panarabismul lui Nasser, 
deşi de acum înainte el este cel care îl incarnează. Totuşi, 
gajurile pe care le-a dat luptei antiimperialiste, împotriva 
Israelului, legitimează sacrificiul si autodisoluția Baas-ului 
sirian, făcînd posibilă uniunea dintre Cairo şi Damasc şi 
crearea Republicii Arabe Unite (RAU). De altfel, avîntul 
nasserismului a dus la căderea monarhiei din Irak; totuşi, 
unul dintre promotorii insurecției, generalul Aref nu reuşeşte 

să anexeze Irakul la RAU, care se dezintegrează, ajungîndu- 
se mai degrabă la o egiptizare a Siriei decît la integrarea 
celor două țări. O fotografie, în care, din profil, apar cele trei 
figuri ale lui Aref, Nasser şi Ben Bella, prezintă unul dintre 
aceste momente în care unitatea arabă funcționa încă. 

Se pune capăt războiului de şase zile — o înfrîngere în 
faţa Israelului — cînd forțele Rais erau imobilizate în Yemen, 
regiune refractară la anexarea sa la RAU. Pentru lumea arabă 
acest dezastru din 1967 este mult mai mare decît cel din 
1948. Nasser este încă popular în Egipt deşi teritoriul său a 
fost amputat, însă a pierdut încrederea a mii de panarabi şi 
de refugiați palestinieni: este numit chiar „Petain al națiunii 
arabe“. 

Egiptul fiind învins, care stat va mai ridica drapelul? 
Siria? Aceasta a participat la luptele împotriva Israelului şi a 
pierdut Golanul; Assad considera că ar fi mai înțelept să 
rămînă în umbră pentru a-şi putea canaliza mai bine energia 
către absorbția Libanului. Libia tînărului Kandhafi? Ea 
revendică deschis acest rol; Kandhafi propune unirea țării 
sale cu Tunisia, apoi cu Egiptul; conducătorilor mai în vîrstă, 
obosiţi, ea propune, prin intermediul petrolului, înscrierea 
acțiunii arabilor în lupta internațională a “naţiunilor proletare" 
şi ca arabii să relanseze proiectul revoluției mondiale. Însă, 
prin războiul din octombrie, pe care Sadate, succesorul lui 
Nasser, îl lansează împotriva Israelului, acest proiect îşi 
pierde rațiunea de a fi. De fapt, el pregăteşte călătoria în 
Ierusalem, pacea cu Israelul: în ochii a mii de palestinieni şi 
panarabi, Egiptul a trădat, Sadate este asasinat de frații 
musulmani. 

Rămiîne Irakul. O dată, de două ori, de trei ori, Saddam 
Hussein care instaurează în țară o tiranie din ce în ce mai 

sîngeroasă, poate juca, în paralel, şi rolul de apărător sau de 
elogiator al lumii arabe. În 1979 mai întîi, revoluția islamică 
din Iran îl determină să ducă războiul de expansionism şiit, 
reanimînd vechiul antagonism cu persanii care pot deveni 
un obstacol în faţa unificării arabilor. Proiectul său al unei 
hărți panarabe pune față în față programul lui Baas, (în 
realitate nu mai este vorba de partidul de origine) ostil 
predominanței religiei, şi programul ayatollahilor, dorindu-se 
„un nou Nasser“, el este condamnat de Khomeiny care atacă 
arabismul şi cheamă la răsturnarea Baas-lui, devenit partid 
laic. În afară de Assad al Siriei, frate inamic al Baas-ului, 
toate țările arabe susțin Irakul în această luptă împotriva 
Iranului, însă din punct de vedere financiar ei nu îl ajută 
deloc şi pentru a putea plăti cheltuielile acestui lung război, 
Saddam Hussein invadează Kuweitul pe care Marea Britanie 
îl detaşase altădată din Irak şi pe care Irakul l-a revendicat 
mereu. Astfel, în 1990, condamnat de ONU şi invadat de 
americani, Irakul apărea pe de o parte drept un agresor, fiind 
în acelaşi timp agresat de imperialism; lumea arabă s-a 
divizat, Arabia Saudită, Emiratele, Egiptul alăturîndu-se 
americanilor; în timp ce Yemenul, OLP-ul şi Sudanul îl 
susțineau pe Saddam Hussein. 

După eliberarea Kuweitului, americanii nu intră în 
Bagdad. Motivele lor? Izbucnirea din Irak ar favoriza o 
secesiune kurdă care ar putea deveni contagioasă de cealaltă 
parte a frontierei, fapt pe care Turcia nu îl doreşte; or, în 
1990, ea constituie încă marea fortăreață împotriva URSS-ului 
a cărei destrămare nu este încă certă; în plus, Statele Unite 
se tem ca Irakul să nu treacă în mîna şiiților, într-un mo- 
ment în care Iranul este în totalitate sub stăpînirea 
ayatollahilor iar Arabia Saudită, punct de ancorare şi aliată 

a americanilor, nu ar putea face față. Zece ani mai tîrziu, 
aceste rațiuni nu mai există. Iranul este încercuit, americanii 
avînd poziţii în fosta Asie centrală sovietică, iar 
Afganistanul fiind curăţat de regimul taliban. Nu e cazul 
ca Turcia să fie menajată ca înainte, deoarece Rusia a 
devenit un aliat al americanilor. 

În ceea ce priveşte Arabia Saudită, nu mai este nevoie 
de ajutorul său, de cînd sovieticii au părăsit Afganistanul, şi 
chiar mai puţin, de cînd planează suspiciunea că un anumit 
număr dintre potentaţii săi se întrețineau cu rețeaua Ben 
Laden. 

Fără ca Moscova sau Teheran să intervină în acest sens, 
fiul lui Bush, poate de acum înainte să-şi îndrepte atenția 
asupra Bagdadului în vederea controlului întregului Orient 
Mijlociu şi al petrolului său: este de ajuns să se găsească un 
pretext: de fapt două pretexte imaginare — posesia de arme 
de distrugere în masă, complicitatea dintre Saddam Hussein 
— laicul şi Ben Laden — integristul, pe care oricum nu le-a 
putut dovedi. La ONU, Franţa, Germania şi Rusia au încercat 
să prevină acest război propunînd înmulţirea inspecțiilor: 
însă, înainte de inventarea acestor pretexte, „vulturii“ 
americani au înțeles să treacă la acţiune. Pe alocuri putem 
observa că cele trei țări care s-au opus, sunt țări care întrețin 
importante minorități musulmane. 

Războiul împotriva unui regim, deşi tiranic, avea să apară 
ca o nouă agresiune împotriva lumii arabe şi riscă să 
resusciteze terorismul: iar aceste trei țări erau cele mai 
vulnerabile. 

În absența contragreutății sovietice, Orientul Mijlociu 
redevenise astfel o pradă pentru imperialism, de această dată, 
pentru americanii susținuți de englezi. Guvernele arabe, deşi 

ostile dictaturii criminale din Bagdad, au dat dovadă de 
neputinţă: politica arabă este anihilată prin această nouă 
umilire. Unitatea arabă a evoluat în salturi ca şi cum această 
lume şi-ar fi pierdut orice resort. Numai Ben Laden i-a mai 
adus o sclipire de răzbunare... Această lume este totuşi 
traversată de un puternic sentiment de solidaritate. Dar care 
sunt capacitățile sale? 


Islamul şi Statul-naţiune 


După căderea lui Saddam Hussein, cu ocazia peleri- 
najului de la Kerbelah, oraşul sfînt al şiismului, participanţii 
şi-au exprimat voința politică: ei făceau apel la o Republică 
islamică vorbind despre viitorul Irakului. Nu au făcut 
niciodată aluzie la viitorul lumii arabe. 

Este un semn că aici ca şi în Asia Centrală, statele 
artificiale create de puterile dominatoare au devenit, mai mult 
sau mai puțin, state-naţiuni? 

În orice caz, această trăsătură traduce triplul eşec al 
tentativelor în vederea unificării lumii arabe: cel al Statelor, 
cel al partidelor politice trans-etatice cum ar fi Baas, cel al 
organizațiilor reprezentative ale statelor, cum ar fi Liga arabă 
sau diverse summituri panarabe. 

Totuşi, politica arabă nu a încetat să exprime o 
solidaritate reală panarabă şi panislamică, care a supravieţuit: 
nervul său motor a fost antiimperialismul precum şi 
ostillitatea față de Israel în conflictul său cu palestinienii, 
această națiune fără teritoriu şi fără stat. 

În timp ce se desfășura jocul interarab cu partide mul- 
tiple şi rezultat nul, situaţia palestinienilor s-a schimbat. 

Din simpli pioni, refugiații palestinieni au devenit actori 
importanți. lar identitatea lor s-a modificat parțial: „în 
închisorile israeliene, ne simțim arabi, iar în închisorile 
arabe ne simțim palestinieni”. Această turnură a fost 
punctată succesiv prin summitul de la Khartoum (1967) 
cînd statele petroliere îi abandonaseră, prin episodul 
Septembrie negru, prin ralierea OLP la crearea unui stat — 
fapt ce implică renunţarea la proiectul de recucerire a 
întregii Palestine deoarece, în patru rînduri (1948, 1956, 
1967, 1973), armatele statelor arabe s-au dovedit incapabile 
să învingă Israelul, renunțînd în cele din urmă la acest 
proiect. În plus, Bagdad, Damasc, Tripoli şi Riyad asigurau 
gestiunea acestui terorism. 

Popor fără teritoriu, palestinienii apar ca victime ale 
istoriei — preluînd într-un fel soarta evreilor — şi, luînd 
exemplul Israelului şi al Iordaniei, în Liban ca şi în Siria 
sunt alungați de teama potenţialului lor revoluționar 
destabilizator. 

În urma acordurilor de la Oslo (1995), după revenirea 
ciclului de violențe legate de Intifada, represiunea, terorismul, 
preluarea de către Israel a teritoriilor palestiniene recunoscute 
şi reocupate, negocierile între Israel şi Arafat sunt reluate, 
bineînțeles, sub auspiciile americanilor: însă statele arabe 
nu mai joacă de acum înainte decît rolul de go-between 
(Arabia Saudită, Iordania, Egipt) sau de perturbatori (Siria). 

De la momentul Septembrie negru, refuzul arab al 
rezistenței palestiniene (1970) pînă la Intifada (1987) a fost 
distrus nu numai mitul unității arabe ci şi imaginea de 
solidaritate a statelor arabe în fața palestinienilor: numai 
presiunea opiniei publice îi constrîngea să păstreze 
aparențele. 

Reprezentînd o încrucișare între arabitate, rezistența 
palestiniană nu funcționa cu adevărat decît prin revendicarea 
Ierusalemului, considerat al treilea oraş sfint al Islamului, şi 
al cărui mit (apărut după moartea lui Mahomed, referindu-se 
la călătoria sa „nocturnă“ către „moscheea aceea foarte 
îndepărtată“) renăştea în anii '30 odată cu venirea colonilor 
evrei, devine central după 1967 cînd Israelul a anexat oraşul 
în urma războiului de şase zile. 


Ansamblul acestor eşecuri a valorificat cealaltă cale 
imaginată de rezistenţa în fața imperialismului, apoi în fața 
efectelor „perverse“ ale modernităţii şi ale mondializării: 
reîntoarcerea la Islam, la practica legii canonice islamice, la 
unitatea Islamului arab şi non-arab. De unde ostilitatea față 
de arabism, față de unitatea arabă care divide Islamul, față 
de statele-naţiuni, aceasta „invenţie a Occidentului“. De 
aceste aspecte se leagă, în 2001, prima intervenţie a lui Ben 
Laden, evocînd, pentru Islam, „douăzeci şi cinci de ani de 
umilire““, ceea ce corespunde cu sfîrşitul califatului, dar în 
acelaşi timp cu naşterea statelor arabe. Mişcarea data de mai 
demult, frații musulmani reprezentînd, încă din anii '30, una 
din concretizările sale, însă succesul nasserismului paralizase 
acțiunea sa. 

Arabia Saudită, patria wahhabismului, se temuse şi ea 
de contaminarea „revoluţionară“ a nasserismului; însă sub 
egida Statelor Unite, a fost operată atunci „sfinta alianță a 
credinței şi a petrolului“, al cărei destin, Riyad şi l-a asumat, 
sprijinind renaşterea moscheilor în întreaga lume, ajutîndu-i 
pe afgani în lupta împotriva invaziei. Combinate cu arma 
reprezentată de petrol, cu lupta împotriva Iranului şiit 

(1979-1989), aceste acțiuni prezintă un alt scurt moment 
de apogeu pentru avîntul arabilor. 

Este de asemenea momentul în care, în Iran, triumfa un 
alt integrism, cel al lui Khomeiny şi al revoluției şiite. Această 
revoluție se doreşte internaționalistă, dar se naționalizează 
puţin cîte puţin; drept mărturie ea îi susține pe armeni în 
lupta lor împotriva azerilor, deşi sunt şi ei şiiti. Versantul 
său islamic primează totuşi, şi reprimată în Irak de Saddam 
Hussein, cîştiga Libanul, islamizînd rezistența palestiniană 
prin intermediul Djihadului islamic în momentul în care 
Arabia Saudită, sunită, sprijină Hamasul. Pînă în acest mo- 
ment, prin Arafat şi Fatah, braţul său armat, rezistența 
palestiniană s-a dorit laică, ceea ce demonstrează, în parte, 
simpatiile întîlnite la activiştii de ultra-stînga din Occident. 
Eşecul negocierilor cu Israel, precum şi creşterea exasperării 
favorizează mişcările islamiste, tradiția şiită aducînd drept 
zestre, atentatele sinucigaşe, pe care le neagă mai mult sau 
mai puţin statele arabe, dar pe care suniții mişcării 
palestiniene le adoptă la rîndul lor, şi pe care teroriştii Al 
Qaida le folosesc în mod sistematic. 

În Iran, se dezvoltă o reacție anti-islamistă în fața 
excesului de religiozitate. Reformiştii care dețin puterea 
politică luptă împotriva tradiționaliştilor care controlează 
justiția şi forțele de ordine. Această dublă putere rămîne 
ezitantă în viitor. Americanii afirmă că se tem de înarmarea 
atomică a iranienilor şi de grefarea şiismului irakian asupra 
celui iranian, o dublă amenințare venind din partea acestei 
țări — acelaşi tip de pretext care a precedat al doilea război 
din Irak. Nimic nu dovedeşte totuşi că şiismul irakian, 
majoritar, este gata să fie grefat asupra celui din Iranul persan. 

El poate foarte bine să se naționalizeze aşa cum a făcut-o 
şiismul iranian. Nu are experiență politică, fiind persecutat 
sub Saddam Hussein, şi ignoră celelalte forțe constitutive 
ale țării: triburile, kurzii, suniții. 


Astfel, în lumea islamică se confruntă două procese. 

O islamizare a națiunilor, venită din adîncuri, care tra- 
duce disperarea şi mania populațiilor care se consideră 
trădate de conducatorii săi. Nebuloasa teroristă extremă a 
Al Quaidei sau a afiliaților săi, i-a arătat pe cei pe care îi 
considera trădători ai cauzei Islamului, dorind dispariția 
lor: cei din Arabia Saudită, mai întîi, din Iordania, din 
Maroc. În aceste țări, ca şi în Egipt, evoluează presiunea 
integrismului, precum şi cea a unui Islam mai moderat, în 
Turcia. Elogiatorii acestei tendințe, adesea pasionaţi de 
dreptul musulman, pun stăpînire pe instanțele judiciare ale 
statului pentru a putea ataca mai bine presa care este mai 
liberală, mai diferențiată. Cît despre „nebuloasă“, ea 
recrutează în continuare noi membri în cadrul minorităților 
scoase în afara teritoriului prin emigrație, în marile oraşe 
ale Occidentului european; paradoxal, ea este astfel mai 
occidentalizată, fără să dispună propriu-zis de un adevărat 
mediu favorabil, deoarece, în Occident, o bună parte a 
imigraților se integrează şi neagă terorismul. 

Simultan, este operat un proces de naționalizare a 
islamiştilor, care apără mai degrabă interesele țării lor decît 
lupta pro- sau panislamică. Este cazul Palestinei, unde Jihadul 
şi Hamasul nu critică OLP, laicitatea, legea canonică islamică, 
ci politica sa generală, negocierile cu Israelul sau cu 
americanii. În Pakistan, precum şi în Iordania, echilibrul 

dintre aceste două tendințe, dintre cele două procese este 
destul de fragil. În Iran, mai ales, contrastul apare între 
politica lui Khomeiny care înțelesese să pună țara în serviciul 
Islamului, şi cea a succesorilor săi care, luptîndu-se pentru 
puterea religioasă în stat, favorizează în exterior interesele 
tradiționale ale țării, fără să treacă sub tăcere fostul lor 
panislamism. 


Glosar 


Alauiţi sau nosayriţi: ramură şiită din nordul Siriei, aproape 
de Lattayieh 

Ayatollah: mare conducător religios, putînd practica oficial 
interpretarea textelor islamice 

Cadiu: judecător 

Calif: succesor al lui Mahomed 

Ceador: văl tradiţional 

Dhimmi sau Zimmi: supus protejat, nemusulman 

Jihad: 1) război sfînt, defensiv sau de cucerire 

2) efort personal 

Faraonism: glorificarea Egiptului preislamic 

Fatwa: sentință dată de un şeic sau de un muftiu 

Fundamentalism: modernizare a islamului, păstrîndu-i 
fundamentele 

Hezbollah: partidul lui Allah 

Imam: primii doisprezece descendenți ai Profetului; lider 
religios carismatic 

Integrism: aplicare a legii în integralitatea sa 

Islamişti: musulmani care acţionează pentru triumful 
integrismului 

Ismaelieni: şiiţi care limitează filiația după Ali pînă la al 3-lea 
imam, Ismail, decedat în 762 

Madjlis: parlamentul iranian 

Mameluci: foşti sclavi, exersînd activități administrative, 
militare şi politice. Conduc Egiptul din 1250 pînă în 1517 

Marcionism: erezie creştină (secolele II-V) care respinge 
Vechiul Testament 

Madrasa: instituţie de învăţămînt 

Mollah: teolog aflat pe treapta cea mai de jos pe scara ierarhică 

Mudjahid, Mudjahedini: stînga islamică (Iran) 

Muftiu: înalt demnitar, putînd declara fatwa 

Nosayriţi: a se vedea Alauiţi 

Pasdaran: apărători ai revoluţiei 

Savak: poliţia secretă a şahului 

Sunniţi: reprezentanţi ortodocşi ai tradiţiei (sunna) care 
recunosc legitimă transmiterea califatului la Omeyyazi, 
după asasinarea lui Ali (662) 

Şaria: lege, norme impuse de Coran 

Şeic iil-Islam: conducător al demnitarilor juridico-religioşi 

Şerif: descendent al profetului Mahomed 

Şiism, şiiţi: sau Shi-at Ali, adepţi ai lui Ali, ginerele lui 
Mahomed; nerecunoscîndu-i decît pe descendenţii săi 
ca imami, şiiţii afirmă inspiraţia divină a imamului, al 
doisprezecelea rămînînd „ascuns“. Nu recunosc 
autoritatea califilor. 

Tariqa: comunitate sufistă 

Tchagatai: 1) turc islamizat. 2) populaţia Turkestanului 

Tekke: mănăstire a dervişilor 

Tsahal: forţe armate israeliene 

Tudeh: partidul comunist iranian 

Ulema-le: cei care au o bună cunoaştere a tradiţiei, a dreptului 
canonic, a teologiei. Doctori în legea coranică 

Umma: comunitate de credincioşi 

Vakf: fundaţie credincioasă 

Velayat-e-Fagih: (ran) principiul indisociabilităţii activităţii 
religioase de cea politică 

Wafd: reprezentare parlamentară, delegație 

Wahhabism: doctrina de revenire la tradiția propovăduită în 

Arabia, în secolul al XVIII-lea. 

Watan: acasă, patria 


Zimmi: a se vedea Dhimmi 

MARC FERRO, director la Şcoala de Înalte 
Studii Sociale din Paris, autor al monumentalei lucrări 
Istoria Franţei, abordează în cartea de față o temă 
extrem de actuală, privitoare la modernizarea Islamului 
şi, prin contrareacție, la islamizarea modernității. 

Provocarea pe care islamismul o lansează 
Occidentului era oare atit de neaşteptată în per- 
spectiva istoriei? Cum putem explica, dacă nu ca 
pe un şoc, traumele pe care lumea Islamului le-a 
cunoscut în cursul secolelor precedente ca urmare 
a invaziei modernității europene? Ascultînd aceste 
voci diferite — modernizarea Islamului sau islami- 
zarea modernității — Marc Ferro confruntă cele două 
puncte de vedere şi ne invită la o cunoaştere 
profundă a acestei lumi. El încearcă să-l determine 
pe cititor să privească lucrurile dintr-o perspectivă 
islamică, făcîndu-l astfel să înțeleagă toate frus- 
trările şi resentimentele acumulate de musulmani 
de-a lungul timpului. 


Un studiu extrem de valoros care permite 


înțelegerea evenimentelor de astăzi şi anticiparea 
celor de miine. 

